
ELSŐ FEJEZET 
A KAGYLÓ HANGJA 


A szőke fiú leereszkedett a sziklafok néhány utolsó méterén, 
s elindult a lagúna felé. Noha levetette iskolai szvetterét, s a fél 
kezével maga után húzta a földön, átizzadt, szürke inge a testéhez 
ragadt, haja is homlokára tapadt. Körülötte a dzsungelbe benyúló 
hosszú nyiladék forró volt, mint a gőzfürdő. Nehézkesen botladozott a 
kúszónövények és a ledőlt fatörzsek között, amikor 
boszorkánysivításszerű hangot hallatva hirtelen egy madár vágódott 
fel előtte, mint egy vörössárga látomás; a sivításra egy másik hang 
felelt. 

— Hé! - hallatszott. — Várj egy percig! 

A nyiladék egyik oldalán burjánzó bozót megrázkódott, 
esőcsöppeket vágva szét maga körül. 

— Várj egy percig — mondta a hang —, már megint elakadtam. 

A szőke fiú megállt, s egy gépies mozdulattal, amelynek 
hatására a dzsungel egy pillanatra átváltozott a hazai angol tájjá, 
följebb rántotta harisnyáját. 

A hang újra megszólalt. 

— Nem bírok mozogni ezektől a kúszó micsodáktól mondta. 

Rövidesen a beszélő is kifarolt a burgyingból, az ágak meg- 
megreccsentek zsírfoltos viharkabátján, tüskék akaszkodtak bele 
mindenfelől meztelen, gömbölyű térdkalácsába. Lehajolt, óvatosan 
kihúzta a tüskéket bőréből, aztán megfordult. Kövér gyerek volt, s 
jóval alacsonyabb a szőkehajúnál. Lábának valamennyire biztos 
támasztékot keresve, lassan előrejött, majd vastag szemüvegén át 
körülnézett. 

— Hova lett az ember a szócsővel? A szőke fiú a fejét rázta. 

— Ez sziget — mondta. — Legalábbis úgy vélem, hogy sziget..... 
valamilyen korallszirt a tengerben. Az is lehet, hogy egyáltalán nincs is 


itt felnőtt ember. A kövér gyerek elképedve bámult rá. 

— Volt egy pilótánk is — mondta. — Igaz, hogy nem az 
utasfülkében, hanem fent az elülső kabinban. 

A szőke hajú összecsípett szemmel a sziklafokot nézegette. 

-S mi lett a többi gyerekkel? — folytatta a kövér. Azok közül 
is csak kiszabadult egyik-másik! Mondd, nem gondolod, hogy 
kiszabadultak? 

A szőke fiú fagyos közömbösséget tettetve újra elindult a víz 
felé. Fölényesnek igyekezett látszani, de azért nem elutasítóan 
érdektelennek. A kövér gyerek azonban utánairamodott. 

— Hogy itt ne volna egyetlen felnőtt se? 

— Nem hiszem, hogy van. 

A szőke fiú ezt ünnepélyesen mondta, de aztán egyszerre 
erőt vett rajta a megvalósult ábránd boldogsága. A dzsungel kellős 
közepén hirtelen tótágast állt, és alulról rávigyorgott a kövér gyerekre. 

— Egy felnőtt se! — mondta. 

A kövér egy pillanatig eltűnődött. 

-S a pilóta? 

A szőke leengedte a lábát, s leült a gőzölgő földre. 

— Alighanem továbbrepült, miután kihajigált bennünket. Itt 
nem bírt volna leszállói. Kerekes repülőgéppel itt nem lehet leszállni. 

— De megtámadták! 

— Majd csak visszajön. 

A kövér gyerek á fejét rázta. 

— Amikor leereszkedtünk, kinéztem az egyik ablakon. Láttam 
a gépnek a. hátsó részét..... lángok csaptak ki belőle. 

Végignézett a dzsungelbe tört nyiladékon. 

— Ez maradt a nyomában — mondta. . 

A szőke fiú kinyújtotta kezét, s megérintette egy fatönk 
szilánkosra marcangolt szélét. Egy pillanatra mintha felébredt volna 
benne az érdeklődés. 

— Aztán mi történt a géppel? - kérdezte. — Hova lett? 

— A vihar kisodorta a tengerre. Csuda veszélyes dolog 


lehetett azzal a sok kidőlő fával. S alighanem voltak még benne srácok 
is. Tétován nézett maga elé, aztán újra megszólalt. 

— Mi a neved? 

— Ralph. 

A kövér nyilvánvalóan arra várt, hogy most viszonzásul 
megkérdik az ő nevét is, de az ismerkedésnek ez a második lépése 
nem következett be. A szőke Ralph bizonytalanul rámosolygott, majd 
felállt, s újra elindult a lagúna felé. A kövér azonban állhatatosán a 
sarkában maradt. 

— Gondolom, hogy azért még lesznek itt jó néhányan 
közülünk — mondta. - Elszórva, itt meg ott. Te nem láttál senkit? 

Ralph csak a fejét rázta, s meggyorsította lépteit. Aztán 
megbotlott egy ágban, s elvágódott. A kövér megállt mellette, 
lihegett. 

— A nénikém mindig azt mondja, hogy nem szabad 
szaladnom — magyarázta. — Mivelhogy asztmám van. 

— Micsodád? 

— Asztmám. Tudniillik hamar kifulladok. Én voltam az 
egyetlen gyerek az iskolában, akinek asztmája volt — mondta a kövér 
egy csipetnyi büszkeséggel a hangjában. -— S már hároméves korom 
óta szemüveget viselek. 

Levette a szemüvegét, s hunyorogva és mosolyogva Ralph 
felé tartotta, majd többször végighúzogatta szutykos viharkabátján. 
Most befelé figyelt, halvány arca fájdalmasan eltorzult. Lesimította 
arcáról a verejtéket, s gyorsan orrára ültette a szemüveget. 

— De az a gyümölcs ott..... — mondta. Újra körülnézett a 
nyiladékban. 

— Azt hiszem, az a gyümölcs..... 

Megigazította a szemüvegét, hátat fordított Ralphnak, s 
alábukott a sűrűn összegabalyodott burgyingba. 

— Rögtön jövök — mondta. 

Ralph óvatosan kibontakozott az indák közül, s nekivágott a 
sűrűnek. De néhány pillanat múlva már újra a hátában érezte a kövér 


gyerek lihegését. A lagúnától még mindig széles függöny választotta 
el. Aztán átmászott egy ledőlt fatörzsön, s egyszerre kikerült a 
dzsungelból. 

A partot ellepték a pálmafák. Álltak a fényben, nekidőltek a 
sugaraknak, belekönyököltek, zöld tollazatúk száz láb magasan 
meredezett a föld fölött. Alattuk a talajt vastag, durva fű fedte, a 
fűben egymás hegyen-hátán kidőlt fák, rajtuk korhadó kókuszdiók és 
fiatal hajtások. E mögött sötétedett a tulajdonképpeni erdő a beléje 
vágott nyiladék sebhelyével. Ralph egyik kezét egy szürke fatörzsnek 
támasztva mozdulatlanul állt, s hunyorogva nézte a csillogó 
vízfelületet. Messzi kint, talán egy mérföldnyire, a hullámtörés fehér 
vonala húzódott egy korallzátony mögött, azon túl sötétkéken 
csillogott a nyílt tenger. A korallzátonyok szabálytalan ívén belül a 
lagúna mozdulatlan volt, mint egy hegyi tó, a kéknek százféle 
árnyalatában, sötétzöldek és ibolyaszínek változataival. A pálmaterasz 
és a tenger között keskeny dongaformában szinte végeláthatatlanul 
húzódott a homokos part; Ralph balján a pálmasor, a part és a víz csak 
a láthatáron futott össze. De annál jelenlévőbb, szinte látható volt a 
hőség. 

Leugrott a teraszról. Fekete cipője belesüppedt a vastag 
homokba, a hőség arcul vágta. Egyszerre tudatára ébredt annak, 
milyen nehéz a ruhája, vadul lerúgta lábáról a cipőt, s egyetlen 
mozdulattal lerántotta gumiszalagos harisnyáját. Aztán visszaugrott a 
teraszra, lehúzta az ingét. Egy pillanatig mozdulatlanul állt a 
koponyaszerű kókuszdiók között, a pálmák s az- erdő zöld árnyéka 
rákúszott a bőrére. Kiakasztotta övének kígyófej csatját, s kilépve 
nadrágjából és gályájából, meztelenül, tágra nyílt szemmel bámult a 
fövenypart és a tenger szemkápráztató csillogásába. 

Tizenkét éves múlt néhány hónappal, tehát a gyerekkorra 
jellemző kidudorodó has már leapadt róla, de a kamaszos 
esetlenségnek nyoma sem volt még benne. Széles, erős vállával jó 
bokszoló lehetne belőle, ha ugyan látszólagos harciasságát nem 
hazudtolja meg ártatlanul szelíd szája és szeme. S miközben a 


pálmatörzset simogatta, hirtelen boldogan felnevetett, s újra tótágast 
állt: a sziget valóságos volt, nem lehetett benne kételkedni. Ügyesen 
visszaugrott a talpára, lehuppant a fövényre, letérdelt, két kitárt 
karjával nagy rakás homokot ölelt a mellére, aztán leült, s izgatott, 
fénylő szemmel a tengerre bámult. 


A kövér gyerek lemászott a teraszról, majd óvatosan leült a 
szélére. 

— Ne haragudj, hogy olyan sokáig elmaradtam. De az a 
gyümölcs..... 

Megtörölgette szemüvegét, ráillesztette tömpe orrára. A 
keret mély, rózsaszín, V alakú bevágást hagyott az orra nyergén. Bíráló 
szemmel végigtekintett Ralph aranybarna testén, aztán a saját ruháját 
vette szemügyre. Megfogta a cipzárat, mely egészen a köldökéig 
szaladt le. 

— A nénikém..... 

Aztán egy elszánt mozdulattal kinyitotta a cipzárat, s a 
viharkabátot áthúzta a fején. 

— No! — mondta. 

Ralph oldalról végigmérte, de nem szólt. 

— Gondolom, meg kell tudnunk a nevüket — mondta a kövér 
gyerek. — Aztán majd csinálunk egy listát. Össze kellene hívni egy 
gyűlést. 

Ralph, úgy látszik, nem akarta elérteni a célzást, a kövér 
gyerek tehát kénytelen volt folytatni. 

— Én nem bánom, hogy minek neveznek — mondta 
bizalmasan -—, feltéve, hogy nem úgy, ahogy az iskolában szoktak. 

Ralphban valami kis érdeklődés ébredt. 

— Ott minek hívtak? 

A kövér oldalt pislantott, majd közel hajolt Ralphhoz. 
Nagyon halkra fogta a hangját. 

— Röfinek — súgta. 

Ralph visított a nevetéstől. Felugrott. 


— Röfi! Röfi! 

— No de Ralph..... 

Röfi szemrehányóan összekulcsolta kezét. 

— Azt mondtam, nem szeretném..... 

— Röfi! Röfi! 

Ralph nagyot ugrott a part forró levegőjében, aztán 
vadászrepülővé változva, hátracsapott szárnyakkal gépfegyverezni 
kezdte Röfit. 

— Zrrr ta-ta-ta..... 

Bukórepülésben leszállt Röfi lába elé, hangosan kacagva 
elvetette magát a homokban. 

— Röfi! 

Röfi kényszeredetten vigyorgott. Magának sem vallotta be, 
hogy még ez a vékony elismerés is valamennyi elégtétellel tölti el. 

— Ha nem mondod meg a többieknek..... 

Ralph belekuncogott a homokba. Röfi arcára újra kiült a 
fájdalmas elmélyültség kifejezése. 

— Egy perc! — mondta. 

Sietve visszakacsázott az erdő felé. Ralph is felállt, s jobb 
felé iramodott. 

A partot itt váratlanul félbeszakította a tájéknak egy 
négyszögletes változata: rózsaszín gránit fennsík, amely kíméletlenül 
félreszorította az erdőt, a teraszt, a fövenypartot, a lagúnát, s egy 
négy láb magas, természetes mólót alkotott. Tetején, a vékony réteg 
földben, ritkás fű nőtt, fiatal pálmafák árnyékolták. A talaj nem volt 
elég vastag ahhoz, hogy a fák kifejlődjenek, így mire elérték a húsz láb 
magasságot, kiszáradtak, kidőltek, egymáson keresztül-kasul vágódva, 
bonyolult mintával hímezték ki a fennsíkot; de ülni kényelmesen 
lehetett rajtuk. A még álló pálmák zöld tetőzetet vontak föléjük, 
amelyet alulról, a lagúnáról felvetődő reszkető visszfény bélelt ki. 
Ralph felhúzózkodott a fennsíkra, árnyékos volt és hűvös. Behunyta fél 
szemét, s megállapította, hogy testén is zöldek az árnyékok. Aztán 
átvágott a "móló" tenger felőli szélére, letekintett a vízre, mely olyan 


tiszta volt, hogy a fenekét is látni lehetett, korallok és tropikus 
iszalagok fonták át meg át. Apró, síkos halak rajai csillantak fel itt-ott a 
vízben. Ralph nagyot kiáltott: a boldogság húrjai rezegtek hangjában. 

A mólón túl tovább folytatódott a varázs. Istennek 
valamilyen mozdulata, talán egy tájfun vagy éppenséggel az a vihar, 
amely a szigetre való érkeztüket kísérte, egy csomó homokot hordott 
össze a lagúna belsejében, aminek következtében a parton hosszúkás, 
mély medence keletkezett, magas, rózsaszín sziklapaddal a túlsó 
végén. Ralphot már gyakran félrevezette a tengerpartokon keletkezett 
belvizek szemre megtévesztő mélysége, s most is el volt rá készülve, 
hogy csalódni fog. De ez a sziget betartotta ígéreteit, s a valószínűtlen 
medence, melyet alighanem csak dagály idején árasztott el a tenger, 
az egyik végén olyan mély volt, hogy vize sötétzölden csillogott. Ralph 
gondosan végigvizsgálta egész harmincyardnyi hosszában, aztán 
beleugrott. Vize melegebb volt teste hőmérsékleténél, úgy érezte 
magát, mint aki egy óriási fürdőkádban úszik. 

Röfi újra megjelent, leült a sziklapad szélére, s irigyen 
figyelte Ralph zöld és fehér testét. 

— Úszni, azt tudsz. 

— Röfi! 

Röfi levetette cipőjét, harisnyáját, gondosan elhelyezte a 
sziklapadon, s egyik lábujjával kipróbálta a vizet. 

— Forró! 

— Hát mit gondoltál? 

— Semmit sem gondoltam. A nénikém..... 

— Fújd fel a nénikédet! 

Ralph a víz felszínéről hirtelen alábukott, s nyitott szemmel 
a víz alatt kezdett úszni; a medence homokos széle mint egy 
domboldal emelkedett föléje. A hátára feküdt, orrát befogva, arany 
fény táncolt, cikázott arca fölött. Röfi, úgy látszik, végleg elszánta 
magát: leeresztette sortját. Meztelen volt, fehér bőrű és kövér. 
Lábujjhegyen a medence homokos széle felé billegett, s büszkén 
mosolyogva Ralphra, nyakig beült a vízbe. 


— Úszni nem fogsz? Röfi megrázta fejét. 

— Nem tudok — mondta. — Nem engedtek. Az asztmám..... 

— Fújd fel az asztmádat! 

Röfi alázatos és türelmes volt, ezt is lenyelte. 

— Te aztán tudsz úszni! 

Ralph a hátán fekve leevezett a lejtőn, aztán száját a víz alá 
buktatva vízsugarat fújt a levegőbe. Majd kiemelte állat a vízből. 

— Én már ötéves koromban is tudtam úszni — mondta. — 
Papa tanított meg. Fregattkapitány a haditengerészetnél. Ha majd 
szabadságot kap, eljön s megment bennünket. Neked miféle a papád? 

Röfi hirtelen elpirult. 

— Meghalt — mondta gyorsan. — A mama pedig..... Levette a 
szemüvegét, s nézte, hogy mibe törülhetné meg. 

— Én a nénikémmel élek — mondta. — Cukorkaüzlete van. Sok 
cukorkát kaptam mindig, amennyit csak akartam. Mikor fog a papád 
bennünket megmenteni? 

— Mihelyt teheti. 

Röfi csöpögve kiemelkedett a vízből, s meztelenül állva a 
fényben, a harisnyájával megtörölgette a szemüvegét. Semmilyen más 
hang nem hallatszott most a reggeli hőségben, csak a sziklazátonyon 
megtörő hullámok hosszú, egyhangú üvöltése. 

— Honnét tudja, hogy hol vagyunk? 

Ralph elterült a vízen. Elálmosodott a lagúna 
szemkápráztató fényében, amely száz délibábot göngyölt ki magából. 

— Honnét tudja, hogy mi itt vagyunk? 

"Azért, mert — gondolta Ralph. — Azért, mert..... azért, 


Most nagyon tisztán lehetett hallani a hullámtörés messzi 
bőgését. 

— Biztos megmondták neki a repülőtéren. 

Röfi a fejét rázta, feltette csillogó szemüvegét, s lenézett 
Ralphra. 

— Azok ugyan nem. Nem hallottad, mit mondott a pilóta? Az 


atombombáról tudniillik. Azok mind meghaltak. 

Ralph kilökte magát a vízből, és az új, szokatlan problémát 
mérlegelve, szemügyre vette Röfit. De ez kitartott álláspontja mellett. 

— Ez sziget, mondod? 

— Felmásztam egy sziklára - felelte Ralph lassan —, s azt 
hiszem, hogy sziget. 

— Mind meghaltak — mondta Röfi —, ez pedig sziget. Senki 
sem tudja, hogy mi itt vagyunk. A papád sem tudja, senki sem 


Az ajka reszketett, szemüvegét pára futotta be. 

— Lehet, hogy itt kell maradnunk, amíg meg nem halunk — 
mondta. 

Az elhangzott szótól hirtelen mintha még vastagabbá és 
súlyosabbá vált volna a hőség, a lagúna újabb vakító fényhullámmal 
támadt rájuk. 

— Megyek a ruhámért — mormolta Ralph. — Arrébb van. 
Átlábolt a homokon, az ellenségesen záporozó fényben, 
keresztülment a mólón, felszedte szétszórt holmiját. Furcsamód 
élvezetes dolog volt, hogy újra felhúzhatja szürke ingét. Aztán 
felkapaszkodott a fennsík szélére, s a zöld árnyékban leült egy 
fatörzsre. Röfi is felmászott a sziklára, holmija nagyobb részét a hóna 
alatt cipelve. A kis szirtfok közelében, amely szembenézett a 
lagúnával, óvatosan leült egy kidőlt fatörzsre; a víz bonyolult 
visszfénye hangtalanul játszadozott rajta. Aztán megszólalt. 

— Meg kell keresnünk a többieket. Csinálni kell valamit. 

Ralph nem felelt. Egy korallszigeten voltak. A hűvös árnyék 
oltalmában, meg sem hallva Röfi baljós jövendölését, boldogan 
álmodozott. 

De Röfi mondta a magáét. 

— Hányan vagyunk itt? 

Ralph előrejött, s megállt Röfi mellett. 

—- Nem tudom. 

Itt is, ott is lenge kis szellők suhantak át a hőségen a víz 


csiszolt felszíne fölött. Amikor elérték a mólót, a pálmák legyezői 
susogni kezdtek, apró napfényfoltok táncoltak át testükön, vagy 
csillogó szárnyakkal átrepültek az árnyékon. 

Röfi felnézett Ralphra. A szőke fiú arcán az árnyak a fejük 
tetejére álltak: felül sötétzöldek voltak, alul kivilágosodtak a lagúna 
visszfényében. Egy fényfolt mászott át a haján. 

— Valamit kell csinálnunk — mondta Röfi. 

Ralph átnézett rajta. Itt volt végre a rég megálmodott, de 
soha eddig meg nem valósult ugrásnak a pillanata, amellyel 
átszökhetik az igazi életbe. A szőke fiú szája boldog mosolyra nyílt, s 
Röfi is, aki ezúttal magára vonatkoztatta az elismerő mosolyt, 
jókedvűen vele nevetett. 

— Ha valóban sziget..... 

— Ez meg micsoda? 

Ralph most már mosolytalan arccal a lagúna felé mutatott. 
Valami tejfölszínű dolog hevert "a vízben, a hínár között. 

— Kő? 

— Nem! Kagyló. 

Röfit majd szétvetette a boldog izgalom. 

— Az hát! Kagyló! Láttam már ilyet. Egy ház hátsó 
kőkerítésén. A gazdája azt mondta, hogy kagyló. Ha belefújt, akkor 
előjött a mamája. Nagyon értékes. 

Közvetlenül Ralph mellett egy fiatal pálma hajolt a lagúna 
fölé. Súlya már néhány jókora rögöt kiemelt a talaj vékony rétegéből, 
rövidesen ki fog dőlni. Ralph kicsavarta a törzsét, s kotorászni kezdett 
vele a vízben, villogó halak rebbentek szét a szélrózsa minden 
irányában. Röfi veszélyesen előredőlt. 

— Vigyázz, eltöröd! 

— Fogd be a szád! 

Ralph szórakozott volt. A kagyló szép és érdekes, 
szórakoztató játék volt, de éberálmának eleven fantomjai még falként 
álltak közte és Röfi között, akinek nem jutott szerepe a játékban. Egyik 
kezét emelődaruként használva, a másikkal lenyomta a fát, míg végül 


a kagyló csöpögve ki nem emelkedett a vízből, s Röfi elkaphatta. 

Most, hogy már nemcsak a szemével láthatta, de a kezével 
is megérinthette, Ralph hirtelen felizgult. Röfi fecsegett. 

—..... nagyon drága kagyló. Fogadok, hogy ha boltban 
akarnád megvenni, hát isten tudja, mennyi fontot kellene fizetned 
érte..... nála a kőkerítésre volt letéve, s a nénikém..... 

Ralph kivette kezéből a kagylót, egy kevés víz folyt ki belőle 
a karjára. Sötét vaj színe volt, itt-ott halvány rózsaszín foltokkal. Egy 
kis lyukban végződött, majd fél méter hosszú volt, s a rózsaszín száj 
résztől a hegyéig spirális alakban keskenyedett. A falán finom, 
domborművű minta látszott. Ralph egy kis homokot rázott ki üreges 
belsejéből. 

—..... úgy bőgött, mint egy tehén — mondta Röfi. — Valamiféle 
fehér kövei is voltak s egy madárkalitkája egy zöld papagájjal. A fehér 
kövekbe persze nem fújt bele, s azt mondta..... 

Megállt, hogy lélegzetet vegyen, s megsimogatta Ralph 
kezében a csillogó kagylót. 

— Ralph! 

A szőke fiú ránézett. 

— Ez jó lesz arra, hogy összehívjuk a többieket. Már úgy 
értem, egy gyűlésre. Ha ezt meghallják, akkor idejönnek. 

Ralphra bámult. 

— Erre gondoltál te is, mi? — kérdezte. — Amikor kihalásztad a 
kagylót a vízből? 

Ralph hátrasimította szőke haját. 

— A barátod hogy csinálta, amikor belefújt a kagylóba? 

— Mintha bele akarna köpni - felelte Röfi. — Nekem a 
nénikém nem engedte meg az asztmám miatt. Azt mondta, hogy 
innét alulról kell fújni — tette hozzá, kidudorodó hasára mutatva. — 
Próbáld meg, Ralph! Hívd ide a többieket! 

Ralph bizonytalanul a szájához illesztette a kagyló 
keskenyebb végét, s belefújt. Sziszegő hang jött ki a szájából, semmi 
több. Ralph letörülte ajkáról a sós vizet, újra belefújt, de a kagyló 


hallgatott. 

— Mondom, hogy úgy tett, mintha köpni akarna. 

Ralph összecsücsörítette száját, s levegőt nyomott a 
kagylóba, amely válaszképp egy halk altesti hangot eresztett ki. A két 
gyerek ezen jól elszórakozott. Ralph újra és újra belenyomta a levegőt 
a kagylóba, s közben mindketten nagyokat kacagtak. 

— Mondom, hogy innét alulról fújta. 

Ralph felkapta az ötletet, s ezúttal rekeszizmával fújtatta 
bele a levegőt. A kagyló felbődült. Mély, harsány hang szólalt meg a 
pálmák alatt, szétfutott az erdő útvesztőin, majd visszaverődött a 
hegy rózsaszín gránitjáról. A fákról felhőszerűen sűrű madárrajok 
röppentek fel, valami felvisított, és a bozótba menekült. 

Ralph levette szájáról a kagylót. 

— A kutya mindenit! 

A kagyló harsogása után a hangja most úgy hatott, mintha 
suttogna. Újra szájához emelte a kagylót, nagyot lélegzett, belefújt. 
Ismét felharsant a kagyló, s amikor Ralph felerősítette a légnyomást, a 
hang hirtelen egy oktávval magasabbra ugrott, s metsző 
trombitahanggá vékonyodott, amely még áthatóbban szólt, mint az 
előbb. Röfi örvendő arccal valamit ordított, a szemüvege felcsillant. 
Madarak sivítottak, apró állatok menekültek a bozótba. Ralph 
lélegzete kihagyott, a hang újra leszállt egy oktávval, sóhajtássá 
halkult, csöndes fuvallattá. 

A kagyló elhallgatott, csillogott, mint egy vaddisznóagyar. 
Ralph lihegett, arca elsötétedett az erőfeszítéstől, a sziget fölött a 
levegő megtelt madárkiáltásokkal és gyűrűző visszhangokkal. 

— Fogadok, hogy ezt egy mérföldre is meghallani. Ralph újra 
lélegzethez jutott, egy sorozat rövid trombitahangot hallatott. 

— Ni, már ott az egyik! - kiáltotta Röfi. 

Körülbelül százméternyire egy gyerek tűnt fel a 
fövényparton, a pálmák alatt. Körülbelül hatéves, zömök, izmos kisfiú 
volt, szőke hajú, rongyos ruhájú, arcára vastag foltokban ragadt az 
elmázolt gyümölcsnedv. Látni való volt, hogy nemrég, érthető 


okokból, leeresztette a nadrágját, s utána csak félig húzta vissza. A 
pálmateraszról leugrott a homokba, nadrágja lecsúszott a bokájára; 
kilépett belőle, s a móló felé ügetett. Röfi felsegítette. Ezalatt Ralph 
tovább fújta a kagylót, s az erdőből egyre több hang felelt rá. A kisfiú 
megállt Ralph előtt, s ragyogó arcát hátravetve, felnézett rá. Miután 
meggyőződött arról, hogy itt valami hasznos dolog történik, elégedett 
kifejezéssel arcán, egyetlen tiszta ujját, rózsaszín hüvelykujját hirtelen 
mozdulattal a szájába csúsztatta. 

Röfi föléje hajolt. 

— Mi a neved? 

— Johnny. 

Röfi halkan utánamormolta a nevét, majd hangosan 
átkiáltott Ralph felé, akit azonban, trombitájával lévén elfoglalva, 
szemlátomást nem érdekelt az ügy. A boldog élvezettől, hogy ekkora 
lármát csaphat, az arca kivörösödött, szíve majd szétvetette mellét és 
rajta feszülő ingét. Az erdőből a kiáltozás mind közelebb nyomult. 

Most már a fövény is megelevenedett. A több mérföld 
hosszú homokpart, amely! fölött láthatóan rezgett a hőség, leleplezte 
rejtett életét: a vastag, süket homokon át apró gyerekalakok indultak 
el a móló felé. Három csöpp gyerek, alig idősebbek Johnnynál, 
meglepetésükre közvetlen közelből bukkantak fel az erdőben, ahol 
eddig gyümölcsöt majszolgattak. Egy Röfivel egykorú, fekete hajú 
kisfiú a burgyingból mászott elő, felkapaszkodott a mólóra, s vidám 
mosollyal üdvözölte az egybegyűlteket. S egyre többen jöttek. Az 
ártatlan Johnny példájára leültek a kidőlt pálmafatörzsekre, s vártak. 
Ralph rövid, átható kürtszavakat hallatott kagylóján. "Röfi ide-oda 
járkált a tömegben, neveket kérdezett, s homlokráncolva 
emlékezetébe véste őket. A gyerekek ugyanolyan szófogadóan 
engedelmeskedtek neki, mint a szócsöves férfiaknak. Némelyek 
közülük teljesen meztelenek voltak, s a kezükben hozták a ruhájukat, 
mások félcsupaszon ültek, vagy különféle iskolai szürke, kék vagy 
őzszínű zekékben, zubbonyokban. Némelyek jelvényeket vagy 
feliratokat viseltek, harisnyájukban és pulóverükben színes sávokat. A 


zöld árnyékban, a kidőlt fatörzsek fölött mindenfelé fejek mozogtak, 
barna, szőke, gesztenyeszín, fekete, dióbarna, homokszín, egérszürke 
fejek, mocorgó, suttogó, gondolkodó fejek; csupa szem, mely Ralphot 
figyelte. Valami történt. 

Azok a gyerekek, akik a parton jöttek feléjük, egyenként 
vagy párosával, akkor váltak láthatóvá, amikor átlépték a párás hőség 
és a közelebbi fövenypart választóvonalát. A tekintet elsőnek 
valamilyen fekete, denevérszerű tüneménybe ütközött, amely a 
homokban táncolt, s csak aztán vette észre a fölötte haladó testet. A 
denevér a gyerek árnyéka volt, amely a merőlegesen tűző nap alatt 
kis folttá zsugorodott a siető lábak között. Ralpbhnak még trombitálás 
közben sem kerülte el figyelmét az utolsó pár gyerektest, amely a 
rezgő, fekete árnyék kíséretében a mólóra ért. A két kerek fejű, 
szöszke fiú Ralph lába elé vetette magát, s mint két kutya rávigyorgott 
és lihegett. Ikrek voltak, a szem csak vonakodva, hitetlenül vette 
tudomásul a természetnek ezt a jókedvű dupla tréfáját. Egyszerre 
szedték a levegőt, egyszerre vigyorogtak, zömökek voltak és 
életerősek. Nedves ajkukat Ralph felé emelték; úgy tetszett, mintha 
nem jutott volna elég bőr az arcukra, szájukat nyitva tartották, 
vonásaik elmosódtak. Röfi feléjük hajtotta villogó szemüvegét, a rövid 
trombitahangok között hallani lehetett, amint hangosan elismétli 
nevüket. 

— Sam, Eric, Sam, Eric. 

Aztán megzavarodott, az ikrek a fejüket rázták, egymásra 
mutogattak, a tömeg körülöttük nevetett. 

Végül Ralph abbahagyta a trombitálást, leült, feje térdére 
hanyatlott, a kagyló lecsüngő jobbjában pihent. A visszhanggal együtt 
lassanként elhalt a nevetés is, csönd lett. 

A part gyémántfényű ragyogásában valami feketeség 
mozgott. Ralph pillantotta meg elsőnek, s figyelő tekintetének 
állhatatossága végül is minden szemet a megjelölt irányba fordított. 
Aztán a tünemény a fényjátékból kilépett a világos körvonalú 
fövenypartra, s látni lehetett, hogy a feketeség nemcsak árnyékból, 


hanem ruhából is áll. Egy csapat fiú volt, két sorban, nagyjából 
ütemesen meneteltek; már messziről feltűnt különleges öltözetük. 
Ingüket, rövid nadrágjukat, egyéb ruhadarabjaikat a kezükben hozták, 
de mindegyikük ezüst jelvénnyel ellátott, négyszögletes fekete sapkát 
viselt. Testüket nyakuktól a bokájukig fekete köpeny takarta, 
amelynek bal melle fölött hosszúkás, ezüst kereszt csillogott, a 
nyakrész fodros gallérban végződött. A tropikus hőség, a leszállás, a 
hajsza ennivaló után, s végül egy hosszú, izzasztó menetelés a fénytől 
izzó parton oly sötétre festette bőrüket, hogy arcuk egy-egy frissen 
mosott szilvára emlékeztetett. A csapat vezetője ugyanúgy volt 
öltözve, mint a többiek, azzal a különbséggel, hogy sapkajelvénye 
arany volt. Amikor csapata körülbelül tízméternyire ért a mólótól, egy 
vezényszót kiáltott, a fiúk lihegve, izzadva, megmeginogva hirtelen 
megálltak a vad fényáradatban. A vezér előrelépett, meg-meglibbenő 
köpenyében felkapaszkodott a mólóra, s napfénytől elvakított 
szemével belebámult az előtte elterülő áthatolhatatlan sötétségbe. 

— Merre van az az ember a trombitával? Ralph megértette, 
hogy a fiút elvakította a nap. 

— Itt nincs ember — mondta. - Itt csak én vagyok. 

A fiú közelebb lépett, s felvetett fejjel Ralphra bámult. Ügy 
látszik, a szőke hajú fiú látványa, az ölében heverő kagylóval nem 
elégítette ki. Köpenyét meglebbentve, hirtelen sarkon fordult. 

— Egyszóval itt nincs hajó? 

Meg-meglibbenő köpenye alatt a teste szikár, csontos volt, 
fekete sapkája körül a haja vörös. Gyűrött, szeplős arca csúnya volt, de 
okos. Világoskék szeme villogott az arcában, csalódottan, ingerülten, 
kitörésre kész, lappangó dühvel. 

— Itt nincs felnőtt? Ralph a hátának felelt. 

— Nincs. Most itt gyűlés lesz. Gyertek, tartsatok velünk! 

A köpenyeges fiúk kettős sora bomladozni kezdett. A magas 
fiú rájuk förmedt. 

— Kórus, állj! 

A gyerekek fáradtan, de engedelmesen újra felsorakoztak, a 


két sor ide-oda ingadozott a fényben. De már néhány bátortalan 
tiltakozó szó is felhangzott. 

— De Merridew!..... Merridew, kérlek, nem lehetne..... 

Aztán az egyik fiú hirtelen arccal előre a homokba bukott, s 
a sor végképp felbomlott. Felcipelték az elesett fiút a mólóra, s ott a 
földre fektették. Merridew beszűkült szemmel maga elé nézett, s jobb 
híján belenyugodott a helyzetbe. 

— Rendben van. Üljetek le! Hagyjátok békén! 

— De Merridew! 

— Ez mindig elájul, ha kell, ha nem — mondta Merridew. — 
Elájult Gibraltárban meg Addisban, meg a hajnali zsolozsmán is a 
főkántor szeme láttára. 

Ez az utolsó emlék egy kis röhögést váltott ki az énekkarból, 
amelynek tagjai, mint megannyi nagy fekete madár, már az 
összevissza heverő rönkökön tollászkodtak, onnét figyelték 
érdeklődve Ralphot. Röfi ezúttal nem érdeklődött a nevek után, az 
egyenruhák lenyűgöző látványa, s az ellentmondást nem tűrő 
tekintély Merridew hangjában szemlátomást megfélemlítette. Ralph 
mellé húzódva, a szemüvegével foglalatoskodott. 

Merridew Ralph felé fordult. — Nincsenek itt felnőttek? 

— Nincsenek. 

Merridew is leült egy fatörzsre, s körülhordozta tekintetét a 
gyülekezeten. 

— Akkor magunknak kell gondoskodnunk magunkról 
mondta. 

Röfi, aki Ralph mellett biztonságban érezte magát, félénken 
megszólalt: 

— Ralph azért hívta össze a gyűlést — mondta —, hogy 
elhatározhassuk, mi a teendő. A neveket már tudjuk. Ez itt Johnny. 
Azok ketten ott..... azok ikrek, Sam és Eric. Melyik is Eric?..... te? Nem, 
te Sam vagy..... 

— Én vagyok Sam..... 

—..... én meg Eric. 


— Jobb is volna -— vélte Ralph —, ha mind megmondanók a 
nevünket. Engem Ralphnak hívnak. 
— Most gyűjtik össze a neveket — mondta Röfi. — Épp azon 


— Ez így gyerekesség — mondta Merridew. — Miért volnék én 
Jack? Merridew vagyok. 

Ralph gyorsan feléje fordult. Megérezte: ez a fiú tudja, hogy 
mit akar. 

— Aztán - folytatta Röfi — ez a fiú itt..... de ezt 
elfelejtettem..... 

— Sokat jár a szád, gömböc — mondta Jack Merridew. — 
Csukd be! 

Nevetés hallatszott. 

— Nem Gömböc a neve! - kiáltotta Ralph. — Röfi az igazi 
neve. 

— Röfi! 

— Röfi! 

— Jaj, Röfi! 

Viharos nevetés hallatszott, még a legkisebbek is 
belesikoltoztak. Egy pillanatra a gyerekek a kölcsönös rokonszenv 
szoros áramkörébe záródtak, amelyen Röfi kívül maradt; 
pipacsvörösre válva lehajtotta fejét, s újra megtisztogatta szemüvegét. 

Aztán a nevetés lassanként elhalkult. A gyerekek sorban 
megmondták a nevüket. Az énekkar tagjai között nagyságban Jack 
után közvetlenül Maurice következett, egy széles vállú, örökké 
vigyorgó gyerek. Egy vékony, törékeny termetű, alamuszi fiú is volt 
köztük, akit senki sem ismert, s aki szinte szenvedélyes hévvel 
őrködött egyénisége benső titka fölött; Rogernek hívják, mormolta, 
aztán újra elnémult. Bill, Robert, Harold, Henry..... Az imént elájult fiú 
is felült, hátát egy pálmafának támasztva, halovány arccal Ralphra 
mosolygott, s közölte, hogy Simonnak hívják. 

Jack megszólalt. 

— Most el kell határoznunk — mondta -, hogy miképp 


szabadulunk innét. 

Zúgás támadt. Henry, az egyik kisebb gyerek közölte, hogy 
haza akar menni. 

— Csönd! — mondta Ralph szórakozottan. Felemelte a 
kagylót. — Ügy vélem, első dolgunk az legyen, hogy vezért válasszunk, 
aki elhatározza a tennivalókat. 

— Vezért! Vezért! 

— Nekem kell vezérnek lennem — mondta Jack egyszerű 
gőggel —, mert én. vagyok a kórusvezető s az első énekes. A magas cet 
is ki tudom vágni. 


Újabb zúgás. 

— Hát akkor..... — mondta Jack. 

Egy pillanatig habozott. Roger, a sötét bőrű fiú, végre 
megmozdult. 

— Szavazzunk! 


— Ügy van, szavazzunk! 

— Szavazzunk, hogy ki legyen a vezér! 

— Szavazzunk! 

Ez a játék majd oly mulatságos volt, mint a kagyló. Jack épp 
tiltakozni akart, amikor egyszerre kiderült, hogy a vezérválasztás 
közhangulata időközben megfordult: a tömeg közfelkiáltással Ralphot 
óhajtotta vezérének választani. A fiúk közül egyik sem tudta volna 
megokolni elhatározását; ami értelmes dolog eddig történt, azt 
Röfinek köszönhették, s vezérnek nyilvánvalóan Jack látszott a 
legrátermettebbnek. De Ralph körül, ahogy a pálmafa tönkjén 
üldögélt, valamilyen különös csönd sűrűsödött, amely kijelölte 
szerepére; magas termete, vonzó arca is hozzájárult, s homályosan, 
de annál behatóbban a kagyló! Az a lény, amely ezt megszólaltatta, s 
aztán térdén himbálva a szép, kényes játékot, nyugodtan megvárta, 
amíg valamennyien össze nem gyűlnek, ennek a különös lénynek 
külön helye volt közöttük. 

— Az, akinél a kagyló van! 

— Ralph! Ralph! 


— Az a trombitás legyen a vezér! 

Ralph felemelt kezével csöndet parancsolt. 

— Rendben van! Jacket meg ki akarja vezérnek? 

Az énekkar tagjai tompa engedelmességgel felemelték 
kezüket. 

-S engem? 

Az énekkar tagjain s Röfin kívül mindenkinek a keze azonnal 
a magasba lendült. Aztán Röfi is kelletlenül felemelte a magáét. 

Ralph számolt. 

— Akkor én vagyok a vezér. 

Körös-körül a fiúk egyszerre tapsolni kezdtek. Még a kórus is 
tapsolt. Jacknek a megaláztatástól kigyulladt az arca, szeplői 
elfakultak. Felugrott, majd hirtelen meggondolta magát, s újra leült, 
körülötte még zúgott a levegő. Ralph ránézett. Szerette volna 
valamivel megajándékozni. 

— A kórus persze a tiéd. 

— Az lesz a hadsereg..... 

— Vagy vadászok..... 

— Lehetnek..... 

A vörösség leolvadt Jack arcáról. Ralph újra csöndet kért. 

— Tehát Jack felelős az énekkarért, ők lesznek..... Te mit 
akarsz, mik legyenek? 

— Vadászok. 

Jack és Ralph szemérmesen egymásra mosolygott, látni való 
volt, hogy megkedvelték egymást. A többi fiú lármás, mohó 
beszélgetésbe kezdett. 

yJack felállt. 

— Kórus, figyelj! Le lehet vetni a cuccot. 

Mintha az osztályteremből szabadulnának, az énekkarosok 
felálltak, fecsegni kezdtek, köpenyeiket a fűre rakták, egymás fölé. 
Jack a magáét a fatönkre fektette, Ralph mellé. Átizzadt, szürke sortja 
a testére tapadt. Ralph elismerően nézte, s Jack, amikor elkapta 
pillantását, rögtön meg is magyarázta: 


— Fel akartam mászni a dombra, megnézni, hogy köröskörül 
mindenütt víz van-e. De aztán a kagylód visszahívott. 

Ralph elmosolyodott, majd annak jeléül, hogy csöndet kér, 
felemelte a kagylót. 

— Mindenki ide figyeljen! Időre van szükségem, hogy 
kigondoljam, mik a tennivalók, ezt most itt kapásból nem tudom 
eldönteni. Ha ez nem sziget, akkor lehet, hogy egyből ki tudnak 
menteni, tehát most elsőnek azt kell eldönteni, hogy sziget-e vagy 
nem. Mindenki maradjon itt, várjon türelmesen, senki el ne lógjon. 
Hárman közülünk expedícióra indulunk..... azért csak hárman, mert ha 
többen mennénk, az emberek elkeverednének s elveszítenék 
egymást..... Egyszóval hárman nekiindulunk most, s megnézzük, mi a 
helyzet. Én megyek, meg Jack, meg..... meg..... 

Szemügyre vette a körben kínálkozó, mohó arcokat. 
Választékban nem volt hiány. 

— Meg Simon. 

A Simon körül ülő fiúk kuncogtak, Simon felállt, ő is 
elnevette magát. Most, hogy magához tért ájulásából, s arca 
kiszínesedett, mozgékony, inas, eleven kis gyereknek látszott, a szeme 
élénken villogott egyenes szálú, sima hajának sátra alatt, amely 
vastagon, feketén lógott homlokába. 

Ralph felé biccentett. 


Jack egy jókora bicskát kattintott fel a háta mögött, s 
belevágta egy fatörzsbe. A penge egy ideig zümmögött, majd 
elhallgatott. 

Röfi megrándult. 

— Én is megyek. Ralph feléje fordult. 

— Nem való vagy te erre a munkára — mondta. 

— Mindegy..... 

— Nincs szükségünk rád — mondta Jack határozottan. Elegen 
vagyunk hárman. 


Röfinek megvillant a szemüvege. 

— Vele voltam, amikor megtaláltuk a kagylót. Vele voltam, 
amikor még senki sem volt itt. 

De Jack és a többiek nem figyeltek rá. A fiúk szétszéledtek. 
Ralph, Jack és Simon leugrott a mólóról, s a fürdőmedencét maga 
mögött hagyva, elindult a parton. Röfi mögöttük baktatott. 

— Ha közrefogjuk Simont — mondta Ralph Jacknek —, akkor 
átbeszélhetünk a feje fölött. 

Lépésben meneteltek. Ez annyit jelentett, hogy Simonnak 
időnként duplát kellett lépnie, hogy egy sorban maradjon a másik 
kettővel. Aztán Ralph hirtelen megállt, s hátrafordult Röfi felé. 

— Figyelj csak ide! — mondta. 

Jack és Simon úgy tett, mintha semmit sem venne észre, 
továbbmentek. 

— Nem jöhetsz velünk — mondta Ralph. 

Röfi szemüvegét újra befutotta a pára, ezúttal a 
megaláztatástól. 

— Megmondtad nekik. Pedig megkértelek, hogy ne szólj. 
Elpirult, a szája remegett. 

— Megmondtam, hogy nem akarom..... 

— Miről beszélsz, az ég áldjon meg? - kérdezte Ralph. 

— Arról, hogy Röfinek hívjanak. Mondtam, hogy semmit sem 
bánok, ha nem neveznek Röfinek, s megkértelek, hogy ne áruld el 
nekik, s erre fogod magad, s egyből megmondod..... 

Csönd lett. Ralph most megértette Röfit, s látta, hogy meg 
van bántva, s meg van alázva. Egy ideig habozott, hogy 
mentegetőzzék-e, vagy pedig tetézze meg a sértést. 

— Röfi jobb, mint Gömböc — mondta végül is a született 
vezér közvetlenségével. — Egyébként sajnálom, hogy megbántottalak. 
Most pedig eriggy vissza, Röfi, és szedd listába a neveket, az most a 
dolgod. Viszlát! 

Megfordult s utánairamodott a másik kettőnek. Röfi állva 
maradt, a méltatlankodás pírja lassan eltűnt arcáról. Aztán visszament 


a mólóra. 

A három fiú vidáman menetelt a homokban. Apály volt, s a 
part a felsodort hínárral lábuk alatt majd oly keményen kopogott, 
mint egy kitaposott ösvény. A tájékot s vele együtt személyüket is 
valamilyen varázslatos fény szórta be, amelyet minden ízükben 
éreztek, és ez az érzés boldoggá tette őket. Egymás felé fordulva, 
izgatottan nevetgéltek, fecsegtek, egyik sem hallgatott a másikra. A 
levegő is ragyogott. Ralph, aki hirtelen szemben találta magát azzal a 
feladattal, hogy mindezt lefordítsa valamilyen érthető magyarázatra, 
tótágast állt, de felbukott. Mindannyian nevettek. Simon félénken 
megsimogatta Ralph karját; erre újra nevetniük kellett. 

— Gyerünk — mondta Jack —, mi most felfedező úton 
vagyunk. 

— Elmegyünk a sziget végére — mondta Ralph —, s ott 
befordulunk a sarkon. 

— Már ha ez sziget..... 

Most, késő délután, a levegő délibábjátékai lassanként 
megritkultak. A fiúk ki is jutottak a sziget végére, amelyet a varázslat 
szemmel láthatóan megkímélt: közérthető formája és jelentése volt. A 
megszokott összevissza dzsungelnégyszög nagy sziklafokban 
végződött, amely messze kinyúlt a lagúnába. Tengeri madarak 
fészkeltek rajta. 

— Mint a cukordísz egy rózsaszín tortán — mondta Ralph. 

— Nem lehet befordulni a sarkon — mondta Jack —, mert 
nincs sarok. Csak ez a félkör alakú hajlat..... arrébb meg már sokkal 
meredekebbek a sziklák. 

Ralph tenyerével beárnyékolta szemét, s végigtekintett a 
hegy felé emelkedő sziklák csipkés körvonalain. A partnak ez a része 
közelebb volt a hegyhez, mint bármi, amit eddig láttak. 

— Megpróbáljuk, s innét mászunk fel a hegyre — mondta. — 
Gondolom, ez lesz a legkönnyebb út. Itt kevesebb a dzsungel, s több a 
rózsaszín szikla. Gyerünk, fiúk! 

A három gyerek nekiveselkedett. Valamilyen ismeretlen erő 


úgy dobálta s rakta fel a sziklatömböket, hogy rézsűt dűltek egymásra, 
gyakran gúlaszerűen keskenyedve, ahogy" egymás hegyen-hátán 
felfelé kapaszkodtak. A leggyakrabban megismétlődő ábra egy 
rózsaszín szirt volt, rajta ferdén elhelyezett tömb, majd újra egy szirt s 
azon újra egy tömb; a rózsaszín tömeg, mint valami kiegyensúlyozott 
sziklákból álló óriási kazal emelkedett ki az erdő összevissza 
csavarodó, egymásra hurkolódó futónövényeinek lidérces álmából. 
Ott, ahol a rózsaszín szirtek kiemelkedtek a talajból, itt-ott 
csigamenetben kanyarodó szűk ösvények futottak. Járni is lehetett 
rajtuk, mélyen elmerülve a növénytengerben, arccal a sziklák felé. 

— Ki csinálta ezeket az ösvényeket? 

Jack lefékezett, az izzadságot törülgetve homlokáról. Ralph 
lihegve megállt mellette. 

— Emberek? Jack a fejét rázta. 

— Állatok? 

Ralph a fák közt lapuló sötétségbe bámult. Az erdő 
megrezzent körülöttük. 

— Gyerünk! 

A kúszás a sziklák meredélyeire aránylag könnyebb volt, 
mint amikor alá kellett bukniuk az őserdő bozótjába, hogy megtalálják 
a legközelebbi ösvényt. A kúszónövények gyökerei és szárai itt úgy 
összebogozódtak, hogy valósággal eleven, hajlékony varrótűvé kellett 
válniuk, hogy átfűzzék magukat rajta. A barna talajon és a sűrű 
lombozaton olykor áthulló fényfoltokon kívül csak a hegyoldal 
emelkedő irányzata mutatta az utat: melyik indakábelekkel kitöltött 
lyuk fekszik magasabban a másiknál. 

Lassan bár, de azért csak előrejutottak. 

A kúszónövények közé falazva, eddigi útjuk talán 
legnehezebb pillanatában, Ralph csillogó szemmel társai felé fordult. 

— Klassz — mondta. 

— Boszorkányos. 

— Óriási. 

Boldogságuk oka éppenséggel nem volt kézenfekvő. Mind a 


hárman kimerültek, piszkosak voltak, lihegtek a hőségtől. Ralphot 
csúnyán összekarmolták a tüskék. A combvastagságú indák csak 
vékony alagutakat engedélyeztek a továbbjutásra. Ralph kísérletképp 
elrikkantotta magát, némán hallgatták a tompa visszhangokat. 

— Ez igazi felfedező út — mondta Jack. — Akármibe fogadok, 
hogy itt még senki sem járt. 

— Fel kellene térképezni a vidéket — mondta Ralph. Csakhogy 
nincs papírunk. 

— Fahéjba lehetne belekarcolni — mondta Simon -, aztán 
valami feketét beledörzsölni. 

A sötétségben újra felcsillant az egyetértő szemek 
ünnepélyes boldogsága. 

— Klassz! 

— Óriási! 

Sajnos, arra nem volt hely, hogy az ember tótágast álljon. 
Ralph, hogy némiképp jelezze felindulásának hőfokát, úgy tett, mintha 
le akarná ütni Simont; a két fiútest csakhamar ide-oda hullámzó, 
boldog csomóvá gyűrődött a sűrű sötétben. 

Amikor szétváltak, Ralph szólalt meg elsőnek. 

— Most aztán gyerünk! — mondta. 

A legközelebbi sziklaszirt rózsaszín gránitja valamivel 
messzibb esett a dzsungel kúszónövényeitől és fáitól, úgyhogy 
aránylag kényelmesen ügethettek a kanyarodó ösvényen. Ez egy 
ritkább erdőbe vezetett, amelyből itt is, ott is már a nyílt tengerre is ki 
lehetett látni. S ahogy ritkultak a fák, megjelent a nap, s néhány perc 
alatt felszárította a sötét, párás hőségben átnedvesedett ruhájukat. A 
fiúk hol süppedő vízmosásokon, hol éles kövekből álló görgetegeken 
talpaltak keresztül. 

— Oda nézz! Oda nézz! 

A szigetnek ezen a végén az összezúzott sziklák magas 
gúlákat és kéményeket emeltek az ég felé. Ahogy Jack önkéntelenül 
nekitámaszkodott az egyiknek, ez halkan csikordulva megmozdult. 

— Gyerünk! 


De ez a "gyerünk" ezúttal nem azt jelentette, hogy "gyerünk 
fel a csúcsra!" A hegy meghódítására még várni kellett, amíg a fiúk el 
nem fogadják a szikla kihívását. Ez körülbelül akkora volt, mint egy 
kisebbfajta autó. 

— Nyomás! 

Előre, hátra, egyenletes ütemben. 

— Nyomás! 

Tágítsd ki az inga mozgását, tágíts, tágíts!..... lódítsd ki az 


— Nyomás! 

A nagy szikla megingott, szinte lábujj hegyen egyensúlyozott 
egy pillanatig, aztán úgy határozott, hogy nem billen vissza, 
megindult, elzuhant, megfordult a tengelye körül, és zúgva átbukott a 
levegőn, mély lyukat vágva az erdő kupolájába. Madarak és 
visszhangok szálltak fel nyomában, fehér és rózsaszín por csavarodott 
fel a légbe, lejjebb az erdő megrázkódott, mintha valami szörnyeteg 
vágtatott volna át rajta. Aztán a sziget újra elcsendesedett. 

— Klassz! 

— Mint egy bomba! 

— Huj! Huj! 

Teljes öt percig tartott, amíg meg tudtak válni diadaluk 
színhelyétől. De végül is elindultak. 

Ezek után már könnyű volt az út fel a csúcsra. Amikor az 
utolsó szakaszhoz értek, Ralph megállt. 

— A kutyafáját! 

Egy kör alakú vagy félkör alakú völgykatlannak a peremén 
álltak. A hegyoldalba vájt katlan tele volt kék virággal, valamilyen 
virágba borult hegyi növénnyel, amelynek füzérei túlcsordultak a 
katlan peremén, és bő áramlással lebukfenceztek az erdő kupolája 
fölé. A levegő telítve volt fel-le szálló, ide-oda röpködő pillangókkal. 

A katlanon túl emelkedett a hegy négyszögletes teteje. 
Néhány perc múlva felértek. 

Már előzőleg is sejtették, hogy szigeten vannak; a rózsaszín 


sziklák között kúszva, alattuk a tengerrel, fölöttük a levegő 
kristálytömbjével, ösztönszerűen érezték, hogy a tenger teljesen 
körülfogja őket. De az utolsó szó kimondásával illő volt várni, amíg fel 
nem érnek a csúcsra, és meg nem pillantják maguk körül az óceán kör 
alakú látóhatárát. 

Ralph társai felé fordult. — Ez mind a miénk! 

A szigetnek nagyjából csónak alakja volt, az innenső végén 
egy kis púppal, amely mögött a dzsungel lejtősen ereszkedett a partig. 
Mindkét oldalán sziklaszirtek, zátonyok, magas fák s egy meredek 
omladék vonalai szegélyezték, arrébb, a csónak hosszában egy fákkal 
benőtt szelídebb domboldal futott, itt-ott egy kis rózsaszín 
márványmintával; e mögött terült el sötétzölden a sziget őserdővel 
belepett síksága, amely megint csak egy rózsaszín farokban végződött. 
Ott, ahol a sziget végképp beleolvadt a tengerbe, egy másik sziget 
nézett vele farkasszemet, magányos szikla, amely mint egy merész, 
rózsaszín erődítmény emelkedett ki a vízből. 

A gyerekek ezt mind gondosan szemügyre vették, aztán a 
nyílt tenger felé fordították tekintetüket. Magas hegycsúcson álltak, s 
a késő délután fényében a légtükrözés már elvesztette erejét, éles 
körvonalakkal váltak ki a tárgyak. 

— Az ott zátony..... korallzátony. Láttam már ilyen képeket. 

A zátony nemcsak a szigetnek azt az oldalát fogta körül, 
mintegy mérföldnyi távolságban a parttól, amelyet a fiúk magukban 
már a "mi partunk"-nak neveztek; úgy festett, mintha valamilyen 
óriás meg akarta volna mintázni a szigetet, egy hajlékony krétavonalat 
rajzolva körülötte a vízbe, de aztán elfáradt, s abbahagyta a munkát. A 
korallon innét pávakék volt a víz, mindenféle vízinövényekkel és 
sziklákkal, mint egy akvárium, a túloldalán sötétkéken ragyogott a 
nyílt tenger. A nekiszaladó dagály hosszú tajtéksávokkal cifrázta körül 
a zátonyt, az embernek az volt az, érzése, mint. ha a csónak lassan 
hátrafelé siklana. 

Jack lefelé mutatott. 

— Ott szálltunk le. 


A szirteken és zátonyokon túl a fák között jól kivehető rés 
nyílt, kidöntött, összezúzott fatörzsekkel, a nyiladék és a tenger között 
egy keskeny pálmafaliget húzódott. S ott volt a lagúnába beékelődve a 
móló is, rajta a hangyaszerű, apró, mozgó alakokkal. 

A kopár hegycsúcsról, ahol álltak, Ralph kanyargó vonalat 
húzott ujjával lefelé a lejtőn, egy vízmosás medrén, virágokon át 
egészen a szikláig, ahol a nyiladék kezdődött. 

— Ez a legrövidebb út vissza. 

Csillogó szemmel, nyitott szájjal, dijadalmasan élvezték a 
birtoklás örömét. Szárnyaltak, barátok voltak. 

— Nincs sehol füstölgő, falusi kémény, se csónak — mondta 
Ralph bölcsen. — Később majd utánajárunk a dolognak, de azt hiszem, 
a sziget lakatlan. 

-S majd élelmiszert is szerzünk! -— kiáltotta Jack. — Vadászni 
fogunk..... mindenfélét, amíg csak el nem jönnek értünk. 

Simon felváltva hol az egyikre, hol a másikra nézett; nem 
szólt egy szót sem, de oly szenvedélyes helyesléssel bólintott, hogy a 
hosszú haja előre-hátra lobogott, az arca sugárzott boldogságában. 

Ralph most a sziget másik végét vette szemügyre, amelyet 
nem kerített be zátony. 

— Ez meredekebb — mondta Jack. 

Ralph öblös, merítő mozdulatra gömbölyítette a tenyerét. 

— Azt a kis ligetet ott— mondta —, azt a hegy emelte fel. A 
hegynek minden kiszögellése fákat és virágokat emelt az ég felé. 
Aztán hirtelen megrezzent az erdő, megvonaglott, megszólalt. A 
sziklavirágok kiterített kék lepedői meglebbentek, hűvös szél vágott a 
fiúk arcába. Ralph kitárta karjait. 

— Ez mind a miénk. 

Nevettek, ugráltak, kiáltoztak a hegyen. 

— Éhes vagyok — mondta Simon. 

Simon éhségéről a másik kettőnek is eszébe jutott, hogy 
éhes. 

— Gyerünk — mondta Ralph. — Most már tudjuk, amit meg 


akartunk tudni. 

Lemásztak egy sziklás lejtőn, virágok közé jutottak, aztán fák 
közé. Itt megállapodtak egy ideig, és kíváncsian szemügyre vették a 
sűrű bozótost körülöttük. 

Simon szólalt meg elsőnek. 

— Mint a gyertyák — mondta. — Nagy köteg gyertyák. 
Gyertyabimbók. 

A bokrok sötétzöldek s illatosak voltak, bimbóikat mintha 
zöld viaszból öntötték volna, egyenesen meredeztek a nap felé. Jack 
késével belevágott az egyikbe, a leve rájuk fröcskölt. 

— Gyertyabimbók! 

— Azért nem lehetne meggyújtani őket — mondta Ralph -, 
pedig olyanok, mint a gyertyák. 

— Zöld gyertyák — mondta Jack megvetően. — Nem ehetők. 
Gyerünk tovább! 

A zöld erdőnek még az elején voltak. Fáradtan baktattak egy 
keskeny ösvényen, amikor meghallották a zajt: valamilyen vékony 
visítást, s utána paták kemény koppanását az ösvényen. S ahogy 
továbbhaladtak, a visítás mindjobban felerősödött, őrjöngésében már 
a dobhártyákat szaggatta. Egy kis malacra akadtak, amely 
belegabalyodott a kúszónövények vastag függönyébe, s 
vakrémületében eszeveszetten rángatózott a rugalmas indák között. 
Vékony hangja volt, hegyes, mint a tű, s egy pillanatra sem hallgatott 
el. A három fiú előrerohant, Jack egy széles mozdulattal újra 
kirántotta kését. Karját magasra emelte. Aztán néhány pillanatnyi 
szünet következett, keskeny rés az időben, a kis malac tovább 
visítozott, az indák tovább rángatóztak, s a csontos kar végén tovább 
villogott a kés. A szünet épp csak annyi ideig tartott, hogy 
megérthessék, milyen szörnyűséget jelentene, ha a kar lesújtana. 
Aztán a malac kiszabadult az indák közül, s alábukott a burgyingban. A 
három fiú egymásra nézett, majd a rémület színpadára meredtek. 
Jack arca mészfehér volt szeplői alatt. Észrevette, hogy felemelt 
kezében még mindig ott a kés, gyorsan leejtette karját, s a kést 


visszakattintotta hüvelyébe. Aztán mind a hárman szégyenkezve 
elnevették magukat, s visszakapaszkodtak az ösvényre. 

— A helyet kerestem — mondta Jack —, azt néztem egy 
pillanatig, hogy hol szúrjak bele. 

— Disznót vágni kell — mondta Ralph vadul. — Ügy is szokták 
mondani, hogy: disznóvágás. 

— Az ember elvágja a torkát, hogy kiengedje a vérét 
magyarázta Jack -—, különben nem lehet megenni a húsát. 

— Hát miért nem vágtad el? 

Mind a hárman nagyon jól tudták, hogy miért nem vágta el: 
mert elképzelhetetlenül szörnyű dolog lett volna lesújtani a késsel, s 
élő húsba vágni vele..... elképzelhetetlenül szörnyű lett volna a vér 
látványa. 

— Már készültem rá — mondta Jack. A másik kettő előtt járt, 
tehát nem láthatták az arcát. — Csak az alkalmas helyet kerestem. 
Legközelebb..... 

Újra felkattintotta kését, s belevágta egy fatörzsbe. 
Legközelebb már nem ismer könyörületet. Vadul szétnézett maga 
körül: van-e, aki ellent mer mondani? Aztán újra kijutottak a 
napfényre, s most egy ideig azzal voltak elfoglalva, hogy gyümölcsöt 
szedtek, buzgón eszegették; közben elérték a nyiladékot, s mentek 
tovább a móló és a rajta összegyűlt nép fele. 


MÁSODIK FEJEZET 
TŰZ A HEGYEN 


Mire Ralph befejezte a kürtölést, a tömeg már újra 
összegyűlt a mólón. De azért volt valami különbség a mostani és a 
reggeli gyűlés között. A délutáni nap most a móló túlsó oldaláról 
tűzött a gyerekekre, akiknek nagyobb része későn vette észre, hogy 
megégette őket a nap, s most gyorsan magára kapkodta ruháját. Az 
énekkar azonban, mely most észrevehetőleg már nem különült el 
annyira, félredobta köpenyeit. 

Ralph egy kidőlt fatönkre ült, baljával a nap felé. Jobbján állt 
a kórus zöme, balján azok a nagyobb fiúk, akik a kiürítés előtt még 
nem ismerték egymást, előtte a kisebb gyerekek kuporogtak a fűben. 

Csönd. Ralph térdére fektette a nagy vaj- és rózsaszín 
kagylót, egy hirtelen támadt szellő fénnyel szórta be a mólót. Még 
nem határozott, hogy ülve marad-e vagy állva. Bal felé nézett, a 
fürdőmedence irányába. Röfi a közelében ült, de nem sietett 
segítségére. 

Megköszörülte a torkát. 

— Nos — mondta. 

S egyszerre csak azon vette magát észre, hogy folyékonyán 
tud beszélni, könnyűszerrel el fogja mondani azt, amit a tábor 
tudomására akar adni. Végigsimított szőke haján. 

— Szigeten vagyunk — mondta. -— Fent jártunk a hegytetőn, s 
megállapítottuk, hogy körös-körül mindenütt víz van. Nem láttunk 
sem házakat, sem füstöt, sem lábnyomokat, sem csónakot, sem 
embert. Lakatlan szigeten vagyunk, senki nincs itt rajtunk kívül. 

Jack közbevágott. 

— De azért hadseregre mégis szükség van..... mármint 
vadászokra..... Tudniillik malacokra kell vadászni..... 

— Mert malac van a szigeten. 


Mind a hárman azon voltak, hogy valami képet adjanak 
arról az eleven, rózsaszínű valamiről, amely a kúszónövények között 
kapálódzott. 

— Láttuk..... 

— Visítozott..... 

— Aztán meglógott..... 

— Mielőtt megölhettem volna..... de legközelebb! 

Jack belevágta kését egy fatörzsbe, s kihívóan körbenézett. 

A gyerekek újra elcsöndesedtek. 

— Látni való tehát — mondta Ralph -—, szükségünk van 
vadászokra, akik húst szereznek nekünk. Aztán van itt még valami..... 

Felemelte térdéről a kagylót, és szemügyre vette maga körül 
a napégette arcokat. 

— Itt nincsenek felnőttek. Tehát magunknak kell 
gondoskodnunk magunkról. 

A nép egy kicsit zümmögött, aztán újra elhallgatott. 

- S még valami. Nem beszélhetünk valamennyien egyszerre. 
Be kell vezetni a kézfelemelést, ahogy az iskolában szokás. 

Arca elé emelte a kagylót, s mogulé újra körülnézett. 

— S aki jelentkezik, annak odaadom a kagylót. 

— A kagylót? 

— Ezt itt kagylónak nevezik — magyarázta Ralph. — Aki 
legközelebb szólásra jelentkezik, annak adom oda. Magánál tarthatja, 
amíg beszél. 


— Ide figyelj..... 

— S akkor nem szabad félbeszakítani. Csak nekem. Jack 
talpra ugrott. 

— Törvényeket fogunk hozni! - kiáltotta izgatottan. Rengeteg 
törvényt. S ha valaki megszegi őket..... 

— Huj, huj! 

— A kutya mindenit! 

— Nyomás! 


— Éljen! 

Ralph érezte, hogy a kagyló elkerült az öléből. Röfi állt 
mellette, a nagy vaj szín kagylót ringatva..... s a kiáltozás lassanként 
elült. Jack, aki még mindig állt, bizonytalanul nézett Ralphra; ez 
rámosolygott, s tenyerével megveregette a fatörzset. Jack leült. Röfi 
levette szemüvegét, s mialatt az ingéhez dörzsölte, hunyorogva 
körülnézett. 

— Miért vágtok Ralph szavába? Nem mondhatja el a 
legfontosabbat. 

Hatásos szünetet tartott. 

— Ki tud arról, hogy mi itt vagyunk? 

— Tudják a repülőtéren. 

— Meg a szócsöves ember..... 

— A papám is tudja. Röfi feltette szemüvegét. 

— Senki sem tudja, hogy hol vagyunk — mondta. Elsápadt, a 
lélegzete kihagyott. — Talán tudják, hogy hova indultunk, de az sem 
bizonyos. De hogy most hol vagyunk, azt semmiképp sem tudják, 
mert nem oda érkeztünk, ahova elindultunk. — Egy ideig még a fiúkra 
bámult, aztán megfordult, leült. Ralph kivette kezéből a kagylót. 

— Épp erről akartam beszélni — mondta —, amikor ti..... 
amikor ti..... — Szembenézett a figyelő arcokkal. — A repülőgépet 
lelőtték és kigyulladt. Senki sem tudja, hogy hol vagyunk. Lehet, hogy 
sokáig kell majd itt maradnunk. 

Olyan csönd támadt, hogy hallani lehetett Röfi felziháló, 
majd kihagyó lélegzetét. A hanyatló nap bedőlt a fák alá, s 
aranyfényével behintette a móló nagyobbik felét. A lagúnán a kis 
fuvallatok, amelyek eddig úgy forogtak, mint macskakölykök a farkuk 
körül, hirtelen utat találtak a fák között, s benyomultak az erdőbe. 
Ralph hátrasimított egy homlokába lógó szőke haj tincset. 

— Lehet, hogy sokáig kell itt maradnunk. 

Senki sem felelt. Ralph váratlanul elmosolyodott. 

— De ez klassz sziget — mondta. — Jack, Simon meg én fent 
jártunk a hegyen. Pazar volt. Van enni- meg innivaló, meg..... 


—..... sziklák..... 

—..... kék virágok..... 

Röfi, aki időközben valamennyire összeszedte magát, a 
Ralph ölében heverő kagylóra mutatott, Jack és Simon rögtön 
elhallgatott. Ralph folytatta. 

— Tehát amíg várnunk kell, itt jól el fogjuk tölteni az időt. 

Széles karmozdulatokkal beszélt. 

— Olyan ez, mintha könyvben olvasná az ember. A nép újra 
kiáltozni kezdett. 

— A Kincses Sziget..... 

— Robinson szigete..... 

— A Korallsziget..... Ralph intett a kagylóval. 

— Ez a mi szigetünk — mondta. — Nagyon jó sziget. Amíg a 
felnőttek el nem jönnek értünk, jól fogunk itt szórakozni. 

Jack a kagyló felé nyúlt. 

— Malacok is vannak — mondta. — Meg ennivaló, meg fürödni 
is lehet..... ott feljebb egy kis folyóban..... minden van itt. Talált valaki 
még mást is? 

Visszaadta Ralphnak a kagylót, s leült. Ügy látszik, mást 
senki sem talált. 

Az idősebb fiúk csak attól figyeltek fel a gyerekre, hogy 
ellenállt. Egy csomó apró fiú lökdöste maga előtt, látszott rajta, hogy 
nem akaródzik neki előrejönni. Furcsa kis tökmag volt, körülbelül 
hatesztendős, arcán szederszínű anyajeggyel. Most ott állt, kissé 
meggörnyedve a nyilvánosság rikító fényétől, lábujjával a füvet 
piszkálta. Halkan motyogott maga elé, majdhogy sírva nem fakadt. 

A többi apró fiú, sugdosódva, de komor arccal Ralph felé 
lökdöste. 

— Rendben van — mondta Ralph. — Gyere ide! A gyerek 
rémülten nézett körül. 

— Beszélj! 

A gyerek a kagyló felé nyúlt, amire a gyülekezet harsogó 
nevetésben tört ki; a gyerek nyomban visszarántotta a kezét, és sírva 


fakadt. 

— Hadd vegye el a kagylót! - kiáltotta Röfi. — Hadd vegye el! 

Ralph végül is rábírta, hogy megfogja a kagylót, de addigra a 
röhögés szele elfújta a gyerek hangját. Röfi melléje térdelt, egyik 
kezével a nagy kagylón, meghallgatta, majd továbbadta, amit a gyerek 
motyogott. 

— Azt akarja tudni — tolmácsolta —, hogy mihez fogsz kezdeni 
a kígyó-izével. 

Ralph nevetett, a többiek is vele. A kisfiú még dacosabb, 
zárkózottabb lett. 

— No, beszélj arról a kígyó-izéről! 

— Most azt mondja, hogy valami állat volt. 

— Állat? 

— Valami kígyó-izé. Óriási nagy. Ö maga látta. 

— Hol? 

— Az erdőben. 

Az ide-oda futkosó szelek s a lenyugvó nap egy kis 
hűvösséget engedélyeztek most itt a pálmák alatt. A fiúk megérezték, 
nyugtalanul izegtek-mozogtak. 

— Ekkora kis szigeten nem élnek kígyó-izék — magyarázta 
Ralph nyájasan. — Azok csak nagy országokban fordulnak elő, 
Afrikában meg Indiában. 

Mormogás. A fejek komolyan bólingattak. 

— Azt mondja, hogy az az állat a sötétben mászott. 

— Sötétben? Akkor nem láthatta. Nevetés, éljenzés. 

— Hallottátok? Azt mondja, hogy sötétben látta..... 

— Azt állítja, hogy igenis látta. Jött, aztán elment, aztán 
megint előjött, és fel akarta őt falni..... 

— Álmodott. 

Ralph nevetve körülnézett az arcok gyűrűjében, vajon 
helyeselnek-e. A nagyobb fiúk szemlátomást egyetértettek vele, de a 
kisebbek között itt is, ott is felütötte fejét a kétség, amelyet ésszerű 
érvekkel nem lehet lecsillapítani. 


— Bizonyára lidércenyomása volt — mondta Ralph. — A sok 
mászkálástól az indák között. 

Újabb komor bólingatások. Tudták, hogy mi a lidércnyomás. 

— Azt állítja, hogy látta az állatot..... azt a kígyó-izét, s azt 
kérdi, vajon az éjjel újra elő fog-e jönni. 

— Nem fog előjönni, mert nincs. 

— Azt állítja, hogy reggelre visszaváltozott olyan kötélfélévé, 
amilyenek a fákon lógnak, s felakaszkodott az ágakra. Azt kérdi, hogy 
éjszaka újra elő fog-e jönni. 

— Nem, mert nincs! 

Most már senki sem nevetett, a figyelő arcok 
elkomolyodtak. Ralph mind a két kezével a hajába túrva szembenézett 
a fiúval: nem tudta, nevessen-e vagy sírjon. 

Jack megragadta a kagylót. 

— Ralphnak természetesen igaza van. A szigeten nincs 
semmilyen kígyó-izé. De ha történetesen volna, akkor mi, vadászok 
megkeressük és megöljük. Malacokra is fogunk vadászni, és 
mindenkinek hozunk húst. És gondunk lesz a kígyóra is..... 

— De hisz nincs kígyó! 

— Majd megbizonyosodunk róla, ha vadászni megyünk. 
Ralphot bosszantotta a vereség. Ügy érezte, valami 
megfoghatatlannal kell szembeszállnia. Az arcát vizsgáló figyelő 
szemekben nyoma sem volt a jókedvnek. 

— De hisz nincs kígyó! 

Valami, amiről eddig nem tudta, hogy benne motozik, 
egyszerre csak szót kért, s arra kényszerítette, hogy hangosan és 
félreérthetetlenül újra megállapítsa: 

— De ha mondom, hogy nincs kígyó. A gyülekezet hallgatott. 

Ralph újra felemelte a kagylót. Eszébe jutott a soron 
következő mondanivalója, s ettől újra visszatért a jókedve. 

— Most pedig rátérünk a legeslegfontosabb dologra. 
Gondolkoztam. Amíg megmásztuk a hegyet, azalatt erősen 
gondolkoztam. — Cinkos mosolyt villantott a másik két fiú felé. — S 


most itt a parton tovább gondolkoztam, s a következő eredményre 
jutottam. Egyrészt: szórakozni akarunk. Másrészt: azt akarjuk, hogy 
megmentsenek bennünket. 

A hallgatóság szenvedélyes helyeslése úgy elborította, mint 
egy hullám, egy pillanatra elvesztette a beszéd fonalát. Aztán 
visszazökkent. 

— Azt akarjuk, hogy megmentsenek bennünket, s ez 
természetesen meg is fog történni. 

Zűrzavaros kiáltozás. Ez az egyszerű megállapítás, amelyet 
ugyan Ralph friss tekintélyén kívül semmi sem támogatott, 
egyszeriben eleven, fényes jókedvre derítette a fiúkat. Meg kellett 
lengetnie a kagylót, hogy szóhoz engedjék jutni. 

— Az apám a haditengerészetnél szolgál. Azt mondta nekem, 
hogy már nincsenek ismeretlen szigetek. Azt mondta, hogy a 
királynőnek van egy nagy szobája tele térképekkel, amelyeken rajta 
van a világ minden szigete. Tehát erről a szigetről is van térképe. 

Vidám hangok hallatszottak, megvigasztalódott, jókedvű 
hangok. 

-— S előbb-utóbb kiköt itt egy hajó. Lehet, hogy épp a papám 
hajója. Látjátok tehát, hogy előbb-utóbb megmentenek bennünket. 

S ezzel lezárva az ügyet, szünetet tartott. Szavai nyomán 
biztonságos nyugalom költözött a nép szívébe. Szerették, s most már 
tisztelték is Ralphot; egyszerre mindenki önként tapsolni kezdett, a 
móló ünnepelte vezérét. A szőke fiú elpirult, oldalt sandítva 
megállapította, hogy Röfi leplezetlen hódolattal bámul rá, a másik 
oldalán pedig Jack somolyogva ugyancsak tanúbizonyságát adja 
annak, hogy ért a tapsoláshoz. 

Újra a magasba emelte a kagylót. . 

— Pofa be, fiúk! Várjatok! Ide figyeljetek! 

S a győzelme nyomán keletkezett csöndben folytatta: 

— Még valamit meg kell beszélni. Segítségükre tudunk lenni 
abban, hogy megtaláljanak. Mert megeshetik, hogy jön erre egy hajó, 
s nem vesz észre bennünket. Tehát tüzet kell gyújtanunk a hegy 


tetején, hogy lássák a füstjét. 

— Tüzet!..... Tüzet gyújtani! 

A fél gyülekezet egyszerre talpon termett. Jack teljesen 
elfeledkezve a kagylóról, elordította magát: 

— Gyerünk! Utánam! 

A pálmafák alatti térség megtelt zajjal és mozgással. Ralph is 
felugrott, de hiába kért csöndet, senki sem hallgatott rá. Az egész 
tömeg egyszerre Jack nyomába csapódott, s elindult a sziget belseje 
felé. Még a legapróbb gyerekek is felkerekedtek, s tehetségükhöz 
mérten nagy igyekezettel törtek maguknak utat a szerte heverő ágak 
és levelek bonyolult akadályai között. Ralph egyedül maradt a téren, a 
kagylóval a kezében, Röfi társaságában. 

Röfi jutott elsőnek szóhoz. 

— Mint a gyerekek! — mondta megvetően. — Ügy 
viselkednek, mint a gyerekek! 

Ralph kétkedő, bizonytalan tekintetet vetett rá, majd a 
fatörzsre helyezte a kagylót. 

— Uzsonnaidő van — mondta Röfi. — Mit képzelnek ezek, 
mihez fognak most kezdeni ott fent a hegyen? 

Tiszteletteljesen megsimogatta a kagylót, aztán felvetette 
fejét. 

— Hé, Ralph!..... Hová mész? 

Ralph már a nyiladék kidőlt fái között botladozott. Arrébb 
ágak ropogása és hangos nevetés hallatszott. Röfi utálkozva nézett 
Ralph után. 

— Mint a gyerekek — mormolta. 

Nagyot sóhajtott, aztán lehajolt és megkötötte 
cipőmadzagját. A vándorútra kelt nép lármája mindjobban elhalt a 
hegyoldalon. Röfi arcára egy apa fájdalmas mosolya költözött, akinek 
meg kell alkudnia gyerekeinek érzéketlen vadságával; felemelte a 
kagylót, az erdő felé fordult, és lassan elindult a nyiladék szerteheverő 
faroncsai között. 

A csúcs túlsó lejtőjén egy kis erdős fennsík tenyereit bele a 


hegybe. Ralphnak megint alkalma nyílt rá, hogy egy széles 
mozdulattal magához ölelje a világot. 

— Ott lent annyi fát szedhetünk, amennyit csak akarunk. 

Jack bólintott, az ajkát babrálta. A hegy meredekebb 
oldalán, körülbelül száz lábbal a csúcs alatt a kis fennsíkot mintha az 
isten is azért teremtette volna, hogy tűzifát termeljenek rajta. A 
nedves párától nekigerjedt fák alatt csakhamar elégtelennek bizonyult 
a sovány talaj, hamar kidőltek, elkorhadtak, a kúszónövények 
keresztül-kasul fonták őket, új csemeték sarjadtak ki alóluk. 

Jack a készenlétben felsorakozott énekkar felé fordult. 
Fekete szolgálati csákójukat az egyik fülükre csapták, mint egy 
satyakot. 

— Máglyát rakunk! Indulás! 

Kikerestek valamit, ami leginkább hasonlított az ösvényhez, 
s ráncigálni, vonszolni kezdték a korhadt fatörzseket és ágakat. Az 
apraja is, mihelyt felért a csúcsra, lecsúszkált utánuk, míg végül Röfi 
kivételével már az egész nép munkában állt. De a legtöbb fatörzs már 
úgy elkorhadt, hogy amikor odébb akarták vontatni, apró szilánkokra 
és rothadó foszlányokra hullt szét, s csak alig néhány fát lehetett 
egészében napvilágra hozni. Az ikrek, Sam és Eric, voltak az elsők, akik 
egy valamirevaló tönköt zsákmányoltak, de nemigen tudtak mihez 
kezdeni vele, amíg Ralph, Jack, Roger és Maurice a segítségükre nem 
sietett. Aztán araszonként felvonszolták a furcsa döglött holmit a 
csúcsra, s ott rábillentették a máglyára. Mindegyik munkacsapat 
tehetségéhez mérten ezzel-azzal hozzájárult az eredményhez, a 
máglya mind magasabbra emelkedett. Egy alkalommal Ralph és Jack 
egy vastagabb ág szállításánál kettesben maradtak, s diadalmasan 
egymásra vigyorogtak. A szél zúgásában, a magas hegyre zúduló 
napsütésben, a kiáltozó hangok zűrzavarában újra kivirágzott köztük a 
barátságnak, a kalandnak és az örömnek láthatatlanul ragyogó fénye. 

— Bírjuk? 

Jack visszamosolygott a szőke fiúra. 

— Mi ketten igen. 


A közös teher súlya alatt összefogva megmásztak a hegy 


együtt döntötték rá a máglyára a nehéz tönköt. Aztán diadalmas 
nevetéssel hátraléptek, s Ralph, mit tehetett volna egyebet, tótágast 
állt. Alattuk, a kis fennsíkon még mindig dolgoztak a fiúk, noha a 
kisebbek közül jó néhányan már beleuntak a játékba, és 
gyümölcsszüretre indultak az erdőben. Az ikrek, meglepő eszesen, 
néhány nyaláb száraz falevelet hoztak, s a máglya elé öntötték. S 
ahogy a fiúk észrevették, hogy a máglya immár elkészült, már nem 
tértek vissza újabb tüzelőért a fennsíkra; megálltak a csipkés, 
rózsaszín hegytetőn, és körülfogták a máglyát. Ziháló lélegzetük 
megnyugodott, a verejték is felszáradt testükön. 

Aztán lassanként elhalt a beszélgetés, és Ralph meg Jack 
egymásra néztek. Egyszerre ébredtek tudatára szégyenüknek. De 
hogy vallják be? 

Ralph bíborpirosra gyúlt arccal elsőnek szólalt meg. 

— Most pedig..... — megreszelte a torkát. — Most pedig 
meggyújtod a tüzet? 

Hogy most a helyzet képtelensége napvilágra került, Jack is 
elpirult. Dadogni kezdett. 

— Két pálcát egymáshoz kell dörzsölni..... egymáshoz 
dörzsölni..... 

A szeme sarkából Ralphra nézett, aki kibökte 
tehetetlenségének utolsó bizonyítékát. 

— Nincs valakinél gyufa? 

— Elébb sütitek meg a tojást, aztán töritek fel? — mondta 
Roger, s gúnyosan összedörzsölte két tenyerét. — Psz..... psz! 

Egy kis szél húzott el a hegytető fölött. A széllel együtt Röfi 
is megjelent az erdő szélén, sortban, ingben, óvatosan szedve lábát, 
szemüvegén az alkony piros visszfényével. Hóna alatt ott szorongatta 
a kagylót. 

Ralph rákiáltott. 

— Röfi! Nincs gyufád? 


A többiek is elismételték a kiáltást, a hegy szinte 
beleremegett. Röfi csak a fejét rázta. Aztán a máglyához ért. 

— A mindenit! — mondta. - Jó nagy csomót hordtatok össze. 
Jó nagy csomót, az már igaz! 

Jack kinyújtott karjával hirtelen rámutatott. 

— A szemüvegel!..... Gyújtólencsének lehetne használni! Röfit 


amikor Jack lekapta arcáról a szemüveget. — Az ég áldjon, add vissza! 
Nem látok! összetöritek a kagylót! 

Ralph félrelökte, s letérdelt a máglya mellé. 

— Ne álld el a napot! 

Lökdösődés, huzakodás, buzgó kiáltozás. Ralph ide-oda 
mozgatta a lencséket, amíg be nem fogta a lenyugvó napot, s izzó 
fehér tükörképét rá nem vetítette egy darab korhadt fára. Szinte 
abban a pillanatban vékony füstcsóva emelkedett az orrába, s 
megköhögtette. Jack is melléje térdelt, óvatosan ráfújt a fára, a 
füstcsóva azonnal elhajolt, megsűrűsödött, egy apró lángocska tűnt 
fel alatta. A láng, amely kezdetben alig látszott a ragyogó 
napsütésben, belekapott egy ágacskába, megnőtt, megszínesedett, 
majd tovább kúszott egy vastagabb ágra, amely éles reccsenéssel 
tüzet fogott. A láng még magasabbra szökött, a fiúk vad éljenzésbe 
fogtak. 

— A szemüvegem! - ordította Röfi. — Adjátok vissza a 
szemüvegemet! 

Ralph felállt a máglya mellől, s Röfi tapogatózó kezébe 
nyomta a szemüveget. A kövér gyerek alig hallhatóan dadogott. 

— Csak foltokat látok..... Még a kezemet sem..... 

A fiúk táncoltak. A fa olyan korhadt volt, és annyira 
kiszáradt, hogy egész ágak lobbantak fel egyszerre emésztő sárga 
lángokkal, amelyek rögtön a magasba szöktek, és húszlábnyi, 
hatalmas tűzcsóvát ugrasztottak az égnek. Több méternyi körzetben 
felizzott körülötte a levegő, minden széllökés egy-egy szikrafolyammá 


változott. Nagy tönkök fehér porrá morzsolódtak. 

Ralph elkiáltotta magát. 

— Fa kell!..... Hozzatok fát..... valamennyien! 

Az élet most már csak versenyfutás volt a tűzzel, a fiúk 
ellepték a felső erdőt. Fényes lánglobogót tűzni ki a hegytetőre: ez 
volt most a közvetlen feladat, senki sem gondolt messzibb. Még a 
legapraja is, ha ugyan el nem csábították a gyümölcsök, kis 
fadarabkákat cipelt fel a máglyához, s belehajította a tűzbe. A levegő 
mozgása most valamivel gyorsabb lett, fuvallatból széllé vált, úgyhogy 
már világosan meg lehetett különböztetni, honnét és hova fúj. A 
máglya egyik oldalán hűvös volt a levegő, de a másikon a tűz messzire 
kinyújtotta izzó, vad karját, s egy szempillantás alatt megperzselte az 
ember haját. Azok a fiúk, akiknek arcába fújt a szél, félbeszakították a 
munkát, hogy megízleljék hűvösségét, s egyszerre megérezték, hogy 
nagyon fáradtak. Levetették magukat a szerteszét meredező sziklák 
árnyékába. A nagy tűzcsóva gyorsan zsugorodott, aztán a máglya egy 
halkan súrlódó hanggal befelé dőlt, s nagy szikraárbocot növesztett ki 
magából, amely azonnal elhajolt a szél irányában. A fiúk fáradtan 
lihegtek, mint a kutyák. 

Ralph felemelte karjára fektetett fejét. 

— Ez így nem jó! 

Roger nagyot köpött a forró porba. 

— Hogy érted? 

— Úgy, hogy nem volt füst! Csak láng. 

Röfi két szikla közé leült a földre, s térdére fektette a 
kagylót. 

— Ennek a tűznek nem volt semmi haszna — mondta. S 
egyébként sem lehetne üzemben tartani, még ha akarná is az ember. 

— Frászt akartad — mondta Jack megvetően. - Te csak ültél a 
fenekeden. 

— De az ő szemüvegét használtuk — mondta Simon, 
miközben karjával egy fekete foltot mázolt el az arcán. — Azzal 
segített. 


— Nálam van a kagyló — mondta Röfi méltatlankodva —, tehát 
hagyjatok beszélni. 

— A hegytetőn nem érvényes a kagyló, tehát fogd be a szád 
— mondta Jack. 

— De itt a kagyló a kezemben! 

— Zöld ágakat kell a tűzre vetni — mondta Maurice —, azzal 
lehet a legnagyobb füstöt csinálni. 

— Nálam van a kagyló! Jack vadul hátrafordult. 

— Fogd be a szád! 

Röfi egyszerre lehervadt. Ralph kivette kezéből a kagylót, és 
végignézett a körülötte álló fiúkon. 

— Kell egy külön csoport, amelyik gondját viseli a tűznek — 
mondta. — Akármikor erre vetődhetik egy hajó — a kifeszített drótként 
húzódó látóhatárra mutatott —, s ha meglátja a jelt, ide jön, és 
hazavisz bennünket. S még valami! Több törvényre van szükségünk. 
Ahol a kagyló, ott gyűlés van. Akár itt fent, akár odalent. 

Ezzel a nép egyetértett. Röfi szólásra nyitotta a száját, aztán 
elkapta Jack rajta nyugvó tekintetét, s újra becsukta. Jack a kagyló felé 
nyúlt, s kormos kezével gyöngéden dédelgetve a kényes szerszámot, 
felállt és előrelépett. 

— Egyetértek Ralphfal — mondta. — Szükségünk van 
törvényekre, s be kell tartanunk őket. Elvégre is nem vagyunk vadak. 
Angolok vagyunk, az angol meg mindenben az első, tehát vigyáznunk 
kell arra, hogy csak helyes és jó dolgokat csináljunk. 

Ralph felé fordult. 

— Ralph..... szét fogom választani a kórust..... azaz a 
vadászokat..... jobban mondva csoportokra fogom osztani őket, s 
vállalom a felelősséget a tüzért..... 

E nagylelkű ajánlat hallatára taps fröccsent fel a 
hallgatóságból. Jack rájuk mosolygott, aztán a kagylót meglengetve 
csöndet kért. 

— Most meg hagyjuk elaludni a tüzet — mondta. — Éjszaka 
úgysem látni a füstöt. S amúgy is meggyújthatjuk, amikor akarjuk. Az 


első héten az alt szólam viseli majd a gondját, a következő héten a 
szoprán..... 

A gyülekezet ezzel is egyetértett. 

-S őrszemeket is mi állítunk. Ha odakint megpillantunk egy 
hajót — minden tekintet kinyújtott, csontos karjának irányát követte —, 
akkor majd zöld ágakat égetünk, s vastagabb lesz a füst..... 

Valamennyien a sötétkék látóhatárra meresztették 
szemüket, mintha máris esedékes volna a vízen ringatózó apró, fekete 
árnykép megjelenése. 

Nyugaton a nap, mint izzó aranycsöpp gördült alá, egyre 
közelebb és közelebb a világ pereméhez. Egyszerre mindnyájan 
tudatára ébredtek, hogy közeleg az este, vége a melegnek és a 
világosságnak. 

Roger kezébe vette a kagylót, s komoran körülnézett. 

— Én figyeltem a látóhatárt — mondta. — Nyoma sincs 
semmiféle hajónak. Lehet, hogy sohasem fognak bennünket 
megmenteni. 

A tömeg felzúgott, majd újra elhallgatott. Ralph visszavette 
a kagylót. 

— Azt mondtam, egyszer majd kimentenek bennünket innen. 
S addig nem tehetünk mást, mint hogy várunk. 

Röfi most már semmit sem bánt. Felháborodva kezébe vette 
a kagylót. 

— Én is csak ezt mondtam! - kiáltotta. — A gyűléseinkről 
beszéltem..... meg egyebekről..... s erre azt mondják nekem, hogy 
fogjam be a szájamat..... 

Hangja a megbántott erény sírós sipításává vékonyodott. A 
hallgatóság nyugtalanul mocorgott, lehurrogta. 

— Arról volt szó, hogy egy kis tüzet kell gyújtani, s erre 
akkora máglyát raktatok, mint egy szénakazal. Én meg akármit 
mondok - kiáltotta keserű tárgyilagossággal Röfi —, akármit mondok, 
csak az a válasz, hogy fogjam be a szájamat, de ha Jack vagy Simon 
vagy Maurice beszél..... 


Általános felzúdulás. Röfi elhallgatott. Állt és a gyűlés feje 
fölött letekintett a meredek hegyoldalra, a kis fennsíkra, ahol a 
korhadt fát gyűjtötték össze. S hirtelen elnevette magát. Oly különös 
volt a nevetése, hogy mindenki elhallgatott, és csodálkozva bámult 
villogó szemüvegére. S aztán, Röfi tekintetét követve, a többiek is 
lenéztek a hegyoldalra, megkeresni a fanyar nevetés eredetét. 

— Jó kis tűz, annyi szent — mondta Röfi. 

A kúszónövények közül, amelyek füzéreikkel kidíszítették a 
halott vagy haldokló fákat, itt is, ott is egy-egy kis füstcsóva 
emelkedett a magasba. S ahogy tovább nézték, egy villanásnyi tűzfény 
tűnt fel az egyik köteg tövében, s a füstcsóvák hirtelen meghíztak. 
Apró lángok mocorogtak egy fa gyökérzete körül, a bozóton keresztül 
felkúsztak az ágakra és levelekre, szétváltak, megnőttek. Egy tűzfolt 
hozzáért az egyik fatörzshöz, s hirtelen felszaladt rajta, mint valami 
fénylő mókus. Egyre vastagabb lett a füst, ide-oda hullámzott, kifelé 
tört. A mókus a szél szárnyán átugrott egy másik, még álló fára s 
lerágta magát a töve felé. A lombozat és a füst sötét sátra alatt a tűz 
rátette mancsát az erdőre, s marcangolni kezdte. Óriási fekete és 
sárga füstfelhők hömpölyögtek megállás nélkül a tenger felé. A lángok 
és a tűz ellenállhatatlan száguldásának láttára a fiúk vad, rikoltozó 
éljenzésbe kezdtek. A lángok, mintha élnének, a rózsaszín szikla 
kiszögellésén egy sor nyírfaszerű csemete felé kúsztak, ahogy a jaguár 
kúszik a hasán zsákmánya felé. Felugrottak az első fára, amelynek 
ágain azonnal egy másik lomb nőtt, tűzmintákból. Aztán tovább 
vették útjukat a többi fa felé, átugrottak a réseken, s ide-oda lengve s 
fellobbanva, végigszaladtak az egész soron. Az ugrándozó, viháncoló 
gyerekek alatt egy negyed négyzetmérföldnyi erdőben vadul 
őrjöngött a tűz és a füst. Egy-egy éles pattogás között oly vad 
dobpergéssel zúgott, hogy a hegy is beleremegett. 

— Jó kis tűz, annyi szent — ismételte Röfi. 

Ralph megdöbbenve látta, hogy a fiúk hirtelen elhallgatnak, 
s megilletődötten figyelik maguk alatt az elszabadult természeti erők 
tombolását. S ez az áhítat Ralph fejébe kergette a vért. 


— De hát fogd be a szádat! 

— Nálam van a kagyló - felelte Röfi sértődötten. — Jogom 
van rá, hogy beszéljek. 

Üres szemekkel néztek rá, a kövér fiú nem érdekelte őket, 
csak a tűz dobpergésére figyeltek. Röfi idegesen tekintett le a 
pokolba, ide-oda kaszált a kagylóval. 

— Ez most már mind le fog égni — mondta. — Pedig ez volt a 
tűzifánk. 

Megnyalta a száját. 

— Most már nem tehetünk semmit. Ezentúl jobban kell 
vigyáznunk. Attól félek..... 

Jack levette szemét az égő erdőről. 

— Te mindig félsz valamitől..... te gömböc! 

— Nálam van a kagyló — mondta Röfi barátságtalanul. Ralph 
felé fordult. — Igaz, hogy nálam van a kagyló, Ralph? 

Ralph kedvetlenül fordult el az ijesztően gyönyörű 
látványtól. 

— Mi a baj? 

— A kagyló..... Mármint hogy jogom van-e beszélni? Az ikrek 
kuncogtak. 

— Füstöt akartunk csinálni..... 

— Hát most nézd..... 

Nagy füstfátyol nyúlt ki a szigetről, mérföldnyi 
hosszúságban. Röfi kivételével valamennyien röhincsélni kezdtek, a 
nevetés egyre jobban elharapózott. 

Röfi elvesztette türelmét. 

— Nálam van a kagyló, hát tessék figyelni! — kiáltotta. Az első 
dolgunk az kellett volna legyen, hogy valami menedéket építsünk 
magunknak lent a parton. Mert épp elég hideg volt az éjjel is. Aztán 
Ralph azt mondta, hogy "tűz", s erre valamennyien üvöltve meg 
sikoltozva felmásztatok ide a hegyre. Mint a gyerekek! 

Most már figyelmesebben hallgatták a prédikációt. 

— Hogy képzelitek, hogy megmentsenek bennünket, ha nem 


tesszük rendbe a dolgainkat, és nem végezzük el rendesen a munkát? 

Levette a szemüvegét, s olyan mozdulatot tett, mintha át 
akarná adni a kagylót. Az idősebb fiúk nagyobb része már feléje is 
nyúlt, de Röfi meggondolta magát, a hóna alá csapta, s fellépett egy 
sziklára. 

— Ideérve meg akkora tüzet gyújtottatok, hogy semmi 
hasznát nem veheti az ember. Lángba borítottátok a szigetet. Nem 
fogunk röhögni, ha majd leég az egész sziget, s főtt gyümölcsöt 
fogunk enni naphosszat, meg pörkölt malacot. Ezen nincs mit nevetni. 
Ralphot megválasztottátok vezérnek, de arra nem adtok neki időt, 
hogy kigondolja a dolgokat. Mond valamit, s erre mindenki elrohan, 
mint..... mint..... 

Meg kellett állnia, hogy lélegzethez jusson. Lentről rájuk 
bőgött a tűz. 

— De ez még nem minden. Itt vannak a gyerekek. A 
kicsinyek. Ki törődött velük? Még azt sem tudjuk, hogy hányan 
vannak. 

Ralph hirtelen előrelépett. 

— Mondtam neked..... mondtam neked, hogy írj listát a 
nevekről. 

— Hogy írhattam volna, amikor magamra hagytatok! 
kiáltotta Röfi méltatlankodva. — Két percig vártak, aztán beleestek a. 
tengerbe, elmásztak az erdőbe, szétszéledtek a világ négy tája felé. 
Honnét tudhattam volna, hogy melyik kicsoda? 

Ralph megnyalta elfehéredett száját. 

— Egyszóval azt sem tudod, hogy hányan vagyunk itt? 

— Honnét tudhatnám, amikor úgy szétszéledtek, mint a 
hangyák? Aztán, amikor ti hárman visszajöttetek, s azt mondtad, hogy 
tüzet kell rakni, mind azonnal elrohant, s még arra sem volt időm..... 

— Elég! — mondta Ralph élesen, miközben kikapta Röfi 
kezéből a kagylót. — Nem tetted meg, hát nem tetted meg. 

—..... végezetül pedig megcsaptátok a szemüvegemet..... Jack 
feléje fordult. 


— Fogd be a szád! 

—..... a kicsinyek meg lemásztak oda, ahol most az erdő ég. S 
hátha még most is ott vannak! 

Röfi felállt, s kinyújtott karjával a láng- és füsttengerre 
mutatott. Halk zúgás keletkezett a fiúk közt, majd elhalt. Valami 
különös dolog történt Röfivel: lélegzet után kapkodott. 

— Hol van az a gyerek -— dadogta -, hol van az a gyerek, 
akinek anyajegy van az arcán? Nem látom. Hol van? 

A tömeg néma volt, mint a halál. 

— Az, aki a kígyóról beszélt — mondta Röfi. — Az is lent járt..... 

A lángok közt egy fa felrobbant, mint a bomba. Néhány 
köteg magas kúszónövény hirtelen kiegyenesedett, láthatóvá vált, 
majd haldokolva összerogyott. A kisebb fiúk sikoltozni kezdtek. 

— Kígyók! Kígyók! Nézzétek a kígyókat! 

Időközben nyugaton a nap észrevétlenül a látóhatár fölé 
ereszkedett, már csak két-három ujjnyi választotta el a tengertől. 
Vörös fény esett alulról a fiúk arcába. Röfi egy sziklának dőlt, mind a 
két kezével beléje kapaszkodott. 

— Az a kicsi..... akinek az anyajegy volt az arcán..... az hol van 
most? Mondom nektek, hogy nem látom. 

A fiúk félénken, hitetlenül néztek egymásra. 

—..... az hol van most? Ralph szégyenkezve dadogott. 

— Talán visszament a..... 

Alattuk, a barátságtalan hegyoldalon tovább hangzott a 
dobpergés. 


HARMADIK FEJEZET 
KUNYHÓK A PARTON 


Jack kétrét görnyedt. A rövidtávfutó tartásában haladt előre, 
orrát csak néhány hüvelyk választotta el a nedves földtől. A fák törzsei 
s az őket körülölelő indák már harminclábnyira a feje fölött elvesztek 
a zöld éjszakában, körülötte a szinte áthatolhatatlan cserjés 
sötétedett. Alig észrevehető nyomokat követett: egy eltört ágat, egy 
kis mélyedést a talajban, amely úgy festett, mintha egy patának a fél 
lenyomata volna. Még lejjebb hajolt, és a nyomokra meredt, mint aki 
beszédre akarja bírni őket. Aztán négykézlábra ereszkedve, a 
vadászkutya tartásában néhány méternyire előre kúszott, mit sem 
törődve kényszeredett helyzetével. Egy összehurkolódott indaköteg 
előtt megállapodott, a görcsről hosszú kacs lógott le. A görcs alsó 
része fényesre volt koptatva; a malacok az indaköteg alatt elhaladva, 
sörtéikkel simára gyalulták. 

Jack arcával néhány hüvelyknyire a nyom fölött, a bozótos 
homályát kutatta. Homokszín haja, amely jócskán megnőtt, amióta a 
szigetre érkeztek, kissé már kifakult, meztelen hátán, a töméntelen 
sötét szeplő között erősen hámlott a napégette bőr. Jobbjában egy 
körülbelül öt láb hosszú, hegyes végű rudat tartott, foszlányokra 
szakadt nadrágján kívül, melyet öv fogott össze, meztelen volt. 
Behunyta szemét, fejét felemelte, és kitágult orrcimpákkal lassan 
beszívta a levegőt, szimatot keresve a meleg légáramlatokban. Az 
erdő is éppoly csöndes volt, mint ő maga. 

Végül is egy hosszú sóhajjal kiengedte a levegőt, s kinyitotta 
szemét. A szeme fénylő kék volt, kielégítetlenségében már-már 
tébolyodott. Megnyalta száraz ajkait, s ismét fürkészni kezdte maga 
körül a titoktartó erdőt. Aztán újra előrelopakodott, hol jobbra, hol 
balra keresve az irányt. 

Az erdő csöndje még nyomasztóbb volt, mint a hőség, a 


napnak ebben az órájában még a rovarok se zümmögtek. S a csönd 
csak akkor tört meg, amikor Jack egy rikítóan tarka madarat vert fel 
ágakból rakott, primitív fészkéből; az állat éles vijjogása, melyre körös- 
körül gyors visszhangok feleltek, mintha egyenesen az idők 
szakadékából szállt volna fel. A kiáltás hallatára ijedtében Jack is 
önkéntelen sziszegéssel beszívta a levegőt; egy perc tartamára 
vadászból üldözött, majomszerű lénnyé változott a kúszónövények 
sűrű homályában. De aztán a kielégületlenség újra á nyomokra terelte 
figyelmét, tovább fürkészte a talajt. Egy vastag fa szürke tönkje 
mellett, melyen halvány virágok nyíltak, behunyta szemét, s újra 
mélyen beszívta a forró levegőt..... s ezúttal lélegzete akadozni 
kezdett, arca egy pillanatra elhalványodott, majd elsötétedett a 
vértolulástól. Árnyékként suhant el a fa alatt, és figyelmesen 
szemügyre vette lába előtt az összetaposott földet. 

Az állati hulladék még meleg volt, kis rakásokban hevert a 
felhányt földön. Olajzöld volt, sima, egy kissé még gőzölgött. Jack 
felemelte fejét, s a lábpnyomokon keresztülfekvő áthatolhatatlan 
kúszónövényekre bámult. Aztán felemelte dárdáját és továbbkúszott. 
Az indacsomón túl a lábnyomok egy csapáshoz vezettek, amelyet a 
malacok már ösvényszerűen kitapostak, földje kemény volt a gyakori 
vonulásoktól. Amikor Jack kiegyenesedett, mozgás zaja ütötte meg 
fülét. Hátrarántotta jobb karját, s teljes erejével elhajította a dárdát. A 
csapás felől paták gyors, kemény csattogása hallatszott, hasonlatos a 
kasztanyetta vérpezsdítő, őrjítő hangjához: hús ígérete. Jack kiugrott a 
bozótból, s felkapta a dárdát. A paták kopogása elhalt a távolban. 

Jack testéről patakokban folyt az izzadság, a barna föld 
foltokban tapadt a bőréhez, a vadászatban eltöltött nap minden 
viszontagsága rajta hagyta nyomát. Szitkozódva letért a 
malaccsapásról. Csakhamar az erdőnek egy ritkább részébe jutott, 
ahol a sötét levélmennyezetet hordozó vastag fatörzsek helyett 
karcsúbb, szürke törzsű pálmafák lengették tollas koronájukat. A 
pálmákon túl már a tenger csillogott, emberi hangok hallatszottak. 
Ralph pálmatörzsekből és levelekből összeeszkábált különös 


tákolmány mellett állt: valami kezdetleges menedékházféle volt, 
szemben a lagúnával. Ügy festett, mintha minden pillanatban össze 
akarna dőlni. Nem felelt, amikor Jack megszólította: 

— Van még ivóvíz? 

Ralph feltekintett a kunyhó levélfonatáról. Még most sem 
vette észre Jacket, noha a szeme rajta pihent. 

— Kérdem, hogy van-e még ivóvíz! Szomjas vagyok. Ralph 
elfordította figyelmét a menedékházról, és összerezzenve vette 
tudomásul Jack jelenlétét. 

— Hé, te vagy az? Ivóvíz? Ott a fa mellett. Azt hiszem, még 
hagytak. 

Jack felemelt egy kókuszdióhéjat, színültig töltve friss vízzel, 
amelyet a fiúk néhány másikkal együtt az árnyékba állítottak. A víz 
lefolyt állán, nyakán, mellén. Hangosan zihálva szedte a lélegzetét. 

— Hát ez kellett — mondta. 

Simon hangja hallatszott a menedékházból. 

— Emeld fel egy kissel Ralph a menedékház felé fordult, s 
felemelt egy ágat zsindelyszerűen egymásba akaszkodó levelekkel. 

A levelek szétváltak, lehulltak a földre. Simon bűnbánó arca 
tűnt fel a résben. 

— Bocsánat — mondta. 

Ralph utálkozva nézegette a romot. 

— Sohasem készülünk el vele. 

Jack lába elé heveredett. Simon bent maradt a kunyhóban, 
kinézett a lyukon. Ralph újra elismételte. 

— Napok óta dolgozunk már rajta. S most nézd meg! Két 
másik kunyhó már úgy-ahogy állt, bár meglehetősen bizonytalan 
lábon. Ez meg teljesen nyomorék volt. 

—- S minduntalan meglógnak. Emlékszel még a gyűlésre? Ott 
mindenki megfogadta, hogy addig nem nyugszik, akármilyen kemény 
munkába kerül is, amíg a kunyhók fel nem épülnek. 

— Már a vadászcsoport kivételével... 

— Persze, a vadászok kivételével..... Hát ami a kisebbeket 


illeti, azok..... 

Hadonászott, egy szót keresett. 

— Reménytelen eset — mondta. — S a nagyobbak sem sokkal 
jobbak. Látod ezt? Simon és én egész nap dolgoztunk rajta, de senki 
nem segített. Fürödnek, esznek, játszanak..... 

Simon óvatosan kidugta fejét a résen. 

— Te vagy a vezér. Miért nem szólsz rájuk? 

Ralph a hátán feküdt, felnézett a pálmafákra s az égre. 

— Gyűlések! — mormolta. — A gyűléseket szeretik. 
Mindennap egy gyűlés. Vagy akár kettő is. S fecsegnek. — Fél könyökre 
támaszkodott. — Fogadok, ha megfújom a kagylót, abban a percben itt 
teremnek. S milyen ünnepélyesen! S valaki majd azt ajánlja, hogy 
építsünk lökhajtásos repülőgépet, vagy tengeralattjárót, vagy 
televízió-adót. S amikor vége lesz a gyűlésnek, öt percig szorgalmasan 
fognak dolgozni, aztán meglépnek vagy vadászni mennek. 

Jack elvörösödött. 

— Szükségünk van húsra. 

— Hát eddig még nem szereztünk. De a kunyhókra is 
szükségünk van. Mellesleg, a vadászaid már órákkal ezelőtt 
visszajöttek. Azóta fürödnek. 

— Én engedtem el őket — mondta Jack. — Én akartam..... 


Igyekezett kibetűzni magában azt a különös, ellenállhatatlan 
indulatot, amely arra késztette, hogy űzőbe vegyen valamit, és 
megölje. 

— Én ott maradtam. Azt gondoltam, ha magam leszek..... A 
téboly újra visszatért szemébe. 

— Ölni fogok, azt hittem. 

— De nem tetted. 

— Azt hittem, fogok. 

Ralph hangjában valamilyen rejtett indulat rezgeti. 

— De nem tetted — ismételte. 

Egy odavetett megjegyzés, amelynek csak az alul rezgő 


hangsúly adott jelentőséget: 

— Gondolom, ahhoz nincs kedved, hogy segíts a 
kunyhóépítésnél? 

— Húsra van szükségünk..... 

— De azt nem szerzel. 

Az ellentét most már szavakba öltözött. 

— Fogok szerezni. Legközelebb. Szakállt kell faragni erre a 
dárdára. Egy malacot már eltaláltunk, de a dárda kiesett belőle. Ha 
szakállal lehetne ellátni valahogy..... 

— Kunyhókra van szükségünk..... Jack hirtelen dühbe gurult. 

— Szemrehányást teszel? — üvöltötte. 

— Mindössze annyit mondtam, hogy kutyául megdolgoztunk. 
Semmi mást nem mondtam. 

Mindketten kivörösödtek, s nem mertek egymás szemébe 
nézni. Ralph a hasára gurult, s a fűszálakkal kezdett játszani. 

— Ha megint megered az eső — mondta —, mint amikor ide 
érkeztünk, akkor szükség lesz a kunyhókra. S más miatt is..... 
Szükségünk van a kunyhókra, mert..... 

Egy pillanatnyi szünetet tartott. Mindketten elfojtották 
dühüket. Ralph most az új, biztonságos téma csapásán haladt. 

— Te is észrevetted, mi? 

Jack ledobta a dárdát, s leguggolt. 

— Mit kellett volna észrevennem? 

— Hogy meg vannak ijedve. 

A hátára fordult, és Jack piszkos, vad arcába bámult. 

— Ez a helyzet — mondta. — Álmodnak. Hallani lehet őket. 
Nem ébredtél fel az éjjel? 

Jack a fejét rázta. 

— Beszélnek és sikítoznak. Mármint a kicsinyek. De még a 
többiek közül is..... Mintha..... 

— Mintha ez nem volna elsőrangú sziget. 

A közbeszólás mindkettejüket meglepte, csodálkozva néztek 
Simon komoly arcába. 


— Mintha az az állat..... az a kígyó-izé a valóságban is 
léteznék. Emlékeztek? 

A szégyellni való szó hallatára mind a két fiú megrándult. 
Kígyóról mostanában nem beszéltek, nem volt illő beszélni róla. 

— Mintha ez nem volna elsőrangú sziget — ismételte Ralph 
halkan. — Igazad van. 

Jack felült, kinyújtotta lábát. 

— Dilisek — mondta. 

— Felvágósak. Emlékszel, amikor az első expedícióra 
indultunk? 

Egymásra mosolyogtak, eszükbe jutott az első nap 
diadalmas káprázata. 

— Tehát szükségünk van a kunyhókra, hogy legyen..... 

— Otthonunk — mondta Jack. 

— Ügy van — mondta Ralph. 

Jack felhúzta a lábát, a térdét átfogta a két kezével, s 
homlokráncolva rendet igyekezett teremteni gondolataiban. 

— De azért az erdőben..... Ügy értem, amikor az ember 
vadászik..... nem akkor, amikor gyümölcsöt szed, hanem amikor a 
saját útját járja..... 

Egy pillanatra elhallgatott. Nem tudta, Ralph komolyan 
fogja-e venni. 

— Mondd tovább! 

— Ha az ember vadászik, akkor néha azon veszi magát észre, 
mintha..... 

Hirtelen elpirult. 

— Persze nem komoly..... épp csak egy érzés. Azt érzi az 
ember, mintha nem ő vadászna, hanem őt vadásznák..... mintha a 
dzsungelben egész idő alatt valami a sarkában járna. 

Újra hallgattak: Simon figyelmesen, Ralph hitetlenül és kissé 
méltatlankodva. Felült, piszkos kezével megdörzsölte a vállát. 

— Hát nem tudom..... 

Jack felugrott. Nagyon gyorsan beszélt. 


— Az erdőben ezt érzi az ember. Persze nem komoly. 
Csakhogy..... 

Néhány gyors lépést tett a part felé, aztán visszafordult. 

— De hát tudom, hogy ők mit éreznek. Érted?..... Ennyi az 
egész. 

— Az lenne a legjobb — mondta Ralph -, ha azon volnánk, 
hogy mielőbb megmentsenek bennünket. 

Jacknek egy pillanatig el kellett tűnődnie, mit is jelent az, 
hogy: megmentsék őket. 

— Hogy megmentsenek? ..... Hát persze! Mindegy, azért 
szeretnék előbb megölni egy malacot..... 

Felkapta a dárdáját, s belevágta a földbe. Szemében újra 
felcsillant a fátyolos, őrült tekintet. Ralph szőke hajsörényén át bíráló 
szemmel figyelte. 

— Ha a vadászaid nem feledkeznek el a tűzről..... 

— Hagyj már békén azzal a tűzzel! 

A két fiú lebaktatott a partra, s a víz szélére érve 
megfordult, s visszanézett a rózsaszín hegycsúcsra. A füstcsóva 
mészfehér vonalat rajzolt az ég megbízható kékségére, magasan 
felnyúlt, aztán eloszlott. Ralph a homlokát ráncolta. 

— Vajon milyen messziről lehet ezt meglátni? 

— Sók mérföldről. 

— Nem elég vastag a füst. 

A csóva alsó része, mintha tudatában volna annak, hogy 
nézik, vajszínűre sötétedett, s egy vastag foltot dobott fel a vékony 
oszlopra. 

— Zöld ágakat raktak rá — mormolta Ralph. — Csak azt 
szeretném tudni..... — Beárnyékolta szemét, és megfordult, hogy 
végigkutassa a látóhatárt. 

— Megvan! 

Jack akkorát kiáltott, hogy Ralph hátraugrott. 

— Mi van meg? Hol? Csak nem hajó? 

De Jack a meredek lejtőre mutatott, mely a hegyről a sziget 


sík részeire ereszkedett. 

— Hát persze, hogy ott fent fekszenek..... amikor túl nagy a 
meleg..... 

Ralph megdöbbenve bámult a másik megszállott arcába. 

—..... felkapaszkodnak a magasba..... egészen magasra, s ott 
leheverednek az árnyékba..... ott pihennek, amíg a hőség tart, mint 
odahaza a tehenek..... 

— Azt hittem, hajót látsz! 

— Meg lehetne közelíteni őket..... kimázolnánk az arcunkat, 
hogy ne ismerjenek ránk..... aztán körülfogni őket és..... 

Felháborodásában Ralph elvesztette önuralmát. 

— Én a füstről beszéltem! Nem akarod, hogy megmentsenek 
bennünket? Másról sem tudsz beszélni, csak a malacokról..... folyton 
csak a malacokról..... 

— De hát húsra van szükségünk! 

— Én meg egész nap dolgozom Simonnal, senki sem segít, s 
te még csak észre sem veszed a kunyhókat..... 

— Én is dolgoztam..... 

— De te szereted a munkádat! - kiáltotta Ralph. — Te szeretsz 
vadászni! Én azonban..... 

A napfényben ragyogó parton állva, maguk is 
megdöbbentek érzelmeik vad összecsapásán. Elsőnek Ralph nézett 
más irányba, mintha a homokban játszó apróságok kötnék le 
figyelmét. A mólón túl, az úszómedence felől a vadászok kurjongatása 
hallatszott. A móló végén Röfi feküdt a hasán, s a csillogó vízbe 
bámult. 

— Nem nagyon segítenek az embernek! 

Azt akarta mondani, hogy az emberek sohasem pontosan 
olyanok, mint amilyennek elképzeljük őket. 

— Simon, az segít. — A kunyhók felé mutatott. — Az legalább 
annyit dolgozott, mint én. A többiek kereket oldottak. Csakhogy..... 

— Simon mindig kéznél van, ugye? 

A két fiú együtt elindult a kunyhók felé. 


— Segítek egy kicsit — mormolta Jack —, aztán fürdőm. 

— Ne fáradj — mondta Ralph. 

De mire elértek a kunyhókhoz, Simon eltűnt. Ralph bedugta 
fejét a lyukon, visszahúzta, Jack felé fordult. 

— Megpucolt. 

— Bizonyára megelégelte, s elment fürödni — mondta Jack. 

Ralph a homlokát ráncolta. 

— Furcsa gyerek — mondta. — Különös gyerek! 

Jack bólintott, nyilván elsősorban az egyetértés kedvéért. 
Majd mintha hallgatólagos megállapodást kötöttek volna, a két fiú 
hátat fordított a kunyhóknak, és elindult a fürdőmedence felé. 

— Aztán pedig — mondta Jack -, ha majd megfürödtem s 
ettem valamit, elballagok a hegy másik oldalára, s megnézem, hogy 
ott találok-e nyomokat. Jössz velem? 

— De hisz mindjárt lenyugszik a nap. 

— Lesz még időm. 

Egymás mellett baktattak, érzelmeknek és tapasztalatoknak 
két külön földrésze, amelyek sohasem találkoznak. 

— Ha el tudnék kapni egy malacot! 

— Visszamegyek a kunyhóhoz, hátha rendbe tudom tenni. 

Zavartan néztek egymásra, tele szeretettel és gyűlölettel. De 
a fürdőmedence meleg, sós vize, a kiáltozás, fröcskölés, nevetés 
valamennyire mégiscsak össze tudta békíteni őket. 

Simonról azt hitték, hogy fürdik, de nem volt a 
medencében. 

Amikor a két másik fiú lebaktatott a partra, hogy 
megtekintse a hegyet, Simon néhány méternyi távolságban követte 
őket, aztán hirtelen megállt. Homlokát ráncolva egy kis homokrakást 
nézegetett, amelyből valaki szemmel láthatóan egy kis házat 
igyekezett építeni. Aztán megfordult, s mint akinek valamilyen 
határozott célja van, az erdő felé indult. Alacsony termetű, csontos, 
hegyes állú gyerek volt, szeme eleven ragyogásából Ralph tévesen 
arra következtetett, hogy csintalan, vidám fickóval van dolga. Fekete 


hajának egyik vastag fürtje hosszan az arcába lógott, s majdnem 
teljesen eltakarta széles homlokát. Egy sort foszlányai tapadtak a 
testéhez, egyébként meztelenül járt, mint Jack. Minthogy 
máskülönben is sötét bőrű volt, a nap most szinte feketére cserzette, 
teste ragyogott a verejtéktől. 

A nyiladékon át vette útját, elhaladt a nagy szikla mellett, 
amelyet Ralph első reggel megmászott, aztán jobb felé kanyarodott a 
fák közé. Egyforma léptekkel rótta az utat a több holdat belepő 
gyümölcsfák között, amelyeken könnyű, ha nem is kielégítő táplálékot 
szerezhetett még a leglustább kéz is. A fákon egyszerre nőtt a 
gyümölcs és a virág, az érettség illatában millió és millió méh 
lakmározott. Itt érték utol az apró gyerekek, akik utána vetették 
magukat; érthetetlen szavakat kiáltoztak, visítozva a fák felé 
lökdösték. Simon a délutáni napfényben szinte fülsiketítő méhdongás 
közben leszedte a gyerekek számára elérhetetlen gyümölcsöt a magas 
lomb közül, a válogatottan legszebbeket, hátranyújtotta a 
végeláthatatlan sor kinyújtott kéz felé. Amikor mindnyájukat 
kielégítette, abbahagyta a szedést és körülnézett. A kicsinyek, egy-egy 
óriási nyaláb gyümölccsel a karjukon, kifürkészhetetlen tekintettel 
visszanéztek rá. 

Simon elfordult, s elindult az alig észrevehető, keskeny 
ösvényen. A magas dzsungel csakhamar körülfogta. A fatörzseken 
valószínűtlen sápadt virágok nőttek fel a fa tetejéig, ahol a sötét 
lombozatban sűrű élet zajongott. Itt a levegő is sűrű volt, s a 
kúszónövények úgy bocsátották le a magasból indáikat, mint a 
zátonyra futott hajó megroggyant vitorlakötélzetét. Simon lábnyoma 
megmaradt a puha talajban, a kúszónövények, ha hozzájuk ért, egész 
hosszukban megremegtek. 

Végül elért egy helyre, ahová több napfény esett. Á 
kúszónövények, mivel itt kisebb utat kellett megtenniük a fény felé, a 
dzsungelnek ezen a kis tisztásán gyékényszerűen összefonódó 
hálóként akaszkodtak a fatörzsekre; a kidudorodó sziklasövény vékony 
talajrétegén csak kisebb növények és páfrányok fejlődhettek. Sötéten 


illatozó bozótos vette körül a helyet, mint egy hőséggel és fénnyel teli 
kupát. A tisztás egyik sarkában egy nagy, kidőlt fa támaszkodott a még 
talpon álló fáknak, fürge kúszónövény csavarodott rá egészen a 
tetejéig, vörösen és sárgán rügyező kacsokkal futva be egész hosszát. 

Itt Simon megállt. Hátranézett, ugyanúgy, ahogy Jack tette 
volna, s egy gyors pillantással meggyőződött róla, hogy teljesen 
egyedül van. Néhány pillanatig tolvaj szerű mozdulatokkal dolgozott. 
Mélyen meghajolva, ide-oda kígyózva a nagy fonat alá mászott. A 
cserjék és kúszónövények oly közel voltak hozzá, hogy rájuk csörgött a 
verejtéke, a burgying azonnal be is csukódott mögötte. A fonat 
közepére érve, egy kis kalyibafélében találta magát, amelyet csak 
néhány levél függönye választott el a tisztástól. Leguggolt, 
szétválasztotta a leveleket és kinézett. Odakint semmi sem mozdult, 
csak. két tarka pillangó táncolt egymás körül a forró levegőben. 
Lélegzetét visszatartva bíráló füllel figyelt a sziget neszezésére. Az est 
lassan közeledett a sziget felé, a fénylő, fantasztikus madarak, a 
méhzümmögés, a négyszögletű sziklákon fészkelő, hazatérő sirályok 
kiáltozása is mind halkabbra vált. A nyílt óceán hullámtörése a több 
mérföldnyi távolságban emelkedő sziklazátonyokon még a vér 
zúgásánál is kevésbé hallható aláfestéssel kísérte az est elülő zajait. 

Simon visszaeresztette helyére a szétválasztott 
levélfüggönyt. A mézszínű napfény sugárnyalábjai mind tompább 
szögben érték a földet, átsuhantak a cserjéken, meg-megérintették a 
zöld gyertyaszerű bimbókat, a lombsátor felé kúsztak. A fák alatt 
egyre jobban sűrűsödött a sötétség. A fény elhaltával a rikító színek is 
elhalványodtak, a hőség, az elevenség lecsillapodott. A 
gyertyabimbók mocorogtak. 

Zöld sziromleveleik kissé visszahúzódtak, s virágjaik fehér 
hegye gyöngéden kinyúlt a szabad levegőbe. 

Most már a napfény utolsó nyoma is felszállt a tisztásról, s 
visszavonult az égről is. Sötétség ömlött a földre, alámerültek benne a 
fák és az utak, a táj homályossá, tompává vált, mint a tengerfenék. A 
gyertyabimbók szétnyitották széles fehér virágkelyheiket, melyek 


azonnal csillogni kezdtek az első csillagok permetező fényében. Illatuk 
kifröccsent az éjszakába, és birtokba vette a szigetet. 


NEGYEDIK FEJEZET 
KIFESTETT ARC ÉS HOSSZÜ HAJ 


Legelőbb annak a hosszú hullámnak az ütemét szokták meg, 
amely a hajnalból a hirtelen esti sötétedésig vezette őket. Boldogan 
fogadták a reggel örömeit, a ragyogó napfényt, az áradó tengert és az 
édes levegőt: ilyenkor oly jó volt játszani, s az életük úgy betelt, hogy 
nem volt szükségük reményre, el is feledkeztek róla. Délfelé, amikor a 
fényzuhatag mind merőlegesebben hullott, a reggel rikító színei 
opálosan gyöngyszürkére váltak, s a hőség, mintha a nap küszöbön 
álló csúcspontja eleven mozgatóerővé vált volna, egyetlen ütéssel 
leterítette őket, az árnyékba rohantak, elvetették magukat a földön, 
talán el is aludtak. 

Különös dolgok történtek délben. A csillogó tenger 
felemelkedett, kirívóan képtelen síkokra oszlott, a korallzátony s a 
part néhány magasabb pontjába kapaszkodó satnya pálmák hirtelen 
fellebbentek az égbe, ott meg-megrándultak, szétváltak, mint 
esőszemek a dróton, majd megszázszorozódtak, mintha tükrök hosszú 
sora hányná-vetné őket a levegőben. Néha szárazföld látszott ott is, 
ahol nem volt szárazföld, s egy idő múlva a gyerekek figyelő szeme 
előtt szétpattant, mint a buborék. Röfi művelten mindezt "délibáb" 
elnevezés alá sorolta, a fiúk pedig, mivel nem tudtak átjutni a 
cápáktól hemzsegő vízsávon még az első korallzátonyig sem, idővel 
megszokták a varázslatot, s elfeledkeztek róla, mint ahogy 
elfeledkeztek a csodálatos, lüktető csillagokról. Délben a délibábok 
felolvadtak az égben, s a nap mint egy dühösen villogó szem nézett le 
a magasból. Aztán, a délután vége felé, miután a légtükrözések végleg 
elültek, a látóhatár ismét egyenletesen kék lett, és a lenyugvó nap 
fényében tiszta körvonalakat kapott. Ez volt a napnak az a második 
szakasza, amikor ismét tűrhetően hűvös volt, bár ezt már a közeledő 
sötétség veszélye fenyegette. S amikor végül is lenyugodott a nap, 


teljes sötétség borult a szigetre, mint egy oltókupak, s a kunyhók 
hamarosan megteltek eleven nyugtalansággal a távoli csillagok fénye 
alatt. 

Mindazonáltal a munka, játék és táplálkozás megszokott 
észak-európai hagyományai megnehezítették a fiúk számára, hogy 
teljesen átadják magukat a természet új ütemének. A kis Percival 
ottlétük elején egyszer bemászott a kunyhójába, s ott két napig 
egyfolytában beszélt, énekelt és sírt; a többiek ugyan mulattak rajta, 
de attól tartottak, hogy meghibbant. A gyerek azóta erősen lefogyott, 
a szeme kivörösödött, szemlátomást sorvadt; sokat sírt, és keveset 
játszott. 

A kisebb fiúkat most már általában az "apróság" 
gyűjtőnéven emlegették. Ralphtól lefelé egyre alacsonyabb gyerekek 
következtek, s bár volt egy bizonytalan határvonalú szakasz, amelybe 
Simon, Róbert és Maurice tartozott, senkinek sem okozott 
nehézséget, hogy a litánia egyik végén felismerje a "nagyokat", a 
másik végén az "apróságot". Az egyértelműen "aprók", nagyjából 
hatévesek, teljesen külön életet éltek a nagyoknál semmivel sem 
kisebb indulatos buzgalommal. A nap legnagyobb részét evéssel 
töltötték, gyümölcsöt szedtek, ahol elérték, s nem nagyon nézték sem 
érettségét, sem minőségét. Már megszokták, hogy fáj a gyomruk, s 
időnként krónikus hasmenésük van. Sötétben megnevezhetetlen 
ijedelmek gyötörték őket, és szorosan egymáshoz bújtak. Evésen, 
alváson kívül sok idejük maradt még játékra is, tárgytalan, 
mindennapi játékokra a fehér homokban, a ragyogó víz partján. 
Sokkal kevesebbet sírtak anyjuk után, mint ahogy várni lehetett volna, 
nagyon barnák voltak, és elmondhatatlanul piszkosak. A kagyló 
hívásának mindig engedelmeskedtek, részben Ralph miatt, aki elég 
nagy volt ahhoz, hogy összekötő kapocsként szolgáljon a felnőttek 
tekintélyéhez, részben mert a gyűlések elszórakoztatták őket. De 
egyébként ritkán közösködtek a "nagyokkal", s érzelmileg is, testileg is 
külön életet éltek. 

Homokvárakat építettek a kis folyó homokpadjai mentén. 


Ezek a várak körülbelül egy láb magasak voltak, kagylókkal, hervadt 
virágokkal és érdekesebb kövekkel díszítették őket. A várakat 
ösvények, utak, falak, vasúti sínek bonyolult hálózata vette körül, 
amely azonban csak akkor vált érthetővé, ha az ember hasmánt fekve, 
arccal a homokban nézte. Itt játszott az "apróság", ha nem is 
boldogan, de többé-kevésbé feszült figyelemmel, s volt rá eset, hogy 
egyszerre hárman is ugyanazt a játékot játszották. 

Most is hárman játszottak; Henry volt közöttük a 
legnagyobb. Távoli rokona volt annak a fiúnak, a szederszínű 
anyajeggyel, akit a nagy erdőtűz óta nem láttak; de ahhoz még nem 
volt elég nagy, hogy ezt megértse, s ha azt mondták volna neki, hogy 
a másik fiú repülőgépen hazament, megrökönyödés és bizalmatlanság 
nélkül belenyugodott volna. 

Henry ezen a délutánon valamilyen vezérféle lehetett, mert 
játszótársai közül az egyik Percival volt, a másik pedig Johnny, a két 
legkisebb gyerek a szigeten. Az egérszínű Percival még az anyja 
hiúságát sem nagyon elégítette ki, Johnny azonban formás kisgyerek 
volt, szőke hajú, verekedős természetű. Pillanatnyilag a játék lekötötte 
figyelmét, tehát engedelmesen követte a parancsokat: ahomokban 
térdepelve békésen játszadozott a három gyerek. 

Roger és Maurice bukkant elő az erdőből. Leváltották őket a 
tűznél, s lejöttek a hegyről, hogy megfürödjenek. Roger haladt elöl, 
kíméletlenül átgázolva a homokvárakon, széttaposva az utakat, 
szétrúgva a virágokat, az összegyűjtött díszköveket. Mögötte Maurice 
röhögve folytatta a pusztítást. A három apróság abbahagyta a játékot 
és felnézett. Történetesen az az útrendszer, amelyben érdekelve 
voltak, épségben maradt, tehát nem tiltakoztak, csak Percival sírta el 
magát, mert homok repült a szemébe. Maurice sietve "kereket oldott. 
Régebbi életében megbüntették, ha egy kisebb gyereknek homokot 
szórt a szemébe, s noha most nem volt itt szülő, aki megfenyíthette 
volna, érezte, hogy rossz fát tett a tűzre, s a lelke mélyén nyomban 
kirajzolódtak a mentegetőzés körvonalai. A fürdésről motyogott 
néhány szót, és meggyorsította lépteit. 


Roger hátramaradt, az apróságokat figyelte. Nem volt sokkal 
barnább, mint amikor a szigetre érkezett, de a tarkójára és a 
homlokába mélyen lenőtt fekete haja még komorabbá tette arcát. 
Külseje, amely már azelőtt is zárkózott, magányos leiekre vallott, most 
elutasítóvá tette egész megjelenését. Percival abbahagyta a sírást, s 
újra játszani kezdett, mert a könnyek kimosták szeméből a homokot. 
Johnny figyelmesen nézte porcelánkék szemével, aztán homokkal 
kezdte dobálni, s Percival újra elsírta magát. 

Amikor Henry beleunt a játékba, felállt és elindult a part 
mentén. Roger a pálmák alatt követte, mintegy véletlenül bóklászva 
ugyanabban az irányban. Henry a pálmák árnyékától jó messzire 
baktatott, mert még fiatal volt ahhoz, hogy védekezzék a nap ellen. 
Átvágott a fövényen, s megállapodott a víz szélén. A Csendes-óceán 
nagy árdagálya már emelkedőben volt, s a lagúna aránylag csöndes 
vize is percenként egy-egy arasszal feljebb nyomult. A tengernek 
ebben az utolsó fröccsenésében parányi, átlátszó lények éltek, 
amelyek a vízzel együtt felsodródtak a forró, száraz homokra. 
Kitapinthatatlanul apró érzékszerveikkel átvizsgálták az új 
vadászterületet. Talán akad most táplálék ott, ahol utolsó 
kirándulásuk alkalmával nem találtak: madárürülék, rovarok, a 
szárazföldi élet elszórt hulladéka. Mint százezernyi parányi fog egy 
fűrészben, az átlátszó lények végigrágták magukat a parton. 

Henryt megbabonázta ez a látvány. A homokban kotorászott 
egy színtelenné ázott kis pálcikával, amelyet nyilván szintén a 
hullámok vetettek partra. Rendet igyekezett teremteni a mászkáló 
lények között, a homokba apró lyukakat vájt, amelyeket az ár 
feltöltött, s beléjük terelte az állatkákat. A puszta szórakozáson 
túlmenő boldogság töltötte el, amikor tudatára ébredt annak, hogy 
valóságos élőlények fölött gyakorolhatja hatalmát. Beszélt hozzájuk, 
nógatta, megrótta őket. Ahogy hátrált a dagály elől, lábnyomai vízzel 
teltek meg, s az állatkák fennakadtak bennük; így azzal áltathatta 
magát, hogy uralkodik fölöttük. Leguggolt a víz szélén, amely combjait 
áztatta, mélyen előrehajolt, haja a homlokába lógott, eltakarta 


szemét. A délutáni nap tarkójára lőtte láthatatlan nyilait. 

Roger is várt. Kezdetben egy nagy pálmafa mögött rejtőzött, 
de Henry látnivalóan annyira el volt foglalva játékával, hogy teljes 
alakjával kiléphetett mogulé. Végigtekintett a parton. Percival bőgve 
hazatakarodott, és Johnny egyedüli diadalmas ura maradt a 
kastélyoknak. Mögötte világosan ki lehetett venni a mólót s a felporzó 
víz csillogó permetek ott, ahol Ralph, Röfi, Simon és Maurice a 
medencében fürdött. Roger figyelmesen hallgatózott, de épp csak a 
hangjukat hallotta. 

Egy hirtelen szellő megrázta a pálmafák legyezőit, a levelek 
megreszkettek, zizegtek. Hatvanlábnyi magasságban Roger feje fölött 
egy csomó dió, rögbilabda nagyságú, rostos gömb levált száráról, s 
kemény koppanással lehullt körülötte a földre, de egyik sem találta el. 
Roger nem mérlegelte szerencsés megmenekülése körülményeit, egy 
gyors tekintetet vetett a diókra, aztán Henryre nézett, majd újra vissza 
a diókra. 

A fák alatti talajt, a partnak egy kiemelkedő részletét, a sok 
nemzedék pálma fellazította, s kivetette belőle az alsó, régi 
homokrétegben heverő köveket. Roger felkapott egyet, célzott, és 
Henry felé hajította, szándékosan elvétve a célt. A kő, az esztelen 
időnek ez a jelképe, ötméternyire Henry jobbjától a vízbe loccsant. 
Roger felszedett még egy marékkal, s egymás után elhajította őket. 
De volt Henry körül egy láthatatlan kör, átlója körülbelül hat méter 
lehetett, amelybe Roger nem mert beletalálni. Itt láthatatlanul, de 
ellenállhatatlan erővel még a régi élet tabuja uralkodott. A guggoló 
gyerek köré a szülők, az iskola, a rendőrök s a törvény erős védelmező 
kört vontak. Roger karját egy civilizáció fegyelmezte, amely mit sem 
tudott róla, s maga is már romokban hevert. 

Henryt meglepték a vízben fel-felloccsanó hangok. Hátat 
fordított az átlátszó állatkáknak, s mint a vizsla, a gyűrűző körök 
központja felé fülelt. A kövek hol jobbján, hol balján hullottak le, és 
Henry engedelmesen erre-arra forgolódott, de sohasem kapta el azt a 
pillanatot, amikor a kövek még a levegőben repültek. Végül is 


megpillantott egyet, elnevette magát, és szétnézett maga körül, 
megkeresni a jó barátot, aki imigyen kötekedik vele. De Roger már 
újra elrejtőzött a pálma mögé, ziháló lélegzettel nekitámaszkodott, 
szempillái meg-megreszkettek. Aztán Henry hirtelen elunta a köveket, 
s elballagott. 

— Roger! 

Jack állt egy fa alatt, körülbelül tízméternyi távolságban. 
Amikor Roger kinyitotta szemét, és megpillantotta, napbarnított arcát 
még mélyebb árnyék futotta be, de Jack ezt nem vette észre. 
Türelmetlen és ideges volt, magához intette Rögért. 

A kis folyó torkolatánál egy tavacska képződött, amelyet 
homokpad rekesztett el, felületét fehér vízililiomok lepték be, 
közöttük tű alakú sás nőtt. Sam és Eric várakozott itt, Biliéi együtt. 
Jack letérdepelt a tavacska mellé, az árnyékba. Két összehajtogatott, 
széles falevelet hozott magával, azokat bontogatta. Az egyikben fehér 
agyag volt, a másikban vörös, mellettük egy darab faszén, amelyet a 
máglyából hozott magával. 

Jack munkához látott, s közben magyarázott Rogernek. 

— Nem a szagomat érzik, azt hiszem, hanem meglátnak. 
Valami rózsaszínűt a fák között. 

Szétdörzsölte arcán az agyagot. 

— Csak volna egy kis zöldem. 

Agyaggal félig bekent arcát Roger felé fordította, s értetlen 
tekintetére válaszolva folytatta: 

— Vadászatról beszélek. Mint a háborúban, amikor álcázni 
akarnak valamit. Amikor valami úgy tesz, mintha valami más volna. 

Szinte belegabalyodott magyarázkodó buzgalmában. 

—..... mint a pillék a fatörzsön. 

Roger megértette, komolyan bólintott. Az ikrek elindultak 
Jack felé, és félénken tiltakozni kezdtek valami ellen. Jack egy 
kézmozdulattal leintette őket. 

— Pofa be! 

Bedörzsölte a faszenet a vörös és fehér foltok közé. 


— Nem, velem jöttök! 

Megvizsgálta tükörképét a vízben, de nem nyerte el 
tetszését. Lehajolt, tenyerével vizet merített a langymeleg 
tavacskából, s lemosta arcáról a piszkot. Szeplői és homokszínű 
szemöldöke újra előtűntek. 

Roger önkéntelenül elmosolyodott. 

— Marhamód piszkos vagy — mondta. 

Jack új arcot tervezett. Fél arcát és az egyik szeme táját 
fehérre mázolta, aztán piros agyagot dörzsölt arca másik felére, és a 
faszénnel fekete vonalat húzott a jobb fülétől a bal álláig. A tóba 
nézett, de lélegzete megzavarta a víz tükrét. 

— Samseric! Hozzatok egy kókuszdiót..... üresét! Feltérdelt, 
kezében a vízzel teli dióhéjjal. Kerek fényfolt esett az arcára, s a víz 
mélyén valami felvillant. Csodálkozva nézett, már nem önmagára, 
hanem a visszataszító idegen arcra a tükörben. Kiloccsantotta a vizet a 
dióhéjból, felugrott, izgatottan nevetett. Egy inas, erős test állt a víz 
partján, arc helyett szörnyű maszkkal, amely ellenállhatatlanul 
magára vonta a fiúk tekintetét, és meglúdbőröztette őket. Jack 
táncolni kezdett, nevetése fogvicsorgató morgássá vadult. Aztán 
szökdécselve Bili felé tartott; fején a maszk önállósult, és Jack 
elrejtőzött mögötte, immár mentesen minden önérzettől és 
szégyenérzettől. A vörös, fehér és fekete arc átcikázott a levegőn, és 
Bili felé táncolt. Bili nevetve felugrott, de aztán hirtelen 
elcsendesedett, és elsompolygott a bokrok közé. Jack az ikrek felé 
fordult. 

— A többiek felsorakoznak. Indulás! 


maszknak engedelmeskedni kellett. 
Ralph kimászott a fürdőmedencéből, végigügetett a parton, 
és leült a pálmák árnyékában. Szőke haja a szemébe lógott, 


hátrasimította. Simon a lábával rugdalózva ringatózott a vízen, 
Maurice fejesugrásokat gyakorolt. Röfi céltalanul ődöngött a parton, 
hol felszedett valamit, hol eldobta. A sziklatavakat, amelyeket oly 
szenvedélyesen szeretett, most elfedte a dagály, így hát nem volt, mi 
érdekelje, meg kellett várnia, amíg újra be nem áll az apály. Amikor 
megpillantotta Ralphot a pálmák alatt, odakacsázott és melléült. 

Sortjából kevés maradt meg, kövér teste aranybarnára sült, 
szemüvege még mindig villámlott, ha valamire ránézett. Az egyetlen 
fiú volt a szigeten, akinek mintha egyáltalán nem nőtt volna a haja. A 
többiek mind kócosak, bozontosak voltak, de Röfi haja vékony 
fürtökben tapadt fejéhez, mintha a kopaszság volna természetes 
hajviselete, s mostani tökéletlen szőrzete rövidesen lehullana, mint a 
pihék a fiatal szarvas agancsáról. 

— Azon gondolkodtam, hogy készíthetnénk egy órát..... egy 
napórát — mondta. — Egy botot szúrnánk a homokba, aztán..... 

A szükséges matematikai művelet megmagyarázására 
azonban már nem telt az erejéből. Ide-oda járkált. 

— Meg repülőgépet — mondta Ralph savanyúan —, meg tv- 
készüléket meg gőzgépet. 

Röfi megrázta fejét. 

— Azokhoz nagy csomó fémdologra van szükség — mondta —, 
az pedig nincs nekünk. De botunk van. 

Ralph megfordult, és önkéntelenül elmosolyodott. Röfi néha 
elviselhetetlenül terhes volt kövérségével, asztmájával, tárgyilagos 
észjárásával, de jól lehetett ugratni, olykor akaratlanul is, s az mindig 
jó mulatság volt. 

Röfi észrevette, hogy Ralph mosolyog, s tévesen azt hitte, 
hogy a mosoly baráti érzésből fakad. A "nagyok" között lassanként az 
a vélemény kapott lábra, hogy Röfi kívülálló; nem annyira a kiejtése 
miatt, amit el lehetett neki nézni, hanem a zsírja, az asztmája, a 
szemüvege s a testi munkától való húzódozása miatt. S most, hogy 
Ralph elmosolyodott valamin, amit ő mondott, Röfi megörült, és 
sietett kihasználni előnyét. 


— Botunk annyi van, amennyi kell. Mindegyikünknek lehetne 
egy külön napórája. Akkor legalább tudnók, hogy hány óra van. 

— Sokat érnénk vele — mondta Ralph. 

— Mindig azt mondod, hogy szereted rendbe tenni a 
dolgokat. Hogy amikor megmentenek bennünket..... 

— Fogd be a szád! 

Felugrott s visszaszaladt a fürdőmedencéhez épp abban a 
percben, amikor Maurice egy nem épp látványos fejessel vízbe ugrott. 
Ralph örült, hogy témát változtathat. 

— A hasadra estél..... a hasadra! — kiáltotta, amikor Maurice 
a felszínre került. 

Maurice gyors mosolyt villantott Ralph felé, aki könnyed 
mozdulattal alábukott a vízben. Valamennyi fiú közül ő érezte magát a 
legotthonosabban a szigeten; de most, hogy Röfi újra szóba hozta a 
"menekülés" -t, hasztalanul, bosszantóan, fölöslegesen, még a víz zöld 
mélységei és az aranyszilánkos nap sem csillapították le ingerültségét. 
Nem játszott, nem maradt a vízben, hanem néhány egyenletes 
csapással átúszott Simon alatt, a medence túlsó oldalán kimászott a 
partra, s csöpögve, mint egy fóka, levetette magát a fűbe. Röfi 
nehézkesen felállt a helyéről, és Ralph felé baktatott, ez tehát a 
hasára fordult, hogy ne kelljen észrevennie. A délibábok már 
szétfoszlottak, komoran futtatta végig tekintetét az egyenes kék 
látóhatáron. A következő pillanatban talpon volt. 

— Füst!..... Füst! — ordította. 

Simon fel akart ülni, s egy nagy csomó vizet nyelt. Maurice, 
aki épp egy újabb fejeshez készülődött, visszaereszkedett a talpára, 
egy ugrással a mólón termett, aztán újra megfordult, és visszarohant 
a pálmák alá, gyorsan magára kapkodva rongyos sortját, hogy készen 
legyen minden eshetőségre. 

Ralph egyik kezével hátrasimította haját, a másikat ökölbe 
szorította. Simon kimászott a vízből. Röfi megtisztogatta szemüvegét a 
sortján, s a látóhatárt kémlelte. Mauricenak siettében mind a két lába 
az egyik nadrágszárába tévedt. Mindannyiuk közül csak Ralph állt 


mozdulatlanul. 

— Nem látok füstöt — mondta Röfi hitetlenül. — Nem látok 
füstöt, Ralph!..... Merre van? 

Ralph nem felelt. Most mind a két kezét összekulcsolta 
homlokán, hogy szőke haja ne hulljon a szemébe. Előrehajolt, a só 
már kifehérítette testét. 

— Ralph, hol a hajó? 

Már Simon is mellette állt, a látóhatárt kémlelte. Maurice 
sortja sóhajtva kiadta a lelkét, gazdája sorsára hagyta a rongycsomót, 
az erdő felé rohant, majd újra visszajött. 

Egy kis, tömör füstcsomó állt a látóhatár fölött, amely lassan 
kigöngyölődött a levegőben. A füst alatt egy kis folt látszott, 
feltehetően kémény. Ralph elsápadt, amikor megszólalt. 

— Meg fogják látni a mi füstünket. 

Röfi most már beletalált a helyes irányba. 

— Nem valami nagy füst — mondta. 

Megfordult, feltekintett a hegyre. Ralph kiéhezetten tovább 
bámulta a hajót, arcába visszatért a szín. Simon hallgatva állt mellette. 

— Persze, nem jól látok — mondta Röfi —, de hol a mi 
füstünk? 

Ralph egy türelmetlen mozdulatot tett, és tovább figyelte a 
hajót. 

— A füst a hegyen? 

Maurice rohanva melléjük ért, meredten nézte a tengert. 
Simon és Röfi a hegyet figyelte. Röfi elfordította fejét, de Simon 
akkorát kiáltott, mintha megsebesült volna. 

— Ralph! Ralph! 

A kiáltás hangsúlya megpörgette Ralphot tengelye körül. 

— Mondd - kérdezte Röfi aggodalmasan -, adnak valami 
jelt? 

Ralph még egyszer visszanézett a látóhatáron 
szétgöngyölödő füstre, aztán újra feltekintett a hegyre. 

— Ralph, kérlek! Látsz valami jeladást? 


Simon félénken kinyújtott kezével meg akarta bökni 
Ralphot, de ez Hirtelen eliramodott, átgázolt a fürdőmedence 
sekélyebb végén, s ráfutott a forró, fehér homokra a pálmák alatt. Egy 
pillanattal később már a sűrű bozótosban botladozott, amely 
lassanként újra birtokába vette a nyiladékot. Simon utánavetette 
magát, Maurice is követte, Röfi utánuk ordított: 

— Ralphl..... Ralph, kérlek! 

Aztán ő is utánuk rohant, de még a mólón belebotlott 
Maurice elrongyolódott sortjába. A négy fiú háta mögött a füstcsóva 
lassan végigkúszott a látóhatáron, a parton pedig Henry és Johnny 
homokkal dobálta a csöndesen sírdogáló Percivalt; egyikük sem 
tudott az időközben kirobbant izgalmas eseményről. 

Ralph már a nyiladék szárazföld felőli végén járt, s tüdeje 
munkájának egy részét vad szitkozódásra fordította. Kétségbeesett 
erőfeszítéssel csörtetett keresztül a szűrős kúszónövények közt, 
meztelen testét rövidesen ellepte a vér. Amikor elért a hegyre vezető 
meredek kaptatóhoz, megállt. Maurice csak néhány méternyire 
maradt el mögötte. 

— Röfi szemüvege! - kiáltotta Ralph. — Ha a tűz kialudt, 
szükségünk lesz rá. 

Abbahagyta a kiáltozást, megtántorodott. Röfi még nagyon 
messzire volt, épp hogy látni lehetett a parton botladozó alakját. 
Ralph a látóhatár felé pillantott, aztán fel a hegyre. Mi a teendő?.,, 
visszamenni Röfi szemüvegéért?..... de időközben a hajó elmegy. Vagy 
kapaszkodjanak fel a hegyre, ahol majd megállapítják, hogy a tűz 
tényleg kialudt, s közben figyeljék a lassan közeledő Röfit, s a gyorsan 
távolodó hajót, amely egykettőre el fog tűnni a látóhatár mögött? A 
kétségbeesés magas csúcsán ide-oda ingadozva határozatlanságának 
súlya alatt, Ralph elkiáltotta magát: 

— Istenem! Istenem! 

Simon a cserjékkel verekedve, visszatartotta lélegzetét. Arca 
eltorzult. Ralph tovább botladozott, egyre jobban nekilódulva, ahogy 
a látóhatáron a füstcsóva lassan tovamozgott. 


A tűz kialudt. Az első pillanatban látták; látták azt, amit már 
odalent a parton is tudtak, amikor a hazai füst integetni kezdett nekik. 
Kialudt, nyomtalanul, füsttelenül, az őröknek is hűlt helyük volt. Egy 
rakás tűzifa felhasználatlanul hevert az elhamvadt máglya mellett. 

Ralph a tenger felé fordult. A látóhatár megint 
személytelenül terült el előtte, füstnek már a leghalványabb nyoma 
sem látszott. Ralph sántikálva elrohant a sziklák között, 
felkapaszkodott a rózsaszín szirtfokra, s a hajó felé ordított. 

— Gyertek vissza! Gyertek vissza! 

Ide-oda rohant a sziklafok peremén, arccal a tenger felé, 
hangja eszelősen csengett. 

— Gyertek vissza! Gyertek vissza! 

Simon és Maurice is felkapaszkodott melléje. Ralph merev 
tekintettel nézte őket. Simon elfordult, letörülte arcáról a vizet. Ralph 
kiásta lelke legmélyéről a legdurvább szót, amelyet ismert. 

— Hagyták kialudni ezt a rohadt tüzet! 

Letekintett a hegy meredek lejtőjén. Időközben Röfi is 
befutott, ziháló lélegzettel, nyöszörögve, mint egy kisgyerek. Ralph 
ökölbe szorította kezét, a vér a fejébe szállt. Merev szeme, hangjának 
keserűsége önmagáért beszélt. 

— Ott vannak! 

Messze lent, a rózsaszín omladékban, amely a víz felé 
ereszkedett, egy csapat fiú tűnt fel. Némelyikük fekete sapkáját 
viselte, de egyébként majdnem meztelenek voltak. Ha a kaptatónak 
egy könnyebb részéhez értek, egyszerre a levegőbe emelték botjukat, 
s közben valamilyen egyhangú dalt zümmögtek, amelynek nyilván 
valami köze volt ahhoz a tárgyhoz, amelyet a két kóbor iker szállított a 
hátán, oly szemmel látható gondos igyekezettel. Ralph még ilyen 
messziről is világosan kivette a vörös hajú Jack magas, karcsú alakját, 
természetesen a menet legelején. 

Simon most Ralph és Jack között járatta a tekintetét, 
ugyanúgy, ahogyan az imént Ralph és a látóhatár között, s amit látott, 
úgy látszik, megrémítette. Ralph többé nem szólalt meg, némán 


figyelte a közeledő menetet. Az ének mind hallhatóbbá vált, de a 
szövegét még nem lehetett kivenni. Az ikrek Jack mögött lépegettek, 
hosszú karóval a vállukon. Egy malac kibelezett teteme lógott a 
karóról, súlyosan ide-oda himbálózva, ahogy az ikrek botladozva 
lépkedtek az egyenetlen terepen. A malac feje mélyen lelógott 
tátongó nyakáról; úgy festett, mintha keresne valamit a földön. Most 
már az ének szövege is felúszott hozzájuk a megfeketedett fa- és 
hamurakás fölött: 

öld meg a malacot! Vágd el a torkát! Ontsd ki a vérét! 

De mire az ének szövege érthetővé vált, a menet elért az út 
legmeredekebb szakaszához, s egy-két perc múlva az egyhangú 
kántálás elhallgatott. Röfi felnyögött. De Simon rögtön rászisszent, 
mintha túl hangosan beszélt volna egy templomban. 

Jack agyaggal bemázolt arcával elsőnek ért fel a hegytetőre, 
és lándzsáját a magasba emelve, izgatottan átkiáltott Ralphhoz. 

— Ide nézz! Megöltünk egy malacot..... melléje 
lopakodtunk..... aztán körbefogtuk..... 

A vadászok közbekiáltottak. 

—..... körbefogtuk..... 

—..... felmásztunk hozzá..... 


Az ikrek mozdulatlanul álltak, a malac teteme ide-oda 
himbálózott közöttük, fekete vércsöppeket hullajtva a sziklára. 
Közösen vigyorogtak, egyetlen összefogott, nekilelkesült vigyorral. 
Jacknek egyszerre túl sok mondanivaló tolult a nyelvére, tehát egy-két 
tánclépéssel könnyített magán, de aztán eszébe jutott rangja, 
méltósága, leállt, és ő is elvigyorodott. Majd észrevette, hogy a keze 
véres, undorodva elfintorodott, szétnézett valami után, amibe 
beletörülhetné, aztán mindkét tenyerét végighúzta sortján, és 
elnevette magát. Ralph szólalt meg elsőnek. 

— Hagytad kialudni a tüzet. 

Jack megtorpant. Ezzel a semmiséggel bosszantják most? De 
túl boldog volt, hogysem mellre szívja. 


— Meg lehet azt még egyszer gyújtani. Kár, hogy nem voltál 
velünk, Ralph! Óriási volt. Az ikreket felfordította..... 

—..... mi meg ütöttük..... 

—..... én ráestem..... 

— Én vágtam el a torkát — mondta Jack büszkén, de közben 
az arca mégiscsak eltorzult. — Kölcsönadod a késedet, Ralph, hogy 
bejelölhessem a bicskámon? 

A fiúk fecsegtek, táncoltak. Az ikrek tovább vigyorogtak. 

— Dézsaszámra ömlött a vére — mondta Jack nevetve s meg- 
megborzadva. — Kár, hogy nem láttad. 

— Ezentúl mindennap fogunk vadászni. 

Ralph újra megszólalt, a hangja rekedt volt. Még nem 
mozdult el a helyéről. 

— Hagytad kialudni a tüzet. 

Jack kínosan érezte magát. Az ikrekre nézett, aztán vissza 
Ralph rá. 

— Az őröket is magunkkal kellett vinni a vadászatra mondta 
-—, különben nem lett volna elég ember, hogy bekerítsük. 

Elpirult, tudatában volt, hogy hibát követett el. 

— A tűz csak egy-két órája aludt el. Gyújthatunk most újabb 
tüzet..... 

Csak most vette észre Ralph sebeit meztelen testén, s hogy 
a négy gyerek komoran hallgat. Emberszerető boldogságában 
elhatározta, hogy részesévé teszi őket annak, ami történt. Lelke 
zsúfolva volt emlékekkel, annak a tudásnak az emlékeivel, amely 
birtokába vette eszméletüket, amikor megtámadták a védekező 
állatot, csapdába ejtettek egy eleven lényt, ráerőszakolták akaratukat, 
s végül felhabzsolták életét, mint egy szomjat oltó, boldogító kortyot. 
Széttárta karjait. 

— Ha láttad volna a vérét! 

A vadászok időközben elcsöndesedtek, de erre a szóra újra 
felzúgtak. Ralph hátravetette haját. Kinyújtott karjával a látóhatárra 
mutatott. Élesen, vadul kiáltott, csöndet teremtve maga körül. 


— Egy hajó járt erre! 

Jack, akinek most hirtelen szembe kellett néznie egy csomó 
beláthatatlan horderejű következtetéssel, meghátrált. Egyik kezével a 
malacnak támaszkodott, és elővette bicskáját. Ralph keze ökölbe 
szorult, hangja reszketett. 

— Igen, egy hajó járt erre..... Ott kint! Megígérted, hogy 
ébren tartod a tüzet, s hagytad, hogy kialudjon. — Egy lépést tett Jack 
felé, aki megfordult, és szembenézett vele. 

— Lehet, hogy megláttak volna bennünket. Hazamehettünk 
volna..... 

Ennyi keserűséget Röfi nem bírt el, a veszteség gyötrelme 
elfeledtette vele félénkségét, rikácsolva kiabálni kezdett. 

— Mert csak a vér jár a fejedben, Jack Merridew! Csak a vér 
és a vadászat! Hazamehettünk volna..... 

Ralph félrelökte. 

— Én vagyok a vezér, neked meg kellett volna tenned, amit 
parancsolok. De te csak beszélsz. Még kunyhókat sem tudsz építeni..... 
aztán elmész vadászni, s hagyod, hogy kialudjék a tűz..... 

Elfordult, elhallgatott. De érzelmeinek hegycsúcsán újra 
felcsattant a hangja. 

— Egy hajó járt erre..... 

Az egyik vadász feljajdult. A keserű igazság most már 
átszivárgott mindenki tudatába. Jack ide-oda cibálta, vagdalta a 
malacot, de az arca vérvörös lett. 

— Nagy munka volt, senkit sem nélkülözhettünk. Ralph feléje 
fordult. 

— Ha a kunyhók elkészülnek, minden embert megkaphattál 
volna. De te mindenáron vadászni akartál..... 

— Húsra volt szükségünk. 

E szavaknál Jack felállt, véres kését a kezében tartva. A két 
fiú farkasszemet nézett egymással. Két világ: a vadászat, a 
tervezgetés, a testi erőkifejtés s a vad életöröm világa, és a 
kiábrándító s mégis sóváran vágyott józan ész világa. Jack a bal kezébe 


fogta a kést, és a jobbal hátrasimítva tapadó haját, egy vérfoltot 
mázolt homlokára. 

Röfi újra rákezdte: 

— Nem kellett volna őrizetlenül hagyni a tüzet, hogy 
kialudjon. Azt ígérted, hogy mindig gondoskodsz füstről..... 

Röfi nyöszörgése s tetejébe még az a körülmény, hogy a 
vadászok közül is többen jajveszékelni kezdtek, Jacknek fejébe 
kergette a vért. Kék szemébe újra visszatért az eszelős vadság. 
Előrelépett..... végre megverhet valakit!..... s öklével belevágott Röfi 
gyomrába. Röfi nyögve a földre ült. Jack fölötte állt. Hangja gonoszul, 
sértőn csengett. 

— Megint kezded, gömböc? 

Ralph előreugrott, Jack pedig fejbe vágta Röfit. Röfi 
szemüvege lerepült az orráról, és csörögve a sziklák közé vágódott. — 
A szemüvegem! - kiáltotta Röfi rémülten. 

Jobbra-balra tapogatózva kúszni kezdett a sziklán, de Simon 
elébb ért oda, ahova a szemüveg leesett. A hegytetőn iszonyú 
szárnyakkal verdestek Simon körül az indulatok. 

— Az egyik lencse eltörött. 

Röfi kinyújtotta kezét, s az orrára tette a szemüveget. 
Ellenséges tekintetet vetett Jackre. 

— Szükségem van a szemüvegemre..... s most csak a fél 
szememmel látok. Ezt még megkeserülöd..... 

Jack elindult Röfi felé, aki négykézláb sietve továbbmászott, 
s csak akkor állt meg, amikor egy nagy szikla már elválasztotta a 
vöröshajútól. Kidugta fejét a szikla fölött, és a fél szemüvegét 
rávilágította Jackre. 

— Most csak a fél szememmel látok!..... Ezt még 
megkeserülöd..... 

Jack gúnyosan utánozta a négykézláb mászó kövér gyereket, 
sírdogáló hangját. 

— Ezt még megkeserülöd..... juuuj! 

Röfi és paródiája oly ellenállhatatlanul komikus volt, hogy a 


vadászok közül többen nevetni kezdtek. Jack vérszemet kapott. 
Négykézlábra ereszkedett, a nevetés hisztérikus viharrá dagadt. Ralph 
bosszúsan azon vette magát észre, hogy az ő ajka is megrendül; 
haragudott magára, hogy nem tud ellenállni. Felmordult. 

— Ez piszkos trükk volt! 

Jack hátraperdült, felállt. Újra farkasszemet nézett Ralphfal. 
Kiáltva szakadtak ki torkából a szavak. 

— Rendben van..... rendben van! Röfire nézett, a vadászokra, 
Ralphra. 

— Sajnálom — mondta. — Mármint ami a tüzet illeti..... 


Kihúzta magát. 

— Bocsánatot kérek. 

Zúgás támadt a vadászok között, a bámulat zsibongása. Ez 
mokány felelet volt! Szemmel láthatóan az a vélemény alakult ki, hogy 
Jack megtette a magáét, és nagylelkű gesztusával tisztázta magát, 
Ralphot meg valahogy szégyenbe hozta. S most arra vártak, hogy ez 
milyen elfogadható választ fog adni. 

De Ralph torka összeszorult, képtelen volt arra, amit vártak 
tőle. Úgy érezte, Jacknek ez a szónoki fogása még csak megtetézi, 
amit már eddig is vétett. A tűz kialudt, a hajó eltűnt. Hát nem látnak a 
szemüktől? Lovagias felelet helyett a düh vetette ki torkából a 
szavakat: 

— Ez piszkos trükk volt! 

Csönd támadt a hegytetőn. Jack szeme egy pillanatra 
elhomályosult, aztán megint kitisztult. Ralph utolsó szavai 
barátságtalan morgásba fúltak. 

— Rendben van! Gyújtsátok meg a tüzet! 

A kézzelfogható tennivaló valamennyire enyhítette a 
feszültséget. Ralph nem szólt többé, a földre nézett, lába körül a 
hamura. Jack hangos volt, sürgött-forgott. Parancsokat osztogatott, 
énekelt, fütyült, oda-odaszólt a hallgató Ralbhhoz, megjegyzéseket 
vetett feléje, amelyek nem igényeltek választ, tehát nem 


részesülhettek fitymáló visszautasításban..... s Ralph tovább 
hallgatott. Senki, még Jack sem merte megkérni, hogy menjen arrébb, 
s így kénytelenek voltak a máglyát három méterrel odább rakni, egy 
jóval alkalmatlanabb helyen. Ralph így erősítette meg, öntudatlanul, 
vezéri tekintélyét; ha napokig gondolkodik, akkor sem találhatott 
volna rá megfelelőbb módot. S e fegyverrel szemben, amely oly 
megfoghatatlan, s egyben oly hatásos volt, Jack tehetetlennek 
bizonyult; dühöngött, s maga sem tudta, miért. Mire elkészült a 
máglya, a két fiú egy magas válaszfal két oldalára került. 

S máris újabb válság köszöntött be. Jacknek nem volt mivel 
meggyújtania a tüzet. De meglepetésére Ralph maga ment Röfihez, s 
elvette a szemüvegét. S Ralph maga sem tudta, hogy ugyanakkor, 
amikor szétpattant Jack között és közte egy kapocs, valahol másutt 
egy újabb keletkezett. 

— Mindjárt visszahozom. 

— Megyek veled. 

Mialatt Ralph letérdelt, s a megfelelő szögbe igazította a 
villogó lencsét, Röfi mögötte állt: magányos sziget egy értelem 
nélküli, összemosódó színtengerben. S mihelyt meggyűlt a tűz, rögtön 
kinyújtotta kezét, és visszavette a szemüveget. 

A tűz ellenállhatatlanul vonzó, fantasztikus viola, vörös és 
sárga virágai láttán a mogorvaság lassanként kiolvadt a fiúk szívéből. 
Táborrá alakultak át egy tábortűz körül, s még Ralph és Röfi is félig- 
meddig belesodródtak vonzásába. Néhány fiú lerohant a lejtőn újabb 
fáért, Jack a malacot vagdalta, tisztogatta. Aztán megpróbálták, hogy 
a malacot egészben, karóra szúrva megsüssék a tűzön, de a karó 
hamarabb elégett, mintsem a hús megsült volna. Végül darabokra 
vagdosták a malacot, ágakra tűzték, s így tartották a tűz fölé, de 
végeredményben még így is szinte több fiú pörkölődött meg, mint 
hús. 

Ralphnak csurgóit a nyála. Ügy tervezte, hogy nem eszik a 
húsból, de dió- és gyümölcsdiétája, amelyet csak ritkán vidított fel egy 
hitvány rák vagy hal, megfosztotta ellenálló erejétől. Elfogadott egy 


darab félig nyers húst, s farkasként rávetette magát. 

Röfinek is csurgóit a nyála. 

— Én nem kapok? 

Jack úgy tervezte, hogy hatalmát megmutatandó, egy ideig 
vergődni hagyja kétségei között a kövér gyereket; de minthogy ez 
most nyilvánosan felpanaszolta sérelmét, úgy látta, még nagyobb 
szigort kell mutatnia! 

— Te nem vadásztál! 

— Ralph sem vadászott - felelte Röfi siránkozva —, sem 
Simon. - S tovább magyarázott. — A rákokban meg nincs két falat hús 
sem. 

Ralph kényelmetlenül feszengett. Simon, aki az ikrek és Röfi 
között ült, megtörülte száját, és a saját húsadagját a sziklákon át Röfi 
felé nyújtotta, ki rögtön elkapta. Az ikrek kuncogtak, Simon 
szégyenkezve lehajtotta fejét. 

Jack felugrott, nagy szelet húst metélt le a malacról, és 
Simon lába elé dobta. 

— Zabálj! — mondta. -— A fene a pofádba! Fenyegetően 
meredt Simonra. — Vedd el! 

Hirtelen megperdült tengelye körül a meghökkent kör 
központjában. 

— Én szereztem nektek a húst. 

A számtalan, szavakba nem foglalható csalódás irtózatos, 
szinte tiszteletet parancsoló dühvé gomolyodott benne. 

— Befestettem az arcomat..... odalopóztam hozzál..... Hát 
most egyetek..... valamennyien..... én pedig..... 

A hegytetőn egyre mélyebb lett a csönd, már a tűz 
pattogását és a sülő hús sistergését is meg lehetett hallani. Jack 
körülnézett; megértést keresett, de csak tiszteletet talált. Ralph még a 
régi máglya hamutengerében állt, kezében a hússal, de nem szólalt 
meg. 

Végül Maurice törte meg a csöndet. Azt a témát választotta, 
amely egyedül volt alkalmas arra, hogy a fiúkat újra összehozza. 


— Hol akadtál rá a malacra? 

Roger a meredek hegyoldalra mutatott. 

— Ott voltak lent..... a parton. 

Jack, aki közben újra magához tért, nem tudta volna 
elviselni, hogy más mondja el az ő történetét. Gyorsan közbevágott. 

— Körülvettük. Én négykézláb másztam. De a lándzsák 
kiestek, mert nem volt szakálluk, a malac meg elrohant, és szörnyen 
visítozott..... 

— Aztán visszafordult" vérzett, és újra berohant a körbe..... 

A fiúk, megkönnyebbülten és izgatottan, most mind 
egyszerre beszéltek. 

— Bekerítettük..... 

— Az első szúrástól nyomban lesántult a hátsó lábára, tehát 
a kör bezárulhatott körülötte, és üthették, vághatták..... 

— Én vágtam el a torkát..... 

Az ikrek, még mindig egyformán vigyorogva, felugrottak, és 
körbeszaladtak. Aztán a többiek is csatlakoztak, a haldokló malac 
hörgését utánozva,- s nagyokat rikkantva. 

— Csak a fejét, hogy meg ne sántuljon! 

— Üsd-vágd..... 

Maurice megjátszva a malacot, visítozva a kör közepére 
rohant, s a vadászok körülfogták, s játékból ütlegelni kezdték. Tánc 
közben újra énekbe fogtak. 

öld meg a malacot! Vágd el a torkát! Sózz oda neki! 

Ralph sértődötten, irigyen figyelte őket. S csak akkor szólalt 
meg, amikor már elfáradtak, s az ének elhallgatott. 

— Gyűlést hívok össze. 

A táncolok egyenként leálltak, s figyelmesen feléje 
fordultak. 

— Meg fogom szólaltatni a kagylót. A gyűlést megtartjuk, 
még akkor is, ha ránk sötétedik. Lent a mólón természetesen. A 
kagyló fog jelezni. Ennyit akartam mondani. 

Azzal megfordult, s elindult lefelé a lejtőn. 


ÖTÖDIK FEJEZET 
A TENGERI SZÖRNY 


Újra dagály volt, s a parton, a víz s a pálmaterasz mentén 
húzódó süppedős, fehér fövény között csak egy keskeny, járható, 
szilárd ösvény húzódott. Ralph ezen sétálgatott: nyugodtan akart 
gondolkodni, csak itt volt mód rá, hogy járás közben ne folyton a 
lábára ügyeljen. S ahogy elgondolkozva ballagott a víz mentén, 
egyszerre csak meglepődve megállt. Hirtelen megértette, milyen 
fárasztó ez az élet, amelyben minden út egy-egy rögtönzés, s az 
ébrenlét jelentős részét azzal kell töltenie az embernek, hogy a 
lépteire ügyeljen. Végignézett a keskeny parti sávon, és 
visszaemlékezve az első felfedező utak lelkes boldogságára mint egy 
régebbi, fénylő gyermekkorra, gúnyosan elmosolyodott. Aztán 
megfordult, és szemben a nappal visszaindult a móló felé. Elérkezett a 
gyűlés ideje, s ahogy a napfény rejtőzködő pompájában tűnődve 
szedte a lábát, gondolatban még egyszer gondosan sorra vette 
beszédének egyes pontjait. Ennek a gyűlésnek sikerülnie kell: nem 
szabad, hogy ábrándokkal játszadozzék..... 

De csakhamar elveszett bizonytalan gondolatai között, 
amelyeket megfelelő szavak híján nem tudott világos formába önteni. 
Homlokát ráncolva elölről kezdte a gondolkodást. 

Ezt a gyűlést nem szórakozásból hívta össze: végére kell 
járniuk a dolgoknak. 

Kilépett. Sürgős elintéznivalókról lesz szó, s anap már 
hanyatlóban volt. Gyors léptei egy kis szelet kavartak fel, amely az 
arcának csapódott. Szürke ingét is a mellének szorította, s így 
észrevette, a ráébredés új fényénél, hogy ráncai kemények, mint a 
kartonpapír, észrevette, hogy sortjának kirojtosodott széle 
rózsaszínűre horzsolta combjait. 

S eszméletének felvillanásában felfedezte, hogy mennyire 


lezüllött a szenny között, mennyire utálja, hogy minduntalan ki kell 
simítania elvadult haját a szeméből, s napnyugta után milyen 
viszolyogva fekszik le szárazon zörgő levélágyába. S hirtelen futni 
kezdett. 

A fürdőmedence mellett a part már pettyes volt a gyűlésre 
várakozó fiúk csoportjától. Szótlanul utat nyitottak neki, tudatában 
voltak az elkövetett hibának, s figyelmüket nem kerülte el Ralph 
szokatlan komorsága sem. 

A gyülekezőterep nagyjából háromszög alakú volt, de 
hevenyészett és szabálytalan, mint minden, amit csináltak. A fatörzs, 
amelyen Ralph szokott ülni, kivételesen vastag volt a többi kidűlt 
fához képest; lehet, hogy valamelyik híres csendes-óceáni vihar 
sodorta a mólóra. Párhuzamosan feküdt a parttal, úgyhogy ha Ralph 
helyet foglalt rajta, szembenézett a szigettel, de a gyülekezet csak egy 
halvány körvonalú, sötét alakot látott a csillogó lagúna háttere előtt. A 
háromszög két oldala, mely az alapra támaszkodott, még vázlatosabb 
volt. Jobb oldalán egy másik fatönk hevert, amelyet a sok üldögélés 
már simára koptatott, de ez kisebb és kényelmetlenebb volt a vezér 
ülőhelyénél. A bal oldalon négy kisebb rönk sorakozott egymás 
mellett, amelyek közül az utolsó nagyon siralmas-ingatagon állt, és 
nem múlt el gyűlés, hogy valamelyik rajta ülő fiú, ha kissé hátrahajolt, 
fel ne billent volna, mire vagy fél tucat fiú hanyatt esett a fűbe, amit a 
nép minden alkalommal harsogó nevetéssel nyugtázott. S mégsem 
jutott eddig még senkinek sem eszébe, önmagát, Jacket és Röfit is 
beleértve, hogy egy követ hozzon, és megtámassza a rönköt. S így 
hagyják végeláthatatlan időkig ezt az ingatag alkotmányt, mert..... 
mert..... Ralph gondolatai újra elmerültek a mély vízben. 

A fatönkök előtt a fű le volt taposva, de a háromszög 
közepén érintetlenül, magasra felnőtt. A háromszög csúcsánál is sűrűn 
felzárkózott, mert ott senki sem ült. A gyülekezőhely körül mindenütt, 
szálegyenesen vagy egymásnak támaszkodva, szürke pálmatörzsek 
emelkedtek a magasba, alacsony lombtetőt borítva a terep fölé. Két 
oldalán a part szegélyezte e helyet, mögötte a lagúna csillogott, 


szemben vele a szigeti sötétség terjeszkedett. 

Ralph a főhely felé sietett. Ilyen későn még sohasem 
tartottak gyűlést. Talán azért festett most másképp a hely. Máskor a 
zöld tetőzetnek az alsó felületét fényezték ki az arany sugárnyalábok, s 
a fiúk arca felülről lefelé volt megvilágítva, mint amikor az ember 
zseblámpát tart a kezében, gondolta Ralph. De most a nap oldalról 
kúszott be, s az árnyékok ennek megfelelően helyezkedtek el. 

S Ralph néhány pillanatig újra annak a különös 
töprengésnek adta át magát, amely egyébként oly idegen volt 
természetétől. Az arc más, ha alulról, s más, ha felülről világítják meg? 
já Hát akkor mi is az emberi arc? S egyáltalán mit jelent a világ? 

Türelmetlen mozdulatot tett. Az a baj, hogy ha az ember 
vezér, akkor gondolkodnia kell, bölcsnek kell lennie. Megesik, hogy az 
embernek azonnal határoznia kell. Határoznia és gondolkodnia kell..... 
a gondolkodás fontos dolog..... következményei s eredményei 
vannak..... 

"Az a baj — gondolta Ralph a vezéri főhelyet szemlélve —, 
hogy nem tudok gondolkodni. Nem úgy, mint Röfi." 

Ralphnak ezen az estén még egyszer helyesbítenie kellett 
ítéletét. Röfi tud gondolkodni. A nagy, kerek koponyájában lépésről 
lépésre halad, de hát nem ő a vezér. Bármilyen nevetséges is külsőre, 
de agya az van. Ralph most már szakembere volt a gondolkodásnak, s 
fel tudta ismerni a más gondolatait. 

A szemébe sütő nap eszébe juttatta, hogy múlik az idő, így 
hát leakasztotta a kagylót a fáról, s megvizsgálta a felületét. 

A levegő elszíntelenítette rózsaszín és sárga árnyalatait, 
szinte fehérré, átlátszóvá fakult. Ralph valamilyen szeretetteljes 
tiszteletet érzett a kagyló iránt, holott ő maga halászta ki a lagúnából. 
Még egyszer szembenézett a gyülekezőhellyel, aztán ajkához 
illesztette a kagylót. 

A többiek csak erre vártak, s már jöttek is feléje. Azok, akik 
tudták, hogy egy hajó elment a sziget mellett, amikor éppen kialudt a 
tűz, kissé féltek Ralph haragjától, míg a többieket, beleértve az 


"apróságot" is, akik semmiről sem tudtak, szemlátomást felizgatta az 
ünnepien komoly hangulat. A gyülekezőhely hamar megtelt: Jack, 
Simon, Maurice, a vadászok zöme Ralph jobbján helyezkedett el, a 
többiek bal kéz felől, a napos oldalon. Röfi a háromszögön kívül állt. 
Ez nyilvánvalóan annyit jelentett, hogy meghallgatja, amit beszélnek, 
de maga nem kíván felszólalni; így akarta tanújelét adni annak, hogy 
helyteleníti, ami történt. 

— Arról van szó, hogy gyűlést kell tartanunk! 

Senki sem szólt, de a Ralph felé forduló arcok feszülten 
figyeltek. Ralph meglengette a kagylót. Már megtanulta azt a 
gyakorlati szabályt, hogy az ilyen alapvető megállapításokat legalább 
kétszer kell elismételni, hogy mindenki megértse őket. Az embernek 
ülnie kell, minden tekintetet a kagylóra irányítani, s a szavakat, mint 
nehéz, kerek kavicsokat, beleejteni a kisebb csoportokra oszló, 
guggoló vagy üldögélő tömegbe. A legegyszerűbb szavakat igyekezett 
megkeresni, hogy még a kicsinyek is megértsék, miért hívta össze a 
gyűlést. Később nyilván az ügyesebb vitatkozók, Jack, Maurice, Röfi 
élni fognak a szónoki művészet minden eszközével, hogy 
összegabalyítsák a népet, de most az elején a megbeszélés tárgyát 
világosan ki kell fejteni. 

— Gyűlést kell tartanunk. Éspedig nem azért, hogy 
szórakozzunk .,, . hogy nevessünk, meg leforduljunk a rönkről — az 
apróságok máris egymásra néztek és kuncogni kezdtek —, nem azért, 
hogy" megtréfáljuk egymást — újra felemelte a kagylót, mialatt a 
megfelelő szót kereste —, vagy hogy ügyeskedjünk. Nem azért! 
Hanem, hogy rendbe tegyük a dolgainkat. 

Pillanatnyi szünetet tartott. 

— Az elébb jártam egyet, egyedül voltam s gondolkodtam, 
azon gondolkodtam, hogy tulajdonképpen miről is van szó. Tudom, 
hogy mi a legfontosabb. Gyűlés, amely rendbe teszi a dolgainkat. S 
elsőnek most én fogok beszélni. 

Újra elhallgatott, s gépiesen hátrasimította haját. Röfi, mivel 
tiltakozása hasztalannak bizonyult, lábujjhegyen belopózott a 


háromszögbe, s csatlakozott a többiekhez. 

Ralph folytatta. 

— Sok gyűlésünk volt már. Mindenki örül annak, ha 
beszélhet, s együtt lehet a többiekkel. El is határozunk egy nagy 
csomó dolgot. De sohasem visszük végbe őket. Elhatároztuk, hogy 
vizet hozunk a folyóból, s kókuszdióhéjakban tároljuk, zöld levelekkel 
letakarva. Néhány napig ez meg is történt. De most már nincs víz, a 
dióhéjak üresek. Az emberek a folyóból isznak. 

Helyeslő zúgás hallatszott. 

— Nem mintha baj volna, ha valaki a folyóból iszik. Ügy 
értem, hogy én is szívesebben iszom..... tudjátok már, abból a 
medencéből, ahol a vízesés van..... mint ezekből a vacak 
kókuszdiókból. De hát elhatároztuk, hogy hozunk vizet, s most 
mégsem hozunk. Ma délután mindössze két dióban volt víz. 

Megnyalta az ajkát. 

— Aztán itt van a kunyhók, a menedékhelyek dolga. Újabb 
zúgás támadt, majd elhalt. 

— A legtöbben közületek a kunyhókban alszanak. Ma éjszaka 
például, Samseric kivételével, akik tűzőrségen vannak, valamennyien 
ott fognak aludni. De kik építették fel a kunyhókat? 

Egy pillanat alatt fülsiketítő lárma támadt. Mindenki részt 
vett a kunyhók építésében. Ralphnak újra meg kellett lengetnie a 
kagylót. 

— Várjunk egy percig! Ügy értettem, ki építette fel mind a 
hármat? Az elsőnél valamennyien dolgoztunk, a másodiknál már csak 
négyen, az utolsót ott én és Simon kettesben csináltuk. Azért olyan 
roggyant-tottyant. Nem..... ne nevessetek! Ha majd esni kezd az eső, 
biztos, hogy bedül. Pedig akkor fedél kell a fejünk fölé! 

Szünetet tartott, megreszelte torkát. 

— Aztán még valami! Elhatároztuk, hogy a fürdőmedencétől 
jobbra eső sziklákat fogjuk árnyékszéknek használni. Helyes, jó 
határozat volt. A dagály mindennap tisztára mossa azt a helyet. Ti, 
apróságok, tudtok erről egyet-mást. 


Egy-egy kis kuncogás hallatszott, gyors tekintetek 
cserélődtek. 

— Most meg mindenki ott végzi el a dolgát, ahol épp eszébe 
jut. A kunyhók mellett meg a mólón is. Ti, apróságok, ha jóllaktok 
gyümölccsel, s aztán szorul a kapca..... 

A nép hangosan hahotázott. 

— Azt mondom, ha bajba juttok, akkor ne tessék gyümölcsöt 
enni! Mert ez piszkos dolog! 

Újabb nevetéshullám. 

— Azt mondtam, hogy ez piszkos dolog. Megráncigálta 
durva, szürke ingét. 

— Ez tényleg piszkos dolog -— ismételte. — Ha valaki bajba jut, 
akkor tessék a sziklák közé menni..... egyenesen végig a parton. 
Megértettétek? 

Röfi kinyújtotta kezét a kagyló felé, de Ralph a fejét rázta. 
Előre megtervezte a beszédet, pontról pontra. 

— Tehát: ezentúl újra a sziklákat fogjuk használni, 
valamennyien. Ez az egész hely már csupa mocsok. - Elhallgatott. A 
gyűlés érezte, hogy a válság tetőpontjához közelednek, s feszült 
figyelemmel leste Ralph minden szavát: 

— Most pedig a tűzről fogok beszélni. 

Egy pillanatra elakadt a lélegzete, aztán egy kis sóhajt 
hallatott, amelyet a hallgatóság önkéntelenül megismételt. Jack egy 
darab fát kezdett farigcsálni késével, s valamit súgott Róbertnek, aki 
elfordította fejét. 

— Ezen a szigeten a legfontosabb dolog a tűz. Hogy 
szabadulhatunk innét, nem számítva egy szerencsés véletlent, ha nem 
tartjuk ébren a tüzet? Vagy ez túl nagy munka volna számunkra? 

Kinyújtotta egyik karját. 

— Nézzetek körül. Ugye, hogy sokan vagyunk? S mégis 
képtelenek volnánk arra, hogy ébren tartsuk a tüzet, és füstöt 
csináljunk? Hát nem értitek? Nem látjátok, hogy..... hogy inkább az 
életünket kell feláldozni, de a tűznek nem szabad kialudni? 


A vadászok között kényszeredett vihogás hallatszott. Ralph 
indulatosan feléjük fordult. 

— Vadászok! Ti aztán nevethettek! De én azt mondom 
nektek, hogy a füst fontosabb, mint a malac, akárhányat öltök is meg. 
Megérti itt ezt mindenki? — Kitárta karjait, és szembefordult a 
háromszöggel. 

— Vagy füstöt csinálunk ott fent a hegyen..... vagy 
meghalunk ! 

Újra szünetet tartott, "a soron következő pont felé 
tapogatózva. 

— És még valami! Valaki elkiáltotta magát. 

— Sok lesz már! 

Egyetértő mormogás hallatszott. De Ralph túlharsogta. 

— És még valami! Majdhogy fel nem gyújtottuk az egész 
szigetet. És arra vesztegetjük az időnket, hogy sziklákat tologatunk 
ide-oda, és mindenfelé kis tüzeket gyújtunk és főzőcskélünk. S most 
azt mondom nektek, s ez mától fogva törvény, mert én vagyok a vezér, 
hogy sehol másutt nem fogunk tüzet gyújtani, mint fent a hegyen. 
Sehol másutt! 

Azon nyomban pokoli zsivaj keletkezett. Több fiú felugrott, 
és kiáltozni kezdett, s Ralph túlkiáltotta őket. 

— Mert akinek tűz kell, hogy megfőzzön egy halat vagy egy 
rákot, az szedje a lábát, és menjen fel a hegyre. S akkor valamennyien 
nyugodtak lehetünk. 

Kezek nyúltak ki a kagyló után a lenyugvó nap fényében. De 
Ralph nem adta oda. Felugrott a fatönkre. 

— Ezt akartam elmondani. Hát most elmondtam. Ti 
választottatok vezérnek, hát most tegyétek, amit mondok. 

A tömeg lassanként elcsendesedett, a fiúk újra visszaültek a 
helyükre. Ralph is megnyugodott, újra köznapi csöndes hangján 
beszélt. 

— Tehát emlékezzetek! Árnyékszéknek a sziklákat használjuk. 
A tüzet ébren kell tartani, hogy jelt adhassunk a világnak. A hegyről 


nem szabad tüzet lehozni. Ott főzzétek meg, ami kell. 

Jack felállt, a homályban is látszott komor arca. Kinyújtotta 
kezét a kagyló után. 

— Még nem fejeztem be. 

— De már eleget beszéltél. 

— Nálam van a kagyló. Jack morogva visszaült. 

-— S most elmondom a legfontosabb dolgot. Erről aztán lehet 
vitatkozni. 

Megvárta, amíg a móló teljesen el nem csöndesedik. 

— A rend felbomlott — mondta. — Nem tudom, hogy miért. 
Minden olyan jól kezdődött, boldogok voltunk. S aztán..... 

Lassan ide-oda himbálva a kagylót, tekintete a gyülekezet 
feje fölött asemmibe meredt. Eszébe jutott a kígyó, a tűz, a rémület 
suttogásai. 

—..... aztán az emberek egyszerre csak félni kezdtek. 
Mormogás hallatszott, már-már panaszos jajongás. Aztán újra csönd 
lett. Jack abbahagyta a farigcsálást. Ralph átmenet nélkül folytatta. 

— De hát ezek az apróságok szájába való dolgok. De ezzel is 
végezni kell. Erről akartam még beszélni, erről valamennyien 
vitatkozhatunk..... s erről kell határoznunk. A haja újra a szemébe 
hullt. 

— Meg kell vitatnunk, hogy miért félnek az emberek, s el kell 
határoznunk, hogy nincs rá semmi okuk. Néha magam is meg vagyok 
ijedve, de hát ez szamárság. Ugyanolyan dolog, mint a kísértetek. S ha 
majd határozatot hoztunk erről, akkor újra nekiláthatunk az 
ügyeinknek, s jobban gondoskodhatunk az olyan fontos dolgokról, 
mint például a tűz. 

— Emlékezetében hirtelen felfénylett annak a három fiúnak a 
képe, akik valamikor a napfényben ragyogó fövényen ballagtak.- S 
akkor megint boldogok lehetünk. 

S azzal Ralph szertartásosan maga mellé, a fatönkre helyezte 
a kagylót, jelezve, hogy beszédének végére ért. A napfény most már 
vízszintesen hullott a térre. 


Jack felállt, és elvette a kagylót. 

— Ezen a gyűlésen tehát meg kell vizsgálnunk, hogy mi 
micsoda. Hát én majd megmondom nektek. Az apróságok kezdték az 
egészet, mert egyre arról beszéltek, hogy félnek..... Vadállatok?..... 
Honnét jöttek volna? Persze hogy néha meg vagyunk ijedve, de hát 
ebbe bele kell törődnünk. Csakhogy Ralph azt mondja, hogy éjszaka 
visítoztok. Az semmi más nem lehet, csak lidércnyomás. Mindegy..... ti 
nem vadásztok, nem építtek, nem segíttek semmiben..... csak 
nyavalyogtok és féltek, csupa bőgőmasina mindahány..... Hát erről van 
szó. S ami a félelmet illeti, hát azt tessék nyugodtan elviselni, mint 
ahogy mi is kibírjuk. 

Ralph nyitott szájjal bámult Jackre, de ez nem vett róla 
tudomást. 

— Az a lényeg — mondta a vöröshajú —, hogy a félelem 
éppoly kevéssé árthat az embernek, mint az, amit álmodik. A szigeten 
pedig nincs semmiféle vadállat, amitől félni kell. 

— Végignézett az egymáshoz bújt apróságok során. — 
Egyébként megérdemelnétek akármit, ti haszontalan bőgőmasinák. 
De vadállat nincs..... 

Ralph ingerülten félbeszakította. 

— Miről beszélsz? Ki beszélt itt vadállatokról? 

— Te magad, a minap. Amikor elmondtad, hogy álmodnak és 
kiabálnak álmukban. S most már arról beszélnek..... s nemcsak az 
apróságok, hanem néha még a vadászaim is..... hogy van itt valami..... 
valami sötét nemtudommicsoda, valami állat, szörny..... Magam 
hallottam. Azt hittetek, ugye, hogy nem hallottam meg? Hát most 
figyeljetek ide! Ilyen kis szigeten nem lehetnek nagy állatok. 
Legföljebb malacok. Oroszlánok meg tigrisek csak nagy országokban 
élnek, mint Afrika és India..... 

— És az állatkertben. 

— Most nálam van a kagyló. S most nem a ti félelmetekről 
beszélek, hanem a szörnyről. Féljetek, amennyit akartok, ha úgy 
tetszik. De ami a szörnyet illeti..... 


Jack, a kagylót simogatva, szünetet tartott, majd piszkos, 
fekete sapkás vadászaihoz fordult. 

— Azt kérdem, hogy vadász vagyok-e, vagy nem vagyok 
vadász? 

A fiúk bólogattak. Jack jó vadász volt, ahhoz kétség sem fért. 

— Nos..... hát én bejártam ezt az egész szigetet. 
Egymagámban. Ha volna itt szörny, azt én megláttam volna. Ti csak 
féljetek nyugodtan, mert hát ilyenek vagytok..... de szörny az nincs az 
erdőben. 

Azzal Jack visszaadta a kagylót és leült. Az egész gyűlés 
megkönnyebbülten megtapsolta. Aztán Röfi nyújtotta ki a kezét. 

— Nem értek egyet Jackkel mindenben, amit mondott, de 
van, amit jól mondott. Természetesen nincs semmiféle szörny az 
erdőben. Hogyan is lehetne? S mit enne az az állat? 

— Malacot. 

— Malacot mi eszünk. 

— Röfit! 

— Nálam van a kagyló — mondta Röfi méltatlankodva. — 
Ralph, ugye most be kell fogniuk a szájukat? Csönd legyen, apróságok! 
Arról akarok beszélni, hogy nem értek egyet azzal, amit Jack a 
félelemről mondott. Persze az erdőben nincs semmi, amitől félni 
kellene. Tudjátok, magam is jártam ott. Legközelebb már majd 
kísértetekről fogtok beszélni, meg egyéb ilyen dolgokról. De mi 
tudjuk, hogy tulajdonképp miről van szó, s ha van hiba, azt meg kell 
szüntetni. 

Letette szemüvegét, és rájuk pislogott. Abban a pillanatban 
lement a nap, mintha leoltottak volna egy lámpát. Röfi hozzáfogott a 
magyarázathoz. 

— Ha az embernek fáj a hasa, akár kicsi, akár nagy..... 

— Neked nagy! 

— Ha nevetni akarunk, akkor később folytatjuk a gyűlést. S 
ha az apróságok megint felmásznak arra a hintafára, akkor egy perc 
múlva megint le fognak esni róla; jobban tennék, ha a földön ülnének 


és figyelnének. Tehát folytatom. Manapság van orvosság minden 
bajra, még a lélek belsejében levő bajokra is. Csak nem gondolja itt 
valaki komolyan, hogy félnünk kell valamitől, ami nincs? Az élet 
folytatta Röfi lelkes-közlékenyen -—, az élet ma tudományos, úgy van, 
tudományos. Egy vagy két évvel a háború befejezése után már majd 
felutazunk a Marsra és vissza. Tudom, hogy itt nincs szörny..... úgy 
értem, olyan, ami agyarral, karommal támad..... s azt is tudom, hogy 
itt nincs mitől félni..... 

Szünetet tartott. 

— Hacsak..... 

Ralph nyugtalanul megmozdult. 

— Hacsak.....? 

— Hacsak az emberektől nem. 

Félig nevető, félig gúnyos neszezés hallatszott az ülő fiúk 
köréből. Röfi behúzta a nyakát, és sietve folytatta. 

— Hát akkor most hallgassuk meg azt az apróságot mondta 
—, aki a szörnyről beszélt. Talán be tudjuk neki bizonyítani, hogy 
milyen szamár volt. 

Az apróságok sugdolózni kezdtek, az egyik felállt. 

— Mi a neved? 

— Phil. 

Ahhoz képest, hogy milyen apró volt, nagy önbizalmat 
mutatott. Kinyújtotta kezét a kagyló után, meglengette ugyanúgy, 
mint Ralph, aztán körülnézett, hogy mielőtt megkezdi szónoklatát, 
magára terelje a figyelmet. 

— Az éjjel álmodtam, nagyon rosszat álmodtam, mindenféle 
dolgokkal verekedtem. Egyszerre csak kint voltam a kunyhóból, egyes- 
egyedül, s azokkal a kígyózó dolgokkal verekedtem, amik a fákon 
vannak. 

Elhallgatott. A többi apróság borzadva s rokonszenvezem 
nevetni kezdett. 

— Nagyon féltem, s akkor felébredtem. S kimentem a 
kunyhóból, egyedül a sötétbe, s azok a kígyózó dolgok már eltűntek. 


Szívbemarkolóan rémületes volt, és oly valószerűnek 
hangzott, hogy mindenki elhallgatott. A gyerek hangja pedig csipogva 
tovább szólt a fehér kagyló mögül. 

— Meg voltam ijedve, s már épp segítségül akartam hívni 
Ralphot, s akkor láttam, hogy valami mozog a fák között, valami 
óriási..... és szörnyűséges..... 

Elhallgatott. A felidézett emlék újra rémülettel töltötte el, 
bár közben kissé büszke is volt arra, hogy ekkora szenzációt tud 
kelteni. 

— Lidércnyomása volt — mondta Ralph. — Álmában kelt fel. 

A megfélemlített hallgatóság egyetértőén zúgott. De az 
apróság makacsul rázta a fejét. 

— Amikor azok a kígyózó dolgok verekedtek egymással, 
akkor aludtam, de amikor eltűntek, ébren voltam, és láttam, hogy 
valami óriási szörnyeteg mozog a fák között. 

Ralph kinyújtotta kezét a kagyló után, s az apróság leült. 

— Aludtál — mondta Ralph. — Nem volt ott senki, semmi. 
Éjszaka nem lehet az erdőben járni. Vagy járt ott valaki közületek? 
Kiment valaki a kunyhóból? 

Hosszú szünet keletkezett, amely alatt a nép jót mulatott 
azon a gondolaton, hogy valaki éjszaka kimegy az erdőbe. Aztán 
Simon felállt, és Ralph csodálkozva ránézett. 

— Te?..... Hát te miért csavarogsz a sötétben? Simon 
görcsösen megmarkolta a kagylót. 

— El akartam menni valahova..... egy helyre, amelyet 
ismerek..... 

— Miféle helyre? 

— Hát..... Ismerek egy helyet a dzsungelben..... Habozott. 

De Jack egy megjegyzése lezárta az ügyet. Hangjában az a 
metsző megvetés szólt, amellyel oly nevetségessé tudta tenni 
ellenfeleit. 

— Elcsapta a hasát — mondta. 

Ralph Simon helyett is szegyeiké magát. Visszavette a 


kagylót, szigorúan nézett a fiú arcába. 

— Hát ezt ne csináld többször, érted? Éjjel maradj a 
helyeden! így is épp elég ostobaságot hordanak össze vadállatokról 
meg egyebekről, semmi szükség arra, hogy még te is megijeszd az 
apróságokat éjjeli kirándulásokkal..... 

A hirtelen feltörő csúfondáros nevetésből félelem és 
megrovás szólt. Simon kinyitotta száját, de a kagyló Ralphnál volt, 
tehát visszafarolt a helyére. 

Amikor a tömeg elcsendesedett, Ralph Röfi felé fordult. 

— Nos, Röfi? 

— Volt itt még egy másik is. Ez itt, ni! 

Az apróságok előrelökdösték Percivalt, aztán magára 
hagyták. Térdig állt a mély fűben, elbújt lábát keresve. Úgy látszik, azt 
játszotta, hogy sátorban van. Ralphnak eszébe jutott egy másik kisfiú, 
aki még nemrég ugyanígy állt meg előtte..... s elhessegette az 
emléket. Már rég száműzte, messzire, a láthatáron túlra, ahonnét 
csak egy ilyen kézzelfogható emlékeztető bírta visszahozni a felszínre, 
s azóta nem is történt több kísérlet, hogy összeszámolják az 
apróságokat, egyrészt mert semmi mód nem volt arra, hogy az ember 
megbizonyosodjék, vajon valamennyien együtt vannak-e, másrészt, 
mert Ralph ismerte a választ legalábbis arra az egy kérdésre, melyet 
Röfi tett fel odafent a hegytetőn. Volt itt most is még rengeteg apró 
fiú, szőkék, feketék, szeplősek, s" mind egyformán piszkosak, de az 
arca egyiknek sem volt feltűnőbben megjelölve. Senki sem látta többé 
a szederszínű anyajegyet. Röfi akkor milyen erőszakos volt és milyen 
kihívó! Hallgatólagosan elismerve, hogy most felidézte, ami 
kimondhatatlan, Ralph bólintott. 

— Eriggy, kérdezd ki! — mondta Röfinek. 

Röfi a gyerek mellé térdelt, kezében a kagylóval. 

— Gyerünk! — mondta. — Hogy hívnak? 

Az apróság visszahúzódott láthatatlan sátrába. Röfi 
tehetetlenül Ralph felé fordult. 

— Hogy hívnak? — ismételte ez szigorúan. 


A gyülekezetet idegesítette a csönd és a makacs ellenállás. 
Kórusban kezdték kiabálni: 

— Hogy hívnak..... hogy hívnak..... hogy hívnak..... 

— Csönd legyen! 

Ralph szemügyre vette az alkonyat! homályban előtte álló 
gyereket. 

— No, beszélj..... hogy hívnak? 

— Percival Wemys Madison, a lakáscímem Lelkészlak, 
Harcourt St. Anthony, Hampshire, a telefonom..... a telefonom..... a 
tele..... 

Minthogy ezek az adatok hosszú gyökereikkel leértek a 
fájdalom rugózatáig, a gyerek hirtelen elsírta magát. Arca ráncokba 
gyúródott, szeméből kicsurrantak a könnyek, szája széles fekete 
lyukká tágult. Az első pillanatokban a bánat néma szobrává fagyott, 
de aztán feltört belőle a jajongás, hangosan, kitartóan, mint a kagyló 
kürtszava. 

— Hallgass! Hallgass! 

De Percival Wemys Mádison nem hallgatott. Valahol 
megnyomták egy rugót, túl a tekintély vagy akár a testi megfélemlítés 
határain, és a sírás tovább zakatolt, egyenletesen, mint a lélegzet; úgy 
tetszett, az tartja fenn, mintha hozzá volna szögezve. 

— Hallgass! Hallgass! 

Most már a többi apróság is beleavatkozott. Eszükbe 
jutottak személyes fájdalmaik, s talán osztozni kívántak a nagy, 
egyetemes bánatban is. Együttérzésük jeléül valamennyien sírni 
kezdtek, ketten közülük majd olyan hangosan, mint Percival. 

Maurice mentette meg a helyzetet. 

— Ide nézzetek! - kiáltotta. 

Ügy tett, mintha elvágódnék. Megdörzsölte a farát, s leült a 
billegő fatönkre, ahonnét újra rögtön lefordult a fűbe. Rossz bohóc 
volt, de Percival és a többiek méltányolták igyekezetét, egy kicsit még 
szipákoltak, aztán nevetni kezdtek. S a kacagás úgy elharapózott, hogy 
a nagyokat is magával ragadta. 


Jack hallatta elsőnek a szavát. A kagyló ugyan nem volt nála, 
tehát a szabályok ellenére szólalt meg, de azzal most senki sem 
törődött. 

— Az állattal meg hogy állunk? 

Valami különös dolog történt Percivallal. Nagyot ásított és 
megtántorodott. Jack megfogta, megrázta. 

— Hol él az az állat, kérdem? 

Percival összezsugorodott Jack markában. 

— Ügyes állat lehet — mondta Röfi gúnyosan -—, ha el tud 
bújni ezen a szigeten. 

— Jack mindenütt járt..... 

— Hol tudna megélni egy ilyen állat? 

— A hátam közepén. 

Percival valamit motyogott, s a nép újra nevetni kezdett. 
Ralph előrehajolt. 

— Mit mondott? 

Jack meghallgatta Percival válaszát, aztán kiengedte 
markából a gyereket. A megkönnyebbült apróság, az emberi lények 
megnyugtató, szoros gyűrűjében, rögtön elterült a hosszú fűben, és 
elaludt. 

Jack megreszelte torkát, aztán mintegy mellékesen 
odavetette: 

— Azt mondja, hogy az állat a tengerből jön. 

Most már az utolsó nevetés is elült. Ralph önkéntelenül 
megfordult: egy kis görnyedt, fekete alak a lagúna csillogásában. A 
gyülekezet követte tekintetét, elnézte a víz szélesen húzódó sávjait, 
mögötte a nyílt tengert, végtelen lehetőségek ismeretlen kékségét, 
némán hallgatta a zátonyok felől jövő sóhajokat és suttogásokat. 

Maurice szólalt meg, olyan hangosan, hogy valamennyien 
összerezzentek. 

— Papa azt mondja, hogy még nem fedeztek fel a tengerben 
minden állatot. 

A vita újra fellángolt. Ralph felemelte a csillogó kagylót, és 


Maurice engedelmesen kivette a kezéből. A gyűlés folytatódott. 

— Azt gondolom, hogy Jacknek igaza van, ha azt mondja, 
hogy az embereket könnyű megijeszteni, mert hisz amúgy is félnek. 
De ha azt mondja, hogy a szigeten csak malacok élnek, akkor 
valószínűleg szintén igaza van, de hát tudni ő sem tudja bizonyosan..... 
már úgy értem, határozottan..... — Maurice mély lélegzetet vett. — A 
papám azt mondja, hogy vannak..... izé..... állatok, amelyek tintát 
csinálnak..... egyszóval tintahalak, amelyek sok száz méter hosszúak, 
és megeszik a bálnákat is. — Újabb szünetet tartott, aztán vidáman 
elnevette magát. — Persze én nem hiszem, hogy itt volna valami 
szörny a szigeten. Ahogy Röfi mondja, az élet ma tudományos, de hát 
tudni nem tudunk semmit, igaz? Már úgy értem, hogy bizonyosat 
nem tudunk..... Valaki elkiáltotta magát. 

— A tintahal nem tud kijönni a vízből. 

— De tud! 

— Nem tud! 

A móló egy szempillantás alatt megtelt vitatkozó, hadonászó 
árnyakkal. Ralphnak, aki még mindig a rönkön ült, az volt a 
benyomása, mintha elmebaj tört volna ki az egész gyülekezeten. 
Félelem, állatok..... s még abban sem tudnak megegyezni, hogy a tűz 
minden dolgok között a legfontosabb; s ha valaki azon van, hogy 
mederbe fogja a vitát, az emberek eltérnek a tárgytól, s egyre újabb 
és kínosabb dolgokkal hozakodnak elő. 

A homályban valami fehér tárgy csillogott a közelében; 
utánanyúlt, kikapta Maurice kezéből, és teljes erejéből belefújt. A 
gyülekezet rémült csöndbe dermedt. Simon a közelében állt, a kagyló 
után nyúlt. Azt érezte, hogy okvetlenül beszélnie kell, de milyen 
szörnyű dolog az, nyilvánosság előtt beszélni. 

— Lehet — mondta akadozva -—, lehet, hogy azért mégis él itt 
egy állat. 

A gyülekezet vadul elbődült, Ralph ámulva nézett Simonra. 

— Te..... te is hiszel ilyesmikben? 

— Hát nem tudom -— mondta Simon. A szíve akkorákat vert, 


hogy majd megfulladt. — Tudniillik..... 
Kitört a vihar. 
— Ülj le! 
— Fogd be a szád! 
— A kagyló! 
— Megőrült! 
— Fogd be a szád! Ralph közbekiáltott. 
— Hallgassátok meg! Nála van a kagyló. 
— Tudniillik úgy értem, hogy..... hogy talán bennünk van 


— Marhaság! 

Ezt Röfi kiáltotta, akit felháborodása most már végképp 
kizökkentett méltóságából. Simon folytatta: 

— Mert megtörténhetik velünk..... 

Azon való fájdalmas igyekezetében, hogy kifejezze az 
emberiség legnagyobb gondját, most már teljesen érthetetlenné vált. 
S egyszerre megszállta az ihlet. 

— Mi a legpiszkosabb dolog a világon? 

A kérdést követő értetlen csöndbe Jack válaszként behajított 
egy durva, kifejező, egytagú szót. Tomboló megkönnyebbülés : 
valóságos orgazmus. Azok az apróságok, akik visszamásztak a billenő 
rönkre, újra lebukfenceztek róla, de ezúttal nem bánták. A vadászok 
visítoztak a gyönyörtől. 

Simon minden erőfeszítése rommá mált szét körülötte. A 
nevetés úgy érintette, mintha kegyetlenül arcul csapták volna: 
védtelenül roskadt vissza helyére. 

Aztán a nép lassanként megnyugodott. Valaki soron kívül 
megszólalt. 

— Talán valamiféle kísérletre gondol. 

Ralph felemelte a kagylót, a sűrű homályba meredt. A táj 
legvilágosabb része a part volt. Az apróságok bizonyára közelebb 
húzódtak. Ügy van..... semmi kétség, ott gubbasztanak egymáshoz 
szoruló testekkel a háromszög közepén, a magas fűben. Egy 


meglebbenő szellő hirtelen megszólaltatta a pálmafákat, s fecsegő 
zörgésük most élesen kivált a sötétből és csöndből. Két szürke törzsű 
fa gonosz nyikorgással egymáshoz dörzsölődött; soha még nappal ezt 
a hangot nem hallották. 

Röfi kivette kezéből a kagylót. Hangja maga volt a 
felháborodás. 

— Én pedig nem hiszek a kísértetekben. Már Jack is felugrott, 
magánkívül a dühtől. 

— Ki törődik azzal, hogy te miben hiszel..... gömböc! 

— Nálam van a kagyló! 

Rövid viaskodás lármája hallatszott, a kagyló hol az 
egyikhez, hol a másikhoz került. 

— Add vissza a kagylót! 

Ralph közéjük ugrott, egy ütés érte a mellkasát. Kikapta a 
kagylót valakinek a kezéből, és ziháló lélegzettel visszaült a helyére. 

— Túl sokat beszélünk kísértetekről. Nappali gyűlésen kell ezt 
megtárgyalni. 

Egy suttogó, ismeretlen hang kiáltott közbe: 

— Talán arról van szó, hogy az az állat..... a kísértet. 

A gyülekezet megrázkódott, mintha szélvész vágott volna 
közéjük. 

— Sok a soron kívüli közbeszólás — mondta Ralph. Nem lehet 
rendes gyűlést tartani, ha nem tartjuk magunkat a szabályokhoz. 

Elhallgatott. Halomra döntötték gondosan felépített tervét. 

— Mit mondjak most? - folytatta. — Rosszul tettem, hogy 
ilyen későre hívtam össze a gyűlést. Mindegy, szavazni fogunk..... 
mármint arról, hogy vannak-e kísértetek, aztán bemegyünk a 
kunyhókba, mert mindannyian fáradtak vagyunk. Nem..... te vagy az, 
Jack?..... várj még egy percig. Már most ki akarom jelenteni, hogy nem 
hiszek kísértetekben. Vagy legalábbis azt hiszem, hogy nem hiszek. De 
azért nem szívesen beszélek erről..... ilyenkor, sötétben. De hát úgy 
döntöttünk, hogy elhatározzuk, hogy mi micsoda. Újra a magasba 
emelte a kagylót. 


— Ez így jó lesz— mondta. — Tehát most arról határozunk, 
hogy vannak-e kísértetek vagy..... 

Egy pillanatig eltűnődött, aztán feltette a kérdést. 

— Ki hisz abban, hogy vannak kísértetek? 

Hosszú csönd keletkezett, észrevehető mozdulatok nélkül. 
Aztán Ralph belebámult a sötétségbe, s meglátta a felemelt kezeket. 

— Értem — mondta egyszerűen. 

Az érthető és törvények kormányozta világ kicsúszott a 
lábuk alól. Valamikor tudták, hogy mi micsoda, most pedig..... S a hajó 
elment! 

Valaki kiragadta kezéből a kagylót. Röfi sivító hangja 
hallatszott. 

— Én nem szavaztam a kísértetekre. A gyülekezet felé 
fordult. 

— Én nem szavaztam..... ezt mindenki jól jegyezze meg 
magának. 

Hallani lehetett, hogy nagyot dobbant a lábával. 

— Mik vagyunk mi..... emberek vagy állatok? Vagy 
vademberek? Mit fognak rólunk gondolni a felnőttek? Elhagyjuk a 
helyünket, hogy malacokra vadásszunk..... ki hagyjuk aludni a tüzet..... 
most pedig..... 

Egy szélsebes árnyék ugrott eléje. 

— Fogd be a pofádat, te kövér naplopó! 

Viaskodás, a csillogó kagyló ide-oda rángatózott. Ralph 
felugrott. 

— Jack! Jack! Nem nálad van a kagyló! Hagyd beszélni! Jack 
arca feléje úszott. 

-Steis fogd be a szádat! Ki vagy te tulajdonképpen? Itt 
ülsz..... s parancsokat osztogatsz az embereknek, hogy mit 
csináljanak! Nem tudsz vadászni..... nem tudsz énekelni..... 

— Én vagyok a vezér. Megválasztottatok. 

— Mit számít az, hogy megválasztottak! Parancsokat 
osztogatsz, amiknek semmi értelme..... 


— Röfinél van a kagyló. 
— Rendben van..... hát csak kényeztesd azt a gömböcöt, 
ahogy eddig is tetted..... 


— Jack! 
Jack keserű gúnnyal utánozta a kiáltást. 
— Jack!..... Jack! 


— A törvényeink! - kiáltotta Ralph. — Megszeged a 
törvényeinket. 

— Bánom is én! 

Ralph összeszedte lélekjelenlétét. 

— Nincs egyebünk, mint a törvényeink! - kiáltotta. De Jack 
megint csak ráordított. 

— Fütyülök a törvényekre! Erősek vagyunk..... vadászok 
vagyunk. Ha van itt állat a szigeten, megöljük. Bekerítjük, s addig 
ütjük, verjük, ütjük, verjük..... 

Vadul elkurjantotta magát, s leugrott a halványan csillogó 
fövényre. A móló egy pillanat alatt megtelt zajjal, izgalommal, 
lábdobogás, nevetés, sikoltások hallatszottak, a gyülekezet 
szétszóródott, hangosan beszélgető, rendszertelenül futkosó 
csoportokra oszlott a pálmafák és a tenger között, majd széthúzódott 
a part hosszában, s eltűnt a sötétségben. Ralph az arcán érezte a 
kagyló érintését, Röfi nyújtotta feléje. 

— Mit szólnak majd ehhez a-felnőttek! — ismételte meg Röfi. 
— Hallod őket? 

Játékos üldözések lábdobogása, hisztérikus nevetés s rémült 
sikoltozások hallatszottak a part felől. 

— Fújd meg a kürtöt, Ralph! 

Röfi olyan közel állt, hogy szemüvegének egyetlen lencséje 
Ralph szemébe villogott. 

— Hát nem értik, hogy legfontosabb a tűz? 

— Most keménynek kell lenned, Ralph. Kényszerítsd őket 
arra, hogy megtegyék, amit parancsolsz. 

Ralph higgadt, mérlegelő hangon felelt, mint aki egy 


elméletet ad elő. 

— Ha most megfújom a kagylót, s nem jönnek vissza..... 
akkor lőttek nekünk. Még a tüzet sem tudjuk ébren tartani. Olyanok 
leszünk, mint az állatok, sohasem fognak bennünket megmenteni. 

— Ha nem fújod meg, akkor válnak csak igazán állatokká. 
Nem látom, hogy mit csinálnak, de hallani hallom őket. 

A parton a szétszóródott fekete alakok összébb torlódtak, s 
egy forgó, pörgő fekete tömeggé olvadtak, valami dúdoló énekszó is 
hallatszott. Az apróságok, akik már beteltek a mulatsággal, leváltak, 
hangosan sírva a kunyhók felé botladoztak. Ralph ajkához emelte a 
kagylót, aztán újra leengedte. 

— Az a kérdés, Röfi: vannak-e kísértetek? Vannak-e 
szörnyek? 

— Persze hogy nincsenek. 

— Miért ne volnának? 

— Mert akkor a dolgoknak semmi értelmük sem volna. A 
házaknak meg az utcáknak..... meg a tv sem működnék. 

Az éneklő, táncoló fiúk oly messzire kerültek, hogy az 
énekből már csak a szöveg nélküli ritmust lehetett kivenni. 

— De tegyük fel, hogy a dolgoknak nincs értelme, legalábbis 
itt a szigeten? Hogy vannak..... izék, amik figyelnek bennünket, és 
várnak? 

Ralph hevesen megrázkódott, és közelebb húzódott Röfihez. 
Az ijesztő sötétben egymásba ütköztek. 

— Hagyd abba az ilyen beszédet, Ralph! — mondta Röfi. — 
Úgyis elég bajunk van. S nekem már épp elég jutott ki belőle, több, 
mint amennyit elbírok. Ha volnának kísértetek..... 

— Le kell mondanom a vezérségről — mondta Ralph. Hallod 
őket? 

— Azt nem! Uramisten! 

Röfi megmarkolta Ralph karját. 

— Ha Jack lenne a vezér, csak vadászattal törődnék, tűz meg 
nem lenne. Holtig itt rekednénk. 


Hangja rémült sikoltássá vékonyodott. 

— Ki ül ott? 

— Én vagyok..... Simon. 

— Belevaló gyerekek vagyunk — mondta Ralph. — Három vak 
egér!..... Lemondok. 

— Ha lemondasz - felelte Röfi döbbent suttogással —, akkor 
mi lesz velem? 

— Mi lenne? Semmi. 

— Gyűlöl engem, nem tudom, miért. Ha azt tehetné, amit 
akar..... De te biztonságban vagy, téged tisztel. Arról nem szólva, hogy 
te vagy az erősebb. 

— Az imént te is jól verekedtél. 

— Nálam volt a kagyló — mondta Röfi egyszerűen. — Jogom 
volt ahhoz, hogy beszéljek. 

Simon is megmozdult a sötétben. 

— Maradj meg vezérnek — mondta. 

— Te csak hallgass, Simon! Miért nem mondtad ki 
egyenesen, hogy nincs itt semmiféle szörny a szigeten? 

— Én félek tőle — mondta Röfi —, s ezért ismerem. Ha az 
ember fél valakitől, akkor meggyűlöli, de folyton muszáj rágondolnia. 
Elhiteti magával, hogy nincs is vele semmi baj..... hogy rendes 
gyerek..... s ha aztán újra meglátja, hát az olyan, mint az asztma, az 
ember nem kap lélegzetet. De mondok neked valamit, Ralph. Téged is 
gyűlöl. 

— Engem? Miért? 

— Nem tudom. Mert lekaptad a tűz miatt, s mert te vagy a 
vezér, és nem Ő..... 

— De hát ő..... de hát ő Jack Merridew! 

— Én sokat voltam ágyban fekvő beteg, hát sokat 
gondolkodtam. Ismerem az embereket..... ismerem magam megg őt is. 
Téged nem bánthat, de ha te félreállsz, akkor nekimegy az elsőnek, aki 
a keze ügyébe kerül..... s az én leszek. 

— Röfinek igaza van, Ralph. Ketten vagytok, te meg Jack. Te 


maradj meg vezérnek! 

— Ide-oda hánykolódunk meg sodródunk — mondta Ralph -, 
s közben minden elromlik. Odahaza mindig kéznél volt egy felnőtt. 
Kérem, uram..... kérem, kisasszony..... s akkor válaszoltak az 
embernek. De jó lenne! 

— Bár itt lenne a nénikém! 

— Meg az apáml!..... De hát mi értelme van..... 

— Ébren kell tartani a tüzet! 

A tánc véget ért, s a vadászok visszatértek a kunyhókba. 

— A felnőttek ismerik az életet — mondta Röfi. — Azok nem 
félnek a sötétben. Összegyűlnének meg teát innának és 
vitatkoznának, s akkor minden rendbe jönne..... 

— Nem gyújtanák fel a szigetet. S nem vesztenék el a..... 

— Hajót építenének..... 

Ott állt a három fiú a sötétben, s hiába próbálták 
megfogalmazni a felnőttélet méltóságát. 

— Nem veszekednének..... 

— Nem törnék el a szemüvegemet..... 

— Meg nem beszélnének szörnyekről..... 

— Ha valami jelt tudnának adni nekünk..... — kiáltotta Ralph 
kétségbeesetten. — Valami jelt vagy egyebet a felnőtt világból..... 

Halk nyöszörgés hallatszott a sötétből, a három fiú 
dermedten összekapaszkodott. Aztán a nyöszörgés felerősödött, 
túlvilági, távoli jajveszékeléssé vált, tagolatlan makogássá. Percival 
Wemys Madison (cím: Lelkészlak, Harcourt St. Anthony) olyasmit élt 
át a hosszú fűben fekve, ami ellen gyermeki találékonyságának 
minden varázsa tehetetlennek bizonyult. 


HATODIK FEJEZET 
A REPÜLŐ SZÖRNY 


A csillagok ragyogtak, de más fény nem látszott az 
éjszakában. Miután a három fiú felfedezte, hogy honnét ered a 
kísérteties zaj, és már Percival is megnyugodott, nagy nehezen 
felemelték a gyereket, és az egyik kunyhóba szállították. Röfi, 
bármilyen bátran nyilatkozott is, lehetőleg a másik kettőnek a 
közelében tartózkodott; hárman együtt feküdtek le a legközelebbi 
kunyhóban. Nyugtalanul, zajosan forgolódtak a száraz levelek közt, a 
csillagok ösvényét figyelve, amely a lagúna felé ereszkedett le. Olykor 
a többi kunyhóból valamelyik apróságnak a kiáltása hallatszott, 
egyszer az egyik nagyobb fiú is beszélni kezdett a sötétben. Aztán 
Ralphék is elaludtak. 

Keskeny holdkaréj szállt fel a látóhatárra, oly vékonyán, 
hogy még akkor is alig hagyott nyomot a vízen, amikor a tenger hátára 
ült. De más fények is ragyogtak az égen, gyorsan ide-oda cikázva, 
hunyorogva, majd kihunyva, noha a tíz mérföld magasságban lezajló 
ütközetnek dörrenése sem hatolt el a szigetig. De a felnőttek világából 
azért mégiscsak érkezett egy jeladás, noha egyetlen gyermek sem volt 
ébren, hogy megfejthette volna. Egy robbanás vakító fénye villant fel 
az égen, nyomában csigavonalban egy fénylő ösvény ereszkedett le..... 
aztán újra sötétség lett, s az égen ismét kigyúltak a csillagok. Sötét folt 
tűnt fel a sziget fölött, ejtőernyő alatt egy sebesen zuhanó emberi 
alak, ide-oda himbálózó tagokkal. A különféle magasságokban 
egymást váltó szelek kényükre-kedvükre sodorták magukkal. Aztán, 
körülbelül három mérföldnyi magasságban, a szél egyenletes erőre 
kapott, egy lehajló ív pályáján körbevitte az égen, majd egy utolsó 
rohammal átsodorta a sziklazátonyok és a lagúna fölött a hegy 
irányában. Itt lezuhant és összeroskadt a hegyoldal kék virágai között, 
de minthogy most már ebben az alacsonyabb légrétegben is egy kis 


szellő kerekedett, az ejtőernyő megduzzadt, és csattogva 
nekirugaszkodott a hegynek. Az emberi alak, lábát maga mögött 
vonszolva, felcsúszott a hegyoldalon. Méterről méterre, nagyokat 
lökve rajta, a szél átvonszolta a kék virágok, a sziklák és a vörös kövek 
között, amíg végül fel nem ért vele a hegyorom kőcsipkéi közé. Itt 
megint szeszélyessé válva, meg-megcsavarta, összegubancolta az 
ejtőernyő kötélzetét, s az emberi alak a meg-megránduló zsinegek 
között ülő helyzetbe került, sisakos fejét térdére hajtva. Ha a szél 
erősebben fújt, a kötélzet megfeszült, s a húzás következtében az alak 
kiegyenesítette derekát, és felemelte fejét; úgy tetszett, mintha a 
hegygerinc fölött széttekintene a tájon. De ha a szél ismét ellanyhult, 
a kötélzet megereszkedett, s az alak újra előrehajolt, térdére ejtve 
fejét, így mialatt a csillagok lassan vonultak az égboltozaton, az 
emberi alak a hegytetőn ült, és hol meghajolt, hol kiegyenesedett, 
majd újra meghajolt. 

A hajnal homályában halk nesz hallatszott a hegyoldal egyik 
sziklája mögül. Egy csomó rozsé és száraz levél alól két fiú mászott ki, 
két könnyű árnyék, álmosan beszélgetve egymással a pitymalló ég 
alatt. A két iker volt, akiket az éjjel tűzőrségre jelöltek ki. Elméletben, 
mialatt az egyik alszik, a másiknak virrasztania kellett volna, de 
képtelenek voltak arra, hogy bármilyen értelmes cselekedetet 
vigyenek véghez, ha ez azt jelentette, hogy egymástól függetlenül kell 
cselekedniük. S minthogy az egész éjszakát nem bírták átvirrasztani, 
mind a ketten lefeküdtek aludni. Most gyakorlott lábbal kitapintva az 
utat, nagyokat ásítva és a szemüket dörzsölve elindultak a fekete folt 
felé, amely egykor a jelzőtűz volt. Amikor elérték, ásítva megálltak, 
majd egyikük gyorsan visszaszaladt rozsáért és levelekért. 

A másik letérdelt. 

— Alighanem kialudt. 

Egy ágat nyomott a fiú kezébe, azzal megkotorta a hamut. 

— Mégsem. 

Hasra feküdt, szájával a hamurakás fölé hajolva, és ráfújt. 
Arca vörösen felfénylett. Egy pillanatra abbahagyta a fújást. 


— Sam, adj nekem..... 

—..... alágyújtóst. 

Eric lehajolt, s addig fújt, amíg a hamurakás újra fel nem 
piroslott. Sam a parázsba szúrta a vékony fácskát, majd egy nagyobb 
ágat helyezett rá. A parázs felizzott, az ág tüzet fogott, Sam újabb 
ágakat hányt rá. 

— Ne égesd el egyszerre az egészet — mondta Eric. Túl sokat 
teszel rá. 

— Hadd melegedjünk fel! 

— Akkor még több fát kell felcipelnünk. 

— Fázom. 

— Énis. 

— Azonkívül még..... 

—..... sötét van. Hát rakd! 

Eric leguggolt, s nézte, Sam hogy rakja a tüzet. Egy kis sátrat 
húzott föléje korhadt fából, s a tűz máris biztonságosan égett. 

— Az utolsó pillanatban! 


—..... zabos lett volna. 

— Híj! 

Egy ideig csöndesen figyelték a tüzet. Aztán Eric vihogni 
kezdett. 

— Már amúgy is..... 

—..... nagyon zabos volt..... 

—..... a tűz meg a malac miatt. 

— Szerencsére Jackre, nem ránk. 

— Emlékszel az öreg zabosra az iskolából? 

— "Megőfrjítesz, fiú!" 

Nevettek, egyszerre ketten, és egészen egyformán. Aztán 
eszükbe jutott a sötétség s az egyéb bajok, és kényelmetlenül 
feszengve körülnéztek. A korhadt fasátor körül buzgólkodó lángok újra 
magukra vonták tekintetüket. Eric az ideoda rohangászó fatetveket 
figyelte; a nyomorultak sehogy sem tudták elkerülni a lángokat, s 


eszébe jutott az első tűz..... ott lent, ahegy meredek kaptatóján, ahol 
most még teljes sötétség uralkodott. Nem szívesen emlékezett rá, a 
hegycsúcs felé fordította tekintetét. 

Most már bőven sugárzott a meleg, kellemesen ölelgette 
őket. Sam azzal mulatott, hogy ágakat dugdosott a tűzbe, amilyen 
közelről csak lehetett. Eric nyitott tenyerével azt próbálgatta, milyen 
közel mehet vele a tűzhöz, hogy a hőség még elviselhető legyen. 
Lustán tekingetve körül a tűz fölött, a szerteheverő sziklák lapos 
árnyaiból felépítette gondolatban nappali körvonalait. Amott volt a 
nagy szikla, arrébb a három kő, mögöttük a széthasadt szikla, s azon 
túl egy rés..... ott pedig..... 

— Sam! 

-— No? 

— Semmi. 

A lángok most már a vastag ágakat emésztették, kérgük 
gyűrűzni kezdett, lehullt, a fa nagyokat dörrent. A sátor beomlott, 
széles fényszőnyegeket görgetett szét a hegytetőn. 

— Sam! 

— No? 

— Sam! Sam! 

Sam ingerülten nézett Ericre. Eric merev tekintete 
megfélemlítette, mert a tájnak az a része, amelyet figyelt, Sam háta 
mögött!" terült el. Sam körülmászta a tüzet, lekuporodott Eric mögé. 
Mindketten mozdulatlanná merevedtek, egymás karjába 
kapaszkodva: négy rezdületlen szem és két nyitott száj. 

A távolban az erdő fái sóhajtoztak, nyögtek. A két fiú haja 
meglebbent, a máglyáról oldalvást csaptak ki a lángok. Körülbelül 
tizenöt méternyi távolságból mintha valamilyen szél fújta vászon 
csattogása hallatszanék. 

Egyikük sem sikoltott fel, de keményebben markolták meg 
egymás karját, a szájukat csucsorították. Talán tíz másodpercig 
kuporogtak így mozdulatlanul, mialatt a fel-fellobbanó tűz füstöt és 
szikrákat hajtott feléjük, és fényhullápiokat göngyölített fel a 


hegytetőre. 

Aztán mintha rémült eszméletük is közösen dolgoznék, 
egyszerre indultak el, négykézláb kúszva a sziklák között. 

Ralph álmodott. Ügy tetszett neki, órák hosszat forgolódott 
a zörgő levelek között, míg végre elaludt. De most már a többi 
kunyhóból érkező lidércnyomásos kiáltozás sem ért el hozzá, mert 
megint ott volt, ahonnét jött, a kertfalnál állt, és cukorral etette a 
pónikat, amíg végül valaki meg nem rázta a karjánál fogva, s közölte 
vele, hogy a teája várja. 

— Ralph, ébredj fel! 

A levelek úgy bőgtek, mint a tenger. 

— Ralph, ébredj fel! 

— Mi baj? 

— Láttuk..... 

—..... a szörnyet..... 

—..... mind a ketten. 

— Ti kik vagytok? Az ikrek? 

— Láttuk a szörnyet..... 

— Hallgass! Röfi! 

A levelek még mindig bőgtek. Röfi beléje ütközött, az egyik 
iker pedig görcsösen rákapaszkodott, amikor Ralph elindult az ég 
csillagos téglalapja felé. 

— Nem mehetsz ki..... irtózatos! 

— Röfi, hol vannak a lándzsák? 

— Hallani lehet a..... 

— Akkor hallgass! Ne mozdulj! 

Fekve maradtak, elébb kételkedve, majd egyre fokozódó 
rémülettel hallgatva a két iker elbeszélését, amelyet ezek a 
visszafojtott csönd réseibe sugdostak. A sötétség hamarosan megtelt 
karmokkal, szörnyű, ismeretlen fenyegetéssel. A véget nem érő 
virradat lassan elsápasztotta a csillagokat, amíg végül a hajnal 
szomorú, szürke fénye be nem szivárgott a kunyhóba. Mocorogni 
kezdtek, noha a világ a kunyhón kívül még elmondhatatlanul 


veszélyes volt. A zavaros sötétség szétoszlott a közeli és távoli tárgyak 
között, és fent az égbolton a bárányfelhők melegen kiszínesedtek. Egy 
magányos tengeri madár röppent fel rekedt kiáltással az égbe, 
károgásának visszhangja is hallatszott, az erdőben valami vijjogott. 
Aztán a látóhatár fölötti felhősávok rózsaszínűén izzani kezdtek, és a 
pálmák tollkoszorúja kizöldült. 

Ralph a kunyhó bejáratában térdelt, és óvatosan 
körülnézett. 

— Samseric! Hívjátok össze a gyűlést! Csöndesen! Induljatok! 

Az ikrek rémülten egymásba kapaszkodva elmerészkedtek a 
néhány méternyire álló szomszéd kunyhóig, s ott egy szempillantás 
alatt elterjesztették a rémületes híreket. Ralph felállt, s tekintélye 
megőrzése végett, bár lúdbőrző háttal, kiment a mólóra. Röfi és 
Simon követte, a többi fiú is utánuk oldalgott. 

Ralph felemelte a kagylót a simára koptatott fatönkről, és a 
szájához illesztette; de aztán meggondolta, nem fújt bele. A magasba 
emelte a kagylót, megmutatta a gyülekezetnek, s a fiúk megértették. 

A nap sugarai legyezőszerűen törtek elő a látóhatár mögül, 
majd vízszintesen a szemükbe tűztek. Ralph egy ideig elnézegette a 
növekvő arany karéjt, amely jobb kéz felől bevilágította őket, és 
megkönnyítette számára, hogy beszéljen. Körös-körül a fiúk magasra 
emelt lándzsái meredeztek az ég felé. 

Átadta a kagylót Eriének, a mellette álló ikernek. 

— A saját szemünkkel láttuk a szörnyet. Nem..... nem 
álmodtunk..... 

Sam folytatta a történetet. Jogszokássá vált, hogy a kagyló 
mindkét ikret egyformán feljogosította a szólásra, lényegbeli 
egységüket már mindenki elismerte. 

— Szőrös volt. Valami mozgott a feje mögött..... szárnyak! 

— A szörny is mozgott..... 

—..... s az szörnyű volt. Úgy láttuk, hogy felül..... 

— A tűz jól világított..... 

—..... épp akkor raktuk meg..... 


— Egy nagy csomó fát tettünk rá..... 
— Szeme is van..... 


— Elrohantunk, amilyen gyorsan csak tudtunk..... 

— Nekimentünk mindenfélének..... 

—..... a szörny követett..... 

— Láttam a fák mögött suhanni..... 

—..... engem majdnem elért..... 

Ralph félénken Eric arcára mutatott, amelyet a bokrok 
tüskéi feltéptek. 

— Ez hogy történt? Eric megtapogatta arcát. 

— Csupa seb vagyok. Vérzem? 

A fiúk iszonyodva hátrább húzódtak. Johnny ásítás közben 
hangos sírásra fakadt, de Billy addig pofozta, amíg el nem hallgatott. A 
ragyogó reggel tele volt rejtett borzalmakkal. A kör lassanként arccal 
kifelé fordult, a hegyes végű botokból faragott lándzsák mintha 
kerítéssel vették volna körül a fiúkat. De Jack visszahívta őket a 
háromszög közepére. 

— Ez lesz az igazi vadászat!..... Ki tart velem? Ralph 
türelmetlen mozdulatot tett. 

— Ne szamárkodj! Fából vannak a lándzsák. Jack gúnyosan a 
szemébe nevetett. 

— Félsz? 

— Persze hogy félek. Van itt, aki nem fél? 

Az ikrek felé fordult, reménykedve s mégis reménytelenül. 

— Felteszem, nem csaptok be? 

A felelet egyértelmű volt. Semmi kétség. Röfi elvette a 
kagylót. 

— Talán..... itt maradhatnánk..... a mólón. Lehet, hogy a 
szörny ide nem jön el. 

Ha nincs az az érzése, hogy valami figyeli őket, Ralph 
rákiáltott volna. 


— Hogy itt maradjunk? Ide szorulva a szigetnek a végére? S 
mindig résen? Hogy szerezzünk táplálékot? S mi lenne a tűzzel? 

— Indulás — mondta Jack türelmetlenül. — Csak az időnket 
vesztegetjük hiába. 

— Nem vesztegetjük. Mi történjék az apróságokkal? 

— Fütyülök az apróságokra. 

— Valaki kell, hogy vigyázzon rájuk. 

— Eddig sem vigyázott senki. 

— Eddig nem is volt rá szükség. De most van. Majd Röfi 
gondjukat viseli. 

— Az helyes! Óvjuk meg Röfit a veszélytől! 

— Térj észre! Mit tehet Röfi a fél szemével? 

A többi fiú kíváncsian hol Ralphra, hol Jackre nézett. 

-— S roég valami! Ez nem lesz mindennapi vadászat, mert az 
állat nem hagy nyomot maga után, különben rátaláltatok volna. Ha 
mindent meggondolok, a szörny talán faágakon ugrál, mint a nem 
tudom micsoda..... A többiek rábólintottak. 

— Ezen tehát gondolkodnunk kell. 

Röfi levette összetört szemüvegét, és megtörölgette a 
megmaradt lencsét. 

-— S velünk mi lesz, Ralph? 

— Nincs nálad a kagyló. Nesze! 

— Azt kérdem, mi lesz velünk? Tegyük fel, hogy az állat akkor 
jön ide, amikor senki sincs itt közületek! Én nem látok jól, s ha még 
meg is ijedek..... 

Jack megvetően félbeszakította. 

— Ez mindig be van gyulladva. 

— Nálam van a kagyló. 

— A kagyló..... a kagyló! — üvöltötte Jack. — Semmi 
szükségünk többé a kagylóra. Tudjuk mi már nagyon jól, hogy kire kell 
hallgatni. Mi haszna volt annak, hogy Simon beszélt..... vagy Bili, vagy 
Walter? Itt az ideje, hogy némelyek megtanulják, csöndben kell 
maradni, és ránk bízni, mit határozunk..... 


Ralph most már nem hallgathatott tovább. Arca 
kitüzesedett. 

— Nincs nálad a kagyló — mondta. — Ülj le! 

Jack úgy elsápadt, hogy szeplői apró, barna foltokként 
kiváltak krétafehér arcából. Megnyalta száját, és állva maradt. 

— Ez a vadászok dolga — mondta. 

A gyülekezet feszülten figyelt. Röfi látván, hogy mit kavart 
fel, zavartan Ralph térdére csúsztatta a kagylót, és leült. Visszatartott 
lélegzettel várt, a csönd már-már nyomasztóvá vált. 

— Ez nemcsak a vadászok dolga — mondta Ralph végül —, 
mert nem tudjátok nyomon követni az állatot. S ti nem akarjátok, 
hogy megszabadítsanak bennünket innen? 

A gyülekezet felé fordult. 

— Nem azt akarjuk-e valamennyien, hogy szabaduljunk 
innen? 

Újra Jackre nézett. 

— Már az elébb is mondtam, hogy a legfontosabb dolog a 
tűz. Az pedig most már alighanem kialudt..... 

Régi dühe újra fellángolt, s ez erőt adott neki arra, hogy 
támadásba menjen át. 

— Hát itt mindenki elvesztette a józan eszét? Újra kell 
gyújtanunk a tüzet, de ez neked eszedbe sem jut, Jack! Vagy 
csakugyan nem akarunk szabadulni innen? 

De igen, azt akarták, hogy megmentsék őket, ehhez kétség 
sem fért. S ezzel, egy hirtelen fordulattal Ralph javára, túljutottak a 
válságon? Röfi sóhajtva kiengedte a levegőt tüdejéből, majd 
lélegzetet akart venni, s nem kapott levegőt. A fatönk mellett feküdt, 
tátogva, kék árnyékok kúsztak a szája körül. De senki sem törődött 
vele. 

— Hát most gondolkodj, Jack — mondta Ralph. — Van a 
szigetnek olyan pontja, ahol még nem jártatok? 

Jack kényszeredetten felelt: 

— Csak egy van..... de hát erre te is emlékezhetsz. A sziget 


hátsó végénél, ott, ahol a sziklák egymásra torlódnak. A közelben már 
jártam. Van ott egy szikla, amelyet hídként lehet használni. Csak egy 
út vezet fel. 

— Lehet, hogy az az izé ott él. 

Az egész gyülekezet egyszerre kezdett beszélni. 

— Rendben van. Csönd legyen! Elsőnek oda megyünk. Ha a 
szörny nincs ott, akkor felmászunk a hegyre, megkeressük, s mindjárt 
meg is gyújtjuk a tüzet. 

— Hát akkor induljunk! 

— Elébb eszünk valamit, aztán indulunk. — Ralph szünetet 
tartott. — A lándzsákat meg vigyük magunkkal. 

Ettek, aztán Ralph és a nagy fiúk elindultak a parton. Röfit 
feltámasztották, s a mólón hagyták. Szép nap ígérkezett: napfürdő egy 
kék kupola alatt. Előttük a part enyhe ívben görbült a látóhatár felé, 
amíg végül bele nem olvadt az erdőbe, mert ilyenkor korán reggel a 
délibáb fátylai még nem homályosították el a tájat. Ralph vezetésével 
a pálmákkal benőtt fennsíkon mentek; ez jobb út volt, mint a víz 
mentén a forró homokföveny. Ralph előreküldte Jacket, aki nagy 
óvatosan, színésziesen jobbra-balra tekingetve vezette a csapatot, 
holott az ellenséget már húszméternyi távolságban meg lehetett 
volna látni. Ralph az utóvédben menetelt, hálásan, hogy legalább egy 
időre megszabadult a felelősségtől. 

Simont, aki közvetlenül Ralph előtt járt, kétségek gyötörték; 
nem tudta elképzelni a nagy állatot, amelynek karmai csak a bőrt 
karcolják fel, s amely a hegytetőn ül, nyomot nem hagy maga után, de 
ahhoz nem elég gyors, hogy utolérje Samsericet. Bármennyit 
gondolkodott is róla, mindig ugyanaz a képzet tolakodott fel 
eszméletébe: egy hősi s egyben beteg emberi lény alakja. 

Sóhajtott. Mások egyszerűen felállnak, beszédeket intéznek 
a gyülekezethez, és nem érzik saját személyiségük nyomasztó súlyát; 
azt mondják el, amit akarnak, mintha csak másodmagukban volnának 
egy barátjukkal. Oldalt lépett, és hátrasandított. .Ralph, vallanak 
támasztva lándzsáját, lassan lépegetett mögötte. Simon bátortalanul 


lelassított, amíg egy sorba nem került Ralphfal. Fekete haja mélyen a 
homlokába hullt, azon át figyelte a vezért. Ralph a szeme sarkából 
ránézett, kissé. feszélyezetten rámosolygott, mintha teljesen elfeledte 
volna, hogy Simon milyen nevetségessé tette magát, aztán újra maga 
elé .bámult a semmibe. Simon boldog volt, hogy legalább egy-két 
percre befogadták, aztán letett arról, hogy tovább töprengjen a saját 
személyén. Nekiment egy fának, Ralph türelmetlen tekintetet vetett 
rá, Róbert gúnyosan nevetett. Simon megszédült, homlokán egy fehér 
folt kivörösödött és vérezni kezdett. Ralph gondolatban útjára 
bocsátotta Simont, és visszatért saját személyes poklába. Hamarosan 
elérnek a sziklafokhoz, s akkor neki, a vezérnek kell majd vezetnie a 
csapatot. 

Jack ügetve visszajött. 

— Most már látni. 

— Helyes. Közelítsük meg, amennyire lehet. 

Jack nyomában tovább meneteltek a lassan emelkedő 
hegyoldalon a szikla irányában. Bal kéz felől fák és kúszónövények 
áthatolhatatlan fonadéka kísérte útjukat. 

— Miért ne élhetne itt valami? 

— Látod, hogy se ki, se be nem visz nyom. 

-S hol a vár? 

— Oda nézz! 

Ralph szétválasztotta a fű sűrű függönyét és kinézett. 
Néhány méternyi köves térség terült el előtte, aztán a sziget két 
oldala oly közel ugrott egymáshoz, mintha magas előfokká akarna 
összeolvadni. Ehelyett azonban keskeny sziklagerincre találtak, amely 
néhány méternyi szélességben s körülbelül tizenöt méternyi 
hosszúságban nyúlt a tengerbe. Ott egy újabb kocka alakú, rózsaszín 
sziklafok emelkedett, ugyanabból a fajtából, amely az egész sziget 
szerkezetét alátámasztotta. A várnak ez a körülbelül száz láb magas 
része volt az a feltornyosodó, rózsaszínű bástya, amelyet a 
hegytetőről már láttak. A zátony sziklája széthasadt, s nagy 
kőgöröngyöket szórt szét maga körül, amelyek mintha némán 


totyognának körülötte. 

Ralph mögött a magas fű megtelt szótlan vadászokkal. Ralph 
Jackre nézett. 

— Te vagy a vadász. Jack elvörösödött. 

— Tudom. Rendben van. 

Ralph legbensejéből egy hang szólalt meg helyette. "De én 
vagyok a vezér. Én megyek. Ne vitatkozz!" A többiek felé fordult. 

— Ti meg itt rejtőzzetek el! Várjatok meg! 

Ügy érezte, a hangszálai annyira megfeszülnek, hogy a 
hangja vagy teljesen elapad, vagy túl hangosan tör ki a " felszínre. 
Jackre nézett. 

— Szóval..... azt hiszed? Jack motyogott. 

— Mindenütt másutt már jártam. Itt kell lennie. 

— Értem. 

Simon zavartan dadogott. 

— Nem hiszek az állatban. 

Ralph oly udvariasan felelt neki, mintha az időjárásról 
cserélnének eszmét. 

— Persze! — mondta. — Én sem. 

Szája elkeskenyedett, megsápadt. Nagyon lassan 
hátrasimította a haját. 

— Hát akkor viszontlátásra! 

Mozgásra kényszerítette a lábát, s az elvitte a sziget kinyúló 
nyakára. 

Minden oldalról az üres légtér szakadékai vették körül. Itt 
semerre sem lehetett elrejtőzni, még ha az embernek nem is kellett 
volna továbbjutnia. Megállt a keskeny földnyelven, és lenézett. 
Rövidesen, néhány évszázad leforgása alatt, a tenger a várból is egy 
újabb szigetet fog építeni. 

Jobb kéz felől a lagúna terült el, amelyet közvetlenül a nyílt 
tenger ostromolt, balról..... 

Ralph hátán végigfutott a hideg. A lagúna védte meg őket a 
Csendes-óceán ellen, és Jack volt közülük az egyetlen, aki valamilyen 


okból a sziget túlsó oldalán is leereszkedett a vízhez. Innét most a 
szárazföld szemszögéből látni lehetett a tenger mozgását, amely úgy 
hatott, mint valamilyen döbbenetes, eleven lény lélegzete. A víz 
lassan apadt a sziklák között, rózsaszínű gránittáblákat fedett fel, 
különös korallképződményeket, polipokat, hínárokat. Egyre lejjebb 
ereszkedett a víz, susogva, mint a szél a fák lombjai között. Volt ott 
egy lapos szikla is, amely szélesen elterpeszkedett, mint valami asztal; 
amikor a víz leszivárgott négy hínáros oldalán, mindegyik egy-egy 
külön zátonynak tetszett. Aztán az alvó leviatán kilélegzett..... s a víz 
emelkedni kezdett, a hínárok ide-oda csapódtak, s a sziklaasztal fölött 
a víz üvöltve felforrt. A hullámok játékát nem lehetett látni, csak az 
óceán percekig tartó emelkedését, zuhanását. 

Ralph a vörös sziklafok felé fordult. Mögötte, a magas 
fűben, figyelték, várták, hogy mihez fog kezdeni. Izzadt tenyere már 
lehűlt, és csodálkozva állapította meg, nem hisz abban, hogy 
találkozni fog bármilyen állattal, s hogy nem tudja, mihez kezd, ha 
mégis találkozik. 

Látta, hogy könnyűszerrel meg tudja mászni a sziklafokot, de 
erre semmi szükség. Valamilyen párkányféle vette körül a 
négyszögletű sziklát, úgyhogy jobb felől, a lagúna fölött az ember 
óvatosan körüljárhatta, araszolhatta, s megkerülhette a kiugró sarkát. 
Könnyen járható út volt, Ralph hamarosan el is ért a hajlatig, s 
kitekinthetett mogulé. 

A megszokott látvány tárult eléje: egymásra kapaszkodó, 
rózsaszínű sziklatömbök, s rajtuk tortadíszszerű guanó. Meredek lejtő 
vezetett fel a széthasadt sziklákhoz, amelyek a bástyát tetőzték. 

Valami zaj hallatszott a háta mögött, megfordult. Jack 
oldalazott mögötte a párkányon. 

— Nem akartalak magadra hagyni. 

Ralph nem felelt. Továbbment a sziklák között, megvizsgált 
egy barlangszerű mélyedést, melyben a várt szörnyűségek helyett 
mindössze egy halom záptojást talált, majd leült, körülnézett, s 
lándzsájával ütögette a sziklát. Jack izgatott volt. 


— Micsoda klassz hely erődítménynek! Vízpermet érte az 
arcukat. 

— Nincs friss víz! 

— Hát ez micsoda? 

Félúton a sziklaoromzatig hosszúkás zöld folt húzódott. 
Felkúsztak, és megízlelték a vékony erecskében csordogáló vizet. 

— Az ember itt tarthatna egy kókuszdióhéjat, s az mindig 
megtelnék. 

— Én ugyan nem. Rohadt hely ez. 

A két fiú egymás mellett mászta meg az utolsó sziklaormot, 
amely fölfelé keskenyedve, csúcsán a széthasadt sziklát viselte 
kotollának. Jack öklével rásújtott, a szikla halk, csikorgó hangot adott. 

— Emlékszel? 

Az azóta eltelt rossz idők emléke egyszerre ébredt fel 
bennük. Jack gyorsan beszélni kezdett. 

— Ha az ember egy pálmatörzset tol alája, és valamilyen 
ellenség közeledik..... oda nézz! 

Száz lábbal alattuk húzódott a keskeny sziklaösvény, arrébb 
a köves sík, s mögötte a fiúfejekkel teletűzdelt, magas fűvel benőtt 
terep, leghátul az erdő. 

— Az ember megemeli - kiáltotta Jack lelkesen —, és huj 


Egy kaszáló mozdulatot tett a kezével. Ralph a hegy felé 
nézett. 

— Mi a baj? Ralph hátrafordult. 

— Miért kérded? 

— Furcsán néztél..... 

— Nincs füst!..... Nincs, amivel jeleznők..... 

— Dilis vagy azzal a füsttel. 

Az egyenes kék látóhatár szorosan körülvette őket, vonalát 
csak a hegytető törte meg. 

— Nincs egyebünk — mondta Ralph. 

Lándzsáját a remegő sziklának támasztotta, s két tenyerével 


hátrasimította a haját. 

— Vissza kell majd mennünk, s megmásznunk a hegyet. Ott 
látták az állatot. 

— Nem lesz ott. 

— Mi egyebet tehetünk? 

A fűben ülő fiúk sértetlenül, de letörve látták viszont a 
napfénybe kilépő Ralphot és Jacket. A felfedezés izgalmában még az 
állatról is megfeledkeztek, áttódultak a hídon, nagyokat kiáltozva 
megmásztak a sziklafokot. Ralph most egymagában állt, egyik kezével 
egy óriási, vörös sziklatömbnek támaszkodva, amely kettéhasított 
malomkerékre hasonlított, és csöndesen meg-megreszketett keze 
alatt. Sötéten figyelte a hegyet. Aztán ökölbe szorította kezét, és 
kalapálni kezdte jobbján a vörös falat. Keményen összeszorította 
száját, hajkoszorúja alatt a szeme sóvárogva nézett. 

— Füst! 

Megnyalta lehorzsolódott öklét. 

— Jack, gyere! 

De Jacknek nyoma veszett. Egy csapat fiú nagy zajjal, 
amelyet Ralph meg sem hallott, lökdösött, emelgetett egy sziklát. 
Amikor feléjük fordult, a szikla alapzata épp megreccsent, és az óriási 
kőtömeg a tengerbe zuhant, zúgó vízsugarat fröccsentve fel, amely a 
zátony félmagasságáig ért. 

— Hagyjátok abba! Hagyjátok abba! Hangja azonnal csöndet 
teremtett. 

— Füst! 

Különös dolog történt a fejében. Valami ide-oda röpdösött 
eszmélete előterében, mint egy denevér szárnya, és elhomályosította 
gondolatait. 

— Füst! 

A gondolatai újra visszatértek, s velük a düh. 

— Füst kell! S ti azzal vesztegetitek az időt, hogy sziklákat 
guríttok a tengerbe. 

Roger hangja hallatszott. 


— Van időnk! Ralph a fejét rázta. 

— Indulunk a hegyre. 

Nagy lárma keletkezett. A fiúk egy része a partra akart 
visszatérni, mások köveket akartak görgetni. Ragyogóan sütött a nap, 
a veszély elolvadt a sötétséggel együtt. 

— Jack! Lehet, hogy az állat a túloldalon van. Te már jártál 
ott..... vedd át a vezetést! 

— Menjünk a parton! Ott gyümölcsöt lehet szedni. Bill Ralph 
elé lépett. 

— Miért nem maradhatunk itt egy darabig? 

— Ügy van! 

— Építsünk erődítményt..... 

— Itt nincs mit enni — mondta Ralph —, s nincs hol meghúzni 
magunkat. Friss víz is kevés van. 

— Pazar erődítmény lenne! 

— Sziklákat görgethetnénk..... 

—..... egyenesen le a hídra. 

— Azt mondtam, hogy indulunk! - kiáltotta Ralph dühösen. — 
Bizonyosat kell tudnunk. Gyerünk..... előre! 

— Maradjunk még..... 

— Menjünk vissza a kunyhókhoz..... 

— Fáradt vagyok..... 

— Nem! 

Ralph letépte ujjainak ízületeiről a felszakadt bőrt. Nem is 
fájt. 

— Én vagyok a vezér. Bizonyosat kell tudnunk. Nem látjátok a 
hegyet?..... Nincs füst! S hátha épp most jön erre egy hajó a 
tengeren? Hát itt mindenki meghibbant? 

A fiúk lázadozva morogtak, elhallgattak. 

Jack vezette le a csapatot a sziklákon és át a hídon. 


HETEDIK FEJEZET 
MAGAS FÁK ÉS ÁRNYÉKOK 


A malaccsapás a vízpartot szegélyező sziklarengeteg mellett 
kanyarodott, a sziget másik oldalán. Jack vezette a csapatot, s Ralph 
örült az új útnak. Ha az ember el tudta zárni a fülét a tenger szívó 
hörgése és a visszatérő víz fortyogása elől, ha el tudott feledkezni 
arról, hogy milyen sivárak az út mindkét oldalán az óriási 
dudvatollazattal benőtt görgetegek, akkor egy időre talán ki tudja 
zárni gondolataiból az állat képzetét, s kedvére ábrándozhat. A nap 
már túlhaladt tetőpontján, a délutáni hőség már ráülepedett a 
szigetre. Ralph hátulról üzenetet küldött a sor elején haladó Jacknek, 
s amikor a legközelebbi gyümölcsöshöz értek, az egész társaság 
megállt és evett. 

Ralph most, ültében ébredt rá aznap először, hogy milyen 
hőség van. Undorodva rángatta szürke ingét, s azon tűnődött, vállalja- 
e az ing kimosásának nagy kalandját. Mozdulatlanul ülve a szigeten is 
szokatlan melegben, kitervelte, mire volna szüksége, hogy rendbe 
tegye magát. Elsősorban is ollóra, hogy levághassa haját, rögtön hátra 
is simította hosszú sörényét, levághassa e piszkos szőrzetet legföljebb 
fél hüvelyknyi hosszúságra. Aztán megfürödnék, szappannal alaposan 
lecsutakolná magát. Kísérletképp nyelvét végigjártatta fogain, s 
megállapította, hogy alkalmasint egy fogkefére is szüksége volna. 
Aztán a körmei..... 

Megfordította a kezét, és szemügyre vette körmeit. Az 
eleven húsig le voltak rágva, bár nem emlékezett arra, mikor kapott rá 
újra erre a szokására, s egyetlen alkalmat sem bírt felidézni, amikor a 
körmét rágta volna. 

— Legközelebb már majd a hüvelykujjamat fogom 
szopogatni..... 

Lopva körülnézett. Ügy látszik, senki sem hallotta meg. 


A vadászok a földön ültek, s mohón tömték magukba a 
könnyű eledelt, igyekezvén elhitetni magukkal, hogy elegendő 
életerőt tudnak beszedni a banánokból, s a másik, olajszürke, 
kocsonyás gyümölcsből. Ralph, mértékegységként felidézve egykori 
tiszta és ápolt testét, szemügyre vette őket. Piszkosak voltak, bár nem 
olyasféleképp piszkosak, mint amikor az ember sárgödörbe esik, vagy 
egy esős napon orra bukik az utcán. Szemre nem úgy festettek, hogy 
nyomban zuhany alá kell tartani őket, és mégis..... a hajuk hosszú, 
összegubancolódott, egy-egy száraz levél vagy ágacska ragadt közé, 
arcukat az izzadság úgy-ahogy tisztára mosta ugyan, de a kevésbé 
hozzáférhető szögletekben valamilyen árnyékféle tapadt rá, rongyos 
ruhájuk, akárcsak az övé, kemény a verejtéktől, s már nem illemből 
vagy kényelemszeretetből viselik, hanem puszta megszokásból, bőrük 
pikkelyes a sós tengeri víztől..... 

Egy kissé elszorult a szíve, amikor megállapította, hogy 
alapjában véve mindez már fel sem tűnik neki, s hogy nagyjából 
belenyugodott. Sóhajtott, s félrelökte az ágat, amelyről gyümölcsöt 
szedett. A vadászok már szétszéledtek, ki-ki a dolgára, be az erdőbe 
vagy le a sziklához. Megfordult s kitekintett a tengerre. 

Itt, a sziget túlsó oldalán egészen más volt a kilátás. A 
délibáb nem tudta játékos képeit az óceán hideg vize fölé vetíteni, a 
látóhatár tiszta, kék és kemény volt. Leballagott a sziklákhoz. Itt lent, 
majdnem egy szinten a tengerrel, az ember szemmel követhette az 
óceán mély hullámainak soha véget nem érő, fel-feldomborodó 
futamait. Sok mérföldnyi távolságban nem volt sem zátony, sem 
homokpad a vízben, s a hullámok úgy futottak el a sziget mellett, 
mintha ügyet sem vetnének rá, s valamilyen más dolgukra 
igyekeznének; nem a haladás képzetét keltették az emberben, inkább 
úgy festettek, mintha az egész nagy óceán időnként felemelkednék, 
majd újra visszazuhanna. Apadt, apadt a víz, zubogott, apró 
vízeséseket formált, lesüllyedt a sziklák alá, s fénylő, zöld hajként 
elsimította a hajladozó hínárokat, aztán kis szünet után újra 
összegyűlt, bőgve felemelkedett, ellenállhatatlanul dagadt, felmászott 


a kis zátonyra, tajtéknyúlványokat küldött maga elé egy-egy víznyelő 
gödörbe, míg végül néhány méternyire megközelítve a gyere-, két, 
kinyújtotta feléje fehéren habzó ujjait. 

Ralph addig követte hullámról hullámra a víz emelkedését, 
esését, amíg a tenger távoli idegensége végül el nem zsibbasztotta az 
agyát. Aztán a víz szinte beláthatatlan tömege lassanként erőszakosan 
birtokba vette tudatát. Itt volt a választóvonal, a határ. A sziget 
túloldalán, délibábokba bugyolálva, a nyugodt lagúna pajzsának 
védelmében az ember kedvére ábrándozhatott a megmenekülésről; 
de itt, szemben az óceán kíméletlen konokságával, az óriási 
távolságok mérföldjeivel, le volt igázva, leteperve, elítélve, tehetetlen 
volt..... 

Simon hangja közvetlenül a füle mellett szólalt meg. Ralph 
azon kapta magát, hogy két kézzel, görcsösen markolássza a sziklát, 
teste megfeszül, nyakizmai megmerevedtek, a szája nyitva. 

— Hazajutsz, biztosan, meglátod. 

Ezt mondta Simon, s közben bólintott. Fél térdére 
ereszkedve nézett le Ralphra egy magasabb szikláról, amelybe két 
kézzel kapaszkodott, a másik lába Ralphfal egy magasságban 
himbálózott. 

Ralph meghökkent. Magyarázatot keresve, feltekintett 
Simon arcába. 

— Olyan óriási, olyan borzasztó nagy! — mondta. Simon újra 
bólintott. 

— Mindegy. Hazakerülsz. Én legalábbis úgy gondolom. Ralph 
testében oldódni kezdett a görcs. Újra a tengerre nézett, aztán 
keserűen rámosolygott Simonra. 

— Talán hajót dugdosol a zsebedben? Simon vigyorgott, 
tagadóan rázta a fejét. 

— Hát akkor honnét tudod? 

Minthogy Simon még akkor is hallgatott, Ralph már csak egy 
kurta válaszra méltatta. 

— Bolond vagy! 


Simon oly hevesen rázta a fejét, hogy durva, fekete haja ide- 
oda csapódott arcán. 

— Nem vagyok bolond. De tudom, hogy épségben haza fogsz 
kerülni. 

Egy darabig egyikük sem szólalt meg. Aztán hirtelen 
egymásra mosolyogtak. 

Roger hangja hallatszott az üregek felől. 

— Gyertek le! 

A malaccsapás közelében fel volt túrva a föld, friss 
ürülékcsomók gőzölögtek. Jack úgy hajolt föléjük, mintha a látvány 
valósággal boldoggá tenné. 

— Ralph..... hús akkor is kell nekünk, ha most arra a másik 
dologra vadászunk. 

— Ha azt hiszed, hogy nyomon vagy, akkor induljunk. 
Elindultak. A vadászok egy csomóba verődve attól a bizonyos állattól 
való félelmükben, Jack egymagában legelöl. Noha lassabban mentek, 
mint ahogy Ralph szerette volna, alapjában véve örült, hogy nem 
rohannak, elégedetten ringatta vállán a lándzsáját. Jack szakértelme, 
úgy látszott, valamilyen váratlan akadályba ütközött, a menet hirtelen 
megtorpant. Ralph egy fának támaszkodott, s ábrándjai újra 
birtokukba vették. A vadászat Jack dolga, s majd még idejében 
felérnek a hegyre..... 

Egyszer apjával együtt Chatamből Devonportba vándorolva, 
egy ideig a lápvidék peremén éltek, egy faházban. Azoknak a 
házaknak a sorából, amelyeket Ralph megismert, ez különösen éles 
körvonalakkal tapadt meg emlékezetében, mert utána került iskolába. 
Mama akkoriban még velük élt, s papa mindennap hazajött. Vad 
pónik látogattak el mindennap a kert kőfalához, s esett a hó. A ház 
mögött egy fészerféle állt, s ha az ember odafeküdt, nyugodtan 
figyelhette a hópelyhek kavargását. Látni lehetett a kis nedves foltot, 
amelyen a pehely elenyészett, aztán felfedezte az első hópelyhet, 
amely nem olvadt el a lassanként teljesen kifehéredő földön. Ha az 
ember fázott, akkor visszaosont a házba, s az ablakon nézett ki, a nagy 


vörösréz üst s a tányér mellől, amelyen apró kék emberkék voltak..... 

Ha az ember este lefeküdt, egy bögre cukrozott, tejes 
kukoricadarát kapott. A könyvek pedig..... azok egy polcon álltak az 
ágy mellett, s kettő-három mindig a sor tetején hevert, mert Ralph 
lusta volt ahhoz, hogy a helyükre rakja őket. Összevissza voltak 
firkáivá, s tele voltak szamárfülekkel. Ott volt a fénylő, színes fedelű 
könyv Topsyról és Mopsyról, amelyet Ralph sohasem olvasott el, mert 
két lányról szólt, ott állt a Varázslóról szóló is, amely visszafojtott 
borzongást keltett az emberben, s amelynek huszonhetedik oldalát a 
pók szörnyű képével az ember átugrotta; egy könyv azokról szólt, akik 
mindenféle dolgokat, egyiptomi ócskaságokat ástak ki a földből, de 
ott állt a sorban a Vonatok Könyve Fiúknak és a Hajók Könyve Fiúknak 
is. Oly elevenen jelentek meg képzeletében, hogy akár értük is 
nyúlhatott, meg is foghatta volna őket, szinte érezni vélte a Mammut 
Könyv Fiúknak kötetének súrlódását, ahogy könnyedén kicsúszik a 
sorból..... Minden oly jó volt, oly derűs és barátságos..... 

Közvetlenül előttük megreccsentek a bokrok. Néhány fiú a 
malaccsapásról visítozva a kúszónövények közé vetette magát. Ralph 
látta, amint Jack megtántorodik, és elvágódik a földön. Azután 
valamilyen állat rohant feléje a malaccsapáson, villogó agyarakkal, 
félelmetesen röfögve. Ralph úgy látta, hogy hidegvérűen le tudja 
mérni a távolságot, és célba venni a támadót. Amikor a vadkan öt 
méternyire megközelítette, feléje hajította nevetséges falándzsáját, és 
még látta, hogy belefúródik a pofájába, s egy időre meg is áll benne. A 
röfögést metsző visítás váltotta fel, a vadkan egy gyors fordulattal 
bevetette magát az oldalsó burgyingba. A malaccsapás újra megtelt 
kiáltozó fiúkkal. Jack futva visszatért, és botjával ide-oda kotorászott a 
cserjésben. 

— Itt ment..... 


— Itt ment, ha mondom..... 
A vadkan egyre jobban távolodott. Egy újabb malaccsapásra 
bukkantak, amely az elsővel párhuzamosan futott. Jack eliramodott, 


Ralph meg volt ijedve, de büszke is volt. 

— Eltaláltam, belevertem a lándzsát..... 

Váratlanul egy tisztásra értek, közel a tengerparthoz. Jack 
körülfutotta a csupasz sziklát, arca csupa aggodalom volt. 

— Kereket oldott! 

— Pedig eltaláltam — ismételte meg Ralph. — A lándzsa meg is 
állt benne. 

Ügy érezte, tanúkra van szüksége. 

— Nem láttátok? 

Maurice bólintott. 

— Én láttam. Épp a pofájába találtál! Híj! Ralph egyre 
izgatottabban folytatta. 

— Jól beletaláltam. A lándzsa megállt benne. 
Megsebesítettem. 

Jólesően sütkérezett újonnan szerzett tekintélye fényében, s 
úgy érezte, hogy mindent összevetve" a vadászat nem is olyan rossz 
dolog. 

— Alaposan odakentem neki. Alighanem ez volt az az állat! 

Jack visszajött. 

— Nem, ez nem az az állat. Ez vadkan volt. 

— Eltaláltam. 

— Miért nem kapaszkodtál bele? Én megpróbáltam..... Ralph 
hangja felcsattant. 

— Egy vadkanba?..... Jack elvörösödött. 

— Te mondtad, hogy kicsinál bennünket. Hova dobtad 
tulajdonképpen a lándzsát? Miért nem vártál még egy darabig? 

Kinyújtotta karját. 

— Ide nézzetek! 

Megforgatta bal karját, hogy mindenki láthassa. Egy karcolás 
látszott rajta, nem nagyon mély, de véres. 

— Ezt az agyarával csinálta. Nem bírtam idejében belevágni a 
lándzsámat. 

A figyelem Jack felé fordult. 


— Megsebesültél — mondta Simon. —- Ki kell szívnod a sebet, 
mint Berengáriának. 

Jack megnyaldosta sebét. 

— Én találtam el — mondta Ralph méltatlankodva. — Én 
sebesítettem meg a lándzsámmal. 

Vissza akarta hódítani a közfigyelmet. 

— Itt jött a csapáson. Aztán elhajítottam a lándzsát, így ni..... 

Robert a fogát vicsorította, és rámorgott. Ralph belement a 
játékba, mindenki nevetett. Most mindannyian Róbertéi kezdték 
döfködni, aki játékosan ide-oda rohangászott. 

Jack elkiáltotta magát. 

— Fogjátok körbe! 

A fiúk kört alkottak és előrenyomultak. Róbert elébb színlelt 
rémülettel, majd komolyan megijedve sikoltozott. 

— Jaj! Hagyjátok abba! Ez fáj! 

Egy lándzsa tompa vége a hátára csapódott, ahogy jobbra- 
balra futkosott közöttük. 

— Fogjátok le! 

Lefogták a karját, lábát. Ralphot is magával ragadta a 
hirtelen támadt, fojtó izgalom, elkapta Eric lándzsáját, és Róbert felé 
döfött. 

— Öljétek meg! öljétek meg! 

Robert most már eszeveszetten sikoltozott, birkózott. Jack a 
haját markolászta, és felemelte kését. Mögötte Roger lökdösődött, 
hogy az áldozat közelébe férkőzhessek. Aztán szertartásosan 
felharsant az ének, mint a tánc vagy a vadászat utolsó pillanatainak 
záróakkordja. 

Öld meg a malacot! 


Vágd el a torkát! 


Öld meg a malacot! 


Szúrj bele, vágj bele! 


Ralph is ököllel igyekezett utat törni magának, hogy 
közelebb kerülhessen, s belemarkolhasson abba a barna, esendő 
húsba. Nem bírt ellenállni annak a mindent lenyűgöző vágynak, hogy 
tépjen, facsarjon, fájdalmat okozzon. 

Jack karja lesújtott: a tolongó, lüktető kör éljenezni kezdett, 
a malac halálhörgéseit utánozta. Aztán ziháló lélegzettel a földre 
vetették magukat, s Róbert rémült nyöszörgését hallgatták. Piszkos 
karjával megtörülte arcát; látni lehetett, milyen erőfeszítéseket tesz, 
hogy visszanyerje nyugalmát. 

— Jaj, az ülepem! 

Szenvedő arccal dörzsölgette a fenekét. Jack melléje gurult. 

— Jó játék volt. 

— De csak játék — mondta Ralph kényelmetlenül feszengve. — 
Engem is úgy megrúgtak egyszer rögbi közben. 

— Egy dob kellene — mondta Maurice —, akkor rendesen meg 
lehetne csinálni a dolgot. 

Ralph ránézett. 

— Hogyhogy rendesen? 

— Hát nem tudom. Tűz kellene, meg dob, ütemesen dobolni. 

— Malac kellene — mondta Roger —, mint az igazi vadászaton. 

— Vagy valami, ami a malacot helyettesítené — mondta Jack. 
— Valakit fel kellene öltöztetni malacnak, aki aztán úgy is 
viselkednék..... értitek, úgy tenne, mintha feldöntene engem, meg..... 

— Egy igazi malac kellene — mondta Róbert, aki még mindig a 
hátát tapogatta —, amelyet meg lehetne ölni. 

— Vegyünk egy "apróságot" — mondta Jack, és mindenki 
nevetett. 


Ralph felült. 

— No! — mondta. -— Ha így haladunk, akkor nem találjuk meg, 
amit keresünk. 

A fiúk egyenként felálltak, helyreráncigálva rongyaikat. 

Ralph Jackre nézett. 

— Megyünk a hegyre. 

— Nem volna jobb, ha visszamennénk Röfihez — mondta 
Maurice -—, mielőtt besötétedik? 

Az ikrek egy emberként rábólintottak. 

— Ügy van! Ügy van! A hegyre majd reggel megyünk fel. 

Ralph körülnézett, és megpillantotta a tengert. 

— Tüzet kell raknunk! 

— Úgysincs itt Röfi szemüvege — mondta Jack —, nem tudjuk 
meggyújtani. 

— Akkor nézzük meg, hogy mi újság a hegyen. Maurice 
szólalt meg, kissé habozva, mert nem akart gyávának látszani. 

-— S ha ott találjuk az állatot? Jack megcsóválta lándzsáját. 

— Akkor megöljük. 

A nap ereje már kissé alábbhagyott. Jack nagyot suhintott a 
lándzsával. 

— Mire várunk? 

— Gondolom, ha a parton maradunk — mondta Ralph —, 
akkor kilyukadunk a leégett erdőrészre, s ott felmászhatunk a hegyre. 

Jack újra átvette a vezetést a vakítóan csillogó, ki-be lélegző 
óceán mentén. 

Ralph pedig ismét átadta magát édes éberálmainak, ügyes 
lábára bízva, hogy megbirkózzék az út nehézségeivel. De ezúttal nem 
bizonyult olyan ügyesnek a lába, mint máskor, mert az út legnagyobb 
részét a vizet szegélyező sziklák között kellett megtennie, a tenger és a 
sötéten burjánzó erdő között. Itt-ott alacsony szirteket kellett 
megmászniuk, végigegyensúlyozniuk a keskeny ösvényeken, akadt 
olyan átkelő is, ahol négykézlábra kellett ereszkedni. A hullámok 
mosta, nedves sziklákon kúsztak, átugrottak egy-egy nagy tócsát, 


amelyet a dagály hagyott a parton. Egyszer egy szakadékhoz értek, 
amely mint valami várárok szelte át a hegy előterét. Feneketlennek 
látszott, a fiúk tisztelettudóan bámultak le a sötét üregbe, amelyből 
víz zubogása hallatszott. Aztán visszatért a hullám, a szakadék a 
szemük láttára felforrt, és még a kúszónövényeket is telefröcskölte 
tajtékjával, a fiúk is csuromvizesre áztak, visítoztak. 

Megkísérelték, hogy az erdőn át jussanak tovább, de a fák 
oly sűrűn fonódtak egymásba, mint amilyen a madárfészek oldala. 
Végül is arra kényszerültek, hogy egyenként átugorják a szakadékot, 
megvárva, amíg a víz ki nem folyik belőle, de egyiküket-másikukat 
még Így is újra nyakon öntötte a visszatérő hullám. Aztán 
áthatolhatatlannak látszó sziklarengetegbe értek, s lepihentek egy 
időre, megvárva, amíg a rongyaik meg nem száradnak, s közben a nyílt 
tenger szakadozott körvonalú, nagy hullámait figyelték, amelyek 
végtelen lassan gördültek tova, mihelyt elhagyták a szigetet. 
Gyümölcsöt találtak, fölötte tarka, apró madarak gyűltek össze, és úgy 
szálldostak ide-oda, mint a rovarok. Ralph azt mondta, hogy lassan 
haladnak. Felmászott egy fára, félrehajtotta lombját, s úgy látta, hogy 
a hegy négyszögletes csúcsa még jó messzire van. Meggyorsították 
léptüket, de Róbert csúnyán felsebezte a térdét a sziklák között, s meg 
kellett állapítaniuk, hogy ha épségben akarnak átjutni, akkor 
lassabban s óvatosabban kell járniuk. így hát úgy láttak neki ennek az 
útszakasznak, mintha meredek, veszélyes hegyet kellene 
megmászniuk, de egy idő múlva a sziklák járhatatlan hegyfokká álltak 
össze, amelyet sűrű dzsungelhajzat nőtt be, s meredeken ereszkedett 
alá a tengerbe. Ralph a napot figyelte. 

— Rövidesen alkonyodni fog — mondta. — Az uzsonna ideje 
már mindenképpen elmúlt. 

— Nem emlékszem erre a hegyfokra — mondja Jack lógó 
orral. — Alighanem ez az a része a partnak, amelyet eddig nem 
találtam meg. 

Ralph bólintott. 

— Hadd gondolkodjam! — mondta. 


Ralph most már semmilyen elfogultságot nem érzett, ha 
nyilvánosan kellett határoznia, úgy figyelte a mindenkori 
eseményeket, mintha sakkoznék. A baj csak az volt, hogy sohasem lett 
volna belőle jó sakkozó. Most az apróságokra gondolt és Röfire. 
Elképzelte Röfit, egyedül, valamelyik kunyhóba húzódva, amelyben 
semmilyen más hang nem hallatszik, mint a lidércnyomásos 
nyögések, kiáltások. 

— Nem hagyhatjuk magukra az apróságokat s Röfit. Egész 
éjszaka nem hagyhatjuk őket magukra. 

A többiek körülötte nem szóltak, figyeltek. 

— Ha visszamegyünk, az órákig eltart. 

Jack megreszelte torkát. Furcsa, fojtott hangon beszélt. 

— Nem szabad, hogy valami baja történjék Röfinek, igaz? 

Ralph Eric lándzsájának piszkos hegyével a fogát ütögette. 

— Ha itt átvágunk..... Körülnézett. 

— Valakinek át kell vágni a szigeten, és megmondani Röfinek, 
hogy sötétedés után otthon leszünk. 

Bili szólalt fel, kételkedve. 

— Egyedül menjen át az erdőn? Most? 

— Legföljebb egy embert nélkülözhetünk. Simon utat tört 
magának Ralph mellé. 

— Ha akarod, én megyek. Szívesen megyek, komolyan 
mondom. 

S még mielőtt Ralph válaszolhatott volna, gyorsan 
rámosolygott, megfordult, és elindult az erdő felé. 

Ralph hátranézett Jackre, s most első ízben kapta el a düh. 

— Jack..... amikor először jutottál el a várhoz..... amikor az 
egész utat megtetted..... 

Jack mogorva volt. 

— Nos? 

— Akkor is itt jöttél végig ezen a partszakaszon..... a hegy 
alatt, ugye? 

— Itt. 


-S utána? 

— Egy malaccsapásra bukkantam. 

Ralph bólintott, majd az erdő felé mutatott. 

— Akkor ott fut..... valahol bent az erdőben. Ezzel 
valamennyien bölcsen egyetértettek. 

— Rendben van. Akkor most itt fogunk áttörni, amíg rá nem 
találunk a csapásra. 

Egyet lépett, aztán újra megállt. 

— Várjunk még egy percig! Merrefelé halad az a csapás? 

— Mondtam már, hogy a hegy felé — mondta Jack. Gúnyosan 
elvigyorodott. — Nem akarsz felmenni a hegyre? 

Ralph sóhajtott. Erezte a kettejük közt növekvő ellentétet, s 
megértette, mit érezhet Jack olyankor, amikor ki kell adnia kezéből á 
vezetést. 

— Arra gondoltam, hogy sötétedik. Ide-oda fogunk 
botladozni. 

— Az állatot akartuk felhajszolni..... 

— Sötét lesz..... 

— Azt én nem bánom -— mondta Jack indulatosan. — Ha 
odaérünk, én nekivágok. Te nem tartasz velem? Te inkább visszamész 
a kunyhókhoz..... Röfihez? 

Most Ralph volt az, aki elvörösödött. De a Röfitől kapott új 
tudása árnyékában kétségbeesett. 

— Miért gyűlölsz te engem? 

A fiúk zavartan izegtek-mozogtak, mintha valamilyen 
szeméremsértő szót hallottak volna. Tovább tartott a csönd. 

Elsőnek Ralph fordult el, még indulatosan, sértődötten. 

— Gyerünk! 

Ezúttal ő vezette a csapatot; jogot formált arra, hogy legelöl 
küzdjön meg a rengeteggel. Jack a helyéből kitúrva, rosszkedvűen 
tépelődve hátul maradt. 

A malaccsapás sötét alagút volt, mert a nap már gyorsan 
csúszott a világ pereme felé, s az erdőben egyébként sem kellett sokat 


keresgélni, hogy az ember árnyékra leljen. Széles, jól kitaposott 
csapás volt, gyorsan haladhattak. Aztán a levélmennyezet hirtelen 
szétvált, s a csapat ziháló lélegzettel megállt, a néhány ritka csillagra 
bámulva, amely a hegytető körül rezgett. 

— Hát itt volnánk! 

A fiúk határozatlanul nézegették egymást. De Ralph már 
döntött. 

— Egyenesen visszamegyünk a mólóhoz, s holnap mászunk 
fel a hegyre. 

Mormoló beleegyezés. De Jack már mellette termett. 

— Hát persze, ha félsz..... Ralph szembenézett vele. 

— Ki mászta meg elsőnek a vársziklát? 

— Én is ott voltam. S egyébként is az nappal volt. 

— Rendben van. Közületek ki akar most felmenni a hegyre? 

Csönd volt a válasz. 

— Samseric! Ti mit szóltok..... 

— EI kellene mennünk és..... 

—..... megmondani Röfinek, hogy..... 

— Simon már elment. 

—..... megmondani Röfinek, hogy ha..... 

— Robert? Bill? 

Ők is most inkább visszamennének a mólóhoz. Nem mintha 
félnének, arról szó sincs, de fáradtak..... Ralph újra Jackhez fordult. 

— Látod? 

— Én felmegyek. 

Csupa gonoszság volt a hangja, minden szava egy-egy 
káromkodásnak hangzott. Ralphra nézett, vékony teste megfeszült, 
lándzsáját előreszegezte, szinte fenyegetően. 

— Felmegyek, megkeresem az állatot..... most rögtön..... S 
aztán elhangzott az utolsó kihívás, félvállról, keserűen. 

— Jössz velem? 

Erre a szóra a fiúk elfeledkeztek arról, hogy már sürgősen 
hazakívánkoznak, s visszafordultak, megfigyelni e két lélek újabb 


összeütközését a sötétben. Elszánt, keserű szó volt, olyan félelmetes, 
hogy nem kellett megismételni. Rosszkor érte Ralphot, akinek 
zsibbadó idegei már felkészültek a hazatérésre, a lagúna csöndes, 
barátságos oltalmára. 

— Nem bánom. 

Maga is elcsodálkozott rajta, milyen hűvösen, fölényesen 
hangzik a szava, egy perc alatt két vállra fektetve Jack keserű 
csúfolódását. 

— Persze csak ha akarsz! 

— Felőlem. Jack előrelépett. 

— Hát akkor..... 

Az elcsendesedett csapat utánuk nézett, ahogy egymás 
mellett nekiindultak a kaptatónak. Ralph megállt. 

— Szamarak vagyunk. Miért mennénk csak ketten? Ha 
csakugyan találunk valamit, ketten nem bírunk el vele. 

Lentről hallani lehetett az induló csapat távolodó 
neszezését. Aztán, meglepetésszerűen, egy kis sötét alak tűnt fel 
mögöttük a hegyoldalon. 

— Roger? 

— Én vagyok. 

— Hát akkor hárman vagyunk. 

Újra nekivágtak a meredek kaptatónak. A sötétség úgy 
hullámzott körülöttük, mint az árapály. Jack, aki nem beszélt, 
egyszerre csak fulladozni és köhögni kezdett, szél kerekedett, most 
már mindhárman köpködtek. Ralph szeme könnybe lábadt. 

— Hamu. A kiégett részre értünk. 

Az időnként fel-felerősödő szél felkavarta lábuk nyomán az 
ördögi porfelhőket. Most, hogy újra megálltak, Ralphnak volt ideje, 
köhögés közben, hogy újfent megállapítsa, milyen bolondot tesznek. 
Ha az állat nem létezik, és szinte bizonyosnak látszott, hogy nem 
létezik, akkor minden a legnagyobb rendben van; de ha mégis van 
valami, ami vár rájuk a hegytetőn, akkor mit végezhetnek ők hárman 
a sötétben, csupasz botokkal felfegyverkezve? 


— . Bolondok vagyunk. 

Sötétből főtt a felelet. 

— Be vagy gyulladva? 

Ralph ingerülten megrázta magát. Minderről Jack tehet. 

— Természetesen — mondta. — S kötözni való bolondok 
vagyunk. 

— Ha nem akarsz továbbmenni — mondta a gúnyos hang-, 
megyek én magam is. 

Ralph érezte a gúnyt, és utálta Jacket. A hamu csípte a 
szemét, a fáradtság, a félelem feldühítette. 

— Hát akkor eriggy! Majd itt megvárunk. Csönd. 

— No miért nem indulsz? Megijedtél? 

A sötétségből kivált egy folt, Jack, s lassan elhúzott. 

— Helyes. Viszontlátásra. 

A folt elolvadt. Egy másik tűnt fel helyette. 

Ralph térdével valami keményhez ért, egy megperzselt, 
érdes fatörzshöz, amely azonnal engedett a nyomásnak. 
Megpörkölődött kérge a combjának ütközött, s ebből megértette, 
hogy Roger ráült. Kezét kinyújtva, tapogatózva leereszkedett Roger 
mellé, a rönk megbillent a láthatatlan hamuban. Roger, aki 
természettől fogva szófukar volt, hallgatott. Nem nyilvánított 
véleményt az állatról, s azt sem árulta el, miért szánta rá magát az 
eszeveszett kirándulásra; szótlanul ült, ide-oda billegtetve a rönköt. 
Ralph valamilyen idegesítő kopogást is hallott az éjszakában: Roger 
ütögetett botjával valami láthatatlan tárgyat. 

így ültek egymás mellett, a hintázó, botjával kopogó, 
rejtélyes Roger, és a magában füstölgő Ralph, körülöttük a közeli ég 
sűrűn meg volt rakva csillagokkal, s csak ott maradt kopár, ahol a hegy 
csúcsa fekete lyukat fúrt belé. 

Magasan a fejük fölött csoszogás, csúszás zaja hallatszott, 
mintha valaki hatalmas, veszélyes ívben, sziklák és hamu között 
rohanna feléjük. Aztán Jack rájuk talált; egész testében reszketett, a 
hangja olyan károgóan rekedt volt, hogy alig ismertek rá. 


— Láttam valamit fent a csúcson. 

Nekiesett a rönknek, amely hevesen megbillent. Néhány 
pillanatig mozdulatlanul feküdt. 

— Figyeljetek — dadogta. — Hátha utánam jön! Hamu 
permetezett rájuk. Jack felült. 

— Láttam valamit, ami felfújta magát, és megdagadt. 

— Azt csak képzelted — mondta Ralph idegesen —, mert 
semmi..... semmiféle élőlény nem dagad meg. 

Roger hangja hallatszott. Megrázkódtak, mert elfeledkeztek 


— Egy béka. 

Jack kucorgott, reszketett. 

— Valamiféle béka. De zajt is hallottam, valamilyen 
pufogásfélét. S aztán megdagadt. 

— Megyünk és megnézzük — mondta Ralph. 

Maga is meglepődött, nem annyira a hangján, amely 
nyugodtan csengett, mint inkább a maga számára is váratlan 
vakmerőségtől. 

S amióta ismerte Jacket, most első ízben érezte, hogy 
tétovázik. 

— Most.....? 

Ralph helyett csak a hangja szólt. — Természetesen. 

Felállt a tönkről, s a csikorgó salakban elindult az éjszakába. 
A többiek követték. 

Most, hogy testi hangja elhallgatott, megszólalt helyette 
józan eszének hangja, s még néhány egyéb hang is. Röfi gyereknek 
szidta. Egy másik hang azt tanácsolta neki, hogy ne csináljon 
bolondot. A sötétségben olyan valószerűtlennek tűnt a vakmerő 
vállalkozás, mintha fogorvosi székbe kellene ülnie. 

Amikor elértek az utolsó kaptatóhoz, Jack és Roger a 
közelébe húzódtak, tintafoltokból világosan kivehető emberi alakokká 
váltak. Hallgatólagos megállapodással megálltak, összebújtak. 
Mögöttük, a látóhatár fölött egy kis darabon világosabb volt az ég; itt 


egy perc múlva fel fog kelni a hold. Az erdőben egyszerre megbődült a 
szél, és meglobogtattá rongyaikat. 

Ralph megmozdult. 

— Gyerünk! 

Tovább kapaszkodtak, de Roger egy gondolattal elmaradt 
mögöttük. Jack és Ralph egyszerre kanyarodtak át a hegy túloldalára. 
A csillogó, hosszú lagúna most alattuk terült el, mögötte egy 
elmosódott fehér folt: a zátony. Roger utolérte őket. 

Jack suttogva megszólalt. 

— Most négykézláb másszunk! Lehet, hogy elaludt. Roger és 
Ralph indult neki elsőnek, s most Jack maradt hátra, bárhogy verte is 
az elébb a mellét. Felérkeztek a lapos tetőre, kéznek, térdnek itt 
kemény volt a szikla. 

A tetőn csakugyan ott dagadozott valamiféle teremtmény. 

Ralph a tűzrakás helyén a hideg, puha hamuba markolt, és 
elfojtott egy torkából feltoluló kiáltást. Keze, válla meg-megrándult a 
nem várt érintéstől. Egy pillanatra felvillantak szeme előtt a rosszullét 
zöld tüzei, aztán beleolvadtak az éjszakába. Roger mögötte feküdt, 
Jack mellette. 

— Arrébb, ahol egy nyílás volt a sziklában. Valami púpféle..... 
látod? 

A kialudt tűz hamuja az arcába csapódott. Nem látta sem a 
szikla nyílását, sem egyebet, mert a zöld tüzek újra feltűntek, 
megnőttek, s a hegycsúcs jobb felé elcsúszott. 

Újra meghallotta, kissé távolabbról, Jack suttogását. 

— Félsz? 

Nem félt ugyan, de nem bírt megmozdulni: egy 
összezsugorodó, mozgó hegytetőhöz volt láncolva. Jack 
továbbcsúszott mellőle, aztán Roger is ziháló lélegzettel, ide-oda 
tapogatózva elhaladt mellette: Hallotta, hogy sugdosódnak. 

— Látsz valamit? 


Szemben velük, mindössze három-négy méternyire egy púp 


alakú szikla sötétedett ott, ahol nem kellett volna sziklának lennie. 
Ralph valamilyen furcsa gügyögő hangot hallott valahonnét..... talán a 
saját szájából. Azonosította magát akaratával, félelmét és undorát 
gyűlöletté olvasztotta össze, felállt. Két ólomnehéz lépést tett előre. 

Hátuk mögött a holdkaréj most már a látóhatár fölé 
emelkedett. Előttük valamilyen óriási majomféle ült, mély álomba 
merülve, fejét térdére hajtva. Aztán az erdőben újra felbődült a szél, 
sötétség kavargott, és a majom felemelte fejét, feléjük fordítva 
összeroncsolt arcát. 

Ralph azon vette magát észre, hogy óriási ugrásokkal szökell 
lefelé a lejtőn, ahamuban, háta mögött is kiáltásokat és futó léptek 
zaját hallotta, megfeszítette minden megmaradt erejét. S a hegytető 
egy pillanat alatt elárvult, mindössze három elhagyott bot sötétlett a 
földön s az előre-hátra hajlongó megnevezhetetlen teremtmény. 


NYOLCADIK FEJEZET 
ÁLDOZAT A SÖTÉTSÉGNEK 


Röfi szerencsétlen ábrázattal tekintett fel a halványan 
virradó fövényről a sötét hegyre. 

— Bizonyos vagy benne? ..... Egészen bizonyos? 

— Most már tizedszer ismétlem el neked — mondta Ralph -, 
hogy a saját szemünkkel láttuk. 

— Mit gondolsz, itt lent biztonságban vagyunk? 

— Honnét a csudából tudhatnám? 

Ralph elfordult, és néhány lépést tett a parton. Jack a földön 
térdelt, és mutatóujjával egy kör alakú mintát rajzolt a homokba. Röfi 
hangja suttogva ért el hozzájuk. 

— Tényleg bizonyos vagy benne? 

— Nézd meg magad -— mondta Jack megvetően -—, akkor talán 
megszabadulunk tőled. 

— Attól ne félj! 

— Foga van az állatnak — mondta Ralph -—, s nagy fekete 
szeme. 

Hevesen megrázkódott. Röfi levette szeméről az egy 
lencséjét, s megtisztogatta. 

— Most mihez kezdünk? 

Ralph a móló felé fordult. A fák között fehér folt csillogott: a 
kagyló. Épp fölötte fog felkelni a nap. Ralph hátravetette tincsét. 

— Nem tudom. 

Eszébe jutott rémült menekülésük a hegyoldalon. 

— Hát én becsületesen megmondom - folytatta —, hogy 
ekkora állattal nem bírunk szembeszállni. Az lehet, hogy beszélünk 
meg fogadkozunk, de egy tigrist mégsem támadnánk meg. Elbújnánk 
előle..... még Jack is. 

Jack még mindig a homokra bámult. 


— Hát a vadászaim? 

Simon lábujj hegyen kilopakodott a kunyhók árnyékai közül. 
Ralph nem figyelt Jack kérdésére. A tenger fölött világosodó kis sárga 
foltra mutatott. 

— Amíg világos van, nagyon bátrak vagyunk. De aztán? S 
most az az izé ott gubbaszt a tűz mellett, mintha meg akarná 
akadályozni, hogy megmentsenek bennünket..... 

Észre sem vette, hogy a kezét tördeli. A hangja 
megvékonyodott. 

— Nem tudunk tüzet gyújtani..... Sakk-mattok vagyunk. Egy 
arany pont villant fel a tenger fölött, s az ég egyszerre kivilágosodott. 

— Hát a vadászaim? 

— Gyerekek..... botokkal felfegyverkezve. 

Jack felállt. Az arca kivörösödött, ahogy hátat fordított 
nekik, és elment. Röfi feltette a fél szemüvegét, és Ralphra nézett. 

— Ezt elrontottad! Megbántottad a vadászait. 

— Fogd be a szád! 

A váratlanul megszólaltatott kagyló hangja szakította őket 
félbe. Mintha szerenádot adna a felkelő napnak, Jack addig fújta, 
amíg a kunyhók körül nyüzsögni nem kezdett a nép, a vadászok 
felléptek a mólóra, az apróságok pedig, ez volt legújabb szokásuk, 
nyöszörögtek és sírva fakadtak. Ralph engedelmesen felkelt, és Röfivel 
együtt felkapaszkodott a mólóra. 

— Beszélj — mondta keserűen -, beszélj, beszélj..... Elvette 
Jacktől a kagylót. 

— Ezt a gyűlést..... Jack félbeszakította. 

. —..... én hívtam össze. 

— Ha nem te hívod, akkor én! Te csak a kagylót fújtad meg. 

— Az a fontos. 

— Hát akkor vedd el!..... Gyerünk..... beszélj! 

Ralph odadobta Jacknek a kagylót, és leült a fatönkre. 

— Azért hívtam össze ezt a gyűlést — mondta Jack —, mert 
egy csomó megbeszélnivalónk van. Hát legelőször is..... azt tudjátok, 


hogy láttuk az állatot. Felmásztunk a hegyre. Csak néhány méter 
választott el tőle. Az állat felült, és ránk nézett. Nem tudom, hogy mit 
keres ott. Azt sem tudom, hogy micsoda..... 

— A tengerből jött..... 

— A sötétből..... 

— Fák közül. . . 

— Csönd legyen! - kiáltotta Jack. — Figyeljetek! Az állat ott 
fent ül..... akármiféle is, ott ül..... 

— Vár valamire..... 

— Vadászni akar..... 

— Lehet — mondta Jack. Eszébe jutott, hogy régen -— de régen 
is volt! — milyen rémület fogta el, ha erdőben járt. Igen..... vadászni 
akar..... Hallgassatok!..... Arról van szó, hogy mi állítólag nem bírjuk 
megölni. Meg arról, hogy Ralph azt mondta, a vadászaim semmit sem 
érnek. 

— Azt sohasem mondtam! 

— Nálam van a kagyló! Ralph azt tartja, hogy gyávák vagytok, 
s hogy megfutamodnátok az állat meg a vadkan elől. De még ez nem 
minden! 

Valamiféle sóhajtás hallatszott a mólón, mintha mindenki 
előre tudná, mi következik. És Jack tovább beszélt, kissé reszkető, de 
határozott hangját nekifuttatva a nyomasztó csöndnek. 

— Egészen olyan, mint Röfi. Ugyanazokat is mondja. Nem 
igazi vezér. 

Magához szorította a kagylót. 

- Ő a gyáva! 

Egy pillanatig szünetet tartott, aztán folytatta. 

— Fent a hegyen, amikor Roger és én felmásztunk a csúcsra, 
ő hátramaradt. 

— Én is felmásztam. 

— Csak később! 

A két fiú arcába lógó hajfüggönyén át egymásra meredt. 

— Én is felmásztam — mondta Ralph —, de aztán elfutottam. 


Te is csak azt tetted. 

— Mered mondani, hogy gyáva vagyok? Jack a vadászok felé 
fordult. 

— Nem vadászik, sohasem szerzett nekünk húst. Az iskolában 
sem volt felügyelő, semmit sem tudunk róla. Csak osztogatja a 
parancsokat, és elvárja, hogy az emberek vakon engedelmeskedjenek 
neki. S ez a sok beszéd..... 

— Miféle sok beszéd? - ordította Ralph. — Ki akart beszélni? 
Ki hívta össze ezt a gyűlést? 

Jack hátrafordult, arca kivörösödött, leszegte az állat. 
Ellenségesen izzó szemmel nézett Ralphra. 

— Rendben van — mondta sokat sejtetőn, fenyegetőzve. — 
Rendben van! 

Egyik kezével mellére szorította a kagylót, s a mutatóujjával 
a levegőbe bökött. 

— Ki van azon a véleményen, hogy Ralph nem való vezérnek? 

Várakozón tekintett szét a körben ülő fiúkra, akik egyszerre 
megdermedtek. Halotti csönd lett a pálmák alatt. 

— Emelje fel a kezét — mondta Jack keményen -, aki azt 
gondolja, hogy Ralph nem való vezérnek. 

A csönd, a súlyos, szégyenkező, levegőtlen csönd tovább 
tartott. A vér lassanként kihúzódott Jack arcából, majd fájdalmas 
hullámmal újra a fejébe szökött. Megnyalta ajkát, s elfordította fejét, 
hogy elkerülje azt a szégyenteljes pillanatot, amikor valakinek a 
tekintetével találkozhatnék. 

— Hányan vannak azon a véleményen..... 

Hangja elcsuklott, a kagylót tartó kezei megreszkettek. 
Megreszelte a torkát. 

— Hát rendben van — mondta nagyon hangosan. Lassan, 
gondosan a lába elé fektette a kagylót, a fűbe. 

Milyen megalázó volt, hogy mindkét szeméből potyogtak a 
könnyek! 

— Nem játszom tovább! Veletek nem! 


A legtöbb fiú most a földre sütötte szemét, a lába elé nézett. 
Jack újra megreszelte torkát. 

— Én nem veszek részt többé Ralph bandájában! 
Végigjártatta szemét a jobb oldali tönkökön, számba vette a 
vadászokat, a kórus egykori tagjait. 

— Elmegyek, akár egyedül is. Ha malac kell neki, fogjon 
maga! Aki velem akar vadászni, az mind jöhet. 

Kilépett a háromszögből, s elindult a fövény felé. 

— Jack! 

Jack megfordult, és Ralphra nézett. Egy pillanatig tétovázott, 
aztán éles, dühös kiáltás szakadt ki torkából: 

— Soha! 

Leugrott a mólóról, és ügyet sem vetve a szeméből csurgó 
könnyekre, végigfutott a parton. Ralph szemmel követte, amíg el nem 
nyelte az erdő. 

Röfi méltatlankodott. 

— Beszélek hozzád, Ralph, s te csak állsz, mintha..... 

Ralph szelíden Röfi felé fordította fejét, de átnézett rajta. 

— Vissza fog jönni — mondta önmagának. -— Ha lemegy a nap, 
visszajön. — Meglátta a kagylót Röfi kezében. 

— Mi az? 

— Hát..... 

Röfi végleg lemondott arról, hogy folytassa 
szemrehányásait. Újra megtisztogatta szemüvegét, s a tárgyra tért. 

— Megvagyunk mi Jack Merridew nélkül is, van rajta kívül 
még más ember is itt a szigeten. De most, hogy itt van ez az állat, bár 
még alig tudom elhinni, úgyis itt kell maradnunk a móló közelében, s 
akkor még kevésbé lesz szükségünk rá meg arra, hogy vadásszon. 
Most aztán tényleg megvizsgálhatjuk, hogy mi micsoda. 

— Nincs segítség, Röfi! Nincs mit tenni! 

Csüggedten, némán ültek egy darabig. Aztán Simon felállt, s 
elvette Röfitől a kagylót. A kövér gyerek úgy elcsodálkozott, hogy állva 
maradt. Ralph Simonra nézett. 


—S te mit akarsz, Simon? 

Egy kis fojtott gúnynevetés szaladt körbe, Simon 
megrettent. 

— Gondolom, azért volna tennivalónk. Valami, amit..... A 
gyülekezet láthatatlan ellenállása újra elfojtotta a hangját. Segítséget, 
rokonszenvet keresett valahol..... s Röfit választotta. Félig feléje 
fordult, a kagylót barna melléhez szorítva. 

— Azt gondolom, fel kellene másznunk a hegyre. 

A nép hátán végigfutott a hideg. Simon elhallgatott, s 
végképp Röfi felé fordult, aki gúnyos értetlenséggel bámult rá. 

— Mi haszna volna annak, hogy felmásszunk ahhoz az 
állathoz, ha Ralph és a másik kettő nem tudott vele elbánni? 

Simon súgva válaszolt. 

— Mi egyebet tehetnénk? 

Miután ilyenképp befejezte beszédét, átengedte Röfinek a 
kagylót. Aztán hátralépett, s a többiektől messzire újra leült. 

Röfi most már határozottabban beszélt; ha a helyzet 
komolysága megengedi, a gyülekezet talán még valamennyi elégtételt 
is kiérzett volna a hangjából. 

— Azt mondtam, hogy egy bizonyos illető nélkül is 
boldogulhatunk. Most pedig el kell határoznunk, hogy mi a teendő. S 
azt hiszem, előre meg tudom mondani, hogy Ralphnak mi lesz a 
véleménye. A legfontosabb dolog a szigeten a füst, márpedig tűz 
nélkül nincs füst sem. 

Ralph türelmetlen mozdulatot tett. 

— Ugyan, eriggy, Röfi! Nincs tűzünk. Az az izé..... ott fent ül a 
hegytetőn, tehát nekünk lent kell maradnunk. 

Röfi felemelte a kagylót, mintha ezzel nagyobb súlyt s 
hatalmat akarna adni a szavának. 

— A hegyen nem gyújthatunk tüzet, igaz — mondta. De miért 
ne gyújthatnánk itt lent? Azokon a sziklákon ott jó kis tüzet lehetne 
rakni, sőt még a homokon is. Az is ugyanúgy füstölne. 

— Az igaz! 


— Füst! 

— A fürdőmedence mellett! 

A fiúk összevissza fecsegtek. Csak Röfiben lehetett annyi 
szellemi bátorság, hogy a tűz leköltöztetését javasolja a hegyről. 

— Helyes, akkor itt lent fogunk tüzet gyújtani — mondta 
Ralph. — Emitt, a fürdőmedence és a móló között. Persze..... 

Elhallgatott, homlokát ráncolta, s a körmét rágcsálva, 
hosszan elgondolkodott. 

— Persze a füst nem lesz olyan mutatós..... nem látszik majd 
olyan messzire. De hát nem mehetünk oda..... 

A többiek teljes egyetértésben rábólintottak. Persze hogy 
nem mehetnek oda..... 

— A legjobb, ha most mindjárt megrakjuk. 

— A legnagyobb gondolatok mindig egyszerűek. Most végre 
volt valami tennivalójuk, hát lelkesen nekifogtak. Röfit Jack 
elmenetele óta úgy eltöltötte az öröm, szabadságának boldog tudata, 
s oly büszke volt arra, hogy a közösség hasznára lehetett, hogy még 
maga is segített fát hordani. Csak a legközelebb kézbe eső fát 
szállította, egy kidőlt pálmát a mólón, amelyre a gyülekezetnek nem 
volt szüksége; de a többiek annyira tisztelték a háromszög szentélyét, 
hogy még ahhoz sem mertek hozzányúlni, ami nyilvánvalóan 
fölösleges volt. Aztán az ikreknek eszébe jutott, milyen vigasztaló lesz 
éjszaka a közvetlen közelben égő tűz, s erre a felfedezésre az 
apróságok közül néhányan tapsolni és táncolni kezdtek. 

A fa itt nem volt olyan száraz, mint az, amelyet fent a 
hegyen használtak. Nagy része nedvesen rohadozott, rengeteg rovar 
nyüzsgött benne, egy-egy rönköt csak nagy körültekintéssel lehetett 
felemelni a földről, különben ízzé-porrá mállott volna. Ezenfelül a fiúk 
viszolyogtak attól, hogy az erdő mélyébe kerüljenek, s így inkább a 
kezük ügyébe eső kidőlt fatörzsekkel bajlódtak, még akkor is, ha 
benőtte a gaz. Az erdő pereme és a nyiladék ismerős, meghitt helyek 
voltak, bármikor el lehetett érni a kagylót és a kunyhókat, nappali 
fényben eléggé barátságos környezet volt. Persze azzal senki sem 


gondolt, hogy sötétben milyenné válhatik. Mindenki vidáman, 
erélyesen dolgozott tehát, bár ahogy múlt az idő, a vidámságba egy 
adag hisztéria, az erélyes munkakedvbe egy csipetnyi rémület 
lopózott. A móló homokján gúlát építettek levelekből, gallyakból, 
ágakból és rönkökből, s Röfi, első ízben, amióta a szigetre értek, maga 
vette kezelésbe a szemüvegét, letérdelt, és a gyújtósra irányította a 
nagyítóüveg sugarait. S néhány perc elteltével már füstmennyezet 
borult a fiúk feje fölé, lábuknál meg egy bokor tűz nőtt a magasba. 

Az apróságokon, akik az első katasztrófa óta még csak kevés 
tüzet láttak, hirtelen vad izgalom lett úrrá. Táncoltak és énekeltek, 
már-már úgy festett az egész, mint egy kiránduló csoport játéka. 

Végül Ralph abbahagyta a munkát, s piszkos karjával 
letörülve arcáról a verejtéket, felállt. 

— Ezután már csak kisebb tüzet fogunk gyújtani — mondta. — 
Ez túl nagy ahhoz, hogy ébren tarthassuk. 

Röfi kényelmesen leült a homokba, s megtisztogatta 
szemüvegét. 

— Kísérleteznünk kell majd — mondta. — Meg kell találnunk a 
módját, hogy apró tüzet rakjunk, és friss, zöld ágakkal fejlesszünk 
füstöt. A levelek között bizonyára van alkalmasabb s kevésbé alkalmas 
erre a célra. 

Ahogy a tűz lassanként összezsugorodott, az izgalom is 
megcsappant. Az apróságok abbahagyták a táncot és az éneklést, és 
eltotyogtak a part felé, agyümölcsfákhoz és a kunyhókba. 

Ralph levetette magát a homokba. 

— Majd újabb listát kell készítenünk azokról — mondta —, akik 
a tüzet fogják őrizni. 

— Csak találjunk hozzávaló embert — mondta Röfi. Ralph 
körülnézett. Csak most vette észre, hogy milyen kevés nagyfiú van 
velük, s egyszeriben megértette, hogy miért kellett olyan keményen 
dolgozniuk. 

— Hol van Maurice? 

Röfi újra megtörülte szemüvegét. 


— Azt hiszem..... De nem, egymagában csak nem 
merészkedik be az erdőbe. 

Ralph hirtelen felugrott, megkerülte a tüzet, s haját 
hátrasimítva, megállt Röfi mellett. 

— De lista mégis kell. Hát itt vagy te és én meg Samseric 
És..... 

Nem nézett Röfire, közömbösséget tettetve, félvállról 
megkérdezte. 

— Hol van Bili és Roger? 

Röfi előrehajolt, s egy darab fát tett a tűzre. 

— Attól tartok, hogy meglógtak. Attól tartok, hogy ők sem 
játszanak tovább. 

Ralph leült, s apró lyukakat vájt a homokba. Meglepetten 
látta, hogy az egyikben egy vércsöpp ragyog. Közelről megvizsgálta 
agyonrágcsált körmeit, s figyelte, mint gyülekezik a kis vércsöpp ott, 
ahol foga már az eleven húsba vágott. 

Röfi tovább beszélt. 

— Láttam őket eloldalogni, amikor a fát gyűjtöttük. Arrafelé 
mentek. Ugyanabban az irányban, amerre ő ment. 

Ralph abbahagyta körmei vizsgálatát, a magasba nézett. Az 
ég, mintegy rokonszenvből a bekövetkezett nagy változások iránt, 
maga is elváltozott, helyenként olyan párás volt, hogy a forró levegő 
szinte fehérnek tetszett. A nap korongja sötétezüstre sápadt, mintha 
közelebb hajolt volna a földhöz, nem is tetszett olyan forrónak, holott 
a levegő fülledt volt. 

— Amúgy is mindig csak baj volt velük, igaz? 

A hang közelebb húzódott hozzá, aggodalom csendült ki 
belőle. 

— Megleszünk nélkülük is. S most boldogabbak is vagyunk, 
igaz? 

Ralph felült. Az ikrek megérkeztek, egy nagy rönköt húzva 
maguk után, diadalmasan, büszkén vigyorogtak. A parázsra ejtették a 
rönköt, a szikrák szétszálltak a magasba. 


— Megvagyunk mi a magunk erejéből is, igaz? Sokáig tartott, 
amíg a rönk megszáradt, tüzet fogott és vörösen felizzott; Ralph ez idő 
alatt mozdulatlanul ült a homokban, s egyszer sem szólalt meg. Azt 
sem vette észre, hogy Röfi az ikrekhez lép, összesúg velük, majd 
mindhárman elindulnak az erdő felé. 

— Hát itt volnánk! 

Összerezzent, magához tért. Röfi s a másik kettő mellette 
állt. Meg volt rakva gyümölccsel. 

— Arra gondoltam — mondta Röfi —, hogy valamiféle 
ünnepséget kellene ülni. 

A három fiú leült. Rengeteg gyümölcsöt hoztak, s mind szép 
érett volt. Ralbhra mosolyogtak, amikor ez belemarkolt a gyümölcsbe, 
és enni kezdett. 

— Köszönöm — mondta. Aztán újra, ezúttal hálásan és 
meglepetve: — Köszönöm. 

— Megvagyunk mi magunkban is — mondta Röfi. — Itt a 
szigeten csak azok csinálnak bajt, akiknek elment a józan eszük. Majd 
rakunk egy szép kis tüzet..... 

Ralphnak eszébe jutott, hogy mi bántotta egész idő alatt. 

— Hol van Simon? 

— Nem tudom. 

— Azt hiszed, hogy felmászott a hegyre? 

Röfi hangosan elnevette magát, s újabb gyümölcsért nyúlt. 

— Lehet. — Lenyelte, ami a szájában volt. — Amilyen bolond! 

Simon áthaladt azon a területen, ahol a gyümölcsfák nőttek, 
de az apróságok ezúttal túlságosan el voltak foglalva a tűzrakással, 
hogysem üldözőbe vették volna. Utat tört magának a kúszónövények 
között, amíg el nem érte azt a nagy indafonadékot, amely a kis tisztást 
körülvette. Átmászott alatta. A levélmennyezeten túl zuhogott a 
napfény, a középen a pillangók végeérhetetlen táncukat járták. 
Letérdelt, a nap nyilai most őt is elérték. Máskor a levegő itt rezgett a 
hőségtől, most fenyegetőn izzott. Hosszú, durva haja alól patakokban 
folyt a verejték. Nyugtalanul fészkelődött, de nem volt mód rá, hogy 


kikerülje a napot. Szomjas volt, egyre szomjasabb. Ülve maradt. 

Jó messzire innét, a parton, Jack egy kis csoport fiú előtt 
állt. Sugárzón boldognak látszott. 

— Vadászat! 

Még egyszer jól szemügyre vette, lemérte őket. 
Mindegyiknek fején egy fekete sapka maradványai sötétlettek; időtlen 
idők előtt azt viselték, két egyenletes sorban állva előtte, hangjuk az 
angyalok kórusára hasonlított. 

— Vadászni fogunk. Én leszek a vezér. Bólintottak. Túljutott a 
válságon. 

— Ami pedig az állatot illeti..... Fészkelődtek, az erdő felé 
tekingettek. 

— A következő a véleményem: nem törődünk vele. Feléjük 
bólintott. 

— Elfelejtjük, hogy van. 

— Helyes! 

— Ügy van! 

— Nem törődünk vele! 

Lehet, hogy lelkesedésük meghökkentette Jacket, de nem 
mutatta. 

-S még valami. Itt lent nem lesz annyi rossz álmunk. Ez már 
majdnem a szigetnek a vége. 

Gyötrelmes egyéni életük mélyéből szenvedélyesen 
helyeseltek. 

— Figyeljetek ide! Később esetleg elmegyünk a sziklavárba. 
Egyelőre azonban azon vagyok, hogy a nagyok közül minél többet 
elhozzak onnét, a kagyló meg a többi szamárság mellől. Megölünk egy 
malacot, és nagy ünnepséget rendezünk. — Szünetet tartott, aztán 
halkabban folytatta. Ami pedig az állatot illeti: ha majd leöltük a 
malacot, a zsákmányból neki is juttatunk valamit. Lehet, hogy akkor 
békén fog hagyni. Hirtelen felugrott. 

— Most pedig az erdőbe megyünk és vadászunk. Megfordult, 
eliramodott, egy pillanat múlva a többiek is engedelmesen követték. 


Szétszéledtek az erdőben, idegesek voltak. Jack szinte 
azonnal talált feltúrt, széthányt gyökereket, a malacok hátrahagyott 
nyomait, s rövidesen friss csapásra is bukkant. Csöndre utasította a 
többieket, s egymaga követte a nyomot. Boldog volt. Az erdő nedves 
sötétsége oly meghitten tapadt rá, mint egykor a ruhája. Egy lejtőn 
mászott alá, a tenger felé, sziklák és szétszórtan álldogáló fák között. 

A malacok, dagadt zsírcsomók, a fák alatt feküdtek, érzékien 
élvezve az árnyékot. Szél nem fújt, gyanútlanok voltak, s Jacket a 
hosszú gyakorlat megtanította arra, hogy oly nesztelenül kússzék, 
mint az árnyék. Visszatért elrejtőzött vadászaihoz, utasításokat adott. 
Most valamennyien elindultak, lépésről lépésre, a csöndben és 
hőségben ömlött róluk az izzadság. A fák alatt lustán meglebbent egy 
fül. A többiektől kissé távolabb, boldog anyai nyugalomban egy koca 
feküdt. Fekete és rózsaszínű volt a bőre, hasának nagy hólyagját egy 
sor újszülött malac szegélyezte; békésen aludtak vagy a földet túrták, 
és visongtak. 

Tizenöt méternyire Jack megállt, s karját kinyújtva, a koca 
felé mutatott. Vizsgálódva körülnézett, megbizonyosodni, hogy 
megértették-e, s a fiúk feléje bólintottak. A felemelt jobb karok 
egyszerre hátralendültek. 

— Most! 

A malaccsorda felugrott, s a fából faragott lándzsák, tűzben 
edzett hegyükkel, tízméternyi távolságból a kiválasztott koca felé 
repültek. Az egyik kis malac Roger lándzsájával a húsában, eszelős 
visítással a tengerbe ugrott. A koca is nyögött, elvisította magát s 
feltápászkodott, két lándzsa fúródott kövér véknyába. A fiúk üvöltve 
feléje rohantak, az apró malacok szétfutottak, a koca pedig áttörte a 
feléje közeledő sort, s bevette magát az erdőbe. 

— Utána! 

A csapáson rohantak mögötte, de az erdő oly sötét és sűrű 
volt, hogy Jack káromkodva megállította és szétosztotta vadászait a 
fák között. Aztán egy darabig csöndben maradt, de oly vadul szedte a 
lélegzetet, hogy valósággal megfélemlítette a fiúkat, akik rémülettel 


vegyes tisztelettel nézegették egymást. Majd egyik ujjával a földre 
mutatott. 


Mielőtt a többiek megvizsgálhatták volna a vércsöppet, Jack 
már eliramodott, a nyomokat vizslatva, itt-ott megérintve egy-egy 
meghajlott ágat. Titokzatos biztonsággal mozgott, a vadászok futva 
követték. 

Egy búvóhely előtt megállt. 

— Itt van! 

Körülvették a barlangot, de a koca egy újabb lándzsával az 
oldalában megint csak elmenekült. A testében hurcolt husángok 
akadályozták futásában, harántvágatú hegyük alighanem rettentően 
meggyötörte. Nekivakoskodott egy fának, amely még mélyebbre 
nyomta testében az egyik lándzsát, úgyhogy a vadászok most már 
könnyen nyomon követhették a piros vércsöppek útját. A párás 
délutánban fenyegetőn növekedett a hőség, a vérző állat őrjöngve 
botladozott a fák között, mögötte a vadászok, szinte eggyé válva vele 
az üldözés és a kiontott vér kéjes izgalmában. Most már oly közel 
kerültek hozzá, hogy a saját szemükkel is láthatták, már-már utol is 
érték, de a koca utolsó erejével újra eliramodott, ismét megelőzte 
őket. Már csak néhány lépésnyire voltak tőle, amikor az állat egy 
tisztásra ért ki, amelyen tarka virágok nőttek, pillangók köröztek, a 
levegő mozdulatlanul, forrón állt fölöttük. 

Itt, a hőségtől elgyengülve, az állat felbukott, s a vadászok 
rávetették magukat. Egy ismeretlen világnak ez a szörnyű kirobbanása 
valósággal megőrjítette a kocát, visítozott, ide-oda ugrált, a levegő 
megtelt lármával, verejtékkel, vérrel és rémülettel. Roger ide-oda 
futkosott körülötte, s ahol húsra talált, beledöfött lándzsájával. Jack a 
hátán ült, s a késével szurkálta. Roger most alkalmas helyet talált a 
lándzsája számára, beleszúrt, s egész súlyával ránehezedett. A lándzsa 
fokozatosan egyre mélyebben hatolt a húsba, a rémült visítozás 
sikoltásba csapott át. Aztán Jack megtalálta az állat torkát, a meleg 
vér telefröcskölte kezét. A koca összerogyott alattuk, a vadászok, 


betelve, egész súlyukkal rajta feküdtek. A pillangók, saját magukkal 
elfoglalva, tovább táncoltak a tisztás közepén. 

Végül az öles közvetlen izgalma leülepedett. A fiúk hátrébb 
húzódtak, s Jack is felállt, felemelve mind a két kezét. 

— Ide nézzetek! 

Kuncogott, integetett, a fiúk nevetve nézték vértől bűzös 
tenyerét. Jack megfogta Mauricc-t, és a vért az arcába mázolta. Roger 
kihúzta lándzsáját az állat testéből, a fiúk csak most vették észre, hogy 
mivel volt elfoglalva. Egyetlen mondatba foglalta össze tevékenységét, 
bejelentését hangos üvöltés fogadta. 

— Egyenest a farába! 

— Hallottátok, hogy mit mondott? 

— Egyenest a farába! 

Ezúttal Róbert és Maurice vette át a két szerepet, s Maurice 
oly mulatságosán utánozta a koca igyekezetét, hogy elkerülje a 
lándzsát, hogy a fiúk majd megszakadtak a nevetéstől. 

De végül ezzel is beteltek. Jack a sziklán ledörzsölte a vért a 
kezéről, aztán nekilátott, hogy feldarabolja a tetemet. Felmetszette a 
hasát, kidobálta a gőzölgő, színes beleket, csomóba hányta őket a 
sziklán. A többiek figyelték. Munka közben is beszélt. 

— Levisszük a húst a partra. Visszamegyek a mólóhoz, s 
meghívom őket az ünnepségre. Ezzel időt nyerünk. 

Roger szólalt meg. 


-— No? 

— Hogy fogunk tüzet rakni? 

Jack leguggolt, gondterhelten nézegette a disznót. 

— Megrohanjuk őket, s hozunk tüzet. Négyen jöttök velem, 
te meg Henry, Bili és Maurice. Befestjük magunkat, a közelükbe 
lopózunk, s mialatt én elmondom, amit mondani akarok, Roger 
megcsap egy égő gallyat. Ezalatt a többiek elszállíthatják a húst oda, 
ahol letáboroztunk. Ott rakunk majd tüzet. Azután..... 

Szünetet tartott, majd felállt, s a fák alatt elterülő 


árnyékokat figyelte. Amikor újra megszólalt, lehalkította a hangját. 

— De a húsnak egy részét odaadjuk a..... 

Újra letérdelt, kése ismét munkának látott. A fiúk 
körülállták. Hátrafelé beszélt Rogerhez. 

— Hegyezz ki egy karót mind a két végén! 

Most felállt, kezében tartva a disznó vértől csöpögő fejét. 

— Hol az a karó? 

— Itt van. 

— Verd be az egyik végét a földbe! Igaz..... itt sziklás a talaj. 
Verd be abba a repedésbe ott! 

Felemelte a disznófejet, s a lágy torokrészen át belenyomta 
a karó hegyes végét, amíg az ki nem jött a tátott szájon. Hátralépett: 
szemben vele a disznófej kissé lekonyulva lógott a karón, egy kevés 
vér lecsurgott róla a földre. 

A fiúk ösztönösen hátrahúzódtak. Nagy csönd volt az 
erdőben. Hallgatóztak: az egyetlen hang a legyek zúgása volt a 
kidobált belek fölött. 

Jack is súgva beszélt. 

— Emeljétek fel a disznót! 

Maurice és Róbert nyársra tűzte a tetemet, felemelték, 
indulásra készen álltak. A csöndben, a megalvadt vér fölött arcuk 
hirtelen alattomos kifejezést öltött. 

Jack most már hangosan beszélt. 

— Ez a fej az állaté! Ajándék! 

A csönd elfogadta az ajándékot, a fiúk áhítattal figyeltek. A 
fej pedig szembenézett velük, alig észrevehetőn vigyorogva, megtört 
szemekkel, fogai között alvadt, fekete vérrel. A csapat hirtelen 
eliramodott, amilyen gyorsan csak tudott, valamennyien egyszerre, 
keresztül az erdőn, a nyílt part felé. 

Simon ott maradt, ahol volt: karcsú, barna szobor a lombok 
rejtekében. Még ha behunyta is a szemét, akkor is maga előtt látta, 
mint egy emlékképet, a disznófejet félig behunyt szemével, amelyet 
elhomályosított a felnőttek életének végtelen cinizmusa. Ezek a 


szemek arról igyekeztek meggyőzni Simont, hogy mindent 
egybevetve, az élet rossz üzlet. 

— Tudom! 

Azon vette magát észre, hogy hangosan beszél. Gyorsan 
kinyitotta a szemét, s újra megpillantotta a fejet, amely örvendve 
vigyorgott a furcsa fényben, nem törődve a legyekkel, a félrehányt 
belekkel, még azzal a méltatlansággal sem, hogy karóra van tűzve. 

Simon félrenézett, ajkait nyaldosta. 

Ajándék az állat számára. Hátha érte jön? Simon úgy látta, 
hogy a fej egyetért vele. "Fuss el — mondta neki halkan a fej —, eriggy 
vissza a többiekhez! Hisz tréfa volt az egész!..... minek törődnél vele! 
Nem volt igazad, mindössze erről van szó. Talán a fejfájás tette, talán 
elrontottad a gyomrodat. Eriggy vissza, gyermekem" — mondta 
csöndesen a fej. 

Simon felvetette fejét, érezte nedves haja súlyát, felnézett 
az égre. Végre-valahára felhőket látott az égen, nagy, torony alakú 
tömegeket, szürke, vajszínű és rézvörös felhőket, amelyek lassan 
húztak el a sziget fölött. Ráereszkedtek a földre, gyötrelmes hőséget 
sajtoltak föléje, amely percről percre növekedett. Még a pillangók is 
elmenekültek a a tisztásról, ahol az állatfej szégyentelenül vigyorgott 
és csöpögött. Simon újra lehajtotta fejét, vigyázva arra, hogy a szemét 
ki ne nyissa, még a tenyerével is betakarta. A fák alatt nem voltak 
árnyékok, gyöngyszürke csönd uralkodott mindenütt, a valóság 
határozatlan, csalóka látomássá torzult. A felhalmozott belek fekete 
légycsomóvá változtak, amely úgy zümmögött, mint egy fűrész. Egy 
idő múlva a legyek megtalálták Simont. Felfrissítették magukat 
verejtékében, ittak belőle. Az orrlikaiba bújtak, bakot ugrottak 
combjain. Feketék voltak, opálosan zöldek, megszámlálhatatlan 
seregekben ereszkedtek rá, szemben Simonnal pedig a Legyek Ura 
hangtalanul vigyorgott a karón. Végül is Simon feladta a harcot, s 
kinyitotta szemét: újra meglátta a fehér fogakat, a megtört szemeket, 
a vért..... s ez az ősrégi felismerés nem engedte el többé tekintetét. 
Jobb halántékán egy ér belesajdult az agyvelejébe. 


Ralph és Röfi a homokban feküdt, a tűzbe bámult, időnként 
lustán egy-egy kavicsot dobált füsttelen közepébe. 

— Ez az ág már elégett. 

— Hol van Samseric? 

— Újabb fáért kell mennünk. Kifogytunk a zöld ágakból. 

Ralph sóhajtott, felállt. A mólón, a pálmák alatt, most nem 
volt árnyék, csak ez a különös fény, amely mintha mindenünnét 
egyszerre sugárzott volna. Magasan fent, a tornyosuló felhők között a 
mennydörgés úgy szólt, mint egy ágyúlövés. 

— Rövidesen úgy fog esni, mintha dézsából öntenek. 

-S mi lesz a tűzzel? 

Ralph befutott az erdőbe, nagy halom zöld leveles ággal tért 
vissza s a tűzbe vetette őket. Az ágak ropogtak, a levelek 
felkunkorodtak, sárga füst szállt a magasba. 

Röfi ujjaival egy értelmetlen kis rajzot nyomkodott a 
homokba. 

— Az a baj, hogy nincs elég emberünk a tűzhöz. Samsericet 
egy embernek veszed, mivel mindent együtt csinálnak..... 

— Természetesen. 

— Nem helyes — mondta Röfi. — Hát nem érted, hogy két 
fordulóban kellene dolgozniuk? 

Ralph meghányta-vetette a dolgot, s egyetértett Röfivel. 
Bosszankodott, hogy milyen kevéssé szokta még meg a felnőtt módra 
való gondolkodást, nagyot sóhajtott. A szigeten egyre rosszabb lett az 
élet. 

Röfi a tűzbe bámult. 

— Hamarosan újabb zöld ágakra lesz szükség. Ralph a másik 
oldalára fordult. 

— Röfi!..... Mihez kezdünk most? 

— Nélkülük is boldogulnunk kell — mondta Röfi. 

— De a tűzzel mi lesz? 

Homlokráncolva bámult a fekete és fehér hamura, melyben 
az ágak elemésztetlen csonkjai hevertek. Hogy fogalmazza meg 


gondjait? 

— Félek — mondta. 

Látta, hogy Röfi felnéz, sietve folytatta. 

— Nem az állattól. Igaz, hogy attól is. De senki sem érti meg, 
milyen fontos a tűz. Mintha a fuldoklónak kötelet vetnének a vízbe. 
Mintha egy orvos azt mondaná az embernek, hogy szedje be ezt a 
gyógyszert, különben meghal..... hát az ember lenyelné, nem igaz? 

— Persze hogy lenyelné. 

— Hát ezt nem értik meg? Nem bírják felfogni? Hogy a füstjel 
nélkül elpusztulunk? Oda nézz! 

A hamu fölött egy hullám forró levegő reszketett, de füstnek 
nyoma sem volt. 

— Egyedül nem bírjuk ébren tartani ezt a tüzet. Ők pedig 
nem törődnek vele. Mi több..... — Átható tekintetet vetett Röfi izzadó 
arcába. 

— Mi több, néha már én sem törődöm vele. S tegyük fel, 
hogy én is olyan leszek, mint ők..... s nem törődöm vele! Mi lesz akkor 
velünk? 

Röfi megilletődött zavarában letette szemüvegét. 

— Nem tüdőm, Ralph. Csak azt tudom, hogy ki kell 
tartanunk. A felnőttek is azt tennék..... 

Ralph már belefogott, könnyíteni akart a lelkén, nem hagyta 
abba. 

— Röfi, mi a baj velünk? Röfi csodálkozva nézett rá. 

— Arra gondolsz, hogy..... 

— Nem, nem arra. Ügy értem, mi az oka, hogy most minden 
szétesik? 

Röfi lassan megtörülgette szemüvegét, eltűnődött. S amikor 
megértette, hogy Ralph most már teljesen bizalmába fogadta, 
hirtelen elpirult büszkeségében. 

— Nem tudom, Ralph — mondta. — Azt hiszem, ő az oka 
mindennek. 

— Jack? 


— Jack. 

Mintha valamilyen tabu tapadna magához a névhez is! 
Ralph ünnepélyesen bólintott. 

— Igen — mondta. — Alighanem így van. 

A szomszédos erdőből hirtelen vad üvöltés robbant ki. 
Fehér, vörös és zöldre mázolt arcú, démoni alakok rohantak ki bőgve a 
fák közül, az apróságok sikoltozva, rémülten szétrebbentek. Ralph a 
szeme sarkából követte az ugyancsak menekülő Röfit. A támadók 
közül ketten a tűzhöz rohantak, Ralph már felkészült a védekezésre, 
de azok ketten csak néhány parázsló ágat kaptak ki a tűzből, sí máris 
tovarobogtak a parton. A másik három csöndesen állt s őt figyelte; s 
Ralph megállapította, hogy a legmagasabb közülük, aki a festék s az 
egy szál öve alatt teljesen meztelennek látszott, maga Jack. Ismét 
lélegzethez jutott. 

— Nos? — mondta. 

Jack nem figyelt rá, felemelte lándzsáját. 

— Ide figyeljetek mindannyian! — kiáltotta. — Én és a 
vadászaim a parton ütöttük fel szállásunkat, egy lapos szikla mellett. 
Vadászgatunk, ünnepségeket tartunk, szórakozunk. Ha csatlakozni 
akartok a törzsemhez, jöjjetek el hozzánk, s nézzetek meg bennünket. 
Lehet, hogy befogadlak benneteket, lehet, hogy nem. 

Szünetet tartott, körülnézett. Festett maszkja alatt kiveszett 
belőle minden szemérem és önérzet, szemrebbenés nélkül nézett 
végig ellenfelein. Ralph úgy térdelt a tűz mellett, mint futóversenyben 
a vágtázók indulás előtt, arcát félig eltakarta a haj és a korom. 
Samseric az erdő szélén egy pálmafa mögül kandikált ki, a 
fürdőmedence mellett egy apróság bíborvörös, ráncos arccal 
üvöltözött, Röfi a mólón állt, görcsösen szorongatva a kagylót. 

— Ma este ünnepséget rendezünk. Leöltünk egy disznót, 
húst szereztünk. Eljöhettek hozzánk, és ehettek velünk. 

Odafönt, a felhők szakadékaiban újabb fülsiketítő 
mennydörgés csattant. Jack s mellette a két névtelen vadember 
megtántorodott ijedtében, felnézett az égre, aztán lassan magához 


tért. Az apróságok tovább üvöltöztek. Jack szemlátomást várt 
valamire. Valamit súgott a többieknek. 

— No, csináljátok! 

A két névtelen vadember morgott valamit. Jacknek 
felcsattant a hangja. 

— Gyerünk! 

A két vadember egymásra nézett, majd felemelte lándzsáját, 
s egyszerre elkiáltotta magát: 

— A főnök szólt! 

Aztán mindhárman megfordultak, s elügettek. 

Ralph felugrott, s az erdőbe bámult, oda, ahol a három alak 
eltűnt. Samseric felbukkant mellette. Tiszteletteljes suttogással: 

— Azt hiszem, hogy..... 

—..... én pedig..... 

—..... féltem. 

Röfi még mindig a mólón állt, kezében a kagylóval. 

— Jack, Maurice és Robert volt — mondta Ralph. - Jól 
szórakoznak. 

— Már attól tartottam — mondta Röfi —, hogy megint 
asztmarohamot kapok. 

— Fújd fel az asztmádat! 

— Amikor megláttam Jacket, bizonyosra vettem, hogy a 
kagylóért jött. Nem is értem, miért gondoltam. 

A kis csoport szeretetteljes tisztelettel nézegette a fehér 
kagylót. Röfi Ralph kezébe nyomta, s az apróságok, megpillantva az 
ismerős jelképet, elindultak feléje. 

— Nem itt! 

Ralph a móló felé fordult, érezte, szükség van a szertartásra. 
Kezében a kagylóval elsőnek ért fel a pálmákhoz, mögötte Röfi lépdelt 
komoran s méltóságteljesen, utána az ikrek, az apróságok és a 
többiek. 

— Üljetek le valamennyien! Azért támadtak ránk, hogy tüzet 
raboljanak. Ügy látom, jól szórakoznak. De..... 


Az agyában azonban hirtelen mintha redőny ereszkedett 
volna le, csodálkozva elhallgatott. Valamit még akart mondani, de a 
redőny elrekesztette előle. 

— De..... 

Komolyan figyelték, még egyáltalán nem kételkedtek vezéri 
rátermettségében. Ralph kisimította az ostoba hajfürtöket a 
homlokából, Röfire nézett. 

— De..... Hát persze..... a tűz!..... A tűz! Elnevette magát, 
aztán folyékonyán beszélni kezdett. 

— A legfontosabb dolog a tűz. Tűz nélkül nem akadhatnak 
ránk. Én is szívesen bemázolnám magam, s szeretnék indiánosdit 
játszani, de nekünk a tűzre kell vigyáznunk. A tűz a legfontosabb 
dolog a szigeten, mert..... mert..... 

Újabb szünet állt be. Körülötte a csönd egyszerre megtelt 
meghökkent kételyekkel. Röfi segítségére sietett. 

— Hogy szabadulhassunk innen! 

— Úgy van! Tűz nélkül nem akad ránk senki. Tehát itt kell 
maradnunk a tűz mellett, és füstöt kell csinálnunk. 

Amikor elhallgatott, senki sem szólalt meg. A sok ragyogó 
szónoklat után, amelyet ezen a helyen tartottak, Ralphnak ez a 
felszólalása bágyadtnak tetszett, még az apróságokat sem lelkesítette 
fel. 

Végül is Bili kinyújtotta kezét a kagylóért. 

— Ott fent nem rakhatunk tüzet..... mivelhogy ugye ott nem 
rakhatunk..... s ezért most több emberre lesz szükség, hogy ébren 
tartsuk. Menjünk el erre az ünnepségre, s mondjuk meg, hogy mi 
magunk nem bírjuk ellátni a munkát. Egyébként a vadászat s a többi 
dolog..... mármint vadembert játszani..... az jó szórakozás lehet. 

Samseric vette át a kagylót. 

— Jó szórakozás lehet, ahogy Bili mondja..... s minthogy 
meghívtak bennünket..... 

—..... az ünnepségre..... 

—..... a húsevéshez..... 


—..... ropogós húshoz..... 

—..... rám férne egy kis hús..... Ralph felemelte kezét. 

— Miért ne keríthetnénk mi magunk is húst magunknak? 

Az ikrek egymásra néztek. Bili felelt. 

— Nem akarunk a dzsungelbe menni. Ralph elfintorodott. 

— Ö pedig..... tudjátok, ki..... ő megy! 

— Ö vadász. Azok valamennyien vadászok. Az nagy 
különbség. 

Egy ideig mindenki hallgatott, aztán Röfi halkan megszólalt. 

— Hús! — mondta a homoknak. 

Az apróságok csöndesen ültek, húsra gondoltak, s a nyál 
összefutott a szájukban. Odafent az ég szakadékai újra megdördültek, 
a száraz pálmalevelek hangosan zörögtek a hirtelen támadt forró 
szélben. 

— Ostoba kisfiú vagy — mondta a Legyek Ura —, tudatlan, 
ostoba kis fiúcska. 

Simon megmozgatta dagadt nyelvét szájában, de nem felelt. 

— Nem értesz velem egyet? - kérdezte a Legyek Ura. Igaz, 
hogy ostoba kisfiú vagy? 

Simon ezúttal ugyanolyan néma hangon felelt. 

— Hát akkor jobban tennéd — mondta a Legyek Ura -, ha 
gyorsan elfutnál innét, s együtt játszanál a többiekkel. Azt hiszik rólad, 
hogy bolond vagy. Pedig ugye nem akarod, hogy Ralph azt higgye 
rólad, hogy bolond vagy? Szereted Ralphot, ugye? Meg Röfit és Jacket 
is szereted? 

Simon feje kissé hátrahajolt, felfelé nézett. Tekintete nem 
bírt elszakadni a Legyek Urától, amely ott lógott fölötte a levegőben. 

— Mi keresnivalód van itt egyes-egyedül? Nem félsz tőlem? 

Simon megrázkódott. 

— Nincs itt senki, aki segíthetne rajtad. Csak én. S én vagyok 
az Állat. 

Simon szája dolgozni kezdett, érthető szavakat ejtett ki. 

— Disznófej egy karón. 


— Furcsa dolog elképzelni, hogy az Állat olyasvalami volt, 
amire vadászni lehetett, s meg lehetett ölni — mondta a fej. Néhány 
pillanatig az erdő s a többi titkos zug visszhangzott nevetésének 
gúnyos paródiájától. — De te tudtad, ugye? Tudtad, hogy én belőled 
vagyok, egy részed vagyok? A legbensődből való. Én vagyok-e az oka, 
hogy minden felborul? S hogy minden olyan, amilyen? 

Újra felhangzott a nevetés. 

— Hát gyerünk, fiacskám! — mondta a Legyek Ura. Eriggy 
vissza a többiekhez, s felejtsük el az egészet! 

Simonnak kóválygott a feje. A szeme félig be volt hunyva, 
mintha utánozni akarná a karón lógó szemérmetlenséget. Tudta, hogy 
megint eljött a roham ideje. A Legyek Ura dagadozni kezdett, mint egy 
léggömb. 

— Nevetséges! Jól tudod, hogy odalent is csak velem fogsz 
találkozni..... tehát ne próbálj megszökni! 

Simon teste megmerevedett, megfeszült. A Legyek Ura 
most úgy beszélt hozzá, mint egy tanító. 

— Hát ebből most elég volt. Szegény, félrevezetett 
gyermekem, azt hiszed, hogy túljárhatsz az eszemen? 

Szünet. 

— Övlak, fiam! Kezdek ingerült lenni. Hát nem érted? Itt 
nincs szükség rád. Értjük egymást? Szórakozni akarunk ezen a 
szigeten. Tehát ne folytasd, szegény, félrevezetett gyermekem, 
különben..... 

Simon azon vette magát észre, hogy egy nagy tátott szájba 
bámul. Sötét volt belül ez a száj, és sötétség áradt belőle. 

— Különben - folytatta a Legyek Ura —, különben végzünk 
veled. Érted? Jack és Roger és Maurice és Róbert és Bili és Röfi és 
Ralph. Végzünk veled. Érted? 

A száj elnyelte Simont. Elvesztette eszméletét, hanyatt 
vágódott. 


KILENCEDIK FEJEZET 
KÖRKÉP EGY HALÁLESETRŐL 


A sziget fölött tovább építkeztek a felhők. A hegyről 
egyenletesen emelkedett az ég felé a forró levegő áramlata, amely 
háromezer méter magasságot ért el; a gázok pörgő tömegei addig 
halmozódtak, amíg a levegő majdhogy fel nem robbant. Már kora 
délután eltűnt a nap, tiszta fénye helyét valamilyen rézszínű izzás 
váltotta fel. Még a tenger felől áramló levegő is forró volt, nem hozott 
enyhülést. A vízről, a fákról s a sziklák rózsaszín felületéről leolvadtak 
a színek, fehéren és barnán füstölögtek a felhők. Csak a legyek 
élénkültek fel, feketére festették urukat, s oly sűrűn lepték be a 
megölt disznó beleit, hogy ezek egy halom parázsló szénre 
hasonlítottak. Azzal sem törődtek, hogy Simon orrában megpattant 
egy ér, s vérezni kezdett; békén hagyták, jobbára vonzotta őket a 
disznóhús érett íze. 

Az orrvérzés könnyített Simon rohamán, kimerültén elaludt. 
Mozdulatlanul feküdt a kúszónövények fonatján, mialatt lassan 
bealkonyodott, s odafent tovább dörögtek az ég ágyúi. Amikor 
felébredt, közvetlenül arca alatt pillantotta meg a barna földet. De 
még ekkor sem mozdult meg, oldalt fekve, kifejezéstelen tekintettel 
meredt maga elé. Egy idő múlva azonban megfordult, maga alá húzta 
lábát, s a kúszónövényekbe kapaszkodva felhúzózkodott. Az indák 
mozgására a legyek dühösen zümmögve robbanásszerűen felszálltak a 
bélcsomóról, majd rögtön utána visszacsaptak. Simon felállt. 
Földieden volt a fény. A Legyek Ura, mint egy fekete labda lógott a 
karón. 

Simon a tisztáson állva hangosan megszólalt. 

— Mi egyebet lehet itt tenni? 

De nem kapott választ. Hátat fordított a tisztásnak, s a 
kúszónövények alatt bemászott a sötét erdőbe. Fáradtan vánszorgott 


a fák között, kifejezéstelen arccal, szája körül s az állán alvadt, fekete 
vércsomókkal. Szája csak olyankor lökött ki egy-egy szót, ha félre 
kellett húznia egy kúszónövény-kötelet, vagy tájékozódni akart az 
erdőben, de a hangja akkor sem hallatszott. 

Most már kevesebb kúszónövény hurkolta körül a fákat, 
amelyeknek lombja mind több gyöngyszínű fényt szűrt ki az égből. A 
sziget gerincén járt, azon a lassan emelkedő fennsíkon, a hegy 
lábánál, ahol az őserdő már ritkulni kezdett. Nagy tisztások követték 
itt egymást, köztük egy-egy sűrű bozótos és magas facsoportok, s 
minél jobban ritkult az erdő, a kaptató annál meredekebb lett. Simon 
egyenletesen mászott felfelé, fáradtságában ugyan néha meg- 
megbotlott, de nem állt meg. Szemének régi ragyogása megfakult, 
komoran, elszántan menetelt, mint egy öreg ember. 

Egy szélroham majdnem feldöntötte; ekkor vette észre, 
hogy kiért a sziklákra, a szabad, rézvörös ég alá. A lába roskadozott, a 
nyelve kegyetlenül fájt. Amikor a szél elérte a hegycsúcsot, szokatlan 
látványban volt része: valamilyen kék szövetféle lebbent el a barna 
felhők háttere előtt. Továbbmászott. Egy újabb, még erősebb 
szélroham támadt rá, vadul öklözve az erdőt, amíg az végül le nem 
hajolt, s bőgni nem kezdett. Simon ekkor egy meggörnyedt testet 
pillantott meg a hegycsúcson, amely hirtelen felült és ránézett. 
Eltakarta arcát, és továbbvánszorgott. 

A legyek is megtalálták az ülő alakot. Életszerű mozdulatai 
kezdetben ugyan elijesztették őket, mint egy fekete felhő köröztek a 
feje fölött, de amikor az ejtőernyő kék selyme ismét behorpadt, s a 
testes alak sóhajtva újra előrebukott, rögtön visszatelepedtek rá. 

Simon érezte, hogy a térde a szikláknak vágódik. 
Előremászott. S egy szempillantás alatt mindent megértett. Az 
összekuszált kötelek megmagyarázták a szörnyű paródia 
mechanizmusát, és Simon megpillantotta a fehér orrcsontokat, a 
fogakat, a rothadás színeit, látta, milyen kíméletlenül fogják össze a 
vászon- és gumirétegek a szánalmas testet, amely már bomlani kíván. 
Aztán egy újabb szélrohamra az alak ismét felült, meghajolt, és a 


rothadás bűzét lehelte feléje. Simon négykézlábra ereszkedett, és 
kiokádta, ami a gyomrában volt. Aztán kibogozta a zsinegeket a sziklák 
alól, s kiszabadította a holttestet a szél méltatlan rabságából. 

Elfordult. Szemügyre vette odalent a partot: a mólón a tűz 
kialudt, bár lehet, hogy még égett, de nem látszott a füstje. Valamivel 
távolabb azonban, a kis folyón innét, egy nagy szikla lábánál, vékony 
füstszál csavarodott az ég felé. Simon, elfeledkezve a legyekről, mind 
a két kezével beárnyékolta szemét, s a füstöt figyelte. Még ekkora 
távolságból is látni lehetett, hogy a legtöbb fiú, talán valamennyi, a 
tűz mellett tartózkodik. Ügy látszik, az állattól való félelmükben itt 
ütötték fel az új tábort. Simon a szegény rothadó test felé fordult, 
amely most mozdulatlanul s büdösen ült mellette. Szörnyű volt, de 
ártalmatlan, s ezt mielőbb hírül kell adni a többieknek. Azonnal 
elindult lefelé a lejtőn. De a lába rogyadozott, minden erőfeszítése 
ellenére is csak tántorogva jutott előre. 

— Fürödjünk! — mondta Ralph. -— Egyebet nem tehetünk. Röfi 
szemüvegén át a sötétedő mennyboltot figyelte. 

— Nem tetszenek nekem ezek a felhők — mondta. — 
Emlékszel, hogy esett az eső, amikor itt földet értünk? 

— Hamarosan megint esni fog. 

Ralph beugrott a medencébe. Néhány apróság játszadozott 
a szélén, enyhülést keresve az ember vérénél melegebb vízben. Röfi 
levette szemüvegét, óvatosan belépett a medencébe, aztán újra 
orrára illesztette a szemüveget. Ralph felbukott a víz alól és 
lefröcskölte. 

— Vigyázz a szemüvegemre! — mondta Röfi. — Ha 
lefröcskölöd, újra ki kell mennem a partra, megtörölgetni. 

Ralph újra feléje paskolta a vizet, de eltévesztette. 
Ránevetett Röfire, abban a hiszemben, hogy ez szokása szerint 
szótlanul s gyáván megfutamodik. Ehelyett azonban Röfi tenyerével a 
vízre csapott. 

— Hagyd abbal - kiáltotta. — Nem hallod? Feldühödve Ralph 
arcába fröcskölte a vizet. 


— Jól van, jól van — mondta Ralph. — Csigavér, Röfi! Röfi 
abbahagyta a fröcskölést. 

— Megfájdult a fejem. Bár már lehűlne a levegő! 

— Elkelne már egy kis eső. 

— Jó volna, ha már hazamehetnénk. 

Röfi nekitámaszkodott a medence lejtős homlokfalának. 
Hasa, mely kiállt a vízből, egy pillanat alatt megszáradt. Ralph az eget 
kémlelte. Egy halvány fényfolt mozgott a felhők között, mozgásából 
nyomon lehetett követni a lenyugvó nap pályáját. Ralph feltérdelt a 
vízben, körülnézett. 

— Hol vannak a többiek? Röfi felült. 

— Talán a kunyhókban fekszenek. 

— Hol van Samseric? 

— És Bili? 

Röfi a mólón túlra mutatott. 

— Arrafelé mentek el. Amerre Jack csapata van. 

— Hadd menjenek! — mondta Ralph kényszeredetten. 

— Csak húsért mentek..... 

— Meg hogy vadászhassanak — mondta Ralph megfontoltan. 
-—S hogy indián törzset játszhassanak, s kimázolhassák magukat. 

Röfi a víz alatt idegesen markolászta a homokot. 

— Tán nekünk is oda kellene mennünk! Ralph gyors 
tekintetet vetett rá, Röfi elpirult. 

— Ügy értem, hogy megbizonyosodjunk, nem történt-e 
valami baj. 

Ralph újra lefröcskölte. 

Már jóval azelőtt, hogy Ralph és Röfi odaért Jack 
csapatához, hallani lehetett távoli lármájukat. A pálmák alatt széles 
gyepszalag húzódott az erdő és a part között, egy lépéssel a szalag 
alatt a dagály hordalékhomokja terült el, meleg, száraz, finom 
szemcséjű homok. A homokon túl egy szikla emelkedett a lagúna felé, 
a szikla mögött újra homok következett, amely most már az egész 
partszegélyt belepte. A sziklán tűz égett, a sülő disznóhúsból zsír 


csöpögött a láthatatlan lángokba. A szigeten élő valamennyi fiú, Röfi, 
Ralph, Simon s a két szakács kivételével, a gyepszőnyegen álldogált 
vagy feküdt, hangosan nevetve, énekelve, nagy húsdarabokkal a 
kezükben. A zsíros arcokból következtetve nagyjából már be is 
fejezték az étkezést, némelyikük kókuszdióhéjat tartott a kezében, s 
ivott. Még az ünnepség kezdete előtt egy nagy rönköt húztak a 
gyepszőnyeg közepére ; ezen ült Jack kifestve és felvirágozva, mint egy 
halvány. Zöld levéltányérokon nagy húsdarabok, gyümölcs, s teli 
kókuszdiók vették körül. 

Röfi és Ralph a füves fennsík szélére lépett. A fiúk, alighogy 
észrevették őket, sorban elnémultak, már csak a Jack közvetlen 
szomszédságában álló fiú beszélt. Aztán az is elhallgatott, és Jack 
ültében megfordult. Egy darabig némán szemlélte őket. Oly nagy volt 
a csönd, hogy hallani lehetett a tűz pattogását, s azon túl a messzi 
hullámtörés zaját. Ralph elfordította fejét, és Sam, aki azt hitte, hogy 
szemrehányón őt nézi, idegesen nevetgélve letett a kezéből egy 
megkezdett csontot. Ralph bizonytalanul előrelépett, egy pálmafára 
mutatott, s valamit súgott Röfinek, amit a többiek nem hallhattak 
meg; ezután mindketten ugyanolyan idegesen elnevették magukat, 
mint Sam. Lábát kihúzva a mély homokból, Ralph indulni készült. Röfi 
fütyörészni próbált. Ebben a pillanatban a két fiú, aki a húst sütötte, 
felkapott egy nagy karéjt, s futva elindult vele a gyep felé. Rikoltoztak, 
táncoltak, nekimentek Röfinek, megégették a forró hússal. Abban a 
pillanatban harsogó nevetés tört ki, amely egyszerre feloldotta a 
feszültséget, s Ralphot láthatatlanul összekapcsolta a többiekkel; Röfi 
ismét köznevetség tárgya lett, s ettől mindenki megkönnyebbült és 
felderült. 

Jack felállt, és meghimbálta lándzsáját. 

— Adjatok nekik húst! 

A nyársforgató fiúk egy-egy ropogós karéjt adtak Ralphnak 
és Röfinek. Mindketten elfogadták az ajándékot, a nyál majd 
kicsordult a szájukból. A rézszín ég alatt, amelyet megzengetett a 
közeledő vihar, álltak a fűben, és ettek. 


Jack újra meglengette lándzsáját. 

— Mindenki jóllakott már? 

De még mindig volt fölös hús, zöld fatálakon a földön, és 
még a nyársakon is sercegett. Röfi, áruló hasa ösztönzésére, eldobta 
körülrágcsált csontját, s lehajolt egy újabb adagért. 

Jack türelmetlenül újra elkiáltotta magát: 

— Mindenki jóllakott már? 

Hangja fenyegetőző volt, a vendéglátói gőg hangja, s a fiúk 
gyorsabban kezdtek enni, hogy időben végezhessenek. 

Látván, hogy egyhamar nem hagyják abba, Jack felállt 
trónjáról, s a gyepszőnyeg széle felé lépdelt. Maszkja mögül élesen 
figyelte Ralphot és Röfit. A két fiú valamennyire elhúzódott, Ralph 
evés közben a tüzet nézte. Észrevette, bár nem értette meg az okát, 
hogy az ég különös fényében egyre láthatóbbá válnak a lángok. 
Közeledett az este, nem megszokott nyugodt szépségében, hanem 
fenyegetéssel terhesen. Jack megszólalt. 

— Adjatok inni! 

Henry egy kókuszdiót nyújtott feléje, és Jack nagyot húzott 
belőle, a dió héjának csipkés széle fölött figyelve Ralphot és Röfit. 
Barna karjainak izmaiban erő és hatalom lakozott, tekintély ülte meg 
vállát, s majomként fecsegett a fülébe. 

— Mindenki üljön le! 

A fiúk hosszú sorokban lába elé ültek, csak Ralph és Röfi 
maradt állva a valamivel alacsonyabb puha homokban. Jack egy 
darabig nem vett róluk tudomást, festett maszkját az ülő fiúk felé 
fordította, és lándzsájával feléjük mutatott. 

— Ki akar csatlakozni a törzshöz? 

Ralph egy hirtelen mozdulatot tett, de megbotlott. Néhány 
fiú feléje fordult. 

— Enni adtam nektek — mondta Jack —, s vadászaim meg 
fognak védeni az állattól. Ki akar csatlakozni a törzshöz? 

— Én vagyok a vezér — mondta Ralph —, ti választottatok 
meg. S mi ébren tartottuk a tüzet. Ti pedig húsért rohangásztok..... 


— Te is eljöttél! — kiáltotta Jack. — Ott van még a kezedben a 
csont. 

Ralph elvörösödött. 

— Ti vagytok a vadászok, ez a dolgotok. Jack megint csak 
nem vett róla tudomást. 

— Ki akar csatlakozni a törzshöz, és jól szórakozni? 

— Én vagyok a vezér — mondta Ralph reszkető hangon. 

-S mi lesz a tűzzel? S a kagyló is nálam van..... 

— Nem hoztad el magaddal — mondta Jack vigyorogva. 

— A mólón hagytad. Ügyes gyerek vagy. S egyébként is a 
kagyló nem számít a szigetnek ezen a végén. 

Hirtelen hatalmas mennydörgés hallatszott. Ezúttal nem 
lassú zengésként szólt, hanem egy becsapódás kemény dörrenésével. 

— A kagyló itt is számít — mondta Ralph -, az egész szigeten 
számít. 

- S akkor most mihez kezdesz? 

Ralph végignézett a fiúk sorain. Látta, nem számíthat a 
segítségükre, elfordította fejét. Zavarban volt, arcáról csurgott a 
verejték. 

— A tűz..... amenekülés — súgta Röfi. 

— Ki akar csatlakozni a törzshöz? 

— Én. 

— Énis. 

— Meg én. 

— Meg fogom szólaltatni a kagylót — mondta Ralph lélegzet 
után kapkodva -—, és gyűlést hívok össze. 

— Az ide nem hallatszik el. Röfi megérintette Ralph kezét. 

— Gyerünk el innét — mondta. - Itt valami készül. Húst már 
amúgy is kaptunk..... 

Éles fény villant fel az erdő fölött, s az ég oly kegyetlenül 
zengett, hogy az egyik apróság elsírta magát. Nagy esőcsöppek hulltak 
a fiúk közé, mindegyiknek külön ki lehetett venni a cuppanását. 

— Zivatar készülődik — mondta Ralph. — Megint olyan eső 


lesz, mint amikor idejöttünk. No, ki az ügyes? Van kunyhótok? S most 
mihez fogtok kezdeni? 

A vadászok idegesen nézegettek az égre, el-elkapva fejüket 
a zuhanó, nagy esőcsöppek elől. Nyugtalanság fogta el a fiúkat, 
hullámként elborította őket. A fel-felvillanó fények egyre vakítóbbak 
lettek, a szakadatlan dörgés már szinte elviselhetetlenné vált. Az 
apróságok visítozva ide-oda rohangásztak. 

Jack leugrott a homokba. 

— Táncoljunk!..... Gyerünk!..... Táncoljunk! 

Botladozva átgázolt a vastag homokon a tűz mellett elterülő 
szabad térségre. A fiúk zajongva utánaeredtek. Az egyes 
villámcsapások között fenyegető, vak sötétség borította be a földet. 
Roger vállalta a malac szerepét, leszegett fejjel, röfögve támadt 
Jacknek, aki egy oldallépéssel kitért előle. A vadászok felkapták 
lándzsáikat, a szakácsok a nyársakat, a többiek a tüzelőfa dorongjaival 
fegyverkeztek fel. Lassú, köröző mozgás kezdődött, felhangzott az 
ének. Mialatt Roger a halálra rémült malacot utánozta, az apróságok a 
körön kívül futkostak, ugrándoztak. Röfi és Ralph is az égi 
fenyegetések elől szívesen meghúzódott az eszelős, de azért félig- 
meddig mégiscsak biztonságos közösség oltalmában; jólesett belül 
lenni a barna hátak védő kerítésén, amely körülfogta a rettegést, és 
kormányozhatóvá tette. 

Öld meg az állatot! 


Vágd el a torkát! 


Ontsd ki a vérét! 


A körmozgás egyenletessé vált, az ének is levetette kezdeti, 
felületi izgalmát, már szabályosan lüktetett, mint az érverés. Roger 


malacból vadásszá vált, a kör közepe üresen ásítozott. Az apróságok 
közül néhányan külön köröket alkottak, s ezek a kiegészítő körök úgy 
forogtak, mintha ismétlődő mozgásukkal végső biztonságot ígérnének 
résztvevőiknek. Mint egyetlen szervezet lüktetett, dobbantóit a 
tömeg a sötétben. 

A fekete égen kékesfehér seb nyílt. A következő pillanatban 
éles dörrenés csapott közéjük, mint egy óriási ostor. Az énekszó 
megtelt rémülettel. 

Öld meg az állatot! 


Vágd el a torkát! 


Ontsd ki a vérét! 


S a rémület újabb vágyakat fakasztott, követelőző, égő, vak 
vágyakat. 
Öld meg az állatot! 


Vágd el a torkát! 


Ontsd ki a vérét! 


Újabb kékesfehér seb nyílt a magasban, nyomában kénszagú 
robbanás. Az apróságok sikoltoztak, elmenekültek az erdő pereméről, 
egyikük vak rémületében áttört a nagyok gyűrűjén. 

— Jön!..... Jön! 

A kör patkó alakban kinyílt. Az erdőből egy sötét alak 


mászott elő, bizonytalan mozdulatokkal közeledett. Az állat? 
Közeledtére a sikoltás még eszelősebben szólt: a gyötrelem jajongása. 
Az állat botladozva behatolt a patkóba. 

Öld meg az állatot! 


Vágd el a torkát! 


Ontsd ki a vérét! 


A kékesfehér sebek most már elbontották az eget, a 
mennydörgés elviselhetetlenné vált. Simon valamilyen halottról 
kiabált, amely egy domb tetején fekszik. 

Öld meg az állatot! 


Vágd el a torkát! 


Ontsd ki a vérét! 


Botok zuhantak, az új kör szája ropogva összecsukódott. 
Sikoltás! Az állat a kör közepén térdelt, karjaival védve arcát. 
Kiáltozott. Azt kiabálta megint a siketítő lármában, hogy valamilyen 
holttest fekszik egy dombon. Minden erejét megfeszítve tovább 
mászott, áttört a körön, majd a szikla meredek széléről lezuhant a 
homokba. A tömeg azonnal utánavetette magát, leugrott a szikláról, 
rátaposott az állatra, üvöltözött, ütötte, tépte, harapta. Szó nem 
hallatszott, más mozdulat nem látszott, mint fogak és körmök 
szaggatása. 


Aztán megnyíltak a felhők, s mint egy vízesés, megeredt az 
eső. A hegytetőről zuhant a víz, leveleket, ágakat tépett le a fákról, 
hideg áradatával belepte a homokparton viaskodó tömeget. Az 
egymásba gabalyodott csoport szétvált, egy-egy alak kibontakozott 
belőle, eltántorgott. Csak az állat feküdt tovább a homokban, néhány 
lépésnyire a víztől. Még a sűrű esőn át is látni lehetett, hogy milyen 
kicsiny; szivárgó vére már befestette a homokot. 

Egy nagy szélroham félrefújta az esőt, lepergette a vizet a 
fákról. A hegytetőn az ejtőernyő megtelt levegővel s elindult; a rajta 
lógó emberi alak megmozdult, talpra állt, megpördült tengelye körül, 
aztán felemelkedett a nedves levegőtengerbe, és erőtlenül lógó lábait 
végighúzva a magas fák tetején, lassan, egyenletesen a part felé 
ereszkedett. A fiúk visítozva szétfutottak. Az ejtőernyő 
továbbszállította terhét, végigszántotta vele a lagúna vizét, átemelte a 
sziklazátonyon, majd kisodorta a nyílt tengerre. 

Éjiéi felé elállt eső, a felhők elvonultak, s a mennybolt újra 
megtelt a csillagok valószínűtlen lámpásaival. Aztán az utolsó szellő is 
elhalt, s nem hallatszott más hang, mint a repedésekből, 
hasadékokból csurgó víz csöpögése, amely levélről levélre ereszkedve 
beszivárgott a sziget barna televényébe. Hűvös, nedves és tiszta volt a 
levegő, rövidesen a víz kis neszezése is elhallgatott. Az állat 
összehúzódzkodva hevert a homokban, körülötte lassan nőttek a 
vérfoltok. 

A lagúna szélén egy foszforeszkáló csík húzódott, amely a 
dagály emelkedésével lassan mozogva elindult a szárazföld felé. 

A tiszta vízben világosan látszottak az égi csillagképek 
sokszögű tükörképei. A foszforeszkáló csík rádudorodott a 
homokszemelkre és a kis kavicsokra, egy-egy apró, feszült kört vont 
köréjük, aztán az egyetértésnek egy néma mozdulatával hirtelen 
befogadta őket, és továbbhaladt. 

A sekély víz part felőli részén a lassan mozgó fénycsíik tele 
volt különös, holdsugár testű, izzó szemű lényekkel. Egy-egy nagyobb 
kavics, amely megkapaszkodott saját ágyában, csakhamar fényes 


gyöngyruhába öltözött. A dagály ellepte az esőszántotta homokot, és 
vékony ezüstréteget simított rá. Amikor elérte az összetört testből 
kiszivárgó első vérfoltot, az izzó szemű lények megállapodtak a szélén, 
s egy sűrű fényfolttá álltak össze. A víz továbbhaladt, és kifényesítette 
Simon szétterülő, durva haját. Ezüstszínűre festette arcának vonalait, 
vallanak görbülete mintha márványból lett volna faragva. A különös, 
izzó szemű lények gőzuszályukkal sütgölődve körülfogták a fejét. A 
test egyhüvelyknyire felemelkedett a homok fölé, nyitott szájából 
levegőbuborék szállt a víz színére, s ott nedvesen szétpattant. A test 
lassan megfordult a vízben. 

Valahol a világegyetem sötét hajlataiban a nap és a hold 
egyenletes vonzással húzott pályáján, alattuk a földgömb visszafogott 
vizei egy kissé kidudorodtak egyik szélén, míg szilárd magja tovább 
forgott. Az ár hatalmas hulláma beljebb hatolt a szigeten. És .Simon 
holtteteme, a tolakodó véglények ezüst rajtjával ezüst tagjai körül, az 
álló csillagképek alatt lassan kiúszott a nyílt tengerre. 


TIZEDIK FEJEZET 
A KAGYLÓ ÉS A SZEMÜVEG 


Röfi gondosan szemügyre vette a közeledő alakot. 
Mostanában úgy vette észre, hogy jobban lát, ha leveszi szemüvegét, 
s annak megmaradt lencséjét a másik szemére illeszti; de még Így is, 
mindent összevetve, kétség sem férhetett hozzá, hogy Ralph jön 
feléje. A kókuszpálmák között tűnt fel, sántítva, piszkosán, szőke 
üstökében száraz falevelekkel. A fél szeme csak egy vékony hasadás 
volt dagadt orcájában, jobb térdén nagy, varas sebhely vöröslött. Egy 
pillanatra megállt, szemügyre vette a mólón egymagában álldogáló 
alakot. 

— Röfi?..... Csak te maradtál meg? 

— És néhány apróság. 

— Azok nem számítanak. A nagyok közül senki? 

— Hát Samseric. Fát gyűjtenek. 

— Senki más? 

— Másról nem tudok. 

Ralph lassan felmászott a mólóra. A gyűlések hajdani helyén 
a fű le volt tiporva, a törékeny, fehér kagyló még ott csillogott a 
simára koptatott ülőrönk mellett. Ralph leült a fűbe, szemben a vezér 
helyével és a kagylóval. Röfi melléje térdelt. Mind a ketten hallgattak. 

Végül is Ralph megreszelte torkát, s valamit súgott. 

Röfi visszasúgott. 

— Mit mondasz? 

Ralph hangosan kimondta. 

— Simon? 

Röfi felelet helyett ünnepélyesen bólintott. Ültek, 
hallgattak, fél szemükkel némán nézegetve a vezér egykori helyét, s 
rajta túl a csillogó lagúnát. A levelek zöld árnyékai és a napfény foltjai 
hangtalanul játszottak bemocskolt testükön. 


Ralph végül is felállt, s akagylóhoz ment. Gyöngéden 
felemelte mind a két kezével, majd letérdelt, s a rönknek 
támaszkodott. 

— Röfi! 

-— No? 

— Mihez kezdünk most? Röfi a kagylóra mutatott. 

— Összehívhatnál..... 

— Egy gyűlést? 

Ralph elnevette magát, Röfi a homlokát ráncolta. 

— Még mindig te vagy a vezér. Ralph újra nevetett. 

— Pedig az vagy. Mindannyiunknak a vezére. 

— Nálam a kagyló, ugye? 

— Ralph, hagyd abba ezt a nevetést! Semmi okod nincs rá, 
Ralph. Mit gondolnak majd a többiek? 

Ralph abbahagyta a nevetést. Borzongott. 

— Röfi! 

-— No? 

— Simon! 

— Már mondtad. 

— Röfi! 

-— No? 

— Ez gyilkosság volt. 

— Hagyd ezt abba! - kiáltotta Röfi. — Mi haszna annak, ha 
ilyeneket beszélsz? 

Felugrott, Ralph fölé hajolt. 

— Sötét volt. Aztán az az átkozott tánc. S a villámlás, a 
mennydörgés meg az eső. Meg voltunk rémülve. 

— Én nem voltam megrémülve — mondta Ralph halkan. — 
Én..... én nem tudom, mi történt velem. 

— De igenis meg voltunk rémülve -— ismételte Röfi izgatottan. 
— Nem lehetett tudni, hogy mi történik. Nem volt..... nem az volt, amit 
mondtál. 

Ide-oda hadonászott, egy szót keresett. 


- Ó, Röfi! 

Ralph bánatos, halk hangja elállította Röfi hadonászását. 

Lehajolt, várt. Ralph, a kagylót szorongatva, lassan himbálta 
ide-oda testét. 

— Hát nem érted, Röfi? Nem érted, mit tettünk? 

— Talán még..... 

— Nem. 

— Talán csak úgy tett, mintha..... 

Ralph komor arca láttán Röfinek hirtelen elállt a szava. 

— Te kívül voltál, a körön kívül. Egyszer sem kerültél belülre. 
S nem láttad, hogy mi..... hogy ők mit tettek? 

Iszonyat volt a hangjában, s egyben lázas izgalom. 

— Hát nem láttad, Röfi? 

— Nem láttam valami jól. Nekem már csak fél szemem van, 
te is tudod, Ralph. 

Ralph tovább himbálta magát. 

— Baleset volt — mondta Röfi váratlanul —, úgy van, baleset 
volt. — A hangja újra rikácsolóvá vált. — Sötétben jött..... mi szükség 
volt arra, hogy négykézláb mászkáljon a sötétben? Bolond..... úgy 
van..... kihívta maga ellen az embereket. — Ismét vadul hadonászni 
kezdett. — Ügy van, baleset volt. 

— Te nem láttad, hogy azok mit csináltak! 

— Ide figyelj, Ralph, ezt el kell felejteni! Semmi haszna, hogy 
ezen törjük a fejünket. 

— Félek, Röfi. Önmagunktól félek. Haza akarok menni. 
Istenem, istenem, haza szeretnék menni. 

— Baleset volt — ismételte Röfi makacsul —, kétségtelen, hogy 
baleset volt. 

Megérintette Ralph meztelen vállát, ez összerezzent az 
emberi kéz érintésére. 

— Ide figyelj, Ralph — folytatta Röfi, miközben gyorsan 
körülnézett, majd közel hajolt Ralphhoz — nem kell tudni arról, hogy 
ott voltunk a táncnál. Samsericnek nem kell arról tudnia. 


— De hát ott voltunk! Valamennyien ott voltunk. Röfi a fejét 
rázta. 

— Mi nem voltunk ott végig. Azt a sötétben nem lehetett 
látni. Egyébként is azt mondtad, hogy én a körön kívül voltam..... 

— Én is — mormolta Ralph —, én is a körön kívül voltam. 

Röfi hevesen bólintott. 

— így helyes! Kívül voltunk. Mi semmit sem láttunk, semmit 
sem csináltunk. 

Szünetet tartott, aztán folytatta. 

— Megleszünk mi a magunk erejéből is, mi négyen..... 

— Négyen! Még a tüzet sem bírjuk ébren tartani. 

— Megpróbáljuk. Látod, már ég is. 

Samseric kijött az erdőből, egy nagy rönkkel a vállukon. 
Lehuppantották a tűz mellé, majd a fürdőmedence felé indultak. 
Ralph felugrott. 

— Hé, ti ketten! 

Az ikrek egy pillanatra lefékeztek, aztán újra elindultak. 

— Fürödni akarnak, Ralph. 

— Essünk túl rajta! 

Az ikrek szemmel láthatóan meg voltak lepve, amikor 
megpillantották Ralphot. Elpirultak, elfordították fejüket. 

— Halló. Hát hogy itt találkozunk! 

— Épp most voltunk az erdőben..... 


—..... az este eltévedtünk..... Ralph a lábujjait vizsgálgatta. 

— Azután tévedtetek el, hogy..... Röfi a szemüvegét 
tisztogatta. 

— Mindjárt az ünnepség után — mondta Sam fojtott hangon. 
Eric bólintott. — Ügy van, az ünnepség után. 

— Mi korán elmentünk — mondta Röfi gyorsan —, mert 
fáradtak voltunk. 

— Mi is..... 

—..... nagyon korán elmentünk..... 


—..... mert nagyon fáradtak voltunk. 

Sam a homlokához nyúlt, amelyen egy karcolás húzódott, 
aztán hirtelen elkapta a kezét. Eric felhasított ajkait tapogatta. 

— Igen, nagyon fáradtak voltunk -— ismételte Sam -—, tehát 
korán elmentünk. Aztán milyen volt a..... 

A levegő sűrű volt az elhallgatott szavaktól. Sam area 
eltorzult, aztán száján kicsúszott a szemérmetlen szó: 

—..... a tánc? 

A tánc emléke, amelyben egyikük sem vett részt, egy 
szempillantás alatt felkavarta őket. — Korán elmentünk. 

Amikor Roger elért ahhoz a földnyelvhez, amely a sziklavárat 
összekötötte a szigettel, az őrszem megállította; ez nem lepte meg. 
Számított arra, hogy a törzsnek legalább egy része menedéket fog 
keresni a sziget iszonyata ellen a legbiztonságosabb helyen, amelyet 
itt a szigeten találhatni. 

A magasból szólt le hozzá az éles hang, onnét, ahol a gúla 
alakban egymásra tornyozott kőszirtek egyensúlyoztak. 

— Állj! Ki az? 

— Roger. 

— Lépj közelebb, barát! Roger közelebb lépett. 

— Láthattad, ki vagyok — mondta Roger. 

— A főnök azt parancsolta, hogy mindenkit meg kell 
állítanunk. 

Roger felnézett. 

— Ha fel akarok menni, nem akadályozhatsz meg benne. 

— Azt hiszed? Gyere fel, és nézz körül! Roger felkapaszkodott 
a létraszerű feljárón. 

— Ide nézz! 

A legfelső szikla alá egy vastag ágat vertek, ez alá még egy 
emelőrudat. Róbert könnyedén rátámaszkodott a rúdra, a szikla 
azonnal megcsikordult. Ha jobban megnyomja, a hatalmas kőtömeg 
mennydörögve lezuhan a földnyelvre. Roger elcsodálkozott. 

— Igazi vezér, mi? Róbert bólintott. 


— Most vadászni visz. 

Fejével a távolabbi kunyhók felé mutatott, melyek közül egy 
fehér füstfonál csavarodott az égnek. Roger, egyik meglazult fogát 
tapogatva, a kőszirt legszéléről komor tekintetet vetett a sziget 
belseje, a távoli hegycsúcs felé. Egyikük sem tette szóvá, mi jár a 
fejében, de Róbert sietve másról kezdett beszélni. 

— Most meg fogja verni Wilfredet. 

— Miért? 

Robert tűnődve megrázta fejét. 

— Nem tudom. Nem mondta meg. Egyszerre csak 
feldühödött, és megkötöztette Wilfredet. Most már órák óta — 
izgatottan elnevette magát —, órák óta meg van kötözve, s várja..... 

— De hát nem mondta meg a főnök, hogy miért? 

— Nem mondta. 

A tűző nap alatt, a fenyegető sziklán ülve Roger szótlanul 
latolgatta a hírt, amely sok mindent elárult számára. Abbahagyta a 
fogával való foglalatosságot, s mozdulatlanul ülve, elgondolkodott a 
felelőtlen hatalom természetén és lehetőségein. Aztán szó nélkül 
felállt, és a sziklatorony túlsó oldalán lemászott a barlang felé, a 
törzshöz. 

A főnök derékig meztelenül, vörös és fehérre kifestett 
ábrázattal egy félkör közepén ült, a törzs a lábánál helyezkedett el. 
Wilfred, aki időközben már megkapta büntetését, és leoldották róla a 
köteleket, a háttérben szipákolt. Roger a fiúk közé guggolt. 

— Holnap újra vadászni megyünk — mondta a főnök. 
Lándzsájával rámutatott a törzs néhány tagjára. 

— Ti itt maradtok — mondta -—, tovább dolgoztok a 
barlangban, és őrt álltok a bejáratnál. Néhány vadászt magammal 
viszek, s húst hozunk haza. Az őrszemek vigyázzanak arra, hogy a 
többiek be ne lopózzanak..... 

Az egyik vadember felemelte kezét, a főnök feléje fordította 
zord maszkját. 

— Miért lopóznának be, főnök? 


A főnök határozatlan volt, de komor. 

— Van rá okuk. Szeretnék tönkretenni azt, amit itt csináltunk, 
az őrszemeknek a kapunál tehát ébernek kell lenniük. Aztán..... 

Szünetet tartott. Szájából egy riasztóan rózsaszínű 
háromszög nyúlt ki, végignyalta ajkát, s újra eltűnt. 

— Aztán megeshetik, hogy az állat is be akar jönni. 
Emlékeztek, hogy mászott ki az erdőből..... 

A félkör megborzongott, egyetértő zúgás hallatszott. 

— Álruhában jött. S hátha megint eljön, bár átengedtük neki 
a megölt disznó fejét. Tehát éberség!..... vigyázat! 

Stanley felemelte karját a szikláról, s kérdőleg a magasba 
nyújtotta egyik ujját. 

-— No? 

— De hát nem..... Megborzongott, lesütötte szemét. 

— Nem! 

A rákövetkező csöndben a törzs tagjai sietve elhessegették 
személyes emlékeiket. 

— Nem! Mi nem is..... bírjuk..... őt megölni. Megnyugodva, 
de egyben újabb ijedelemmel a szívükben, az elkövetkező kalandok 
igézetében, a tábor újra felzúgott. 

— A hegyet tehát ezentúl is elkerüljük — mondta a főnök —, s 
neki ajándékozzuk a zsákmány fejét. 

Stanley újra felemelte kezét. 

— Ügy vélem, az állat álcázza magát. 

— Lehet — mondta a főnök. Teológiai elmélkedések 
lehetősége kínálkozott. — Mindenképp igyekezzünk jó viszonyba 
kerülni vele, mert nem lehet tudni, mire készül. 

A törzs fontolóra vette e szavakat, s megrázkódott, mintha 
szélroham vágott volna közéjük. A főnök figyelmét nem kerülte el 
szavai hatása, hirtelen felállt. 

— De holnap vadászni megyünk, s ha lesz hús, egy újabb 
ünnepséget..... 

Bili felemelte kezét. 


— Főnök! 

— Nos? 

— Mivel gyújtunk tüzet? 

A főnök elpirult, de a vörös és fehér agyagrétegek eltakarták 
felindulását. A bizonytalan csöndben újra felhangzott a törzs 
mormogása. Aztán a főnök felemelte kezét. 

— Majd szerzünk tüzet a többiektől. Ide figyeljetek! Holnap 
elmegyünk vadászni, és szerzünk friss húst. Ma este pedig két 
vadászommal..... ki tart velem? 

Maurice és Roger felemelte kezét. 

— Maurice..... 

— Igenis. 

— Hol gyújtottak most tüzet? 

— A régi helyen, a szikla mellett. A főnök bólintott. 

— Mindenki lefekszik, mihelyt lenyugszik a nap, mi hárman 
pedig, Maurice, Roger és én..... nekünk dolgunk lesz. Közvetlenül 
napnyugta előtt elindulunk..... 

Maurice felemelte kezét. 

— De mi történik, ha találkozunk..... A főnök leintette az 
ellenvetést. 

— A parton megyünk, a homokban. S ha mégis találkoznánk 
vele, akkor..... hát akkor majd újra körültáncoljuk. 

— Hárman? 

A törzs újra felzúgott, elhallgatott. 

Röfi átadta Ralphnak szemüvegét, s most arra várt, hogy 
ismét visszakapja szeme világát. A fa nedves volt, már harmadszor 
kellett meggyújtani. Ralph hátralépett. 

— Nem akarunk még egy éjszaka tűz nélkül maradni mondta 
önmagának. 

Bűntudatos arccal végignézett a mellette álló három fiún. 
Első ízben történt, hogy ilyen nyíltan beismerte a tűz kettős feladatát. 
Az egyik természetesen az volt, hogy jeladó füstoszlopot küldjön a 
magasba, de arról még nem esett szó, hogy a tűz milyen megnyugtató 


vigasz és családi tűzhely számukra, mialatt alszanak. Eric most a 
parazsat élesztette: a fa felizzott, s egy apró lángot ugrasztott ki a 
hamuból. Fehér és sárga füstfelhő emelkedett a levegőbe. Röfi 
visszavette szemüvegét, s boldogan szemlélte a tüzet. 

— Ha rádiót tudnánk készíteni..... 

— Vagy repülőgépet..... 

—..... vagy csónakot..... 

Ralph a világról szerzett halványuló tudásában kotorászott. 

— De hátha foglyul ejtenek a vörösök! Eric hátrasimította 
haját. 

— Jobbak lennének, mint..... 

Nem akarta nevén nevezni, akikre gondolt, és Sam a távoli 
part felé nézve, egy fejbólintással fejezte be a mondatot. 

Ralphnak eszébe jutott az ejtőernyőn lógó idétlen emberi 
alakzat. 

— Valamit mondott egy halott emberről..... Fájdalmasan 
elpirult, hogy most íme bevallotta: jelen volt a táncnál. 
Megfenyegette a füstöt. 

— Gyerünk, ne hagyd abba..... szállj fel! 

— Már egyre ritkább. 

— Fát kell hozni, még ha nedves is. 

— Az asztmám..... A gépies felelet: 

— Fújd fel az asztmádat! 

— Ha fát kell cipelnem, rohamot kapok. Sajnálom, Ralph, de 
ez a helyzet. 

A három fiú bement az erdőbe, s egy csomó korhadt fával 
tért vissza. Újabb vastag, sárga füstfelhő szállt a magasba. 

— Együnk valamit! 

Együtt mentek el a gyümölcsfákhoz, lándzsával a vállukon. 
Keveset beszéltek, sietve szedték össze az ennivalót. Amikor újra 
kijöttek az erdőből, a nap már nyugovóban volt, a tűz még parázslott, 
de füstje már nem volt. 

— Nem bírok több fát cipelni — mondta Eric. — Kivagyok. 


Ralph a torkát reszelte. 

— Odafent ébren tudtuk tartani a tüzet. 

— Az kis tűz volt, de itt nagyobbat kell rakni. 

Ralph egy darab fát a lángok közé vetett. Szótlanul nézte a 
sötét ég felé csavarodó füstöt. 

— Pedig nem hagyhatjuk abba. Eric levetette magát a földre. 

— Fáradt vagyok. S mire jó az egész? 

— Eric! — kiáltotta Ralph felháborodva. — így ne beszélj ! 

Sam Eric mellé térdelt. 

— No mondd..... mire jó? 

Ralph emlékezni próbált. Mi haszna is van a tűznek? Valami 
nagyon nagy haszna van. Fel volt háborodva. Elmondhatatlan nagy 
haszna van. 

— Elégszer elismételte már — mondta Röfi kedvetlenül. — 
Egyébként hogy találnak ránk? 

— Persze! Ha nincs füst..... 

Ott guggolt előttük a sűrűsödő sötétségben. 

— Hát nem értitek? Mi haszna van annak, hogy rádióra meg 
csónakra fáj a fogunk? 

Kinyújtotta karját, kezét ökölbe szorította. 

— Csak egyetlenegy módon juthatunk ki ebből a 
kutyaszorítóból. Persze könnyű dolog vadászatra járni, azt bárki meg 
tudja tenni, meg hogy húst szerez..... 

Külön-külön szemügyre vette a fiúk arcát. Aztán a 
szenvedély legmagasabb pillanatában a redőny hirtelen leereszkedett 
az agyvelejében, s egyszerre elfeledte, hogy hova is indult. Ott 
térdepelt, ökölbe szorított kézzel, komor ünnepélyességgel nézegetve 
a fiúk arcát..... Aztán újra felszaladt a redőny. 

— Igen — mondta. — Tehát füst kell, sok füst..... 

— De hát nem tudjuk ébren tartani a tüzet. Oda nézz! A tűz 
már megint elalvóban volt. 

— Ha kettesével ügyelünk a tűzre — mondta Ralph félig- 
meddig önmagának -, akkor az napi tizenkét óra. 


— Most már nem tudunk több fát hozni, Ralph..... 
—..... ebben a sötétségben..... 


— Elég volna, ha reggelente gyújtanánk tüzet — mondta Röfi. 
— A sötétben úgysem látni a füstöt. 

Sam erélyesen bólintott. 

— Más dolog volt az, amikor..... 

—..... a tűz a hegyen égett. 

Ralph felállt. A növekvő sötétségben egyre védtelenebbnek 
érezte magát. 

— Hát hagyjuk kialudni ma éjszakára! 

Elindult az első kunyhó felé, amely még lábon állt, noha már 
alaposan meg volt viselve. A falevél ágyak szárazak voltak, meg- 
megzördültek, ha hozzájuk ért az ember. A szomszéd kunyhóban egy 
apróság hangosan beszélt álmában. A négy nagy fiú bemászott a 
kunyhóba, beásta magát a levelek közé. Az ikrek együtt feküdtek, 
Ralph és Röfi a kunyhó túlsó végén. A fiúk forgolódtak, a levelek 
zörögtek. 

— Röfi! 

-— No? 

— Jól vagy? 

— Megvagyok. 

Idővel, egy-egy zörrenést leszámítva, csönd lett a 
kunyhóban. Egy flitterrel telitűzdelt, téglalap alakú feketeség 
tátongott előttük, messziről, a zátonyok felől a hullámtörés tompa 
robaja hallatszott. Ralph nekikészült esti feltevésjátékának..... 

Feltéve, hogy lökhajtásos gépen szállítanák őket haza, 
reggelre leszállhatnának a wiltshire-i nagy repülőtéren. Onnét kocsival 
mennének tovább..... nem, inkább vonaton, végig, egészen Devonig, s 
ott ismét a kis farmházban laknának. A kert szélére újra eljönnének a 
vad pónik, s benéznének a kőfalon..... 

Nyugtalanul fészkelődött fekhelyén. Dartmoor vad vidék 
volt, a pónik is vadak voltak..... De Ralbhot már nem vonzotta a 


vadon. 

Képzelete egy szelíd városba röppent, ahol semmiféle 
vadság már nem tud gyökeret verni. Van-e annál biztonságosabb 
dolog, mint egy autóbusznak a belseje, lámpáival és 
kormányszerkezetével? 

Ralph egyszerre csak azon vette magát észre, hogy egy 
lámpás körül táncol. Az autóbuszállomásról egy busz mászott feléje, 
egy különös autóbusz..... 

— Ralph! Ralph! 

— Mi az? 

— Ne lármázz úgy! 

A kunyhó túlsó végéről, a sötétségből rémületes jajongás 
hallatszott. Sam és Eric egymásba csimpaszkodva verekedtek, a száraz 
falevelek szanaszét röpködtek. 

— Sam! Sam! 

— Hé..... Eric! Újra csönd lett. 

Röfi halk hangja hallatszott. 

— EI kell kerülnünk innét! — súgta Ralph fülébe. 

— Hogy érted? 

— Ügy, hogy szabadítsanak már meg innét. 

Bár egyre sűrűsödött a sötétség, Ralph mégis, első ízben a 
nap folyamán, gúnyosan elnevette magát. 

— Komolyan mondom. Ha nem kerülünk el innét, hamarosan 
bedilizünk. 

— Becsavarodunk. 

— Futóbolondok leszünk. 

Ralph kisimította homlokából nedves hajfürtjeit. 

— Miért nem írsz a nénikédnek? 

Röfi ünnepélyesen fontolóra vette a tanácsot. 

— Nem tudom, hogy most hol él. Azonkívül nincs sem 
borítékom, sem bélyegem. Levélszekrény sincs, postás sem. 

A kis tréfa sikere teljesen lenyűgözte Ralphot. Már nem bírt 
erőt venni nevetőgörcsén, teste meg-megvonaglott, ide-oda 


hánykolódott fekhelyén. 

Röfi méltóságteljesen rendreutasította. 

— Nem mondtam semmit, amin nevetni lehetne. Ralph 
tovább nevetett, noha már fájt a mellkasa. A görcs annyira 
kimerítette, hogy hirtelen elszomorodott, lélegzet után kapkodott, a 
következő rohamra várva. Az egyik ilyen szünetben váratlanul 
elnyomta az álom. 

— Ralphl..... Már megint lármázol. Maradj nyugton..... Ralph! 


Ralph felkönyökölt. Hálás volt, hogy félbeszakították az 
álmát, mert az autóbusz mindjobban közeledett, s már világosan ki 
lehetett venni..... 

— Mi az, hogy: mert? 

— Maradj csöndben..... és figyelj! 

Ralph óvatosan visszafeküdt, a levelek hangos sóhaja kísérte 
mozdulatait. Odaát Eric nyögött egyet, aztán elhallgatott. 
Pokrócvastagságú sötétség vette őket körül, leszámítva a csillagos 
téglalapot. 

— Semmit sem hallok. 

— Valami mozog odakint. 

Bizsergett a feje. Vére úgy zúgott, hogy minden más zajt 
elnyomott. Aztán elcsöndesedett. 

— Még mindig nem hallok semmit sem. 

— Figyelj! Sokáig figyelj! 

Világosan, nyomatékosan, mindössze egy méterrel a kunyhó 
háta mögül egy ág recsegése hallatszott. Ralph fülében újra zúgni 
kezdett a vér, eszméletében zavaros képek kergették egymást. 
Rémképeinek valamilyen egyvelege ólálkodott most a kunyhó mögött. 
Röfi feje a vállához nyomakodott, érezte kezének görcsös szorítását. 

— Ralph! Ralph! 

— Hallgass és figyelj! 

Ralph kétségbeesésében azt kérte istentől, hogy az állat 
elégedjék meg valamelyik aprósággal. Egy szörnyű hang suttogott 


odakint. 

— Röfi..... RÖfi..... 

— Itt van! — dadogta Röfi. — Tehát mégiscsak valóság. 
Ralphba kapaszkodott, a lélegzete elállt rémületében. 

— Röfi, gyere ki! Te kellesz nekem, Röfi! Ralph szája Röfi 
füléhez nyomult. 

— Ne szólj egy szót se! 

— Röfi!..... Hol vagy, Röfi? 

Valami nekiütközött a kunyhó hátsó falának. Röfi egy 
pillanatig csöndben maradt, aztán elkapta az asztmarohama. Háta 
ívben kifeszült, lábával lezuhant a levelek közé. Ralph elgurult mellőle. 

Dühös morgás hallatszott a kunyhó bejárata felől, eleven 
testek puffanása, dobbanása. Valami belebotlott Ralphba, a sarok, 
amelyben Röfi feküdt, morgások, puffanások és repülő végtagok 
zuhanásának bonyolult szövevényévé vált. Ralph öklével maga elé 
vágott; aztán úgy tetszett neki, mintha legalább egy tucat test 
tekeredne köréje, egymás fölött forogva verték, harapták, karmolták 
egymást. Ide-oda rángatták, emberi ujjakat érzett a szájában, beléjük 
harapott. Egy ököl visszahúzódott, s mint egy dugattyú, újra 
előrevágódott; egy pillanatra az egész kunyhót mintha vakító fény 
töltené be. Átvergődött egy vonagló test fölött, forró lélegzet csapta 
meg az arcát. Ütni kezdte a teste alatt lélegző szájat, kalapácsként 
használva öklét, s ahogy érezte, hogy keze alatt síkos-nedvessé válik 
az arc, egyre szenvedélyesebben és hisztérikusabban verte. Ekkor egy 
térd csapódott fel alulról a lába közé, oldalt bukott, most már csak a 
saját fájdalmával volt elfoglalva, a verekedés átvonult fölötte. Aztán a 
kunyhó visszavonhatatlanul összedűlt fölötte; a névtelen emberi 
alakok verekedve kimenekültek a romok közül, a szabadba, eltűntek a 
sötétben, s már újra hallani lehetett Röfi zihálását és az apróságok 
visongását. 

Ralph reszkető hangon elkiáltotta magát: 

— Apróságok, eriggyetek aludni! A másik csoporttal 
verekedtünk. Aludjatok most! 


Samseric melléje lépett, rámeredt. 

— Ti ketten megvagytok? 

— Megvagyunk..... 

—..... fejbe vertek..... 

— Engem is — mondta Ralph. — Röfi megvan? Kihúzták Röfit a 
romok közül, s egy fának támasztották. 

Hűvös éjszaka volt, közvetlen veszély már nem fenyegetett. 
Röfi is már megkönnyebbülten lélegzett. 

— Megsebesültél, Röfi? 

— Megjárja. 

— Jack és a vadászai jártak itt — mondta Ralph keserűen. — 
Hogy miért nem tudnak békén hagyni bennünket? 

— Megemlegetik ezt — mondta Sam. De a tisztesség 
felülkerekedett benne. — Te jól helybenhagytad őket, Ralph. Én ott a 
sarokban belegabalyodtam valamibe..... 

— Az egyiket jól elláttam — mondta Ralph. -— Szétlapítottam. 
Nem egyhamar fog visszajönni, hogy újra megverekedjék velünk. 

— Én is elláttam a bajukat — mondta Eric. — Arra ébredtem, 
hogy valaki az arcomba bokszol. Jó véres lehet az arcom, azt hiszem. 
De a végén csak kicsináltam. 

— Hogyan? 

— A térdemmel — mondta Eric egyszerűen, büszkén. 
Felemeltem a térdemet, s a tojásainak vágtam. Hallottad volna, hogy 
üvöltött. Ez sem fog egyhamar visszajönni. Végeredményben nem is 
dolgoztunk olyan rosszul. 

Ralph hirtelen összerezzent; de aztán meghallotta, hogy Eric 
a száját tapogatja. 

— Mi a baj? 

— Meglazult az egyik fogam. Röfi felhúzta a lábát. 

— Rendben vagy, Röfi? 

— Azt hittem, hogy a kagylóért jöttek. 

Ralph leügetett a halvány homokpartra, s felugrott a 
mólóra. A kagyló még ott csillogott a vezér helye mellett. Néhány 


pillanatig elnézte, aztán visszament Röfihez. 

— A kagyló megvan. 

— Tudom. Nem a kagylóért jöttek. Valami egészen másért. 
Ralph..... mihez fogok most kezdeni? 

A távolban, a part hajlatán túl, három kis alak futott a 
sziklavár felé. Elkerülték az erdőt, a víz mentén haladtak. Időnként 
halkan énekeltek, olykor a mozgó, foszforeszkáló csík mentén 
cigánykereket hánytak. A főnök vezette őket, a diadaltól ujjongva. 
Most tényleg főnök volt: vadul döfködte a levegőt lándzsájával, bal 
kezében Röfi összetört szemüvegét himbálta. 


TIZENEGYEDIK FEJEZET 
A SZIKLAVÁR 


A rövid ideig tartó hideg hajnalban a négy fiú összegyűlt a 
nagy fekete folt körül, ahol az este a tűz égett. Ralph térden állva 
teljes erejéből fújni kezdte az üszköt, de csak szürke, pehelyszerű 
hamu röppent fel lehelete nyomán, szikra nem szállt ki belőle. Az 
ikrek aggódva nézték, Röfi kifejezéstelen arccal várakozott vaksága 
fénylő fala mögött. Ralph addig fújta, amíg fülében zúgni nem kezdett 
a vér, de ekkor a virradat első szellője átvette munkáját, s a szemébe 
szórta a hamut. Hátraugrott, elkáromkodta magát, s kidörzsölte 
szeméből a könnyeket. 

— Ezzel semmire sem megyünk. 

Eric az arcára kérgesedéit alvadt vér mögül lenézett rá. Röfi 
is arrafelé fordította arcát, amerre Ralphot sejtette. 

— Persze hogy nem megyünk semmire, Ralph. Nem lesz 
többé tűzünk. 

Ralph előretolta arcát, úgyhogy már csak néhány hüvelyk 
választotta el Röfiétől. 

— Látsz engem? 

— Ügy-ahogy. 

Ralph dagadt arcának leffentyűje fölött behunyta szemét. 

— Elvették a tüzünket! 

A dühtől éles lett a hangja. — Ellopták. 

— Ez az — mondta Röfi. — Engem meg megvakítottak. Hát ez 
volna Jack Merridew. Hívj össze gyűlést, Ralph, el kell döntenünk, 
hogy mitévők legyünk. 

— Gyűlést négyünknek? 

— Hát ha nem vagyunk többen!..... Sam, hadd támaszkodjam 
rád! 

Elindultak a móló felé. 


— Fújd meg a kagylót! — mondta Röfi. — Fújd meg, amilyen 
erősen csak tudod! 

Visszhang verte fel az erdőt, madarak szálltak fel a fák 
tetejére, rikoltoztak, ugyanúgy, mint időtlen időkkel azelőtt: az első 
reggel. A part mind a két irányban néptelen volt. Néhány apróság jött 
elő a kunyhókból. Ralph leült a simára koptatott tönkre, a három fiú 
megállt előtte. Bólintott, Samseric leült a jobbján, Röfi átvette a 
kagylót. Óvatosan fogta meg a csillogó holmit, s vaksi szemével 
Ralphra hunyorgott. 

— Kezdd el! 

— Azért vettem át a kagylót, hogy a következőket mondjam 
el. Most vak vagyok, s vissza kell kapnom a szemüvegemet. Szörnyű 
dolgok történtek ezen a szigeten. A vezérválasztásnál rád szavaztam, 
Ralph. Te vagy az egyetlen ember, aki végeztél valamit itt, a szigeten. 
Tehát beszélj most, s mondd meg, hogy..... különben..... 

Szipákolva elhallgatott, majd leült, s visszaadta a kagylót 
Ralphnak. 

— Tüzet kellene rakni, közönséges tüzet — mondta ez —, az 
ember azt hinné, hogy azt könnyűszerrel nyélbe tudjuk ütni, nem 
igaz? Füstöt fejleszteni, hogy észrevegyenek bennünket. Mert hát mi 
nem vagyunk vadak, igaz? De e pillanatban nincs füstünk. Pedig 
megtörténhetik, hogy hajók mennek el a sziget mellett. Emlékeztek 
arra, ugye, hogy egyszer vadászni mentünk, s azalatt kialudt a tűz, s 
egy hajó ment el a sziget mellett? S most mégis mindenki azt gondolja 
róla, hogy ő az igazi vezér. Aztán pedig..... aztán pedig az történt..... 
úgy van, az is az ő hibája, mert ha ő nincs, akkor az sohasem történik 
meg. Most pedig Röfi nem lát, mert ellopták a szemüvegét. — Ralph 
hangja itt felcsattant. — A sötétben idelopóztak, és ellopták a tüzet, 
ami a miénk. Ügy van, ellopták. Pedig szívesen adtunk volna nekik, ha 
kérnek, de ellopták, s most nincs sem tűz, sem füst, s nem 
szabadítanak meg innen bennünket. Érti, ugye, mindenki, hogy mire 
gondolok. Adtunk volna nekik tüzet, de ők inkább loptak. Most 


Sután elhallgatott, agyában újra lezuhant a redőny. Röfi a 
kagyló felé nyújtotta kezét. 

— De most mihez fogsz kezdeni, Ralph? — kérdezte. Mert 
határozni kell, nemcsak beszélni. Szükségem van a szemüvegemre. 

— Most próbálom kigondolni, mit tegyünk. Tegyük fel, hogy 
odamennénk hozzájuk, megmosakodva, megfésülködve, ahogy 
azelőtt szoktunk..... mert hisz elvégre nem vagyunk vadak, s arról van 
szó..... s az nem gyerekjáték..... hogy megmentsenek bennünket..... 

Kinyitotta bedagadt szemét, az ikrekre nézett. 

— Ha egy kicsit rendbe tesszük magunkat, s odamegyünk..... 

— Lándzsákkal felszerelve — mondta Sam. — Még Röfi is 
vigyen lándzsát..... 

—..... mert hátha szükség lesz rá. 

— Nem nálad van a kagyló! Röfi felemelte a kagylót. 

— Ti vihettek lándzsát, én nem viszek. Mi haszna lenne? 
Engem vezetni kell, mint egy kutyát..... Hát csak nevessetek..... 
nevessetek! Vannak a szigeten néhányan, akik mindenen nevetnek. 
Pedig történt itt egy és más, aminek a felnőttek nem örülnének. A kis 
Simont megölték. Aztán hol van az a srác, akinek anyajegy volt az 
arcán? Senki sem látta, amióta ide kerültünk. 

— Röfi, hagyd abba egy percre! 

— Nálam van a kagyló. S én megkeresem azt a Jack 
Merridew-t, s megmondom neki a magamét. 

— Te húzod a rövidebbet. 

— Mit tehet velem még azonfelül, amit már tett? Én majd 
megmondom neki kereken!..... Magammal viszem a kagylót, Ralph..... 
Hadd lássa, hogy van valami, amit még nem tudott elvenni tőlünk. 

Rövid szünetet tartott, szemügyre vette a körülötte hallgató, 
elmosódott arcokat. A régi gyűlések fűbe taposott félköre figyelmesen 
hallgatta. 

— Ezzel a kagylóval a két kezemben megyek majd hozzá. 
Erősebb vagy nálam, mondom majd neki, s nincs asztmád. A szemed 
is jó, mondom majd neki, mind a kettővel jól láts?. Én azonban nem 


könyörgöm vissza a szemüvegemet, nem kérek tőled szívességet. Nem 
kérlek arra, mondom majd neki, hogy jó cimbora légy, nem félek attól, 
hogy erősebb vagy nálam, mert én csak az igazságot akarom. 

Add vissza a szemüvegemet, mondom majd neki, mert ez 
kötelességed. 

Röfi elvörösödött, egész testében reszketett. Sietve 
visszalökte Ralph kezébe a kagylót, mintha mielőbb meg akarna 
szabadulni tőle, és kitörülte szeméből a könnyeket. Szelíd, zöld 
fényben fürdött a négy fiú arca, a törékeny kagyló fehéren csillogva 
feküdt Ralph lábánál. Egy könnycsepp, amely elkerülte Röfi kezét, 
csillagként fénylett a kagyló finom hajlatán. 

Ralph kihúzta a derekát, hátrasimította haját. 

— Rendben van. Ügy értem, próbáljuk meg, ha kedved van 
rá. Veled tartunk. 

— De ő ki lesz festve — mondta Sam félénken. — Tudod, hogy 


—..... semmibe sem vesz majd bennünket..... 

—..... s ha feldühödik..... 

Ralph homlokát ráncolva Samre nézett. Homályosan 
emlékezett valamire, amit Simon mondott neki egyszer a sziklák 
mellett. 

— Ostoba vagyl!..... No induljunk! — tette hozzá gyorsan. Röfi 
felé nyújtotta a kagylót; ez elpirult büszkeségében. 

— Te vidd! 

— Ha majd sor kerül rá, akkor viszem..... 

Szavakat keresett, amelyekkel kifejezhetné, mennyire 
elszánt, bármi történjék is, vállalja, amit rábíztak. 

— Nem bánom..... boldog leszek, hogy vihetem, de hát 
engem vezetni kell..... 

Ralph visszatette a kagylót a kifényesedett rönkre. 

— Együnk előbb! — mondta. — Aztán nekikészülünk. 
Elindultak a kifosztott gyümölcsfák felé. Röfi számára a többiek 
szedtek gyümölcsöt, de egyet-egyet ő is kitapogatott a fán. Evés 


közben Ralph az elkövetkező délutánon elmélkedett. 

— Úgy menjünk..... olyanok legyünk, amilyenek régen 
voltunk! Megmosakszunk..... 

Sam lenyelte, ami a szájában volt. 

— De hiszen mindennap fürdünk - tiltakozott. 

Ralph végigmérte az előtte álló három, elmondhatatlanul 
piszkos gyereket, s nagyot sóhajtott. 

— Meg kellene fésülködnünk! De már túl hosszú a hajunk! 

— A harisnyám a kunyhóban van — mondta Eric —, fejünkre 
húzhatnánk, mint egy sapkát..... 

— Talán találunk valamit, amivel hátra lehetne kötni a 
hajunkat — mondta Röfi. 

— Mint a lányoknak! 

— Azt nem! 

— Hát akkor menjünk úgy, ahogy vagyunk — mondta Ralph. — 
Ők sem különbek. 

Eric tiltakozva felemelte kezét. 

— De ők ki vannak festve. Márpedig az..... 

A többiek bólogattak. Nagyon is jól értették már, hogy a 
leplező maszk mennyire szabadjára engedi az emberi természetben 
lappangó vadságot. 

— Hát mi nem festjük ki magunkat — mondta Ralph -, mert 
mi nem vagyunk vadak. 

Samseric összenézett. 

— De azért..... 

Ralph most már kiabált. 

— Nem festjük ki magunkat! Emlékezni próbált. 

— Füst — mondta —, a füst mindennél fontosabb. Indulatosan 
az ikrek felé fordult. 

— Azt mondom, hogy füstöt kell teremtenünk. Füstöt, 
értitek? 

Csönd lett, csak a méhek több szólamú zöngicsélése 
hallatszott. Egy idő múlva Röfi megszólalt. 


— Persze hogy fontos a füst — mondta jóindulatúan. Mert a 
füsttel jelt adhatunk, s ha nincs füst, akkor nem találnak ránk. 

— Azt én is tudom! - kiáltotta Ralph. Levette karját Röfi 
válláról. — Azt akarod talán értésemre adni, hogy..... 

— Csak elismételtem, amit te szoktál mondani - felelte Röfi 
gyorsan. — Azt hittem, hogy pillanatnyilag..... 

— Nem felejtettem el — mondta Ralph hangosan. — Mindig is 
tudtam, egy pillanatra sem felejtettem el. 

Röfi engesztelőn bólintott. 

— Te vagy a vezér, Ralph — mondta. — Te mindenre emlékszel. 

— Nem is felejtettem el. 

— Persze hogy nem felejtetted el. 

Az ikrek oly kíváncsian vizsgálgatták Ralphot, mintha most 
látták volna először életükben. 

Hadirendben vonultak a parton. Elöl Ralph menetelt kissé 
sántikálva, lándzsájával a vállán. Bedagadt szeme előtt, a hőség rezgő 
páráján és homlokába lógó haján át, bizonytalan körvonalakkal tűntek 
fel a tárgyak a csillogó homok fölött. Mögötte az ikrek jöttek, egy 
kissé elszontyolodva ezúttal, de tele olthatatlan életerővel. Szótlanul 
taposták a homokot, maguk mögött húzva lándzsájuk vastagabb 
végét, mert Röfi felfedezte, hogy ha lefelé nézve fáradt szemét 
megoltalmazza a nap elől, ki tudja venni a homok fölött sikló 
mozgásukat. A két lándzsa között járt tehát, kezében gondosan őrizte 
a kagylót, így vonult, zárt rendben a négy fiú a víz mentén, táncoló, 
tányérlapos árnyékukkal a lábuk alatt. A viharnak már semmi nyoma 
nem látszott, a part tisztára volt súrolva, mint egy kés pengéje. Az ég 
és a hegy mérhetetlen távolságban csillogott a hőségben, a 
zátonyokat magasra emelte a délibáb, ezüst medencében lebegtek 
félúton a mennybolt felé. 

Már elhagyták azt a helyet is, ahol a törzs táncolt. A 
megszenesedett nyársak még ott feküdtek a sziklán, ahová az eső 
elsodorta őket, de a víz mentén a homok már újra sima volt. Szótlanul 
haladtak el mellettük. Kétség sem férhetett hozzá, hogy a törzs 


visszavonult a sziklavárba, s amikor megpillantották, mind a négyen 
egyszerre megálltak. A sziget legsűrűbb dzsungelje, egymásba fonódó 
zöld és fekete fatörzsek áthatolhatatlan tömege kísérte őket bal kéz 
felől, előttük magas fű hullámzott. Ralph továbbment. 

Elért a letaposott gyepszőnyeghez, ahol valamennyien 
letáboroztak, amikor először járt itt felfedező útján. Itt kezdődött a 
földnyelv, a keskeny párkányzat a sziklák alatt, amelyeken a vörös 
kőszirtek emelkedtek. 

Sam megérintette karját. 

— Füst! 

A szikla túloldalán vékony füstcsíik emelkedett az ég felé. 

— Valami tűz..... de nem hiszem..... 

Ralph hátrafordult. — Miért bujkálnánk? Áthaladt a magas 
füvön a kis nyílt térség felé, amely a földnyelv előtt terült el. 

— Ti ketten maradjatok leghátul! Én megyek elöl, Röfi egy 
lépéssel mögöttem. A lándzsákat készenlétben! 

Röfi aggodalmasan nézegette a csillogó fátylat, amely közte 
és a világ között volt kifeszítve. 

— Biztonságos út ez? Nincsenek itt sziklák? Hallom a tengert. 

— Maradj szorosan mögöttem! 

Ralph rátért a földnyelvre. Megrúgott egy követ, ez lezuhant 
a vízbe. Aztán a tenger hirtelen visszahúzódott, s egy hínárral benőtt, 
vörös sziklalapot fedett fel, negyvenlábnyira Ralph bal lába alatt. 

— Biztonságban vagyok? — nyöszörögte Röfi. — Szörnyen 
érzem magam. 

Magasan a fejük fölött, a vörös kőszirtek közül hirtelen 
ordítás hallatszott, rögtön utána egy harci kiáltás utánzata, amelyre 
egy tucat hang felelt a sziklák felől. 

— Add ide a kagylót, s maradj állva! 

— Állj! Ki az? 

Ralph hátrahajtotta fejét, s Roger sötét arcát pillantotta meg 
a magasban. 

— Láthatod, hogy ki vagyok - kiáltotta vissza. — Hagyd abba 


ezt az ostobaságot! 

Szájához emelte a kagylót, belefújt. Felismerhetetlen, 
festett maszkjukkal a törzs tagjai egymás után feltűntek a sziklatető 
szélén, magasan a földnyelv fölött. Lándzsáikat is magukkal hozták, 
felkészülve arra, hogy megvédik a bejáratot. Ralph tovább fújt a 
kagylóba, mit sem törődve Röfi félelmével. 

Roger kiáltott. 

— Te vigyázz!..... hallod! 

Ralph levette szájáról a kagylót, s megvárta amíg újra 
levegőhöz nem jut. Lihegve beszélt, de érthetőn. 

—..... gyűlést hívok össze. 

A vademberek, szemmel tartva a földnyelvet, sugdosódni 
kezdtek, de egyikük sem mozdult. Ralph két lépést tett előre. Egy 
könyörgő hang hallatszott a háta mögött. 

— Ralph, ne hagyj el! 

— Térdelj le a földre — mondta Ralph hátrafelé -—, s várd meg, 
amíg vissza nem jövök! 

A földnyelv közepén állt, merőn nézte a vadakat, akik 
maszkjuk védelme alatt felszabadultan hátrakötötték a hajukat, és 
szemmel láthatóan jobban érezték magukat, mint ő. Ralph 
elhatározta, hogy később ő is hátraköti a haját. Legszívesebben azt 
mondta volna nekik, hogy várjanak, s azon nyomban rendbe tette 
volna a haját; de hát ez lehetetlen volt. A vadak gúnyosan vigyorogtak 
feléje, egyik a lándzsájával hadonászott. Roger levette kezét az 
emelőrúdról, s előrehajolt, megnézni, mi történik lent. A földnyelven 
álló csoport saját árnyéka medencéjében állt, csak borzas fejük 
látszott ki belőle. Röfi leguggolt, háta formátlan volt, mint egy zsák. 

— Gyűlést hívok össze. Csönd. 

Roger felszedett egy kis követ, s az ikrek lába közé hajította, 
vigyázva, hogy el ne találja őket. A két gyerek összerázkódott, Sam 
majdhogy el nem vágódott. Roger érezni kezdte testében a hatalom 
lüktetését. 

Ralph újra megszólalt. 


— Gyűlést hívok össze. 

Végignézett a vadakon. — Hol van Jack? Odafent a vadak 
mocorogni kezdtek, tanakodtak. Egy maszk mögül Róbert hangja szólt 
le Ralphhoz. 

— Vadászaton van. S azt mondta, hogy ne engedjünk be 
téged. 

— A tűz végett jöttem — mondta Ralph -—, és Röfi szemüvege 
végett. 

Feje fölött a csoport megmozdult, nevetés szitáit le a 
magasból, könnyű, izgatott nevetés, amely visszhangot vert a magas 
sziklák között. 

Egy hang hallatszott Ralph háta mögött. 

— Te mit keresel itt? 

Az ikrek egy ugrással Ralph elé kerültek, közvetlenül a 
bejárat elé. Ralph gyorsan hátrafordult. Vörös hajáról, tartásáról 
könnyen fel lehetett ismerni Jacket, aki az erdő felől ért mögéjük. 
Kétoldalt egy-egy vadász guggolt mellette, s mind a hármuknak 
zöldesfeketére volt mázolva az arca. 

Mögöttük egy malac fejetlen, nagy hasú teteme feküdt a 
füvön, ott, ahová leejtették. Röfi siránkozó hangja: 

— Ralph, ne hagyj el! 

Nevetséges-görcsösen ölelgette a sziklát, szorosan 
hozzápréselődve, negyven lábbal a szortyogó tenger fölött. A vadak 
kuncogása hangos, gúnyos röhögésbe csapott át. 

Jack hangja túlharsogta a lármát. 

— Menj innen, Ralph! Maradj a sziget másik végén, az a tiéd! 
Ez a vége az enyém, ezek az én embereim. Hagyj nekünk békét. 

A röhögés elállt. 

— Miért csaptad meg Röfi szemüvegét? — mondta Ralph 
lihegve. — Azt vissza kell adnod! 

— Vissza kell adnom? Ki mondja? Ralphot elragadta az 
indulat. 

— Én. Vezérnek választottatok. Nem hallottad a kagylót? 


Piszkos dolgot csináltatok..... pedig adtunk volna tüzet, ha kértek..... 

A vér a fejébe szállt, bedagadt szeme lüktetni kezdett. 

— Kaphattál volna tüzet, amikor akarsz. De te nem kértél, 
hanem belopakodtál, mint egy tolvaj, a kunyhónkba, s elloptad Röfi 
szemüvegét. 

— Ismételd meg! 

— Tolvaj! Tolvaj! Röfi sikoltott: 

— Ralph, vigyázz rám! 

Jack előreugrott, és lándzsájával ellenfele felé döfött. Ralph 
a támadó karjának helyzetéből kiszámította a döf és irányát, 
lándzsájának agyával elhárította a szúrást, aztán villámgyorsan 
megfordította fegyverét, s egy fájdalmas ütést mért Jack fülére. 
Szemtől szemben álltak most, vadul lihegve, lökdösődve, egymás 
szemébe meredve. 

— Ki a tolvaj? 

— Te! 

Jack hátraugrott, és lándzsájával Ralphra sújtott. Mintegy 
közös megegyezéssel most kardként használták dorongjaikat, 
kölcsönösen visszarettenve a fegyver gyilkos hegyétől. Az ütés Ralph 
lándzsáját érte, lecsúszott róla, ujjaira zuhant. Aztán újra szétváltak, 
helyet cserélve; most Jack állt háttal a sziklavárnak, s Ralph került 
kívül, a földnyelv sziget felé eső részére. 

Mindketten erősen lihegtek. 

— No gyere..... 


Mindketten újra vadul előreszaladtak, de óvakodva attól, 
hogy egymás testközelébe érjenek. 
— Gyere csak, majd meglátod, mit kapsz..... 


Röfi a földet markolászva azon mesterkedett, hogy magára 
vonja Ralph figyelmét. Ralph hátralépett, és szemmel tartva Jacket, 
lehajolt. 

— Ralph..... ne felejtsd el, hogy miért jöttünk!..... A tűz!. A 


szemüvegem! 

Ralph .bólintott. Ellazította harcra kész izmait, lándzsáját a 
földnek támasztva kiegyenesedett. Jack maszkja mögül 
kifürkészhetetlen arccal figyelt. Ralph felnézett a kőszirtek felé, majd 
szemügyre vette a vadak csoportját. 

— Ide figyeljetek! A következő mondanivalóm van. Először is 
vissza kell adnotok Röfi szemüvegét, mert szemüveg nélkül nem lát. 
Ez nem tisztességes játék..... 

A kifestett vadak újra kuncogni kezdtek, s Ralph agyának 
kerekei hirtelen elakadtak. Hátrasimította haját, s az előtte álló 
zöldesfekete maszkra bámult, azon tűnődve, hogy Jacknek milyen is 
valójában az arca. 

Röfi suttogott. 

— A tűz! 

— Igen!..... A tűzről is akarok beszélni. Elismétlem azt, amit 
azóta hajtogatok, amióta ide kerültünk..... 

Kinyújtott lándzsájával a vadak felé mutatott. 

— Egyetlen reményünk a szabadulásra, ha ébren tartjuk a 
tüzet..... legalábbis addig, amíg világos van..... hogy egy hajón 
észreveszik a füstöt, ide jönnek és megmentenek bennünket. De ha 
füst nincs, meg kell várnunk, míg véletlenül vetődik ide egy hajó..... 
Lehet, hogy évekig kell várnunk..... amíg meg nem öregszünk..... 

A vadak valószerűtlen, ezüstösen rezgő nevetése szétterjedt 
a levegőben, majd visszhangszerűen elhalt. Ralphot elfogta a düh, 
hangja felcsattant. 

— Hát nem értitek, ti kifestett pojácák?..... Sam, Eric, Röfi 
meg én..... mi négyen nem bírjuk ellátni a tüzet. Megpróbáltuk, de 
nem megy. Nektek meg csak a játékon meg a vadászaton jár az 
eszetek..... 

A hátuk mögött felszálló vékony füstcsóvára mutatott, 
amely szétoszlott a gyöngyszínű levegőben. 

— Oda nézzetek! Miféle jelzőtűz ez? Nem jelzőtűz, hanem 
főzésre való. Most majd esztek, s utána még annyi füst sem lesz. Nem 


értitek? Lehet, hogy épp most jár odakint egy hajó..... 

Elhallgatott. A csönd és a bejárat körül csoportosuló 
maszkok személytelensége megfélemlítette. A főnök kinyitotta 
rózsaszínű száját, és Samsericre mutatott, akik közte és a törzse között 
álltak. 

— Ti ketten meg menjetek vissza! 

Senki sem felelt. A meghökkent ikrek egymásra néztek, míg 
Röfi, akit megnyugtatott a pillanatnyi fegyverszünet, óvatosan 
feltápászkodott a földről. Jack még egy pillantást vetett Ralphra, majd 
az ikrekre nézett. 

— Fogjátok le őket! 

Senki sem mozdult. Jack feldühödött. 

— Fogjátok le őket, ha mondom! - kiáltotta ingerülten. A 
kifestett csapat ideges-ügyetlenül körülvette Samsericet. 

Újra felhangzott az ezüstös nevetés. 

Samseric a civilizáció nevében hevesen tiltakozott. 


—..... szavamra mondom..... Elvették a lándzsáikat. 

— Kötözzétek meg őket! 

Ralph egy reménytelen kiáltással szembefordult a feketezöld 
maszkkal. 

— Jack! 

— Gyerünk! Kötözzétek meg őket! 

Most már a kifestett csapat megérezte, hogy Samseric egy 
más világhoz tartozik, megérezte, hogy a kezében van a hatalom. 
Izgatottan, durván fellökték a két gyereket. Jack esze gyorsan 
dolgozott: tudta, Ralph meg fogja kísérelni, hogy kiszabadítsa a két 
fiút. Zúgó kört írt le dorongjával, Ralph épp csak hogy ki tudta kerülni 
az ütést. Mögöttük az ikrek és a törzs egyetlen meg-megvonagló, 
kiáltozó tömeggé keveredtek össze. Röfi újra lekuporodott. Az ikrek 
most már a földön hevertek, csodálkozva néztek maguk elé, a vadak 
körülállták őket. Jack visszafordult Ralph felé. 

— Látod? - sziszegte a foga közt. — Azt teszik, amit akarok. 


Újra csönd lett. Az ikrek tapasztalatlan kezek bogozta 
kötelékeikben hevertek, a törzs kíváncsian leste Ralphot, hogy most 
mit fog tenni. Ralph szőke haja rojtjain át megszámlálta a vadakat, 
aztán gyors tekintetet vetett a hasznavehetetlen füstcsóvára. 

Elragadta az indulat. 

— Te állat — ordította —, te disznó, te rohadt, büdös tolvaj! 

Támadásra indult. 

Jack tudta, hogy ez a döntő pillanat, ő is nekifutott. 
Csattanva egymásnak ütköztek, majd rögtön szétváltak. Jack öklével 
lesújtott Ralphra, az ütés ellenfele fülét érte. Ralbh gyomron vágta 
Jacket, ez felnyögött. Aztán lihegve, dühösen egymásra meredtek, 
egymás vadságától megfélemlítve. Ekkor hallották meg mind a ketten 
a párviadaluk hátterében felhangzó egyenletes zúgást: a törzs vad 
rikoltozással buzdította, éljenezte őket. 

Röfi hangja eljutott Ralph fülébe. 

— Szeretnék beszélni! 

A viadal felkavarta porban állt, de amikor a vadak 
észrevették szándékát, a vad éljenzés gúnyos hurrogásba csapott át. 

Röfi feltartotta a kagylót, a hurrogás egy pillanatra elhalkult, 
aztán újabb erőre kapott. 

— Nálam van a kagyló! Kiabálva elismételte: 

— Mondom, hogy nálam van a kagyló! 

Meglepő csönd támadt; a törzs szemmel láthatóan 
kíváncsian várta, miféle szórakoztató badarságokat fog hallani. 

Csönd. Szünet. De a csöndben, közvetlenül Ralph füle 
mellett különös hangok. Fél füllel odafigyel, megismétlődnek: egy-egy 
halk füttyszerű hang. Kövek zuhannak: Roger dobálja őket, fél kezével 
az emelőrúdra támaszkodva. Lent a mélységben Ralphból csak egy 
üstöknyi hajat lát, Röfiből egy kidudorodó hasat. 

— Hát a következőt akarom mondani. Ügy viselkedtek, mint 
a gyerekek. 

Újra felhangzott a hurrogás, majd újra elhalt, amikor Röfi 
ismét felemelte a fehér varázskagylót. 


— Mi jobb: kifestett, ostoba vadakat játszani, vagy 
értelmesnek lenni, mint Ralph? 

A vadak között nagy zaj támadt, de Röfi túlkiáltotta. 

— Mi jobb: a törvények szerint élni békés egyetértésben, 
vagy vadászni és ölni? 

Újabb zaj s egy zuhanó kő koppanása. Ralph is felemelte 
hangját. 

— Mi jobb: a törvény és a szabadulás, vagy a vadászat és a 
felfordulás? 

Most már Jack is rikoltozni kezdett, s Ralph szavai elvesztek 
a zajban. Jack az emberei közé hátrált: tömör, fenyegetőző fal állt 
most Ralph előtt, lándzsáit meresztve. Már lassan kialakult bennük a 
támadás terve, mindjobban érlelődött bennük, rövidesen meg fogják 
tisztítani a földnyelvet. Ralph szemben állt velük, kissé oldalvást, 
lándzsája készenlétben. Röfi mellette, kezében a talizmánnal, a 
törékeny, ragyogó szépség jelképével. A hangok vihara végigsöpört 
rajtuk. Magasan fölöttük, az eszméletlenség féktelenségében Roger 
teljes súlyával az emelőrúdra nehezedett. 

Ralph a nagy szikla zuhanását jóval előbb hallotta meg, 
mintsem megláthatta volna. Elsőnek két talpa közvetítette a föld 
megrázkódtatását, dobhártyája a kőszirt tetejéről lehasadó kövek 
recsegését. Aztán az iszonyú vörös sziklatömeg átzuhant a 
földnyelven, Ralph hasra vetette magát, s a törzs fülsiketítőn 
üvöltözött. 

A szikla rettenetes ütést mért Röfire, állától térdéig; a kagyló 
ezer szilánkra robbant, megsemmisült. Röfi egy szót sem szólt, még 
nyögésre sem maradt ideje: tengelye körül forogva, felrepült a 
magasba. A szikla kettőt ugrott, majd eltűnt az erdőben. Röfi lezuhant 
a negyvenlábnyi mélységben elterülő vörös sziklazátonyra, hátával 
csattant rá. Koponyája szétnyílt, agyveleje kifröccsent, a vér vörösre 
festette. Keze, lába még egyszer megvonaglott, mint a malacé, miután 
leölték. Aztán a tenger egy nagy lélegzetet szedett, hosszan, lassan, a 
víz fehéren és vörösen felforrt, elárasztotta a sziklát, s mire újra 


visszaszortyogott, Röfi teste eltűnt. 

Ezúttal teljes csönd állt be. Ralph ajka egy szót formált, de 
hang nem jött ki rajta. 

Ekkor Jack hirtelen kiugrott a tömeg közül. 

— Látod? - sivította vadul. — Látod? Ezt kaphatod nálunk! 
Tudom, hogy mit teszek. Nincs többé sereged! Nincs többé kagylód! 

Előrefutott, előrehajolt. 

— Én vagyok a főnök! 

Elszántan, gonoszul, tudva, hogy mit tesz, Ralph felé 
hajította lándzsáját. Hegye ellenfele bordái fölött felszakította a bőrt 
és a húst, aztán lecsúszott testéről, és lezuhant a tengerbe. Ralph 
megtántorodott, fájdalmat nem érzett, de halálos rémület fogta el, a 
törzs pedig főnöke példáját követve, vad rikoltozással megindult 
feléje. Egy másik, görbe lándzsa, amely ferdén szelte át a levegőt, 
közvetlenül Ralph arca előtt sivított el, egy harmadik a magasból 
zuhant le, a sziklatoronyról, ahol Roger állt. Az ikrek hátul, a vadak 
sorfala mögött feküdtek a földön, a személytelen, ördögi maszkok 
elárasztották a földnyelvet. Ralph megfordult, eliramodott. 
Sirályszerű, vad rikoltozás hallatszott a háta mögött. Ismeretlen 
ösztöneire hallgatva, ide-oda cikázott a nyílt terepen, a lándzsák 
elkerülték. Aztán megpillantotta maga előtt az anyakoca fejetlen 
testét, átugrotta. Zörgő ágak és levelek között tört utat magának, az 
erdő elnyelte. 

A malac teteménél a főnök megállt, hátrafordult, és 
felemelte kezét. 

— Vissza! Vissza a sziklavárhoz! 

A vadak hangosan zajongva visszatértek a földnyelvre, ahol 
Roger csatlakozott hozzájuk. A főnök dühösen rátámadt: 

— Miért nem vagy az őrhelyeden? Roger komoran 
szembenézett vele. 

— Épp most jöttem le..... 

A hóhér rémületes légköre fogta körül. Jack nem felelt, a 
földön fekvő Samsericre nézett. 


— Csatlakozni fogtok a törzshöz! 

— Engedj el innét..... 

E éslés meg engem is! 

A főnök felkapott egyet a kevés megmaradt lándzsák közül, 
s oldalba döfte vele Samet. 

— Hogy érted ezt, mi? — kérdezte vadul. — Az meg mit 
jelentsen, hogy fegyveresen jöttetek ide hozzám? S hogy nem akartok 
csatlakozni a törzsömhöz? 

Ütemesen döfködte Samet. Ez ordítani kezdett. 

— Nem ez a módja, hogy..... 

Roger megkerülte a főnököt, oly szorosan ment el mellette, 
majdhogy el nem lökte a vállával. Az ordítás abbamaradt, Samseric 
iszonyodva, csöndesen bámult a magasba. Roger úgy közeledett 
feléjük, mint egy iszonyatos, személytelen hatalom megtestesülése. 


TIZENKETTEDIK FEJEZET 
VADÁSZKIÁLTÁS 


Ralph rejtekhelyén feküdt, sebeit vizsgálgatva. Jobb oldali 
bordái fölött tenyérnyi nagyságban lehorzsolódott a bőr, a lándzsa 
döfése nyomán dagadt, véres seb vöröslött. A haja csupa szenny, 
vastag fürtjei egymásba csavarodtak, mint a kúszónövény indái. 
Menekülése során az erdőben a tövisek összevissza karcolták testét, 
letépték róla a bőrt. Már pihenése első perceiben, mire tüdeje újra 
megnyugodott, megállapította, hogy sebeit egyelőre nem moshatja 
ki: hogy hallaná meg az üldöző meztelen lábak surranását, ha a vízben 
lubickol? Mint ahogy egyébként sem lenne biztonságban a kis folyó 
mentén vagy a nyílt tengerparton. 

Figyelt. Nem került messzire a sziklavártól, első ijedelmében 
úgy rémlett neki, hogy hallja az üldözők közeledő lármáját. Holott a 
vadászok valójában a dzsungelnek épp csak a pereméig merészkedtek 
el, nyilván elhajított lándzsáikat keresgélve, s hamarosan 
visszarohantak a napsütötte sziklákhoz, mintha a levelek alatt 
lappangó sötétség inukba kergette volna a bátorságot. Ralph egy 
villanásnyi időre meg is pillantotta az egyiket, barna, fekete és vörös 
sávjaival testén; Bilit vélte benne felismerni. De valójában nem Bili 
volt, gondolta később. Egy vadember volt, akinek képe nem állt össze 
Bili egykori nadrágos, inges emlékképével. 

A délután lassanként vége felé közeledett, a napfény kerek 
foltjai átsuhantak a zöld pálmaleveleken és a barna rostos 
fatörzseken, de a szikla mögül semmilyen hang sem hallatszott. Ralph 
egy idő múlva négykézláb átfurakodott az egymásba csavarodott 
páfránytömegen, s kikúszott annak az áthatolhatatlan dzsungelnek a 
pereméig, amely a földnyelvvel szemben húzódott a szárazföldön. 
Végtelen óvatossággal kileselkedett az ágak közül: szemben vele, a 
sziklatorony tetején Robert állt őrségen. Baljában tartotta lándzsáját, 


egy kavicsot hajigált a levegőbe, s jobbjával újra elkapta. Mögötte 
vastag füstfelhő emelkedett a magasba; Ralph orrlyukai kitágultak, 
szájában összefutott a nyál. A keze fejével megtörülte orrát és száját, s 
megállapította, a nap folyamán először, hogy veszettül éhes. A vadak 
most alighanem körülülik a sülő malacot, s nézik, mint csöpög és ég el 
a zsírja az eleven parázson. Csöndben vannak és figyelnek. 

Egy felismerhetetlen alak tűnt fel Róbert mellett, átnyújtott 
neki valamit, majd megfordult, és visszament a szikla mögé. Róbert 
lefektette a lándzsáját maga mellé a földre, aztán mind a két kezét 
felemelve rágni kezdett, így hát elkezdődött a lakoma, s az őrszemnek 
elhozták a részét. 

Ralph úgy látta, hogy egy időre most biztonságban van. A 
gyümölcsfák felé vette útját; még ez a sovány táplálék is vonzotta, bár 
keserű szájízzel idézte fel az ünnepi lakomát odaát. Ünnepi lakoma 
ma..... És holnap.....? 

Abban reménykedett, nem sok meggyőződéssel ugyan, 
hogy talán békén hagyják..... talán beérik azzal, hogy száműzik 
közösségükből. De ösztönös tudása ellenállt minden okoskodásnak. A 
széttört kagyló, Röfi és Simon halála árnyként lebegett a sziget fölött. 
A kifestett vadak egyre messzebb merészkednek. S az a 
megfontolatlan kapocs közte és Jack között!..... nem, nem fogja békén 
hagyni, soha ebben az életben! 

Kis fényfoltokkal a testén megállt, megemelve egy ágat, 
minden pillanatban készen arra, hogy elrejtőzzék alatta. A rémület 
görcse rázta, hangosan elkiáltotta magát. 

— Nem igaz! Nem lehetnek olyan gonoszak! Véletlen baleset 
volt! 

Lebukott az ág alá, aztán esetlenül továbbfutott, újra 
megállt, hallgatózott. 

Később elért a kifosztott, tönkretett gyümölcsfaligethez, 
mohón tépett, evett. Két aprósággal is találkozott, s minthogy 
sejtelme sem volt arról, milyen ijesztő külseje van, elcsodálkozott, 
hogy a két gyerek sikoltozni kezd és elfut. 


Miután jóllakott, a part felé indult. A romba dőlt kunyhó 
mellett a nap ferdén tűzött a zöld pálmafákra. Megpillantotta a mólót, 
a fürdőmedencét. Nem tehet most jobbat, mint hogy elfeledkezik 
arról az ólomsúlyról, amely a szívét megülte, s megbízik a józan 
eszükben, nappali egészséges ítéletükben. A törzs most jóllakott, 
újabb kísérletet kell tennie. Egyébként sem állhat itt egész éjszaka az 
elhagyott mólón, a romba dőlt kunyhó mellett. Az alkonyati fény 
megborzongatta, libabőrös lett a háta. Sem tűz, sem füst, sem 
menekülés! Megfordult, és az erdőn át, sántikálva elindult Jack 
birodalma felé. 

A nap rézsútos sugarai már elvesztek a sűrű lombozatban. 
Egy tisztáshoz ért az erdő közepén, melynek sziklás talaján nem nőtt 
növényzet, csak árnyékok töltötték fel medencéjét. Ralph már 
majdnem levetette magát egy fa mögé, amikor a tisztás közepén 
hirtelen egy álló alakot pillantott meg; de már a következő 
másodpercben észrevette, hogy az alak arca fehér csont; a 
disznókoponya vigyorgott rá a karó hegyéről. Lassú léptekkel 
közeledett hozzá, szemmel tartva a koponyát, mely éppoly fehéren 
csillogott, mint nemrég még a kagyló, és most mintha cinikusan az 
arcába röhögne. Egy kíváncsi hangya szorgoskodott egyik 
szemüregében, de egyébként az egész vacak élettelennek látszott. 

Valóban az volt? 

Az izgalom apró borzongásai futkostak a hátán. Két kezével 
felemelte haját, és szembenézett a koponyával, amely körülbelül egy 
szinten volt az arcával. A fogai vicsorogtak, az üres szemgödrök 
nyugodtan, fölényesen állták a fiú tekintetét. 

Mi volt ez? 

A koponya úgy meredt Ralphra, mint aki mindenre tud 
választ, de nem mondja el. A fiút beteges félelem és düh fogta el. 
Vadul rácsapott a szemébe meredő szennyes vacakra, amely ide-oda 
ingott, mint egy játékszer, hátrahajlott, majd visszapattant, az arcába 
vigyorgott. Gyűlölködve rákiáltott, teljes erejéből újra rávágott. Aztán 
felhorzsolt ujjízületeit nyalogatva, nézegette az üres karót, s a földön 


heverő, kettétört koponyát, melynek két fele most kétméternyi 
távolságra húzta szét vigyorát. Kirántotta a reszkető karót a 
repedésből, s lándzsaként maga elé tartotta, szemben a fehér 
csontokkal. Aztán lassan hátrálni kezdett, szemmel tartva a koponyát, 
amely vigyorogva nézett az égre. 

Amikor a zöld izzás leolvadt a látóhatárról, és teljes sötétség 
borult a földre, Ralph ismét visszatért a sziklavár előtt húzódó 
bozótosba. Kikandikálva megállapította, hogy a sziklatornyon most is 
őrt állnak; bárki volt is az őr, lándzsáját készenlétben tartotta. 

Letérdelt az árnyékok közé. Keserű volt a magány. Igaz, hogy 
azok ott vadak, de mégiscsak emberi lények az éjszaka lesben álló 
fenyegetései között. 

Alig hallhatóan felnyögött. Bármilyen fáradt volt is, nem 
lehetett pihennie, nem merülhetett el az álom mély kútjába. Félt a 
vadaktól. De nem tehetné-e meg, hogy egyszerűen besétál a várba, 
nevetve békét ajánl nekik, s velük alszik a táborban? Elhitetve 
magával, hogy azok is még kisfiúk, iskolás fiúk, akik nemrég még azt 
mondták: — "Igen, tanár úr!..... Nem, tanár úr!....." —, s kopott 
sapkában jártak? A nappali fény talán azt felelte volna, hogy - Igen! 
gés — de a sötétség és a halálfélelem nemmel felelt. A bozótos mélyén 
fekve Ralph tudta, hogy törvényen kívül helyezték. 

— Mert megőriztem a józan eszemet. 

Arcát végigtörülte karján, beszívta a só, a verejték savanyú 
szagát, a szenny állott bűzét. Messze, bál kéz felől az óceán hullámai 
lélegeztek, hirtelen leapadva, majd újra felforrva a sziklazátony fölé. 

A sziklavár felől hangok hallatszottak. Ha jól odafigyelt, s 
kikapcsolta agyából a tenger hintázását, Ralph ráismert az ismerős 
ütemre. 

Öld meg az állatot! 


Vágd el a torkát! 


Ontsd ki a vérét! 


A törzs táncolt. A sziklafal túlsó oldalán valahol egy sötét kör 
forgott, tűz izzott, hús szaga érzett. Enni fognak, és biztonságban 
vannak. 

Aztán hirtelen összerázkódott: most már közelebbről 
hallatszottak a hangok. A vadak felmásztak a sziklatorony tetejére, 
világosan ki lehetett venni beszélgetésüket. Ralph néhány lépésnyire 
előremászott; látta, hogy a sziklatorony tetején az árnyék alakot vált, 
kiszélesedik. A szigeten csak két fiú volt, aki ilyenformán mozgott és 
beszélt. 

Ralph a karjára ejtette fejét, az új esemény úgy hasított 
bele, mint egy seb. Tehát Samseric most tagjai a törzsnek..... ellene 
védik a sziklavárat. Nincs már lehetőség arra, hogy kiszabadítsa őket, 
és ellentörzset alakítson a száműzöttekből a sziget túlsó végén. Most 
már Samseric is a vadak közé tartozik, Röfi pedig meghalt, s a kagyló 
ízzé-porrá tört. 

A régi őrszem lemászott a toronyról. Tetején a két iker 
mintha a sziklának volna folytatása. Egy csillag kelt fel mögöttük, majd 
újra eltűnt valamilyen mozdulat mögött. 

Ralph óvatosan még közelebb nyomult a sziklához, lábával 
tapogatva az egyenetlen talajt, mint a vak. Jobbján mérföldnyi 
hosszúságban a sziget belvize csillogott, balról, mélyen alatta, mint 
egy kút szörnyű aknája, a nyugtalan tenger háborgott. A víz 
percenként körüllehelte a halálsziklát, s fehéren felvirágozta. Ralph 
addig tapogatózott, amíg keze rá nem talált a sziklatorony feljáratának 
párkányzatára. Az őrök közvetlenül fölötte álltak, Ralph látta, hogy egy 
lándzsa nyúlik ki a szikla pereme fölött. 

Nagyon halkan: 

— Samseric! 

Nem kapott választ. Hangosabban kell beszélnie, hogy 


hangja elérje őket, de akkor a tűz mellett lakomázó, csíkosra mázolt 
ellenségei is meghallják. A szájába harapott, s mászni kezdett, 
kitapogatva a fogózkodásra alkalmas réseket. A karó, amelyet a 
disznókoponya alól szedett ki, akadályozta ugyan, de nem akart 
megválni egyetlen fegyverétől. Csak akkor szólalt meg újra, amikor 
már majdnem egy szintre ért az ikrekkel. 

— Samseric..... 

Halk kiáltás hallatszott, ideges kapkodás neszezése. Az ikrek 
egymásba fogóztak, halkan makogtak rémületükben. 

— Én vagyok..... Ralph! 

Attól félve, hogy elfutnak és fellármázzák a vadakat, még 
jobban felhúzódzkodott; most már feje és válla is kiemelkedett a 
szikla pereme fölé. Mélyen alatta, a sziklazátony körül, csillogva 
virágzott a tenger. 

— Csak én vagyok..... Ralph! 

Végre előrehajoltak, az arcába bámultak. 

— Azt hittük, hogy..... 

—..... nem tudtuk, hogy..... 

—..... azt gondoltuk..... 

S ekkor eszükbe jutott szégyenteljes új kötelességük. Eric 
hallgatott, de Sam el akarta látni feladatát. 

— EI kell menned, Ralph! Eriggy el..... Meglendítette 
lándzsáját, a vadat játszotta. 

— Tolass el, érted? 

Eric helyeslőn bólintott, és lándzsájával a levegőbe szúrt. 
Ralph a könyökére nehezedett, s nem tolatott el. 

— Hozzátok jöttem. 

Rekedt volt. Fájt a torka, noha nem sebesült meg. 

— Hozzátok jöttem. 

Szavak képtelenek arra, hogy kifejezzék a mondhatatlan 
fájdalmat. Ralph elhallgatott, de az eleven csillagok az égen 
bukfenceket hánytak és táncoltak. 

Sam zavartan fészkelődött. 


— Ralph, szavamra, jobban tennéd, ha elmennél. Ralph 
felnézett rá. 

— Ti nem vagytok bemázolva. Hogy lehet az, hogy.....? Ha 
világos volna..... 

Ha világos volna, nem mernék bevallani, a szégyentől 
lesülne a bőr az arcukról. De az éjszaka sötét volt. Eric kiegyenesedett, 
aztán az ikrek rákezdtek kétszólamú magyarázatukra: 

— EI kell menned, mert nem biztonságos..... 

—..... kényszerítettek bennünket..... Megvertek..... 

— Kicsoda? Jack? 

— Nem. Nem ő..... 

Lejjebb hajoltak, lehalkították hangjukat. 


—..... kényszerítettek bennünket..... 

—..... nem tehetünk róla..... 

Amikor Ralph újra megszólalt, a hangja halk volt, mintha 
nem futná a lélegzetéből. 

— Hát mit vétettem? ..... Szerettem őt..... s azt akartam, hogy 
megmentsenek bennünket..... 

Odafent az égen újra táncra perdültek a csillagok. Eric 
komoran megrázta fejét. 

— Ide figyelj, Ralph! Ne törődj azzal, hogy minek mi értelme 
van..... Ennek már vége! 

— Ne törődj a főnökkel! 

—..... menj el innét..... a saját érdekedben..... 

— A főnök és Roger..... 

—..... igen, Roger..... 

— Gyűlölnek téged, Ralph. Ki akarnak csinálni. 

— Holnap hajtóvadászatot rendeznek, hogy elfogjanak..... 

— De miért? 

— Nem tudom. Ide figyelj: Jack, a főnök, azt mondja, hogy 
veszélyes lesz..... 


—..... s hogy óvatosnak kell lennünk, s hogy úgy szúrjunk a 
lándzsáinkkal, mintha malacra vadásznánk..... 

—..... rajvonalban végigmegyünk a szigeten..... 

—..... erről a végéről indulunk..... 

—..... amíg rád nem találunk..... 

— Ilyen jeleket kell adnunk! 

Eric felemelte fejét, s tenyerével verdesve nyitott száját, 
halk huhogó hangot hallatott. Aztán idegesen maga mögé nézett. 

—..... csak persze hangosabban..... 

— De hiszen nem vétettem senki ellen — ismételte, Ralph 
könyörögve. — Csak azt akartam, hogy gyújtsunk tüzet..... 

Elhallgatott, kétségbeesetten gondolt a holnapi napra. S 
hirtelen valami rendkívül fontos dolog jutott az eszébe. 

—S aztán..... 

Nem tudta rászánni magát, hogy egyenesen kimondja, amit 
gondol. De a magány és a félelem mégis rábírta. 

— Mihez fognak kezdeni velem, ha megtalálnak? 

Az ikrek hallgattak. Alatta a halálszikla újra kivirágzott. 

— Mihez kezdenek velem, ha..... istenem, milyen éhes 
vagyok! 

A sziklatorony mintha megingott volna alatta. 

— Mondjátok már, mihez..... Az ikrek kitérő választ adtak. 

— Innét most el kell tűnnöd, Ralph! 

— A saját érdekedben! 

— Fuss, amilyen messzire csak tudsz! 

— Nem akartok velem jönni? Hármunknak..... több esélye 
lenne. 

Csönd lett. Aztán Sam fojtott hangja hallatszott. 

— Nem ismered Rögért. Nem tudod, milyen szörnyű. 

-—S a főnök. Az is..... 

—..... mindketten..... 


Megborzongtak. A tűz felől a törzs valamelyik tagja 
közeledett a toronyhoz, kúszni kezdett a sziklán. 

— Azért jön, hogy ellenőrizzen bennünket! Gyorsan, Ralph! 

Mialatt felkészült, hogy leereszkedik a földnyelvre, Ralph 
még egy utolsó kísérletet tett, hogy valamilyen hasznot csikarjon ki 
ebből a találkozásból. 

— Itt a közelben bújok el, ott lent a bozótosban — súgta. — 
Tartsátok őket távol..... úgysem jut eszükbe, hogy itt a közelben 
keressenek..... 

A léptek még csak messziről kopogtak. 

— Sam, ugye nem lesz semmi bajom? Az ikrek újra 
hallgattak. 

— Nesze! — mondta Sam hirtelen. — Vedd el..... Egy darab 
húst tartott feléje, Ralph elkapta. 

— De hát mit művelnek velem, ha elfognak? 

Csönd. Most már ő maga is ostobának tartotta a kérdést. 
Lassan lefelé kúszott a sziklán. 

— Mit műveltek velem, ha..... 

A sziklatorony tetejéről teljességgel érthetetlen felelet szállt 
alá: 

— Roger mind a két végén kihegyezett egy karót. Roger mind 
a két végén kihegyezett egy karót? Ralph semmi értelmet nem tudott 
kihámozni a feleletből. Hirtelen dühében minden csúnya szót, ami 
eszébe jutott, elkáromkodott magában, aztán egyszerre csak ásítani 
kezdett. Meddig bírja az ember alvás nélkül? Iszonyúan vágyódott egy 
ágyra, lepedőre, de itt más fehérséget nem látott, mint a habzó, 
csillogó tejet negyvenlábnyi mélységben a szikla körül, amelyen Röfi 
agyonzúzta magát. Röfi most mindenütt jelen volt, itt volt a 
földnyelven is, a sötétség és halál iszonyatában. Ha Röfi most hirtelen 
felmerülne a vízből, kettéhasadt üres koponyájával!..... Ralph 
vinnyogni és ásítozni kezdett, mint az apróságok. Kezében a karó 
mankóvá vált, nehézkesen rátámaszkodott. 

Aztán újra kihúzta magát. A sziklatorony tetejéről kiáltozás 


hallatszott. Samseric vitatkozott valakivel. De a páfrányok és a magas 
fű itt voltak a közelében. Ott kell elrejtőznie, a bozótos közelében, 
amely holnapi búvóhelye lesz. Itt, a keze fűhöz ért, itt fogja tölteni az 
éjszakát, a törzs közelében, s ha a természetfölötti borzalmak újra 
jelentkeznének, elmenekülhet embertársai közé, még ha..... 

Mi Értelme lehet? Egy mind a két végén kihegyezett karó? 
Mire való? Már egyszer meghajigálták lándzsáikkal, s egy kivételével 
valamennyi célt tévesztett. Talán legközelebb is elvétik a célt! 

Levetette magát a magas fűbe. Aztán eszébe jutott a darab 
hús, amelyet Samtől kapott, és vadul marcangolni kezdte. S közben 
újabb zajt hallott, kiáltásokat, Samseric fájdalomkiáltásait, s ingerült 
szóváltást. Ez meg mit jelent? Rajta kívül, úgy látszik, még valaki más 
is bajba került, az ikrek közül az egyiket bántalmazták. Aztán a hangok 
eltávolodtak a sziklatoronytól, elfeledkezett róluk. Kinyújtotta kezét, 
hűvös, puha páfránylevelekhez ért, amelyek a bozótoshoz 
támaszkodtak. Ez lesz hát éjszakai búvóhelye. Mihelyt megvirrad, 
bemászik a dzsungelbe, elhelyezkedik az egymásba csavarodott 
fatörzsek között, olyan mélyen beássa magát, hogy csak egy hozzá 
hasonló ügyes kúszó érhetné utol; azt pedig keresztüldöfi. Ott fog 
ülni, a hajtóvadászat elhalad majd mellette, a rajvonal huhogva 
elhagyja, s ő szabad lesz. 

Befészkelte magát a páfrányok közé, alagutat ásott. Maga 
mellé fektette a karót, lebújt a sötétségbe. Nem szabad elfelejtenie, 
hogy pitymallatkor fel kell ébrednie, hogy túljárhasson a vadak 
eszén..... s észre sem vette, hogy egyszerre csak elnyomta az álom, s 
gurítani kezdte egy meredek, benső lejtőn. 

Felébredt, még mielőtt kinyitotta volna a szemét. 
Valamilyen közeledő lármára lett figyelmes. A fél szemével 
körülnézett, arcának lenyomata a fűben egyarasznyira volt tőle, 
belemarkolt, a páfránylevelek rezegve átengedték a fényt. Épp csak 
annyi ideje volt, hogy megállapítsa, hogy a zuhanás és halál véget 
nem érő lidércnyomása elmúlt, itt a hajnal..... s újra meghallotta a 
hangot. Elnyújtott huhogás a part felől..... a következő vadember már 


fel is kapta a hangot, továbbadta a harmadiknak. A kiáltás a sziget 
keskenyebb végén átvágva, a tenger és a lagúna fölött szállt feléje, 
mint egy szárnyaló madár rikoltása. Gondolkodás nélkül azonnal 
felmarkolta hegyes karóját, és visszafarolt a páfrányok közé. S már a 
következő pillanatban a bozótosban törte az utat, épp idejében: a 
cserjék között lábakat pillantott meg, a páfrányok között gázoltak, 
léptek hangzottak a magas fűben. A vadember, hogy ki volt, nem 
tudta, kettőt huhogott; a kiáltást két irányból megismételték, aztán 
elhalt. Ralph már a dzsungel légsűrűjében guggolt. Most semmit sem 
hallott. 

Körülnézett, megvizsgálta a helyet. Itt senki sem támadhatja 
meg..... s azonfelül szerencséje is volt. A nagy szikla, amely megölte 
Röfit, ebbe a bozótosba vágódott, majd a közepéről visszapattanva 
néhány lábnyi területen szétlapította a növényzetet. Itt Ralph 
biztonságban érezte magát, önbizalma is visszatért. Vigyázva 
lekuporodott az összeroncsolt fatörzsek közé; itt fogja megvárni, amíg 
a hajtóvadászat el nem halad mellette. A fák lombjai közül valami 
vörösség csillogott feléje, alighanem a sziklavár teteje; távoli volt s 
ártalmatlan. Ralph lecsillapodott, diadalmas érzés fogta el, miközben 
arra várt, hogy a hajtóvadászat lármája végre elüljön. 

Nagy csönd volt. S ahogy múlt az idő, Ralph a zölden 
derengő árnyékban kuporogva, egyre bizonytalanabbul érezte magát, 
diadalérzése lehervadt. 

S most meghallott egy hangot, Jack lehalkított hangját. 
Bizonyos vagy benne? 

A megszólított nem felelt. Talán csak egy mozdulatot tett. 

Roger hangja hallatszott. 

— Ha becsapsz..... 

S rögtön utána lihegés hallatszott, majd egy fájdalomkiáltás. 
Ralph ösztönösen négykézlábra ereszkedett. Valamelyik iker állt a 
bozótos előtt, Jack és Roger kíséretében. 

— Bizonyos vagy abban, hogy erről a helyről beszélt? Az iker 
halkan nyögött, aztán újra visítozni kezdett. 


— Azt mondta, hogy itt fog elbújni? 

— Igen..... igen..... jaj! 

Ezüstös nevetés hangzott a fák között. 

Tehát tudják. 

Ralph felkapta botját, harcra készülődött. De hát mit 
tehetnek? Legalább egy hétbe telik, amíg utat törnek maguknak a 
bozótosban, s ha valaki egymaga másznék be a dzsungelbe, védtelen 
lenne. Hüvelykujjával megtapogatta lándzsája hegyét, s rosszkedvűen 
elvigyorodott. Akárki kísérelné meg, lándzsahegyre tűzi, mint egy 
malacot. 

Most elmentek, vissza a sziklatoronyhoz. Hallani lehetett 
taposó lábukat s gúnyos vihogásukat. Aztán újra felhangzott a vékony, 
madárvijjogás-forma jeladás, szájról szájra szállva, így hát néhányan 
itt maradtak őrségen, de a többi.....? 

Hosszú, lélegzetelállító csönd, Ralph foga között fakérget 
érzett, lándzsájáról harapdálta le. Állt és figyelte a sziklatornyot. 

Most Jack hangját hallotta a torony tetejéről. 

— Nyomd meg! Nyomd meg! Nyomd meg! 

A torony legtetején ülő nagy vörös szikla hirtelen eltűnt, 
mint egy függöny, Ralph emberi alakokat, s egy darab kék eget 
pillantott meg mögötte. Egy pillanattal később a föld megrengett, 
zuhanás zaja hallatszott a levegőben, a fák tetejét mintha egy óriás 
keze pofon vágta volna. A szikla nagyot ugrott, dörögve gázolt a part 
felé, tört ágak és levelek záporoztak Ralph fejére. A bozótoson túl a 
vadak hangos éljenzésbe törtek ki. 

Aztán újra csönd. 

Ralph a szájába dugta ujját, beleharapott. Most már csak 
egyetlen szikla maradt meg a toronyból, amelyet esetleg el lehetett 
mozdítani helyéről, de az akkora volt, mint egy fél ház, akkora, mint 
egy kocsi, mint egy tank. Gyötrelmes világossággal képzelte el 
kiszámítható útját: lassan fog nekiindulni, szikláról sziklára zuhan, 
átgörög a földnyelven, mint egy gőzhenger. 

— Nyomd meg! Nyomd meg! Nyomd meg! 


Letette lándzsáját, majd újra felvette. Haját ingerülten 
hátrasimította, két gyors lépéssel a kis térség szélén termett, majd 
újra visszaugrott. Az ágak letört végére bámult. 

Még mindig csönd. 

Látta, hogy rekeszizma emelkedik, süllyed, s meglepődött, 
hogy milyen gyorsan szed lélegzetet. Mellkasa bal oldalán látni 
lehetett szíve dobogását. Újra letette a lándzsát a földre. 

— Nyomd meg! Nyomd meg! Nyomd meg! 

Hosszú, rikoltó éljenzés. 

Valami dübörögve közeledett a vörös szikla felől, Ralph talpa 
alatt rengett a föld, hosszan rázkódott, a mennydörgő hang 
egyenletesen közeledett. Ralph a levegőbe repült, visszazuhant, ágak 
súrolták. Jobb kéz felől, csak néhány lépésnyi távolságra, az egész 
bozótos meghajolt, a gyökerek csikorogva kiemelkedtek a földből. 
Valami vörös tömeget látott önmaga körül forogni, lassan, mint egy 
malomkerék. Aztán ez is eltűnt, elefántszerű haladása egyre 
lassúbbodva dörgött a tengerpart felé. 

Ralph a felszántott földön térdelt, várva, hogy a földrengés 
megszűnjön. A kettéhasított fehér fatörzsek, az eltört ágak, a bozótos 
szövedéke lassanként visszaereszkedett. Testében, ott, ahol az előbb a 
szívverését figyelte, nagy nyomást érzett. 

Újra csönd. 

De mégsem! Odakint suttogás hallatszott, aztán jobb kéz 
felől két helyen is dühösen megrázták a fák ágait. Egy lándzsahegy 
szúrt át a lombon. Eszeveszett rémületében Ralph is bedöfte 
lándzsáját a nyílásba, s teljes erejével megnyomta. 

— Jaj..... jaj! 

A lándzsa egy kissé elfordult a markában, visszahúzta. 

Valaki hangosan jajgatott odakint, izgatott fecsegés 
hallatszott. Többen ingerülten vitatkoztak, a sebesült nyögött. Aztán 
újra csönd lett, csak egy hang hallatszott, de nem Jacké, állapította 
meg Ralph. 

— Látod! Mondtam, hogy veszélyes. A sebesült újra jajgatott. 


S mi lesz most? Mi következik most? 

Ralph erősen megmarkolta megrágcsált lándzsáját, haja a 
homlokába hullt. A sziklavár irányából mormogás hallatszott, csak 
néhány méternyi távolságban. Hallotta, hogy az egyik vadember 
fojtott hangon azt mondja: — Nem!..... — Halk nevetés követte. Ralph a 
sarkára guggolva kissé hátrahúzódott, fogát vicsorította a lombfalra. 
Felemelte lándzsáját, dühösen morgott, várt. 

A láthatatlan csapat ismét vihogni kezdett. Valami furcsán 
csörgedező neszt hallott, aztán hangosabb zörgést, mintha valaki egy 
nagy ív celofánpapírt bontana ki. Egy ág ropogott, Ralph köhögési 
ingert érzett, elnyomta. Az ágak között fehér és sárga füstnyelvek 
tekerőztek, Ralph feje fölött a tenyérnyi kék égdarab viharfelhők 
színébe öltözött, aztán magas füstfelhő tornyosodott föléje. 

Valaki izgatottan nevetett. 

— Füst! - kiáltotta egy hang. 

Ralph a bozótoson át utat tört magának az erdő felé, a 
lehetőséghez képest kikerülve a füstöt. Hamarosan elérte a dzsungel 
szélét, s a lomb közül kitekintve egy kis tisztásfélét pillantott meg. Egy 
alacsony termetű vadember állt közte és az erdő között, testén fehér 
és vörös sávok, kezében lándzsa. Köhögött, keze fejével a festéket 
törülgette a szeme körül, hogy jobban lásson a növekvő füstfelhőben. 
Ralph macskamozgással feléje kúszott, aztán hangosan morogva 
beledöfte a lándzsát, a vadember kétrét görnyedt. A bozótoson túl 
kiáltás hallatszott. Ralph vad félelmében teljes erejéből rohanni 
kezdett a cserjék között. Egy malaccsapásra ért ki, egy darabig 
követte, aztán letért róla. Háta mögött újabb huhogás hullámzott át a 
szigeten, valaki háromszor egymás után elkiáltotta magát. Jeladás, 
gondolta Ralph, most újra elindulnak. Teljes erejéből futott, a tüdeje 
már egy tűz volt. Egy idő múlva egy bokor alá vetette magát, 
megvárni, amíg tüdeje meg nem nyugszik. Kísérletképp végignyalta 
száját és fogait. Nagyon messziről újra felhangzott az üldözők 
huhogása. 

Több megoldás kínálkozott. Felmászhat egy fára..... de akkor 


mindent egy kártyára tesz fel. Ha rátalálnak, nincs egyéb dolguk, mint 
megvárni, amíg le nem jön. 

Csak volna az embernek ideje a gondolkodásra! 

Egy újabb, kettős kiáltás ugyanabból a távolságból 
megértette vele üldözői tervét. Azok a vadak, akik valamilyen okból 
megakadtak az erdőben, e kettős kiáltással leállítják a rajvonalat, amíg 
nem folytathatják útjukat. Ha számításuk beválik, a kordonnal 
töretlenül átfoghatják az egész szigetet. Ralphnak eszébe jutott az 
anyakoca, amely oly könnyedén áttört a láncon. Ha szükség lesz rá, ha 
a vadászok túl közel kerülnek hozzá, ő is áttörhet, mielőtt még 
összevonnák a kordont, s visszafuthat. Visszafuthat, de hova? A hajtok 
megfordulnának, s újra a nyomába erednének. Elébb-utóbb majd 
ennie és aludnia kell..... s akkor arra fog felriadni, hogy kezek 
kapaszkodnak belé..... elfogták..... 

Tehát mi a teendő? Fára mászni? Vagy áttörni a raj vonalon, 
mint az anyakoca? Kegyetlen választás, bármire határozza is el magát. 

Egy kiáltás megdobogtatta a szívét, felugrott, s a tengerparti 
dzsungel felé rohant. Reszkető combjaival egy pillanatra megakadt a 
kúszónövények között. Ha ideje volna az embernek, gondolkodási 
ideje, hogy nyugodtan határozhasson! 

S most újra felhangzott, élesen rikoltozva, végzetszerűen a 
szigeten áthullámzó huhogás. Ralph megbokrosodott, mint a ló, újra 
futni kezdett, amíg lihegő tüdeje meg nem állította. A páfrányok közé 
vetette magát. Fára másszon, vagy törjön át a rajvonalon? Erőt vett 
magán, letörülte a száját, nyugalmat parancsolt magára. Samseric is 
itt volt valahol a háta mögött, utálkozva, kedvük ellenére. De vajon 
tényleg kedvük ellenére voltak-e itt? S ha helyettük Jackbe ütközik 
vagy Rogerbe, aki a halált hozza a kezében? 

Hátrarázta összekuszálódott haját, ép szeméből kitörölte a 
verejtéket. Hangosan beszélt. 

— Gondolkodni! 

Mit határozzon? ..... — Mi volna a legértelmesebb? 

De már nem volt mellette Röfi, akinek az eszében 


megbízhatott. És gyűlést sem hívhatott egybe, hogy megvitassák a 
helyzetet, a kagyló ünnepélyes méltósága sem őrködött fölötte. 

— Gondolkodni! 

S mindennek tetejében most a redőnytől is félni kezdett, 
amely egyik pillanatról a másikra elsötétítheti eszméletét, kitörli 
elméjéből a veszély tudatát, hülyét csinál belőle. 

Volna egy harmadik megoldás is. Ügy elbújni, hogy a 
hajtóvadászat nem akad rá, s elhalad mellette. 

Felkapta fejét a földről, figyelt. Valamilyen újabb lárma 
hallatszott..... egy mélyen morgó hang, mintha maga az erdő 
dühödött volna fel ellene. A huhogás oly gyötrelmesen csikorgott e 
mély hang hátterében, mintha valaki palatáblára firkálna. Ügy rémlett 
neki, mintha valahol már hallotta volna ezt a hangot, de nem volt 
ideje gondolkodni rajta. 

Áttörni a kordonon! 

Fára mászni! 

Elbújni! 

Egy közeledő kiáltás újra felugrasztotta, s már rohant is 
tovább, az ágak és tövisek között. S egyszerre csak újra egy nyílt 
térségre ért ki..... újra szemben találta magát a koponya öles 
vigyorával, amely ezúttal nem a mélykék eget gúnyolta ki, hanem egy 
vastag füstlepedőre meredt. Aztán fák között futott tovább. Most már 
értette az erdő vad morgását. Kifüstölték, s közben felgyújtották a 
szigetet. 

Elbújni jobb, mint fára mászni, mert akkor az embernek még 
mindig van valami esélye arra, hogy áttörjön a rajvonalon, ha 
rátalálnak. 

Tehát elbújni! 

Azon gondolkodott, vajon egy malac egyetértene-e vele. 
Elvigyorodott, bele a semmibe. Meg kell találnia a legsűrűbb bozótot, 
a sziget legsötétebb barlangját, s belebújni! Futás közben jobbra-balra 
tekingetett. Napfényfoltok és vonalak siklottak át rajta, az izzadság 
hosszú sávokat vont piszkos bőrén. Most már csak gyönge kiáltásokat 


hallott, nagyon messziről. 

Végül is talált egy helyet, amelyet alkalmasnak vélt, noha 
nehezen szánta rá magát a kétségbeesett döntésre. A cserjék és 
kúszónövények kibogozhatatlan fonadéka itt teljesen kirekesztette a 
napfényt, alatta egy láb mélységben egy kis szabad térség nyílt, bár 
ezt is keresztül-kasul szelték a vízszintesen elfekvő és merőlegesen 
magasodó pálmatörzsek. Ha az ember a közepébe mászott, körülbelül 
öt yard választotta el a térség szélétől; itt nemigen akadnának rá, 
hacsak valaki le nem hasal, s úgy keresi; de még akkor is kétes, hogy 
meglátja-e a sötétben. A legrosszabb esetben pedig nekironthat az 
ember, áttöri a kordont, és visszafordul. 

Nagy óvatosan, lándzsáját maga mögött húzva, Ralph utat 
tört a sűrű indák között. Amikor elért a búvóhely közepére, lefeküdt, s 
hallgatózni kezdett. 

Nagy tűz dühöngött a szigeten, az erdő zúgó dobolása, 
amelyről azt hitte, hogy messze maga mögött hagyta, mindjobban 
felerősödött. Vajon a tűz utolér-e egy vágtató lovat? Körülbelül 
ötvenyardnyi területet tekintett át onnét, ahol most feküdt. Minden 
irányból napfényfoltok hunyorogtak feléje, s hunyorgásuk annyira 
hasonlított az agyvelejében felalá mozgó redőnyre, hogy egy 
pillanatra azt hitte, belülről pislognak rá. De aztán mozgásuk egyre 
lassúbbodott, fényük elhomályosult, majd teljesen kialudt, s Ralph 
megértette, hogy az óriási füstfelhő most-már végképp elválasztotta a 
szigetet a naptól. 

Lehet, hogy majd valaki lehasal a fonadék alá, hogy 
emberhúst szimatoljon. Lehet, hogy épp Samseric lesz, aki úgy fog 
tenni, mintha semmit sem látna, s nem szól felfedezéséséről. Ralph 
arcát a csokoládészínű földre fektette, megnyalogatta száraz ajkát, 
behunyta szemét. A kúszónövények fonata alatt a föld csöndesen 
remegett; de lehet, hogy csak egy hang volt a tűzvész érthető dörgése 
s a ráfirkált messzi huhogás alatt, mely nem ért el a füléig. 

Valaki hangosan kiáltott. Ralph felkapta arcát a földről, 
belebámult a homályos fénybe. Már megint itt vannak, gondolta, s a 


szíve majd szétvetette mellkasát. Elbújni?..... áttörni a lánconl!..... fára 
mászni?..... mi jobb? Az a baj, hogy az ember csak az egyik esélyt 
választhatja. 

Most már a tűz is közelebbről szólt, ezeket a sortűzszerű 
lövéseket a repedező nagy ágak, fatörzsek adják le. Ó, az őrültek! A 
tűz most már bizonyára elérte a gyümölcsfákat..... mit fognak holnap 
enni? 

Ralph nyugtalanul fészkelődött keskeny ágyában. Mit 
kockáztat? Mit tehetnek vele? Megverik? Vagy.....? Megölik?..... A két 
végén kihegyezett karó! 

A kiáltozás most már egészen közelről szólt, felugrasztotta. 
Egy csíkosán kimázolt vadembert pillantott meg, amint épp sietve 
kikászálódott egy bokornyi zöld futónövény közül, s egyenesen 
rejtekhelye felé tartott, lándzsájával a kezében. Ralph belemarkolt a 
földbe. Készenlétben kell lennie, minden eshetőségre felkészülnie! 

Addig igazgatta lándzsáját, amíg az a hegyével kifelé nem 
fordult. Csak most látta, hogy ez is mind a két végén ki van hegyezve. 

Tizenöt yarddal odébb a vadember megállapodott, és 
elkiáltotta vadászkiáltását. 

Lehet, hogy a tűz lármájában is meghallja a 
szívdobogásomat? EI ne sikítsam magam! Készenlét! 

A vadember lassan feléje lépegetett, már csak deréktól 
lefelé látszott, előtte a lándzsa agya. Most már csak térdtől lefelé 
látszott. El ne sikítsd magad! 

Egy csapat malac tört ki visítozva a vadember mögött 
elterülő cserjésből, s az erdőbe vágtatott. Madarak sivítottak, egerek 
fütyültek, s valamilyen kis ugráló állat bemenekült a fonadék alá s 
megbújt. 

Újabb öt yarddal errébb a vadember ismét megállt. 
Közvetlenül a cserjés szélénél állt meg, s újra elkiáltotta magát. Ralph 
maga alá húzta lábát, guggra ült. A karó a kezében volt, a mind a két 
végén kihegyezett karó, a vadul reszkető karó, amely megnőtt, 
összezsugorodott, könnyű volt, nehéz volt, újra könnyű..... 


Parttól partig hullámzott a huhogás. A vadember a cserjés 
szélénél letérdelt, mögötte az erdőben fények villóztak. Egyik térde 
belesüppedt a földhányás talajába. A másik is. Két kéz látszott. Egy 
lándzsa. 

Egy arc. 

A vadember belebámult a cserjés mögötti sötétségbe. 
világos volt ott, ahol térdelt, világos volt a rejtekhely mögött is, de a 
középen sötétség. A középen egy sötét folt sűrűsödött, s a vadember 
homlokráncolva igyekezett kibetűzni a sötétség tartalmát. 

Nyúltak a másodpercek. Ralph egyenesen a vadember 
szemébe nézett. 

Ne sikíts! 

Hazakerülsz! 

Most meglátott. Most felkészül. Egy két végén kihegyezett 
karó. 

Ralph nagyot sikoltott, a rémület, a düh és a kétségbeesés 
sikoltása volt. Lába kiegyenesedett, torkából folyamatosan, habzón 
tört elő a sivítás. Előreugrott, átgázolt a cserjésen, a szabadban volt, 
sikoltozott, morgott, fogát vicsorgatta, csurgott róla a vér. 
Meglendítette lándzsáját, s a vadember felbukott; de már más vadak 
futottak felé, kiáltozva. Kitért egy feléje röppenő lándzsa elől, 
elhallgatott, futott. Az előtte villózó fények hirtelen összeolvadtak, az 
erdő üvöltése mennydörgéssé dagadt, s útja mentén egy magas 
bokorból hatalmas legyező alakú láng robbant ki. Jobbra fordult, 
kétségbeesetten rohant, balról hőség sütötte testét, a tűzvész zúgva 
üldözte, mint a szökőár. Háta mögött harsány huhogás, gyorsan 
szétterülve, egy sorozat rövid, éles kiáltás: a riadó! Egy barna test tűnt 
fel egy pillanatra a jobbján, elmaradt. Mindannyian rohantak, 
veszettül ordítoztak. Hallani lehetett futó lépteiket a recsegő bokrok 
között, balról pedig a tűz forró, vakító mennydörgését. Ralph 
elfeledkezett sebeiről, éhségéről, szomjúságáról, merő félelemmé 
vált, menekülő lábakon futó reménytelen félelemmé, amely az erdőn 
át a nyílt part felé vágtat. Kis foltok ugrándoztak szeme előtt, 


megannyi vörös körré válva, amelyek gyorsan növekedtek, majd 
eltűntek a látóhatár mögött. Alatta idegen, fáradt lábak futottak, a 
kétségbeejtő huhogás, mint egy szakadozott szélű fenyegetés 
hömpölygött mögötte, már-már utolérte. 

Megbotlott egy gyökérben, az üldöző kiáltozás felerősödött. 
Látta, hogy az egyik kunyhó tűzbe borul, egy lángnyelv a válláig csap, 
arrébb a víz csillogása látszott. Aztán felbukott, tengelye körül forogva 
a meleg homokban, s felemelt karokkal védekezve, kegyelemért 
rimánkodott. 

Felkászálódott, újabb borzalmakra készen. Egy magas, 
ellenzős sapkát pillantott meg maga fölött. Fehér sapka volt, a zöld 
ellenző fölött korona és vasmacska arany levelek között. Fehér 
vászonruhát látott, vállpántot, revolvert, s egy sor aranygombot egy 
egyenruhán. 

A homokban egy tengerésztiszt állt, meghökkenve, 
gyanakodva nézett le Ralphra. Háta mögött nagy csónak látszott, 
orrával a parton, két matróz állt mellette, egy harmadik a csónak 
tatján géppisztolyt tartott. 

A huhogás elhalkult, elhallgatott. 

A tiszt egy ideig gyanakodva vizsgálgatta Ralphot, aztán 
levette kezét revolvere agyáról. 

— Hello! — mondta. 

Ralph elhanyagolt, piszkos külsejének tudatában feszengve, 
félénken válaszolt. 

— Hello! 

A tiszt bólintott, mintha választ kapott volna valamilyen 
kérdésére. — Van itt felnőtt is veletek? 

Ralph némán megrázta fejét, aztán félig hátrafordult. 
Félkörben színes agyaggal bemázolt testű kisfiúk álltak mögötte a 
homokban, lándzsával a kezükben, nagy csöndben. 

— Jól elszórakoztatok? — kérdezte a tiszt. 

A tűz most elérte a parton álló kókuszpálmákat, s recsegve 
beléjük harapott. Egy látszólag magányos láng, mint valami akrobata, 


átlendült a móló pálmáira, és végignyalt rajtuk. Az ég fekete volt. 

A tiszt vidáman Ralphra mosolygott. 

— Megláttuk a füstöt — mondta. — Mit csináltok ti itt? 
Háborút játszottatok vagy ilyesfélét? 

Ralph bólintott. 

A tiszt szemügyre vette a kis madárijesztőt. Sürgősen 
elkelne ennek egy fürdő, hajvágás, egy zsebkendő s egy jó adag 
sebkenőcs. 

— Remélem, senkit sem öltetek meg? Holttest nincs a 
szigeten? 

— Csak kettő. Illetve már az sincs. 

A tiszt lehajolt, és Ralph szemébe nézett. 

— Kettő? Megölték őket? 

Ralph bólintott. Háta mögött az egész sziget borzongott a 
tűztől. A tiszt tapasztalatból tudta, hogy az emberek mikor mondanak 
igazat. Halkan füttyentett egyet. 

Újabb gyerekek tűntek most fel, köztük néhány barnára sült 
tipegő apróság, kidudorodó hassal, mint a bennszülött törzsek 
gyerekei. Az egyik közülük a tiszthez totyogott, felnézett rá. 

— Én..... én..... 

De többre már nem telt. Percival Wemys Madison hiába 
kereste kis agyában a varázsigét, amely nyomtalanul elpárolgott 
belőle. 

A tiszt visszafordult Ralphhoz. 

— Magunkkal viszünk — mondta. — Hányan vagytok? Ralph a 
fejét rázta. A tiszt a fiú háta mögött álldogáló kifestett gyerekekre 
nézett. 

—Kiitt a vezető? 

— Én vagyok — mondta Ralph hangosan. 

Egy kisfiú, aki valamilyen különleges sapkának a 
maradványait viselte vörös haján, derekán egy szemüveg roncsai 
himbálództak, előrelépett, de aztán meggondolta magát, és megállt. 

— Észrevettük a füstöt. S ti nem tudjátok, hogy hányan 


vagytok? 

— Nem, uram. 

— Azt gondoltam volna — mondta a tiszt, az elkövetkező 
nyomozás lehetőségein tűnődve -, azt gondoltam volna, hogy egy 
csomó angol gyerek..... valamennyien angolok vagytok, ugye? ..... jobb 
teljesítményre képes, már úgy értem..... 

— Eleinte rendben is volt minden — mondta Ralph -, 
mielőtt..... 

Elhallgatott. 

— Akkor valamennyien összetartottunk..... A tiszt biztatón 
bólintott. 

— Értem — mondta. — Összetartottatok. Mint a 
Korallszigeten. 

Ralph némán a szemébe nézett. Egy percre újra felmerült 
emlékezetében az a különös ragyogás, amely egykor elárasztotta a 
partokat; de azóta a sziget képe megperzselődött, mint a korhadt 
fa..... Simon meghalt..... Jack pedig..... Könnyek buggyantak ki a 
szeméből, zokogás rázta. Amióta a szigeten van, most először engedte 
el magát, testét vadul facsarták a fájdalom görcsei. A fekete füstfelhő 
alatt, a sziget égő romjai közül szállt fel jajszava, s a fertőző 
izgalomban a többi kisfiú is hirtelen elbőgte magát. És Ralph 
mosdatlan, piszkos kis testével, összegubancolódott hajával, taknyos 
orrával hangosan siratta ártatlanságának elvesztését, az emberi szív 
sötétségét és Röfi nevezetű igaz, bölcs barátjának halálos zuhanását a 
sziklafennsíkról. 

A tisztet megindította s meg is zavarta kissé a gyerekek 
sírása. Elfordult, időt akart nekik adni, hogy összeszedjék magukat. 
Szemét a távolban horgonyzó, kecses formájú cirkálón pihentette, és 
várt. 

Vége 


